AMANDA QUICK 


AMANTA 


PROLOG 

— Ultima dumitale amantă face senzaţie la Londra, Masters. Societatea 
o găseşte încântătoare. Charles Trescott, aşezat în faţa şemineului, sorbi o 
înghiţitură de brandy şi-şi privi gazda cu ochi mici, şireţi. Şi, întrucât te-ai 
găsit tocmai acum să-ţi pierzi vremea aici, la ţară, din motive numai de 
dumneata cunoscute, şi asta în plin sezon monden, cred că cel mai bine ar fi 
să te pun la curent cu ceea ce se mai petrece prin oraş. 

— Probabil că ai ce povesti, din moment ce te-ai abătut din drum numai 
ca să-mi aduci ultimele noutăţi. 

— Am considerat că este datoria mea s-o fac, pentru că numele 
dumitale este pe buzele tuturor. Şi ştiu cât de mult te afectează asta. 

Trescott, un individ plictisit şi desfrânat, la cei numai treizeci de ani pe 
care îi avea, îi aruncă o privire din care se puteau înţelege multe. 

— Te înşeli, Trescott. Nu-mi pasă câtuşi de puţin ce se vorbeşte-n 
societate despre mine. 

Trescott fu dezamăgit, dar nu lăsă să se vadă. Mai făcu o încercare 
copilărească de a-l provoca. 

— Mă întreb şi eu, ca toată lumea, de altfel de ce îi permiţi să continue 
această atitudine sfidătoare? Toată lumea te cunoaşte şi ştie că întotdeauna 
ai cerut amantelor dumitale multă discreţie. Am crezut că discreţia face parte 
din regulile pe care le impui. 

Marcus Valerius Cloud, conte de Masters, răsuci între mâinile lui mari şi 
aspre paharul de cristal plin cu brandy. Apoi, privi lumina reflectată de 
flăcările ce păreau prizonierele sticlei tăiate în muchii. Cu câteva luni în urmă 
începuse să studieze proprietăţile reflecţiei luminii. Făcea chiar şi experienţe 
cu prisme şi oglinzi. Acestea îi treziseră interesul pentru telescoape. 
Astronomia se dovedise un domeniu atât de interesant, încât Masters 
părăsise Londra, tocmai când sezonul era în toi şi se dedicase experienţelor 
pe care le efectua la unul dintre domeniile sale. Aici, la Yorkshire, noaptea, 
cerul era atât de senin, atât de diferit de cerul încărcat de fum de la oraş, şi 
care îl împiedica să folosească telescopul pe care îl îndrăgea atât de mult. 

Aşa fusese de mic. Işi petrecuse copilăria pe domeniul Yorkshire, şi se 
dovedise puternic atras de problemele de natură mecanică, tehnică şi în 


general de ştiinţă. Cerceta arcurile de la trăsuri ori ceasurile, cutiile muzicale 
şi stelele, fusese pasionat de descoperiri, invenţii şi dominat de nevoia de a 
înţelege legile după care toate acestea funcționau. Lui Marcus îi plăceau 
regulile precise, în special cele impuse de el. Chiar avea un set de norme, 
elaborat cu câţiva ani în urmă de la care nu se abătea niciodată. Erau, de 
fapt, nişte reguli foarte simple şi corecte. 

Nu te recăsători. 

Nu discuta niciodată despre trecut. 

Nu-ţi justifica faptele în faţa nimănui. 

Nu da înapoi în faţa unei hotărâri şi nu ţi-o schimba. 

Nu te încurca niciodată cu virgine, sau cu nevestele altora. 

Marcus îşi ridică privirile care, pe moment, se concentraseră asupra 
paharului cu brandy. De fapt, el nu-l luase niciodată în serios pe Trescott. || 
considera un reprezentant tipic al ticăloşilor din lumea bună, care îşi 
permiteau să-i desconsidere pe cei care nu aveau prea multă experienţă de 
viaţă, sau care se aflau pe o treaptă socială inferioară. 

— Bine, spune-mi ce a făcut doamna respectivă pentru a provoca 
aceste comentarii, zise Marcus, pe un ton dezinteresat. 

Trescott îl privi maliţios. 

— Se vorbeşte că ea a fost cea care te-a părăsit, iar acum aleargă după 
un alt amant. Toată Londra fierbe pe tema asta. 

— Chiar aşa? 

— Doamna Bright a venit în oraş, de vreo două săptămâni şi s-a şi pus 
pe treabă. Până acum, nimeni n-a crezut că dumneata ai fi de acord cu 
asemenea comentarii. Crezi că fac bine reputației dumitale? 

Marcus zâmbi, dar nu răspunse. 

Nesatisfăcut de reacţia lui Marcus; Trescott încercă o altă stratagemă. 

— Ştii bine că lumea te consideră cel mai misterios şi poate cel mai 
imprevizibil om din Londra. 

— Trescott, ar trebui să ştii, până la vârsta asta, că misterul şi 
pericolele, ca şi frumuseţea, se reflectă numai în ochii privitorului. 

— Tot ce se spune despre tine justifică convingerea că îţi place să dai 
naştere la legende, Masters. Este firesc că orice femeie care îndrăzneşte să 
te respingă se autocondamnă la comentarii şi speculaţii. 

— Sigur. 

Trescott îl privi cu ochii micşoraţi de curiozitate. 

— Recunosc că doamna respectivă este o femeie deosebită chiar şi 
pentru dumneata, domnule. Unde ai descoperit văduva asta încântătoare? 

— O cunoşti, aşadar? 

— Desigur, chicoti Trescott, ca un tap bătrân. Doamna Bright poate fi 
văzută oriunde. Nici o serată, nici un bal nu pot fi reuşite fără ea. Este, fără 
îndoială, cea mai fascinantă femeie din societate, din toate cele care s-au 
perindat pe aici. 

— Şi tu o găseşti la fel de încântătoare, Trescott? 

— Desigur. Toată lumea gândeşte la fel despre ea. Este supranumită 
doamna StarlightI. 


— Chiar aşa? 

Trescott ridică din umeri. 

— Şi asta nu pentru că ar fi vreo frumuseţe. Dar ce-ţi mai spun eu toate 
astea, le ştii deja. Femeia asta are ceva anume care atrage privirile. Cred că 
apelativul care i s-a dat, vine şi de la felul în care se îmbracă. 

— A, da, celebrele ei rochii. 

Trescott rânji cu răutate. 

— Imaginează-ţi-o pe cea mai recentă amantă a unui renumit lord, 
îmbrăcându-se toată în albul cel mai pur, de parcă ar fi cea mai inocentă 
virgină. Este strigător la cer. 

Marcus se opri, renunțând să tot răsucească paharul în mâini. Apoi, îl 
privi pe Trescott. 

— Tot în alb se îmbracă, deci? 

— Nu poartă nici o altă culoare, îl asigură Trescott. Este originală. 
Apropo, careta aceea a ei albă, pe care orice femeie din oraş o invidiază, cred 
că te-a costat ceva bani. Aş putea şti cât ai dat pe ea? 

— Nu-mi amintesc acum, zise Marcus privind flăcările din şemineu. 

— Mă faci să cred că ai copleşit-o cu atâtea daruri, încât careta şi caii 
aceia albi, superbi, nu înseamnă nimic? 

— Nu mă prea interesează aceste probleme. 

Trescott mormăi înfundat: 

— Cred că trebuie să fie foarte plăcut să fii bogat precum Cresus. Fără a 
avea intenţia să te supăr, domnule, văd că femeia asta te-a cam jupuit de 
bani, înainte de a începe să caute pe altul. 

— Dar este ştiut că văduvele moştenesc sume destul de mari de la soţii 
lor decedați. 

— Se vorbeşte că răposatul domn Bright era destul de bătrân şi locuia 
retras, pe undeva, prin Devon, insistă Trescott, ţintuindu-l pe Marcus cu 
privirea lui iscoditoare. Poate că i-o fi lăsat el ceva bani, dar lumea crede că 
sumele cele mai mari provin de la dumneata, Masters. 

— Ei, ştii cum este. Un bărbat trebuie să plătească pentru plăcerile lui. 

Trescott zâmbi nesatisfăcut şi hotărî să încerce ultima lovitură. 

— Cum te simţi, oare, când ştii că ai fost deposedat de bani, apoi 
înşelat, iar fosta ta amantă îşi caută un nou iubit? 

— Este o senzaţie cam greu de explicat, Trescott. 

— ţi jur, nu este nici un bărbat din lumea bună care să nu vrea să-ţi ia 
locul în budoarul ei. 

— Adevărat? 

— In special cei din grupul dumitale, cei cu care joci uneori cărţi, nu se 
dezlipesc de ea toată noaptea, continuă Trescott. Lartmore, Darrow, Ellis şi 
Judson se adună ciorchine în jurul ei. Şi mai sunt şi alţii, ca Hoyt, care nu ştiu 
ce să mai facă s-o amuze, şi astfel să poată fi acceptaţi să-i ţină companie. 

— Sunt bărbaţi care se pretează la orice, pentru a fi la modă. 

— Apropo de modernism, adăugă Trescott. A reuşit să atragă o mulţime 
de doamne în preajma ei prin cunoştinţele sale despre antichităţi. Ştii cum 


este astăzi; fiecare doamnă din societate doreşte să-şi redecoreze casa în stil 
clasic. Fiecare vrea un decor autentic. 

— Antichităţi, zici, repetă Marcus încet. 

— Doamna Bright este foarte bine informată în acest domeniu; se pare 
că petrece câte un an întreg prin Italia căutând antichităţi. Trescott clătină din 
cap. Trebuie să recunosc, totuşi, că pe mine nu mă atrag femeile care au 
pasiuni intelectuale. 

— Mi se pare normal, date fiind preocupările dumitale. 

Trescott se făcu a nu observa insinuarea. 

— Vrei să spui că tot comportamentul ei revoltător nu te deranjează? 

— II găsesc... Marcus făcu o pauză, căutând cuvântul potrivit... 
interesant. 

— Interesant? Asta este tot ce poţi să spui? La naiba, omule, amanta 
dumitale te umileşte în faţa întregii societăţi din Londra. 

— Poate că nu este tot ce aş avea de spus, ci este, cu siguranţă, numai 
ce vreau să spun. Ai terminat cu ştirile, Trescott? 

Acesta se încruntă. 

— Da. Cred că am spus suficient. 

— Ai dreptate. De altfel, parcă te şi grăbeai. Curând se va întuneca, iar 
cel mai apropiat han este la ceva depărtare. 

Trescott strânse din buze. Dacă se aşteptase cumva la o invitaţie 
pentru a rămâne la Cloud Hall, avea tot dreptul să se simtă dezamăgit. Se 
ridică. 

— Noapte bună, Masters. Cred că ţi-am dat o temă de reflecţie pentru 
noaptea asta. Mă bucur că nu sunt în pielea ta. Nu este prea plăcut ca fosta 
amantă să se distreze pe socoteala ta. 

Trescott se întoarse şi ieşi din bibliotecă. Marcus aşteptă până se 
închise uşa în urma lui. Apoi se ridică şi se apropie de fereastră. Cerul se 
vedea limpede, fără nori; predominau culorile pastelate ale unei zile de 
primăvară. Aşadar, iată o noapte tocmai bună să priveşti stelele prin 
telescop. Se hotărâse să petreacă restul lunii la Yorkshire. Dar, după discuţia 
cu Trescott, se gândi să renunţe la această idee şi să se întoarcă la Londra. 
Curiozitatea, o forţă care pentru el era la fel de puternică ca şi dorinţa 
sexuală, îi era deplin stârnită. De fapt, în pofida bârfelor ce se vehiculau în 
societate, el nu avea o amantă. Nu mai avusese de vreo patru luni. Se 
despărţise de ultima lui amantă, o văduvă foarte frumoasă, de vreo treizeci 
de ani, cu câtva timp în urmă. Ruptura dintre ei apăruse când doamna se 
convinsese că Marcus nu avea nici cea mai mică intenţie de a se recăsători, 
aşa încât încântătoarea văduvă se hotărâse să recurgă la stratageme mai 
concrete. 

Marcus nu se putea să nu se gândească la misterioasa doamnă Bright. 
De fapt, îl intriga îndrăzneala acesteia. 

Orice femeie care ar fi avut curajul să pretindă că este amanta lui, în 
cele mai înalte cercuri ale societăţii, trebuia să fie o femeie foarte 
interesantă. Tot atât de interesantă ca şi stelele lui. 

CAPITOLUL 1 


Contele de Masters trăia, era cât se poate de viu. 

Iphiginia Bright aproape că leşină, pentru prima oară în viaţa ei, când îl 
văzu intrând în sala de bal. Simţi că totul începe să se învârtească cu ea. Nu 
se aştepta să descopere în acea seară, şi nici în oricare alta, că Masters nu 
murise. 

Şocul îi produse acea stare de ameţeală, care cuprindea şi o anumită 
doză de bucurie. Deşi nu-l cunoscuse niciodată, ea petrecuse câteva seri 
învățând tot ce se putea învăţa despre obiceiurile lui, cu mult timp înainte de 
a-şi juca, în societate, rolul de amantă a lui. 

Cel mai uluitor lucru ce-l descoperise cu acel prilej era faptul că se 
apropia foarte mult de idealul ei de bărbat: el putea fi bărbatul pe care ea să- 
| iubească aşa cum nu mai iubise pe nimeni. Era, pur şi simplu, bărbatul 
potrivit. Crezuse că el o să rămână pentru totdeauna un vis. Dar, iată-l în 
carne şi oase. lar când va afla cine este ea şi ce a făcut, o va dispreţui. 

— Dumnezeule, nu pot să-mi cred ochilor, murmură lordul Ellis. Masters 
este aici. 

Iphiginia îl privi cu teamă pe acel bărbat înalt, puternic, care cobora 
arogant scara acoperită cu covorul albastru. O parte din ea era impresionată 
să descopere că era exact aşa cum şi-l imaginase: afişând o mândrie rece, cu 
tenul şi părul închise la culoare, degaja forţă şi lăsa impresia că trăieşte după 
reguli rigide pe care singur şi le impune. Nu-i venea să creadă ceea ce vedea. 
Aparent, nici celor din jur. 

Sala de bal, îngheţă, pur şi simplu. Mulțimea tăcuse dintr-o dată. 
Iphiginiei i se păru că toţi cei de acolo fuseseră cuprinși ca într-o picătură 
uriaşă de chihlimbar, care s-a solidificat instantaneu şi i-a făcut prizonieri. 
Nici măcar luminile lumânărilor acelea imense din candelabre nu mai 
pâlpâiau, în acel moment. Apoi, chihlimbarul păru să se lichefieze deodată, 
eliberând acele creaturi. O dată eliberate, acestea îşi reluară mişcările, ce 
păreau ale unor insecte strălucitoare. Aripile lor tremurau, instantaneu; ochii, 
cu multe fațete, le erau luminaţi de aşteptare. Iphiginia ştia ce aşteptau toţi 
aceia. Se aştepta o scenă care să le alimenteze bârfa o lungă bucată de 
vreme. Surprinderea care se citea pe feţele tuturor se datora faptului că 
nimeni nu se aştepta ca Masters să apară. Se presupunea că se află în afara 
Londrei, la moşiile lui. In mod sigur, nimeni nu se aşteptase ca el să apară în 
sala de bal, să ceară socoteală fostei lui amante. Dar Iphiginia şi cei apropiaţi 
ei chiar crezuseră în moartea contelui. Aşa li se spusese în acea misivă de 
ameninţare, în care mai scria clar că mătuşa lphiginiei, Zoe, lady Guthrie, 
urma să moară şi ea, dacă nu satisfăcea cererile şantajistului. 

lar acum, toată lumea îl putea vedea pe Masters în carne şi oase, ba 
mai mult, el părea ca întotdeauna perfect sănătos. Radia aceeaşi vitalitate, 
de pasăre de pradă. Desigur, era evident acum, pentru toată lumea, că 
şantajistul minţise şi profitase de absenţa lui Masters pentru a o îngrozi pe 
Zoe. Oscilând între euforie şi disperare, lphiginia îl văzu pe Masters venind 
spre ea şi realiză că planurile ei, cu atâta grijă întocmite, se năruiau în haos. 
Se simţea ameninţată de un alt fel de dezastru, unul care avea s-o afecteze 
nu numai pe ea, ci şi pe cei dragi ei. Masters nu va fi prea încântat să afle că 


are o amantă pe care n-o cunoştea. O amantă care lăsase impresia că se află 
în căutarea unui alt bărbat, cu care să-l înlocuiască. Desigur, el o va demasca 
repede. O va da de gol, făcând-o de ruşine şi supunând-o oprobriului 
societăţii. 

Inima lphiginiei începu să bată şi mai tare, pe măsură ce la urechi îi 
ajungeau frânturi din conversațiile care se purtau cu voce scăzută între 
diversele grupuri de domni. 

— Masters a ştiut întotdeauna să se stăpânească foarte bine, zise 
deşiratul lord Lartmore, cel cu paloarea aceea cadaverică şi care, ridicând 
paharul de şampanie îl sorbise dintr-o înghiţitură. Nu m-am gândit că o să 
apară într-o sală de bal unde se află şi doamna Starlight. Este prea umilitor. 

— De ce, mie mi se pare chiar interesant, interveni Darrow, un domn 
între două vârste, care purta un costum nu prea bine croit ce lăsa să i se 
vadă burta cam mare. 

Herbert Hoyt se aplecă spre lphiginia, de parcă ar fi vrut s-o protejeze. 
Ochii lui, în care de obicei strălucea o veselie fără motiv evident, acum erau 
vădit tulburaţi: 

— Cred că poate deveni cam periculos. Nu degeaba generalii au 
inventat acea stratagemă a retragerii. Nu crezi c-ar trebui s-o foloseşti? Eu 
sunt aici, pot să te ajut, la nevoie. 

Iphiginia se luptă cu propriile ei porniri. De fapt, îi era greu să şi respire. 
Aşa ceva nu ar fi trebuit să se întâmple. Pe undeva, se strecurase o greşeală. 
Mâna ei, care se afla pe manşeta lui Herbert, începu să tremure uşor. 

— Nu fi ridicol, domnule Hoyt. Masters nu este genul care să facă scene 
şi care să dea celorlalţi motiv de comentarii. 

— Eu n-aş conta pe asta. 

Herbert văzu cum lumea se dădea la o parte, făcându-i loc lui Masters. 
Nimeni nu ştia ce va face el în secunda următoare. Omul acesta este o 
enigmă. Iphiginia roşi. În pofida situaţiei disperate în care se afla, simţea 
nevoia de a-l apăra pe conte. 

— Masters nu este o enigmă. Îi place însă să i se respecte intimitatea. 
Mi se pare normal. 

— Păi, n-ai fost chiar tu aceea care ai râs pe socoteala lui şi i-ai expus 
în mod public intimitatea? În mod sigur n-o să-ţi mulţumească pentru asta. 

Herbert avea, din nefericire, multă dreptate în ceea ce spunea. 
Iphiginia îi aruncă o privire care trăda nesiguranta în care se zbătea în acele 
momente. Desigur, Herbert cunoştea mai bine decât ea societatea 
londoneză. În ultimii doi ani se numărase printre cei ce o alcătuiau. De când îl 
cunoscuse, cu vreo două săptămâni în urmă, ea învățase să-i preţuiască 
sfaturile. Herbert îi cunoştea pe toţi cei pe care era indicat să-i cunoască; 
cunoştea toate nuanțele de comportament ale celor din lumea bună, de la 
simpla insinuare, până la insulta directă. În termenii rangurilor sociale, 
Herbert nu avea nici o valoare, dar putea fi considerat ca unul dintre acei 
bărbaţi galanţi, cu o vârstă incertă, care ştiau să devină indispensabili 
gazdelor şi, în general, mamelor. Bărbaţii ca Herbert se ofereau să danseze 
cu felele pe care nu le invita nimeni, sau să bârfească la o ceaşcă cu ceai cu 


doamnele mai în vârstă. Aduceau şampanie doamnelor ai căror soţi erau în 
alte încăperi, jucând cărţi, şi ştiau să discute cu tinerele care abia îşi făceau 
intrarea în înalta societate. Pe scurt, erau foarte folositori la baluri şi serate şi 
de aceea primeau mereu invitaţii. 

Herbert avea vreo treizeci de ani. Nu arăta rău, avea trăsături plăcute, 
dar era cam scund, iar obrajii îi erau mereu roşii. Ochii îi erau albaştri, dar 
binevoitori, şi avea un mod foarte plăcut de a se comporta, într-o manieră 
total inofensivă. Părul lui castaniu, care începuse să se cam rărească pe 
alocuri, era aranjat după ultima modă. Jacheta cea galbenă, care părea un pic 
cam strâmtă în talie, era şi ea după cerinţele modei. 

Iphiginiei îi plăcea Herbert. Era printre puţinii care nu se arătau 
interesaţi să ia ceea ce îi aparținuse lui Masters. Astfel, şi ea se simţea mai 
destinsă alături de el. De asemenea, era destul de bine informat în probleme 
de artă sau de arhitectură, de aceea ea îi respecta sfaturile. Dar, până şi 
Herbert, care nu se pierdea niciodată cu firea şi găsea mereu rezolvare 
pentru orice problemă, părea cam încurcat în această seară. Nu ştia cum să 
preîntâmpine catastrofa care se anunţa. Iphiginia îşi desfăcu evantaiul alb de 
dantelă, încercând să aprecieze corect situaţia şi să contracareze orice 
iniţiativă a lui Masters. Numai cu inteligenţă putea scăpa onorabil din situaţia 
în care se afla. De aceea, îşi spuse ca situaţia nu era deocamdată pierdută, 
întrucât, la capitolul inteligenţă, stătea destul de bine. 

— Masters este fără îndoială un domn, un bărbat de lume. Şi tocmai 
asta îl va face să se reţină, să nu creeze probleme pentru niciunul dintre noi. 

— Aşa să fie, draga mea, zise Herbert ridicând uşor din sprâncene. Te 
asigur că nu este necesar să relatezi amănunţit discuţia pe care o vei avea cu 
Masters. Toată lumea ştie prea bine ce fel de legătură există între voi. 

— Adevărat? 

Iphiginia îşi reluă acel aer uşor represiv pe care îl folosea ori de câte ori 
partenerii de discuţie deveneau prea insistenti în ceea ce-l privea pe conte. 
De obicei, ea nu folosea acest ton cu Herbert, şi asta pentru că el era destul 
de discret. De fapt nu se putea plânge de presupunerile pe care le făcuseră 
Herbert şi ceilalţi, privind natura relaţiilor ei cu Masters. Societatea ajunsese 
la concluzia la care voise ea să ajungă. Aceste presupuneri şi concluzii făceau 
parte din planul ei de a pătrunde în cercul de cunoştinţe al lui Masters. lar 
planul funcţionase perfect până acum. 

— Indiferent de natura relaţiilor dumitale cu Masters, spuse Herbert, se 
pune o singură întrebare „ce se va întâmpla de acum înainte?” Ne-ai lăsat să 
înţelegem că drumurile voastre s-au despărţit. Dar prezenţa lui aici pare a 
indica altceva. i 

Iphiginia ignoră tonul vădit interogator al vocii lui. li era greu să-i dea 
un răspuns, pentru că nici ea nu-l avea, Fiindu-i imposibil să mai inventeze 
altceva în mijlocul acestei crize, Iphiginia se hotărî să facă singurul lucru 
posibil: se crampona de povestea pe care o crease, când se hotărâse să 
înceapă această aventură. 

— Masters ştie că relaţia noastră s-a sfârşit, dacă nu-şi cere scuze 
pentru cearta pe care el singur a început-o, spuse ea. 


— Când vorbim despre Masters, nimic nu este imposibil, zise Herbert. 
Dar, în acest caz, cred că trebuie să facem excepţie. Ei bine, să recunoaştem 
că nimeni din această încăpere nu şi-l poate imagina pe conte cerând scuze 
unei doamne care l-a umilit în faţa societăţii. 

Iphiginia era îngrozită. 

— Dar eu n-am făcut aşa ceva, domnule Hovt. 

— Nu? 

Iphiginia începu să-şi facă vânt cu evantaiul. Dintr-o dată simţea că se 
înăbuşă. 

— Eu n-am făcut altceva decât să accentuez faptul că nu mai suntem în 
relaţii apropiate. 

— Şi asta numai din vina lui. 

— Da, asta aşa este, zise Iphiginia respirând adânc. A fost numai vina 
lui. Dar n-am avut intenţia să-l umilesc în faţa prietenilor săi. 

Herbert o privi ciudat. 

— Draga mea, hai să fim cinstiţi unul cu celălalt. Până acum, ai susţinut 
că te-ai certat violent cu Masters şi că cearta asta a pus capăt prieteniei 
voastre. Să nu-mi spui că nu te-ai gândit niciodată să te răzbuni puţin pe el. 
Toată lumea crede că nu aştepţi decât prilejul să-l înlocuieşti. 

— Nu-i aşa, spuse lphiginia, încercând să-şi controleze vocea. Este 
adevărat că domnul conte îmi datorează scuze, dar n-am făcut nimic 
deosebit pentru a le obţine. De altfel, nu poţi obţine scuze de la morţi. 

— Indiferent de intenţiile pe care le-ai avut, tu m-ai asigurat că ai fost 
cea care a întrerupt relaţia. Lumea se miră chiar că ai avut curajul acesta. 

Iphiginia avusese, desigur, intenţia să ajungă repede subiectul predilect 
de discuţie al saloanelor, dar nu-i putea explica asta lui Herbert. 

— În ceea ce priveşte acea mică neînțelegere... 

— Neînţelegere? Herbert o privi înduioşat. In ultimele două săptămâni, 
nu ne-am putut hotărî dacă să te tratăm ca pe cea mai curajoasă doamnă din 
Londra, sau ca pe o simplă candidată pentru Bediam. 

— Şi eu îmi pun aceeaşi problemă, zise lphiginia. Numai o nebună 
putea să se pună într-o asemenea situaţie. 

— Ştiai că tot oraşul de-abia aşteaptă să vadă cum va reacţiona 
Masters, la iniţiativele dumitale, care au, totuşi, o tentă de răzbunare? 

— Ti-am mai spus, domnule Hoyt, că nu mă interesează răzbunarea. 
Între noi a fost o mică neînțelegere, atât. Aştept scuze, nimic mai mult. 

— Deci, acum recunoşti că a fost numai o neînțelegere? Până acum o 
numeai ceartă în toată regula. 

— Orice discuţie de acest fel capătă proporţii, când intervine şi bârfa, 
nu crezi? 

— În mod sigur, draga mea. Herbert o bătu încet pe mână, înţelegător. 
Nu-ţi fie teamă. O să-ţi fiu alături, în cazul în care Masters îşi pierde buna- 
cuviinţă. 

— Mă simt mult mai sigură dacă am protecţia ta. 

Dar nu se simţea mai liniştită. Masters înviase din morţi şi Iphiginiei îi 
era greu să dea ochii cu el. Reacţia lui Herbert la această situaţie confirma tot 


ce aflase Iphiginia până în acel moment despre controversatul conte. 
Societatea îi considera periculos şi capabil de reacţii neprevăzute. Se vorbea 
despre un duel care avusese loc cu câţiva ani în urmă, în care contele fusese 
la un pas de a-şi ucide adversarul. Ba, mai mult chiar, se mai vorbea că tot el 
ar putea fi răspunzător de uciderea asociatului său, Lynton Spalding. In mod 
ciudat, după moartea acestuia contelui îi revenise şi partea din investiţii a 
asociatului său. Şi, nu numai acest fond comun îi rămăsese lui Masters după 
moartea lui Spalding. Se mai bârfea şi despre relaţia amoroasă pe care 
contele o avusese cu văduva acestuia, Hannah, care ar fi continuat, se 
spunea, şi după căsătoria acesteia cu lordul Sands. Nimeni nu ştia ce se 
întâmplase în realitate, pentru că Masters nu vorbea niciodată despre astfel 
de lucruri. Nu suporta să se discute despre trecutul lui şi nu-i plăcea să-şi 
motiveze acţiunile. Prefera discreţia totală. 

De aceea, era clar că Masters nu era omul care să tolereze umilinţa de 
nici un fel. Iphiginia îşi aminti că se mai aflase cândva în situaţii limită. 
Recentul an petrecut în străinătate alături de verişoara ei, Amelia, an în care 
vizitaseră locurile vechi şi ruinele din Italia, nu se încheiase fără incidente, îşi 
aminti acea nefericită întâlnire cu hoţul de stradă din Roma şi o alta cu un 
bandit în timpul călătoriei spre Pompei. Cu toate acestea, Iphiginia era 
conştientă că nu se confruntase niciodată cu un om a cărui reputaţie să aibă 
asemenea proporţii ca cea a contelui. 

Important era să rămână calmă şi să nu-şi piardă cumpătul. Avea de a 
face cu un adversar periculos şi foarte inteligent. De aceea ea spera că 
bărbatul nu va alege calea confruntării directe. Din ceea ce ştia despre el, era 
aproape sigură că nu va lăsa emoţiile să-i domine acţiunile. Iphiginia îl văzu 
pe Herbert încruntându-se. Apoi auzi un pocnet. Privi în jos şi observă că i se 
rupseseră spiţele evantaiului. În acel moment, se iscă un freamăt în sală. Un 
râset nervos de femeie se frânse brusc, nefiresc. Bărbaţii se retrăgeau lăsând 
în mijlocul sălii un spaţiu liber. Chiar şi Herbert se dădu câţiva paşi înapoi. 
Iphiginia se trezi singură în mijlocul sălii de bal, care cu numai câteva minute 
în urmă părea ticsită. În faţa ei apăru Marcus, conte de Masters. Şi pentru că 
până atunci privise în jos, la evantaiul care i se rupsese, îi observă mai întâi 
mâinile. Era singurul din încăpere care nu purta mănuşi, într-o lume în care 
frumuseţea şi eleganța mâinilor erau atent cultivate şi preţuite, Marcus avea 
mâini de războinic. Mari şi puternice, ele erau mâinile unui om care răzbătuse 
singur în viaţă. Iphiginia îşi aminti că el îşi cucerise titlul de nobleţe cu numai 
cinci ani în urmă; îl moştenise în urma unui faliment. El nu se născuse nici 
bogat şi nici puternic. Le obținuse prin muncă şi le transformase în atribute 
ale persoanei sale. Iphiginia îşi ridică privirea de la mâinile lui musculoase. 
Marcus avea genul de figură care părea cioplită în piatră, figură care de 
obicei se putea întâlni încrustată pe monedele de aur. Părea figura unui 
cuceritor, îndrăzneață şi dură. Ochii lui de jar care străluceau de o vie 
inteligenţă o urmăriră. Părul îi era închis la culoare, aproape negru. Se putea 
vedea spre mijlocul frunţii o şuviţă argintie, care aluneca spre spate. lphiginia 
îi întâlni privirea. Se simţi privită de ochii aceia atât de vii şi era atât de 
conştientă de interesul pe care îl stârnea, încât părea să conştientizeze 


dureros acest moment; ceva care mocnise în adâncul fiinţei ei săptămâni 
întregi reuşise să iasă la suprafaţă, să irumpă. El era bărbatul de care se 
îndrăgostise, dar pe care nu sperase că-l va cunoaşte vreodată. Era întocmai 
cum îl visase ea. Iphiginia ştia că toţi cei din faţă aşteptau reacţia lui. 

— Domnule, murmură lphiginia, atât de încet, încât numai el să poată 
auzi. Sunt atât de fericită că trăiţi. 

Apoi, după ce murmură câteva cuvinte de mulţumire proniei cereşti 
pentru faptul că el era bine, sănătos, când observă că vorbele ei îşi fac 
efectul scontat în faţa contelui, ea simulă un leşin din cele mai graţioase. 
Marcus o prinse înainte ca ea să atingă podeaua. 

— Foarte inteligent regizat, doamnă Bright, şopti el, numai pentru 
urechile ei. Mă întreb însă cum te vei descurca în continuare. 

Iphiginia nu îndrăznea să deschidă ochii. Se simţea parcă trasă de o 
forţă nevăzută la pieptul lui. Braţele lui erau puternice şi solide. Se simţea 
ciudat de bine în preajma lui. Mirosul degajat de trupul lui îi stârnea senzaţii 
puternice şi o încânta plăcerea senzuală, neaşteptată pe care i-o provoca 
vecinătatea lui. 

Nu mai cunoscuse asemenea senzaţii. Îşi ridică genele numai atât încât 
să poată vedea că dantelele rochiei ei albe de mătase acopereau din greşeală 
mâneca hainei lui. Marcus o conduse, traversând sala de bal, spre ieşire. 

— Vă rog să faceţi loc, le ceru el, celor care îi stăteau în cale. Prietena 
mea are nevoie de aer. 

Lumea se grăbea să le facă loc. Murmure de surprindere şi fel de fel de 
speculaţii urmară ieşirii Iphiginiei din sala de bal. Marcus o scoase din conac. 
Fără să se oprească, el cobori scările din faţa intrării, unde aştepta o trăsură 
neagră, cu doi armăsari, de asemenea negri. Uşa trăsurii fu deschisă de un 
lacheu, îmbrăcat într-o livrea neagră, iar Marcus o aşeză pe lphiginia în 
trăsură. Apoi uşa fu închisă şi trăsura cea neagră porni în noapte pe străzile 
Londrei. 

CAPITOLUL 2 

— Cred că vreţi să-mi puneţi câteva întrebări, domnule. 

— Da, am multe nedumeriri. 

Marcus se aşeză mai bine. O urmări pe lphiginia, care stătea cam 
înţepată, după ce îşi aranjase o pană albă de la pălărie şi faldurile rochiei. 

— Vă voi răspunde cu toată plăcerea, imediat ce mi le veţi adresa, 
spuse ea. Dar, încă de la început, aş vrea să vă mulţumesc pentru gentileţea 
de a nu mă fi demascat. Sunt pe deplin conştientă că v-am pus într-o situaţie 
dificilă. 

— Deloc, doamnă Bright. Vă asigur că jocul dumneavoastră mi s-a 
părut de-a dreptul fermecător. 

Ea avu curajul să-i şi zâmbească. Marcus fu surprins. În acel moment 
realiză cum reuşise tânăra doamnă să capteze atenţia tuturor, şi asta fără 
prea mari eforturi. 

— Am ştiut că veţi marşa la jocul meu, până în clipa când veţi afla pe 
ce se bazează, spuse lphiginia, ţintuindu-l cu ochii ei vii, de culoarea 
chihlimbarului, în care strălucea o umbră de satisfacţie. Eram sigură de asta! 


Ştiam că sunteţi prea inteligent, prea perspicace, cu multă stăpânire de sine, 
aşadar era de aşteptat să nu întreprindeţi nimic compromiţător până când nu 
veţi şti despre ce este vorba. 

— Apreciez încrederea pe care mi-o arătaţi. Oricum, vă asigur că am 
destulă inteligenţă pentru a nu mă lăsa dus de nas de măgulirile 
dumneavoastră. 

Ea clipi de câteva ori, surprinsă. 

— Nu vă flatam, domnule. Exact aşa gândesc despre dumneavoastră. 
V-am studiat cu atenţie şi am ajuns la concluzia că sunteţi o persoană 
deosebit de inteligentă. 

Marcus o privi surprins, fiindu-i aproape imposibil să mai adauge ceva. 

— Îmi admiraţi inteligenţa? 

— Da, spuse ea, cu vădit entuziasm. Am citit toate articolele pe care le- 
aţi publicat în Anuarul Ştiinţific şi Tehnic şi am fost impresionată. M-a fascinat 
articolul despre potenţialul maşinilor cu abur, ca să nu mai vorbim despre cel 
destinat maşinilor de treierat, la fel de bine documentat. 

— Pe naiba! Nu avea cum să vă intereseze pe dumneavoastră un 
asemenea subiect. 

Ea roşi. 

— Mărturisesc că nu sunt prea bine informată în problemele tehnice ori 
în cele mecanice. Pe mine mă pasionează antichităţile, ador clasicul, căruia îi 
dedic tot timpul meu. 

— Înţeleg. 

— Dar vă pot spune, cu multă plăcere, că am înţeles; majoritatea 
problemelor tehnice şi mecanice, pe care le-aţi prezentat în articolele 
dumneavoastră. Aveţi un stil foarte clar şi limpede, domnule. 

— Mulţumesc. Marcus se gândi că se cam pripise când afirmase că nu-l 
impresionează măgulirile ei. Pe moment, era captivat. Nu întâlnise până 
acum o femeie care să-l complimenteze pentru scrierile lui ştiinţifice şi 
tehnice şi, mai ales, pentru inteligenţa lui. 

— Aţi mai scris şi ceva foarte instructiv în legătură cu tehnicile noi 
folosite în construcţii, ceea ce de asemenea mi s-a părut foarte interesant, 
continuă Iphiginia. 

Apoi, se lansă în enumerarea punctelor de bază ale articolului. Marcus 
o asculta, nu fără oarecare mirare. Se aşeză mai bine pe pernele de catifea 
neagră ale trăsurii, îşi încrucişă braţele şi studie trăsăturile Iphiginiei aşa cum 
se profilau în lumina aruncată de lampa din trăsură. 

Această Iphiginia Bright nu confirma niciuna dintre aşteptările lui legate 
de noua sa „amantă” din sala de bal Fenwicks. Charles Trescott greşise 
amarnic atunci când îi spusese că această văduvă aventurieră arbora o falsă 
castitate şi puritate, cu atitudinea ei atât de virginală. Fu surprins să constate 
că lphiginia Bright reuşea să se impună ca o persoană de sine stătătoare, o 
doamnă într-adevăr virtuoasă, precum doamnele de odinioară. Era surprins. 
Această impresie nu era creată numai de înfăţişarea ei, de rochia ei albă, ca 
şi de restul accesoriilor. Puritatea emana din adâncul acestei fiinţe. Ceva din 
făptura ei, glasul ei limpede, spontaneitatea, privirea pătrunzătoare, nasul 


puţin obraznic, părul de culoarea mierii, buzele pline, toate acestea o ajutau 
să pară o întruchipare a virtuţii. Era uluitoare câteodată, subtilă alteori. Deşi 
nu era o frumuseţe, era cea mai interesantă femeie pe care Marcus o 
întâlnise. 

Iphiginia degaja un aer de senzualitate pe care n-o, sublinia prin 
îmbrăcăminte. Rochia ei avea o croială surprinzător de simplă; „o altă dovadă 
de inteligenţă” - se gândi Marcus. Imaginaţia unui bărbat era o armă destul 
de puternică, pe care ea ştia s-o strunească şi s-o folosească în favoarea ei. 

Curbele sânilor ei mici, delicaţi şi rotunzi, nu depăşeau corsajul rochiei. 
Erau discret acoperiţi cu o dantelă albă, de mătase. Asemenea sânii nu 
trebuiau striviţi cu cruzime, remarcă, în gând, Marcus. Fuseseră modelaţi 
pentru cunoscătorii de lucruri fine, cu degete delicate, de artist. Absent, îşi 
fixă privirea asupra degetelor lui, mari, ciolănoase; faptul că el avea mâini 
mari, de fermier nu însemna că nu ştia să se bucure de lucrurile fine şi 
delicate. Iphiginia era mai degrabă micuță şi fragilă. Într-un anumit punct 
rochia ei se îngusta pe o talie foarte subţire; mătasea se curba, apoi, peste 
coapsele rotunde. Nu era de mirare că stârnise atenţia întregului oraş, gândi 
Marcus, iar acum, se bucura şi de atenţia lui. Se simţea atras de această 
misterioasă doamnă Bright, mai mult decât de oricare altă femeie. Deodată, 
realiză că era o atracţie fizică, o dorinţă dureroasă de a o atinge. De fapt, nu 
era surprins de ceea ce simţea. De mai bine de patru luni nu mai avusese 
relaţii intime cu vreo femeie, iar imaginea lphiginiei îl urmărise obsedant în 
ultimele zile. Nu-şi putuse lua gândul de la această femeie, pe tot drumul 
spre Londra. Ajunsese la concluzia că, dacă tot era hotărât să-şi găsească o 
nouă amantă, nu putea alege ceva mai bun decât această femeie 
interesantă, Iphiginia Bright. 

— Imi cer scuze, domnule, spuse lphiginia, vădit jenată de comentariile 
cam prea lungi pe care le făcuse la adresa articolelor publicate de el. Cred că 
v-am plictisit, deja. Ştiu că vă cunoaşteţi mai bine decât mine articolele 
despre fundaţiile realizate din cherestea. 

— Poate că ar fi mai bine să revenim la ceea ce ne interesează mai 
mult, zise Marcus, cu blândeţe. Dar, mai întâi, va trebui să-mi spuneţi adresa, 
ca să-i spun vizitiului unde să ne ducă. 

Iphiginia îşi drese glasul. 

— Adresa mea? 

— Da, normal, intenţionez să vă conduc acasă, doar! 

— Doriţi să faceţi acest lucru? 

— Aşa ar trebui. După rolul pe care l-aţi jucat în faţa societăţii, este 
firesc ca eu să vă conduc acasă, după bal, spuse Marcus. 

— Dar... 

— Este firesc să procedez astfel, accentuă Marcus. Lumea se va mira 
dacă aş renunţa la acest privilegiu. 

— Deci, dumneavoastră consideraţi normal să mă conduceţi? 

— Absolut normal. 

— Oh! Iphiginia îşi muşcă buzele, încurcată. Apoi, se hotărî. Foarte bine. 
Locuiesc în Morning Rose Square, numărul 5. 


Marcus preciză numaidecât: 

— Cartierul Morning Rose Square s-a ridicat de curând, nu? Arhitectul a 
făcut o lucrare grozavă, combinând elementele clasice cu un design plăcut şi 
adecvat stilul englezesc. Casele acestea sunt bine construite şi s-au vândut 
repede, din câte ştiu. 

Iphiginia fu surprinsă. 

— Şi despre aceste construcţii ştiţi multe. 

— Acest proiect mi-a stârnit curiozitatea pentru că a permis 
proprietarilor obţinerea de mari beneficii. Marcus se întrerupse puţin pentru a 
ciocăni în gemuleţul vizitiului. Multe alte investiţii de acest gen au fost mai 
puţin norocoase. Ştiu multe persoane care s-au implicat în astfel de 
aranjamente financiare şi apoi au dat faliment. Vizitiul deschise gemuleţul. 

— Vă rog, domnule? 

— Mergem în Morning Rose Square, Dinks. La numărul 5. 

— Foarte bine, domnule. Dinks, vizitiul, lăsă trapa la loc. 

— Poate că totuşi ar trebui să vă explicaţi comportamentul, doamnă 
Bright. 

— Da, desigur, zise Iphiginia, îndreptându-şi umerii. De unde să încep? 
Mai întâi, lăsaţi-mă să vă spun cât de fericită şi uşurată sunt că trăiţi, 
domnule. 

El o privi printre gene. 

— Aţi mai menţionat aşa ceva la bal, la Fenwicks. Aveaţi vreo îndoială? 

— O, da. Am avut multe motive să cred că aţi fost asasinat. 

— Asasinat? El o privi perplex, de parcă descoperise că se afla alături 
de o nebună. 

— Da, domnule, asasinat. Tocmai de aceea am decis să fac toată 
înscenarea, asta, pozând în amanta dumneavoastră. 

— Şi cine ar fi fost interesat să mă ucidă? întrebă Marcus rece. Vreun 
intim de-al dumneavoastră? 

Ea îl privi şocată. 

— Nu, domnule, cum puteţi gândi aşa? Oh, dar este atât de complicat 
totul! Vă asigur că nu am acest gen de prieteni, care să recurgă la crimă. 

— Mă simt mai liniştit după ce mi-aţi spus asta. 

— Mătuşa mea, Zoe, este cam exagerată, iar verişoara Amelia cam 
sinistră uneori, dar vă asigur că niciuna dintre ele n-ar recurge la crimă. 

— Vă cred, doamnă Bright. 

Ea oftă. 

— Bănuiesc că nu prea înţelegeţi situaţia, dacă nu cunoaşteţi datele 
problemei. 

— Fac tot posibilul să le aflu. Poate că şi inteligenţa, pe care mi-aţi 
lăudat-o înainte, mă va ajuta să fac faţă situaţiei. 

Ea îl privi şi zâmbi aprobator. 

— Vă descurcati foarte bine, domnule, dată fiind situaţia. 

— Da, încep să cred şi eu asta. 

Ea râse uşor, sarcastic. 


— Ah, da. Atunci, să continuăm povestirea. Noi am crezut că aţi fost 
ucis de cel care vă şantajează. 

— Cine mă şantajează? Situaţia asta devine tot mai absurdă. Despre ce 
şantaj vorbiţi? 

Iphiginia făcu o pauză. 

— Vreţi să spuneţi că nu sunteţi şantajat, domnule? 

Întrebarea ei începu să-l irite. 

— Arăt eu a persoană care s-ar lăsa şantajată, doamnă Bright? 

— Nu, domnule. Şi tocmai de aceea am crezut că v-au ucis: pentru că 
aţi refuzat să plătiţi. 

— Continuati, doamnă Bright, spuse Marcus pe un ton ceva mai aspru. 
Probabil că mai aveţi multe de spus, până să clarificaţi situaţia. 

— Mătuşa mea a primit o scrisoare de la un ticălos, care ne informa că 
aţi fost asasinat, asta pentru a o înspăimânta şi a o face să plătească. 
Scrisoarea preciza că nu va trece mult şi toată lumea va afla că nu sunteţi la 
vreuna dintre moşiile dumneavoastră, ci aţi fost ucis. 

— Dumnezeule, exclamă el. 

— Dacă vă amintiţi, aţi dispărut din societate în toiul „Sezonului”, 
domnule, ceea ce este cu totul neobişnuit. _ 

— Am fost la conacul meu din Yorkshire, răspunse Marcus. In nici un caz 
n-am zăcut în vreun mormânt fără nume. Ceea ce-mi spuneţi este ridicol şi 
m-am săturat de acest joc! Vreau adevărul şi asta înainte de a ajunge la 
Morning Rose Square. 

Ea se încruntă. 

— Domnule, încerc să vă prezint adevărul. Nu este cazul să deveniți 
nervos. Şi vă mai rog să nu mă mai întrerupeţi. După cum v-am mai spus, 
mătuşa mea avea toate motivele să creadă că aţi fost ucis şi că, dacă nu va 
plăti suma cerută, va păţi la fel. 

— Şi l-a plătit pe şantajist? întrebă Marcus. 

— Sigur că da. Era speriată de moarte. Eu am aflat toate acestea chiar 
a doua zi după ce ea a plătit banii. Tocmai sosisem de la Londra, după ce am 
petrecut un an pe continent însoţită de verişoara mea Amelia. Am ajuns la 
mătuşa Zoe şi am aflat ce se întâmplase. Imediat am urzit un plan pentru a-l 
demasca pe şantajist. 

Marcus era tot mai intrigat. 

— Aţi sperat să-l descoperiţi, pretinzând că sunteţi amanta mea? 

— Exact. Iphiginia îi acordă încă unul dintre zâmbetele ei luminoase. La 
vremea aceea, credeam că urmăresc nu numai un şantajist, ci un netrebnic, 
capabil să ucidă. Vă imaginaţi cât de îngrijorată am fost. 

— Dar eu sunt cât se poate de viu, doamnă Bright. 

— Da, acum pot să constat asta, spuse ea, cu răbdare. Dar asta 
sporeşte starea de confuzie, nu? 

— Nu într-atât încât s-o facă de nerezolvat. 

— Aşadar, domnule, am devenit în ochii lumii amanta dumneavoastră 
ca să pot intra în contact cu cercurile dumneavoastră de cunoştinţe. Planul 


meu a fost să fac, discret cercetări, pentru a-l depista pe cel care v-ar fi putut 
ucide. 

— Foarte înţelept din partea dumneavoastră, doamnă. 

— Trebuie să admiteţi, însă, că nu aş fi avut cum să vă răzbun, 
domnule. 

— Sunt de-a dreptul măgulit de atenţia dumneavoastră, doamnă. 

Iphiginia deschise ochii mari, profund dezamăgită. 

— N-aş vrea să par lipsită de sentimente, domnule, dar trebuie să vă 
amintesc că la acea dată nici nu vă cunoşteam. Nici măcar nu avusesem 
ocazia să aflu prea multe despre dumneavoastră. 

— Ceea ce ar explica lipsa de sentimente, presupun. 

— Dar nu sentimentele mi-au lipsit, domnule, replică ea, precipitat. Ba, 
din contră, vă asigur că am regretat ceea ce vi s-a întâmplat. Ezită un 
moment, apoi avu un acces de sinceritate. Sigur că am regretat, aşa cum aş 
fi regretat moartea oricărui alt apropiat. 

Marcus încercă să-şi reţină un zâmbet. 

— Vă sunt recunoscător pentru compasiunea de care aţi dat dovadă. 
Sunt mulţi aceia cărora nu le-ar fi părut rău să audă de moartea mea, fie şi 
numai ca simplă informaţie. 

— O, nu! Sunt sigură că societatea ar fi fost îngrozită dacă ar fi auzit că 
aţi fost ucis. 

— Vă sfătuiesc să nu contaţi pe asta. Dar ce naiba aţi crezut că veţi 
putea afla, ca amantă a mea? 

Iphiginia se aplecă în faţă. Era de-a dreptul entuziasmată! 

— Am presupus că cel care ne şantaja era cineva din anturajul 
dumneavoastră, domnule. Cineva care putea să vă ştie secretele, ca să vă 
şantajeze mai apoi cu ele. 

Marcus ridică din sprâncene. 

— Să presupun că aceeaşi persoană deţine şi un secret al mătuşii 
dumneavoastră? Aşa aţi gândit? 

— Cât de perspicace sunteţi, domnule. Exact aşa am gândit. Dar, am 
mers un pas mai departe. Am presupus că acela care cunoştea secretele 
dumneavoastră şi ale mătuşii mele trebuie să fi ştiut şi de planurile 
dumneavoastră de a părăsi oraşul luna aceasta. lphiginia făcu o pauză de 
parcă ar fi aşteptat intervenţia lui. Ultima scrisoare de ameninţare a sosit 
chiar în ziua în care aţi dispărut din oraş. 

Marcus se arătă tot mai interesat. Pe moment, se simţi tentat să 
renunţe la ceea ce l-ar fi îndemnat bunul-simţ să facă. 

— Şi, deci, v-aţi gândit că nu sunt prea mulţi cei care să mă cunoască 
atât pe mine, cât şi pe mătuşa dumneavoastră? 

— Aşa am gândit. Iphiginia îl privi cu vădită admiraţie. Aveţi o judecată 
foarte rapidă şi sănătoasă, domnule, exact cum am presupus. 

De astă dată, Marcus refuză să se lase flatat de complimentele ei. Aşa 
că preferă să treacă peste aceste comentarii. 

— Deci, aţi pozat în amanta mea pentru a vă putea înfiltra în cercul 
meu de prieteni. 


— Era singurul lucru pe care îl puteam face, date fiind condiţiile, deşi 
trebuie să admit că am fost oarecum descurajată de ceea ce trebuia să fac. 

— Nu mi se pare verosimil, doamnă Bright, zise Marcus sec. Nu pot să 
cred că există ceva sau cineva care să te descumpănească pe dumneata. 

— În general, presupunerea dumitale este corectă, domnule, răspunse 
Iphiginia, fără a se arăta lezată de insinuarea lui. Dar, în acest caz, eram 
conştientă că nu era uşor să corespund aşteptărilor. 

— Ce aşteptări, doamnă? 

— Ştiţi foarte bine ce vreau să spun, domnule. Din câte am aflat, 
fostele dumitale amante au fost femei foarte frumoase, care au avut şi ceva 
fler. Ochii Iphiginiei se luminară dintr-o dată. Erau nişte femei aşa deosebite, 
cum spune lumea? 

— Lumea? 

— Mătuşa mea Zoe este la curent cu toate bârfele din societate. Nu mi- 
a fost greu deloc să aflu detalii despre fostele dumitale iubiri. 

— Acest gen de amănunte îl poate face pe un bărbat să-şi piardă 
somnul şi apetitul. 

Iphiginia îl privi încurcată. 

— Nu eram sigură că mă voi ridica la înălţimea predecesoarelor mele, 
domnule. 

Marcus o privi, remarcând încă o dată, dacă mai era nevoie, înfăţişarea 
ei feciorelnică, inocentă. Găsi că nu era cazul să-i spună că lumea exagera 
numărul amantelor sale precum şi calităţile lor. 

— Şi de aceea v-aţi hotărât să luaţi societatea prin surprindere şi să 
creaţi un nou set de imagini. 

— Am vrut să creez o impresie atât de şocantă, încât prietenii şi 
cunoştinţele dumitale, folosindu-şi propria imaginaţie, să mă transforme într- 
o persoană cât mai misterioasă şi mai îndrăzneață. 

— Complimente, doamnă Bright. Ai reuşit pe deplin. 

— Până aici, mica mea decepţie a lucrat în favoarea mea, admise ea, 
nu fără oarecare mândrie. 

Deşi această femeie face totul pentru ca să pară modestă, nu reuşeşte 
deloc să mă convingă, îşi zise Marcus, în sinea sa. 

— Sunt foarte impresionat, doamnă; încep chiar să mă tem de ceea ce 
îmi spuneţi. 

Iphiginia sesiză tonul ironic. Ca atare, lăsă orice mândrie la o parte şi îşi 
exprimă nemulţumirea. 

— Înţeleg că în ochii dumneavoastră am eşuat complet, în rolul pe care 
mi l-am asumat. 

— N-aş spune asta. 

Iphiginia îşi concentră privirea asupra rochiei albe de mătase. Pomeţii 
obrajilor i se colorară deodată. 

— Ştiu că nu sunt genul de femeie pe care îl agreaţi, domnule. 

— Dragă doamnă Bright, niciodată nu mi-au plăcut femeile obişnuite. 
Le-am preferat pe cele care produc, încă de la început, o impresie puternică. 


— Sunteţi sigur că vreţi să mă conduceţi acasă? îl întrebă ea, privindu-l 
atent. 

— După cum bine ştiţi, un gentleman este obligat să-şi conducă iubita, 
după o seară petrecută împreună. Mai ales în situaţia dumneavoastră, ar fi 
ciudat dacă n-aş face-o. 

— Da, aveţi dreptate. 

— Dacă aţi fi o tânără necăsătorită şi care îşi caută un soţ ar fi o 
situaţie diferită. El o privi foarte atent. Dar sunteţi văduvă, nu? 

— Feriţi-vă de ridicol, domnule, spuse ea întorcând capul spre geamul 
trăsurii, de unde se vedeau defilând străzile întunecate. Sigur că sunt 
văduvă, ce altceva aş putea fi? 

Nici o tânără inocentă sau vreo celibatară care vrea să-şi păstreze 
reputaţia nu s-ar angaja la o asemenea mascaradă, gândi Marcus. 

— Chiar dacă n-aţi fi intrat în rolul de amantă a mea, tot aş fi cedat 
imboldului şi v-aş fi condus, doamnă. 

— Dar... 

— Văduvele din înalta societate sunt cele mai privilegiate femei, nu-i 
aşa? Sunt independente financiar, au scăpat de pisălogeala unui soţ gelos, şi 
pot lega orice prietenie, cu condiţia să facă totul cu discreţie. 

— Domnule, îmi este şi mie foarte clar că o văduvă are mai multă 
libertate decât o femeie necăsătorită. Să nu mai insistăm asupra acestui 
lucru. Important este că... 

— Da? Ce este important, doamnă? 

Iphiginia îşi întoarse brusc capul spre el, înfruntându-l. 

— Important este că am depus eforturi pentru a-mi crea o imagine. lar 
acum, postura în care mă aflu este cel puţin derutantă. 

— Aşa mi s-a spus. 

— Domnule, până în seara asta, n-am permis nici unui bărbat să mă 
conducă acasă. 

— A, înţeleg, zise el, arătându-se dintr-o dată măgulit îmi place ce-mi 
spuneţi. 

— Am păstrat acest obicei atunci când am jucat rolul de amantă a 
dumneavoastră. 

— A, da, celebra doamnă Starlight. 

Iphiginia râse dispreţuitor. 

— Poftim? 

— Vi se spune doamna „Lumină de Stea”, Cea Intangibilă. Sunteţi 
considerată precum steaua aceea, care la miezul nopţii ademeneşte prin 
strălucirea ei, pentru ca, mai apoi, să rămână tot acolo, departe, continuând 
să-mi caute un înlocuitor în pat. 

Iphiginia deschise gura, o închise la loc, apoi o mai deschise o dată. 
Când putu să vorbească, într-un târziu, vocea ei nu mai avea volum, de parcă 
ar fi alergat pe o distanţă mare şi i-ar fi trebuit timp ca să-şi tragă sufletul. 

— Lumea se grăbeşte să-i eticheteze pe oameni, domnule. Dar acest 
apelativ care mi s-a atribuit este cam exagerat. Cu toate acestea... 

— Cred că vi se potriveşte apelativul, doamnă. 


Ea păru puţin dezorientată. 

— Aşa credeţi? ` 

Marcus avu o mică satisfacție. In acest joc de-a şoarecele şi pisica, el 
trebuia să joace rolul pisicii. 

— Da. Doamnă Bright, postura vă avantajează. Ştiţi că de curând, am 
încheiat un studiu asupra stelelor îndepărtate, care au un comportament 
derutant. Au diferite metode de a capta lumina. Dar dacă bărbatul este 
deştept, le poate culege cu mâna şi păstra în palmă, fără probleme. 

— Nu înţeleg ce spuneţi, domnule. 

— Sunt convins că nu înţelegeţi, încă. Dar, în curând, veţi pricepe totul. 
Între timp, va trebui să-mi permiteţi să păstrez o doză de mister, doamnă, 
sunt renumit pentru asta. 

Ea îl privi nedumerită. 

— Sunteţi şi veţi fi un bărbat dificil, domnule! 

— Vom vedea. 

— De asta m-am temut. Acum vă rog să-mi spuneţi dacă v-a deranjat 
tot ce am întreprins. 

— Nu vă puteţi da seama singură? i 

— Nu, domnule, nu pot. Se spune că sunteţi un om profund. Incep să 
realizez ce vor să spună ceilalţi prin aceste cuvinte. Chiar şi după ce m-am 
străduit să vă studiez comportamentul, cred că mai sunt multe lucruri pe care 
nu le ştiu despre dumneavoastră. 

— Ar trebui să vă fiu recunoscător pentru această afirmaţie, doamnă. 

— Nu este nevoie de sarcasmul dumitale, domnule, răspunse ea vădit 
deranjată. 

Cu toată lumina difuză a lămpii din trăsură, Marcus îşi dădu seama că, 
deşi încearcă să facă faţă situaţiei, de fapt ea este îngrijorată. Iphiginia 
încerca să pară foarte categorică şi sigură. Ochii ei mari, verzi, priveau pe 
geamul trăsurii. Marcus îşi închipui că ea încerca să recunoască locurile, să 
verifice dacă era dusă acasă. Îşi încleştase mâna pe evantaiul cel alb, Marcus 
simţea o uşoară satisfacţie, observând că lphiginia se simţea în largul ei şi 
încerca să afişeze o atitudine studiată. Nu voia s-o compătimească. Având în 
vedere ce făcuse şi ce urma să mai facă, femeia merita să fie lăsată să sufere 
puţin. Ea făcuse tot posibilul ca numele lor să fie disecate atât dimineaţa, la 
micul dejun în toate familiile din Londra, cât şi seara, la fiecare club din St. 
James. 

— Vă felicit din nou, doamnă Bright. Marcus îşi înclină capul 
batjocoritor. Nu ştiu dacă o alta ar fi putut păcăli societatea, aşa cum aţi făcut 
dumneavoastră, pozând în amantă a mea. 

Iphiginia îşi muşcă buzele. 

— Mulţumesc, domnule. 

— Luaţi-o ca pe un compliment, doamnă. 

Marcus îşi rememora clipa în care o văzuse prima oară, în sala de bal 
de la Fenwicks. Prin felul în care arăta, lphiginia le eclipsa pe toate celelalte 
femei din sala de bal, le făcea să pară ori prea împopoţonate, ori prea 
dezbrăcate sau prea stridente. Cu toate că frecventa societatea de mult timp 


şi putea recunoaşte uşor o femeie cu bun-gust, Marcus nu putea spune ce 
anume făcea ea pentru a părea atât de potrivit îmbrăcată. Totuşi, impresia pe 
care ea reuşea s-o creeze nu ţinea de îmbrăcăminte, ci de eleganta cu care 
ştia s-o poarte. 

— Aţi avut o idee excelentă să vă îmbrăcaţi în alb imaculat, continuă 
Marcus. Puțin exagerat, dar ideea este excelentă, albul vă prinde de minune. 
Ea ezită o clipă, neştiind dacă este luată în zeflemea. Apoi, zâmbi: 

— Unul dintre motivele care m-au determinat să aleg această culoare a 
fost să creez un contrast cu negrul pe care îl afişaţi dumneavoastră. Iphiginia 
arătă spre pereţii trăsurii negre cu încrustaţii de abanos. Acum constat că 
lumea are dreptate. 

— Aţi pornit de la presupunerea că voi fi atras de opusul meu? 

Iphiginia tăcu. 

— Eu nu cred în teoria asta. Cred că acei care se aseamănă sunt atraşi 
unul spre celălalt; nu poţi fi atras de opusul tău. Dar societatea ajunge, de 
cele mai multe ori, la concluzii greşite când se lasă convinsă de cineva ca 
dumneavoastră. 

— Mătuşa Zoe se temea că planul meu va da greş, dar eu am asigurat- 
o că este singura cale. 

— A, da. Planul dumitale de a-l prinde pe şantajist. Uitasem de el. 

Ea îl privi şi se îmbujoră din nou. 

— Văd că nu prea credeţi ce vă spun, domnule. Am ştiut că sunteţi un 
om foarte inteligent şi că lumea vă consideră şi foarte arogant, dar n-am 
crezut că sunteţi atât de încăpățânat. 

El ignoră remarca lphiginiei. 

— Mai povestiţi-mi despre mătuşa dumneavoastră, Zoe. 

— Ce aţi mai vrea să ştiţi? 

— Sunt multe doamne cu acest nume în societate. Care dintre ele este 
mătuşa dumneavoastră? 

Iphiginia se încruntă. 

— Vorbeam despre lady Guthrie. Trebuie să vă previn că noi am 
convenit să păstrăm secretul asupra relaţiei noastre de rudenie. Eu am 
considerat că-mi va fi mai uşor să-mi duc planul la bun sfârşit dacă nimeni nu 
va şti despre legătura dintre noi. Dacă lumea ar fi ştiut că sunt nepoata ei, s- 
ar fi putut interesa de multe lucruri, în ceea ce mă priveşte. 

— Desigur, murmură Marcus. Era esenţial să rămâneţi un mister pentru 
toată lumea. 

— Da, era o condiţie importantă, domnule. O singură întrebare ar fi dat 
naştere la următoarea şi aş fi fost demascată înainte să-mi ating scopul. 
Oricum, ticălosul acela care ameninţa şi-ar fi dat seama că nu sunt amanta 
dumneavoastră. 

— Inţeleg. 

— Lumea ne consideră, pe mine şi pe Zoe, prietene, nimic mai mult. 
Aceasta explică faptul că suntem văzute mereu împreună. 


Marcus făcu imediat o listă cu cei care se aflau în cercul lui de 
cunoştinţe. Avea o memorie excelentă. De aceea era convins că n-o cunoaşte 
pe această Zoe, lady Guthrie. 

— |mi amintesc că un oarecare domn Guthrie obişnuia să frecventeze 
cluburile la care merg şi eu. Cred că a murit acum un an. 

— Mătuşa Zoe este văduva lui. 

— Cred că nu am avut plăcuta ocazie s-o cunosc. 

— Nu. Tocmai acesta este lucrul cel mai curios, zise Iphiginia. Şi mătuşa 
Zoe mi-a spus că nu i-aţi fost prezentat. V-a văzut de la distanţă la baluri, iar 
soţul ei v-a menţionat numele de câteva ori. 

— Şi cel care vă şantaja susţinea că suntem amândoi pe lista lui de 
victime? 

— Da. Destul de ciudat, nu credeţi? 

— Este mai mult decât ciudat, trebuie să recunosc. 

— Domnule, vă jur că nu este glumă. Acest nemernic există cu 
adevărat şi îmi ameninţă mătuşa. Eu cred că este o legătură între cercurile 
dumneavoastră şi cele ale mătuşii mele. 

— Observ că uitaţi un singur lucru, doamnă Bright, spuse Marcus calm. 
Eu nu am fost şantajat. 

Ea pufni cu superioritate. 

— Sunteţi sigur, domnule? 

— Un asemenea lucru nu se poate uita uşor, doamnă. 

Iphiginia îşi strânse buzele dispreţuitor. 

— Presupun că nu. Dar de ce amintea acest nemernic numele 
dumneavoastră când îmi ameninţa mătuşa? 

Fu rândul lui Marcus să-şi întoarcă privirile spre geamul trăsurii. 

— Dacă într-adevăr s-a făcut vreo referire la mine, n-a avut decât 
scopul de a o intimida pe mătuşa dumneavoastră şi de a o face să plătească. 

— S-a făcut referire, domnule, fiţi sigur de asta. 

— Spuneţi-mi, cât de departe aţi ajuns cu investigaţiile 
dumneavoastră? 

— Am tăcut ceva progrese, zise ea, convinsă. Am reuşit să cercetez 
birourile domnilor Darrow şi Judson. 

— Ce aţi făcut? 

Ea ridică uşor capul şi îl privi curioasă. 

— Am spus că am avut prilejul să cercetez birourile domnilor Darrow şi 
Judson. Am profitat de nişte invitaţii pe care le-am primit la seratele lor. Am 
reuşit să mă strecor în birourile lor şi să le cercetez. 

Marcus o privi atent şi văzu că ea nu părea să glumească. 

— Chiar v-aţi pierdut minţile, doamnă? Nu-mi vine să cred că aţi recurs 
la aşa ceva. In primul rând, ce v-a determinat să cercetaţi birourile lor? Ce vă 
aşteptaţi să descoperiţi acolo? 

— Ceară neagră şi un sigiliu cu pasărea phoenix, spuse ea. Acestea 
sunt imprimate pe scrisorile primite de mătuşa mea. 

— La naiba! Preţ de câteva secunde Marcus tăcu, prea năucit pentru a 
mai putea să gândească limpede. In cele din urmă îşi adună gândurile şi 


reveni asupra discuţiei. Ceara neagră nu este ceva neobişnuit, eu însumi o 
folosesc. 

— Ştiu asta, dar dacă dumneavoastră folosiţi ceara neagră pentru toată 
corespondenţa, alţii o folosesc numai pentru anunţurile funerare. Şi sigiliul cu 
phoenix este destul de neobişnuit. Înclin să cred că un şantajist de rând 
foloseşte foiţa pentru a-şi sigila scrisorile. 

— Aveţi şi o statistică a şantajiştilor, doamnă? 

— Vorbesc serios. Ceara neagră şi sigiliul cu phoenix ar fi o dovadă 
puternică împotriva celui ce a trimis scrisoarea. 

— Deci, deja aveţi şi dovezi. 

Lui Marcus i se părea cam ciudat. Doamna minţea, asta era clar, exact 
aşa cum presupusese de la început. Apoi, îşi spuse că el însuşi minţea din 
când în când şi o făcea cu mult talent. Oricum, această Iphiginia Bright putea 
să-i dea lecţii. 

— Din nefericire, nu mi s-a ivit ocazia să cercetez şi birourile altora. 

— La cine vă referiţi? 

— La cei cu care jucaţi cărţi, de obicei. 

— Şi chiar aveţi intenţia să percheziţionaţi birourile tuturor celor cu 
care joc eu cărţi? Marcus aştepta să vadă cu câtă dibăcie îşi urzise ea toată 
această minciună. 

— Nu, numai pe cele ale celor care au jucat cărţi atât cu 
dumneavoastră, cât şi cu lordul Guthrie, spuse Iphiginia crispată. Intinse o 
mână de parcă ar fi vrut să ilustreze o galerie cu figuri celebre: Lartmore, 
Darrow, Pettigrew şi Judson. Ei sunt cei patru bărbaţi care au fost în anturajul 
dumneavoastră şi al mătuşii mele. 

— Aceştia au jucat cărţi atât cu mine, cât şi cu Guthrie? 

Iphiginia oftă. 

— Ei sunt singura legătură între cercul dumitale şi cel al mătuşii mele. 
Am ajuns la concluzia că una dintre persoanele care îl cunoşteau pe lordul 
Guthrie aflase secretul mătuşii Zoe. Poate îl ştia de la vreun servitor. Aceeaşi 
persoană ştie multe şi despre dumneavoastră. 

— Despre mine nu ştie nimeni nici un secret. După cum v-am mai spus, 
eu nu am fost şantajat. 

— Poate că nu, dar mişelul acela a ştiut că veţi pleca din oraş, pentru o 
perioadă mai lungă. 

— Bine, dar n-am făcut un secret din asta. 

— Nu? Iphiginia îl privi provocator. De fapt, tot ce faceţi dumneavoastră 
este, pentru cei din jur, un secret. Haideţi să ne gândim puţin. Câţi dintre 
amicii dumneavoastră ştiau că vreţi să părăsiţi oraşul? 

— Destui, spuse Marcus. Asociaţii mei, servitorii mei. 

— Şi niciunul dintre cei cu care aţi jucat whist înainte de a pleca din 
Londra? 

— Pe naiba, zise Marcus, cu admiraţie. Femeia era într-adevăr 
inteligentă. Dar chiar m-aţi studiat, doamnă, nu glumă. 


— Da, domnule, am făcut-o. Şi mi-a plăcut să fac acest lucru. Am 
descoperit, printre altele, că aţi jucat cărţi cu Lartmore, Pettigrew, Darrow şi 
Judson, la un club, chiar înainte de a părăsi Londra. 

— lar lady Guthrie a confirmat că aceştia au jucat cărţi şi cu răposatul 
ei soţ. 

— Nu numai atât, zise Iphiginia, cu mare satisfacţie. Au jucat cu el 
aproape douăzeci de ani. Cifra aceasta este foarte importantă pentru că 
secretul datează de acum optsprezece ani. 

Marcus zâmbi. 

— Strălucită descoperire, doamnă Bright. Strălucită. Aţi creat o poveste 
uimitoare pentru a vă explica acest comportament ciudat. Sunt copleşit de 
admiraţie faţă de inventivitatea şi originalitatea dumneavoastră. 

Faţa lphiginiei se lungi. 

— Continuaţi să credeţi că eu aş fi pus la cale totul? 

— Da, doamnă, insist. Marcus ridică o mână. Dar asta nu trebuie să vă 
oprească. Vă asigur că-mi place ceea ce faceţi. Sunteţi o actriţă captivantă, 
de un excepţional talent. Mă simt privilegiat să deţin şi eu un rol minor în 
spectacolul dumneavoastră. 

În ochii Iphiginiei se putea citi uimirea, dar şi speranţa. 

— Nu mă credeţi, asta este cert, dar nici nu sunteţi supărat pe mine? 

— Dacă aş vrea să fiu sincer, ar trebui să vă spun că nu ştiu ce simt 
faţă de toată povestea asta. Mai reflectez. 

— Inţeleg, murmură ea. De obicei, aveţi nevoie de mult timp pentru a 
vă hotărî cum să vă comportati? 

El zâmbi. 

— Vorbiţi ca o guvernantă severă care aşteaptă răspuns de la un elev 
mai încet la minte. lar eu vă răspund că m-am obişnuit să nu revin asupra 
hotărârilor mele, o dată ce le-am luat. Dar mai trebuie să ştiţi că adun toate 
elementele necesare înainte de a lua o decizie. 

Iphiginia se lumină la faţă. 

— Cunosc bine regulile după care acţionaţi, domnule. Să înţeleg că nu 
v-aţi pronunţat încă în acest caz? 

— Sigur. ` 

— Este o mare uşurare pentru mine, domnule. li zâmbi plină de 
speranță. Am încredere în inteligenţa dumneavoastră, domnule. Ştiu că o 
dată ce veţi considera că eu spun adevărul, mă veţi sprijini în eforturile mele 
de a-l descoperi pe şantajist. 

Marcus sesiză că trăsura se opreşte. 

— Să fiţi sigură, doamnă Bright, că voi avea plăcerea de a afla tot ce 
trebuie ştiut în legătură cu această afacere. 

— Desigur, domnule. Ea respiră uşurată. 

— Ştiţi, zise Marcus, observând că vizitiul deschisese portiera trăsurii, 
nu cred că a avut cineva vreodată curiozitatea de a mă studia. Vi s-a părut că 
sunt interesant? 


— Desigur, domnule. Ochii Iphiginiei străluceau de bucurie, când îi 
dădu mâna să coboare din trăsură. M-am bucurat de fiecare informaţie, ca de 
ruinele de la Pompei. 

— Mă bucur să aflu că mă comparaţi cu o ruină, zise Marcus când îi 
întinse mâna spre a o sprijini să coboare. Apoi, i se adresă lui Dinks: O să 
întârzii puţin. 

Dinks, care îşi cunoştea de multă vreme stăpânul, dădu din cap, cu un 
aer complice. 

— Desigur, domnule. Aştept. 

Iphiginia îi aruncă o privire grăbită lui Marcus, apoi începu să urce 
treptele de la numărul cinci, Morning Rose Square. 

— Ce-aţi vrut să spuneţi? Nu veţi întârzia deloc. 

— Cum aşa, draga mea? Dar trebuie să mă inviţi la un pahar de lichior, 
zise Marcus privind lămpile noi, cu gaz, care fuseseră instalate în faţa fiecărei 
case de pe stradă. 

— Vreţi să intraţi? întrebă Iphiginia foarte surprinsă. Nu fiţi ridicol, 
domnule. Nu am intenţia să vă poftesc în casă la o asemenea oră. 

— Avem multe de discutat, doamnă Bright, şi nu găsesc un loc mai 
potrivit pentru aceasta. Marcus ridică mâna pentru a atinge clopoţelul de la 
uşă, care era făcut din alamă şi ornamentat în stil clasic. 

— Nu, aşteptaţi, nu sunaţi, zise ea grăbită. l-am lăsat instrucţiuni 
menajerei să nu mă aştepte. Am eu cheia. 

Marcus întinse mâna după cheie. Ea ezită, apoi i-o întinse. El o lua fără 
nici un cuvânt şi descuie uşa. 

Iphiginia intră repede, înaintea lui, în holul întunecat. Luă o lumânare 
care se afla pe o măsuţă, o aprinse repede şi îi lumină chipul. 

— Domnule, nu se cade să intraţi. 

El pusese deja un picior în prag şi îi zâmbea. 

— Dacă vreţi ca jocul dumneavoastră cu societatea să poată continua 
nestingherit, spuse el, cu blândeţe, va trebui să mă lăsaţi să petrec puţin 
timp aici, în noaptea aceasta. Toată lumea se aşteaptă la asta, doamnă. 

— Se aşteaptă, spuneţi? zise ea, plină de speranţă. Vreţi să spuneţi că 
o să mă lăsaţi să joc mai departe rolul de amantă a dumneavoastră? 

— De ce nu? zise Marcus, care trecuse pragul şi se întorsese să închidă 
uşa. Nu vă puteţi continua cercetările dacă eu vă dau de gol. Dacă sunteţi 
demascată, veţi fi repudiată de societate şi nu veţi mai avea cum să reveniţi 
în cadrul ei. 

— Este foarte adevărat, domnule, spuse ea. Nici nu ştiţi cât de 
recunoscătoare vă sunt. Deşi nu mă credeţi încă, aş vrea să ştiţi cât apreciez 
felul admirabil în care v-aţi purtat, îmi confirmaţi tot ce am auzit despre 
dumneavoastră. 

— Perfect, doamnă Bright. Sunt dispus să mai accept înscenarea asta, 
cel puţin o vreme, până când voi primi răspuns la toate întrebările mele. 
Aceasta este biblioteca, întrebă el, intrând, la întâmplare, pe o uşă din stânga 
holului. 

— Da. Sunteţi foarte generos, domnule, remarcă lphiginia, însoţindu-l. 


— Ştiu, zise Marcus, care nu vedea decât nişte umbre conturându-se în 
faţa lui. Se îndreptă spre locul unde presupunea că se află şemineul. 

— Dar, dacă nu sunteţi implicat, nu aveţi nici o obligaţie să mă ajutaţi 
în cercetările mele. 

— Cu câţiva ani în urmă am hotărât să nu mai fac nimic din obligaţie. 
Mi se pare lipsit de sens. Cu toate acestea, ocazional, mă mai implic în unele 
situaţii, din curiozitate... Marcus se opri pentru că se împiedicase de un 
obiect contondent. 

— Fiţi atent, domnule, îi spuse lIphiginia ridicând lumânarea, încăperea 
este supraaglomerată în acest moment. 

— Văd. 

Lumânarea arunca lumini care păreau că dansează în încăperea plină 
de măşti sepulcrale, urne şi vaze imense. Mobila era şi mai ciudată. Scaunele 
aveau picioarele terminate cu gheare, iar braţele, cu capete de grifoni, erau 
orientate spre ferestre. O sofa mare, în stil elen, tapisată cu catifea verde, cu 
ciucurii aurii, era aşezată în faţa şemineului. Măsuţele care se aflau de o 
parte şi de alta a sofalei erau decorate cu capete de lei şi sfincşi. In lumina 
aceea difuză, încăperea avea un aer păgân şi senzual. 

— V-am mai spus, domnule, că eu şi verişoara mea tocmai ne-am întors 
dintr-un turneu de pe continent. Am achiziţionat multe antichităţi cu acest 
prilej. 

Privirile lui Marcus se opriră asupra unei bucăți de marmură, stil 
hessian. Când Iphiginia ridică lumânarea, putu să vadă o statuie care înfăţişa 
un personaj mitologic înaripat. 

— Ce naiba este asta? 

— Am cumpărat-o dintr-un magazin de antichități de la Roma, spuse 
Iphiginia şi aşeză lumânarea pe un birou. Se auzi un zgomot ciudat când 
aprinse lampa. Este fascinant, nu? Am cumpărat multe lucruri interesante din 
acel magazin. Îmi place în mod deosebit acest centurion roman. 

Centurionul era gol, cu excepţia căştii, săbiei şi scutului. 

— Se pare că aţi adus toate ruinele în biblioteca dumneavoastră! 

— Da, sunt mulţumită de rezultatele pe care le-am obţinut, spuse 
Iphiginia uitându-se satisfăcută în jur. Işi puse apoi mâna pe braţul gol al 
centurionului. Excită simţurile şi stimulează facultăţile intelectuale. Sunteţi de 
acord? 

Marcus nu-şi putea lua ochii de la degetele ei, care alunecau peste 
muşchii de marmură ai statuii. Simţi în mod dramatic efectele pe care le avu 
gestul ei, asupra potenţei sale. Spre deosebire de centurion, el nu era de 
piatră. 

— Ce vreţi să faceţi cu toate acestea, doamnă Bright? 

Ea se aplecă spre statuie şi îşi aşeză cotul pe umărul centurionului, 
sprijinindu-şi bărbia în palmă. 

— Nu ştiu încă. Le mai studiez şi apoi voi lua o hotărâre. 

— Le studiaţi? Marcus îi urmări poalele fustei, care se lipiseră de 
coapsele centurionului. Incercă să-şi imagineze cât de mătăsoasă era pielea 
ei. 


— Am intenţia să realizez un manual despre motivele vechi, care să 
poată fi folosit ca ghid pentru decoraţiile interioare şi cele exterioare, se 
confesă ea. Ochii îi străluceau de entuziasm. 

Fără să-şi dea seama de efectul pe care îl avea gestul ei asupra lui 
Marcus, ea îşi lipi coapsa de statuie. 

— Inţeleg. E 

Marcus se simţi fremătând. Incercă să se stăpânească, îşi slăbi nodul 
cravatei şi trase adânc aer în piept. În această mişcare, simţi parfumul de 
trandafiri pe care îl emana trupul ei. Simţurile lui o luară razna. 

— Este în mare parte greşit şi neadecvat modul cum se foloseşte astăzi 
materialul preluat din arheologie. 

— Am observat. 

— A, deci aţi remarcat şi dumneavoastră? Ea îl privi cu mai mult 
interes. 

— Da. Privirile lui alunecau spre curbura uşor delicată a coapselor ei, 
acolo unde se lipeau de statuie. Marcus simţea că-şi va pierde foarte curând 
controlul. 

— Manualul meu este inspirat dintr-o observaţie atentă şi va cuprinde 
schiţe ale tuturor statuilor şi ruinelor, schiţe pe care le-am făcut chiar eu. 
Iphiginia făcu un gest grațios cu mâna spre obiectele de artă care decorau 
încăperea. În acest fel, oamenii de cultură şi de bun gust care vor dori să-şi 
decoreze casele în stil vechi, vor fi siguri că arhitecţii şi decoratorii respectă 
versiunea originală a stilului clasic pe care l-au ales: grecesc, roman, 
egiptean sau etrusc. 

— Este un proiect interesant, doamnă Bright. 

— Da, este. De-abia aştept să-l încep. Mi-am petrecut ultimul an 
adunând aceste piese şi sunt tare nerăbdătoare să încep catalogul. 

— Mi se pare firesc. Marcus îi observa culoarea pielii şi se întrebă ce 
gust avea. Se îndreptă spre ea. 

— Dar, mai întâi, spuse Iphiginia plecând de lângă centurion, trebuie să 
rezolv problema mătuşii mele. Nu vă deranjează că pozez în amanta 
dumneavoastră? 

— Cred că-mi va crea probleme foarte mari, spuse Marcus şi îi apucă 
umerii goi, cu mâinile lui mari. Pielea ei era moale şi caldă, părea că se 
mulează perfect pe mâinile lui aspre. Ea nu se retrase. Părea cucerită de 
gestul lui. 

— Marcus, adică, domnule? Iphiginia îşi trecu limba peste buze. N-aş 
vrea să fiu o problemă pentru dumneavoastră. Vocea ei nu mai era aceeaşi. 
Ochii îi păreau vârtejuri adânci, într-o mare fără fund. 

— Sunt gata să mă pun la dispoziţia dumneavoastră, doamnă Bright. 

— Sunteţi foarte amabil, domnule. Aş putea să vă întreb de ce doriţi 
atât de mult să-mi fiţi de folos, dacă nu credeţi ceea ce vă spun despre 
şantaj? 

— Întâmplarea face să am nevoie de o nouă amantă. 


Îşi apropie gura de a ei şi o sărută cu pasiune, de parcă, de când o 
văzuse prima oară în sala de bal de la Fenwicks, nu şi-ar fi dorit nimic 
altceva. 

CAPITOLUL 3 

Iphiginia fu atât de surprinsă de reacţia lui, încât nici nu mai ştiu cum 
să reacționeze. 

Poate că, dacă centurionul de marmură s-ar fi trezit la viaţă şi ar fi luat- 
o în braţe, n-ar fi fost atât de şocată. Sărutul lui Marcus o făcu să rămână 
inertă, timp de câteva secunde. Marcus o săruta. Mâinile lui puternice se 
odihneau pe umerii ei goi, trimiţându-i fiori în tot trupul. Bărbatul la care ea 
visase de atâta timp, pe care ajunsese să-l cunoască atât de bine şi să-l 
admire, acel bărbat care apăruse în viaţa ei de o lună încoace o săruta chiar 
în biblioteca ei. Din ziua în care revenise la Londra, Marcus îi acaparase toate 
gândurile. Petrecuse atâtea zile studiindu-l, pentru ca, mai apoi, să poată 
pretinde că este femeia cu care el îşi împarte dragostea. Adunase informaţii 
pe toate căile, din relatări amicale şi din bârfe. Citise absolut tot ce publicase 
el. Petrecuse zile întregi punând cap la cap toate detaliile pentru a-l înţelege 
cât mai bine şi pentru a-l face să pară mai real. In tot acest timp, îşi crease 
propriile-i visuri, pe care nu le împărtăşise nimănui, nici măcar Ameliei sau 
mătuşii Zoe. Cu o seară în urmă, analizându-se, îşi spusese că nu este genul 
de femeie care să fie capabilă de o mare pasiune sau să inspire dragoste 
înflăcărată unui bărbat. Se împăcase, în cele din urmă, cu această idee. Işi 
spusese că ea este o femeie practică, prea raţională, pentru a se lăsa 
ademenită în mrejele dragostei. Cu toate acestea, plăsmuise visuri legate de 
Marcus. La vremea respectivă i se păruseră inofensive, pentru că îl ştia mort. 
Dar în seara aceasta, el apăruse brusc din lumea visului şi intrase direct în 
viaţa ei. Şi era mult mai interesant şi mai fascinant în realitate decât fusese 
în visurile ei. 

— Eşti o femeie remarcabilă, Iphiginia. Nu ai nimic din ceea ce aş fi 
crezut eu că ai avea. Vocea lui Marcus era atât de încărcată de senzualitate. 
Eşti exact ce îmi doream. 

Ea nu-i mai putu răspunde fiind cuprinsă de un tremur din cap până în 
picioare. El continua s-o sărute tot mai insistent, braţele lui o înlănţuiau, iar 
palmele lui mari îi mângâiau umerii goi. Ea îşi întredeschise buzele. El îi 
răspunse cu un sărut arzător. Starea de confuzie, când el o luase prin 
surprindere, se consumase, lăsând-o pe lphiginia extrem de caldă şi plină de 
reacţii. Inima îi bătea puternic. Era o senzaţie extraordinară. Un geamăt uşor 
îi scăpă, ceea ce îl făcu pe Marcus şi mai dornic. Mâinile lui o cuprinseră mai 
tare. Fu o altă senzaţie care îi străbătu tot trupul. Ea se depărtă uşor şi îl 
apucă de capătul cravatei. 

— Este surprinzător, domnule. 

— Este, într-adevăr. Îi sărută obrajii şi vârful nasului. Şi aş vrea să ştii că 
nu sunt mai puţin surprins decât tine. 

— Domnule... 

— Mă numesc Marcus. 

— Oh, Marcus! 


Devorată de pasiune, Iphiginia dădu drumul cravatei şi îşi încolăci 
braţele de gâtul lui. Se lipit de el. Sânii ei erau striviţi de pieptul lui puternic. 
Iphiginia simţi cât de excitat era Marcus. Degetele lui îi mângâiară delicat 
gâtul. Ea lăsă să-i scape un strigăt uşor. Simţi imediat reacţia puternică a 
trupului lui. Îşi lăsă capul pe spate şi Marcus începu să-i sărute gâtul. 

— Oh, Doamne, Marcus! lphiginia îşi încleştă degetele în părul lui. Se 
simţea biruită de dorinţă, nu mai putea raţiona. 

— Cred că ai fi o amantă grozavă, draga mea, zise Marcus şi făcu un 
pas spre sofaua în stil elen, în nuanţe de verde cu garnitură galbenă. O trase 
pe lphiginia după el. 

O bucată de marmură trosni sub cizma lui. 

— La naiba! 

— O, dragul meu, zise Iphiginia, încercând să opună rezistenţă. Fiţi 
atent, domnule, vă puteţi răni. 

— Da, nu este exclus, dar merită să te răneşti în asemenea condiţii, 
zise Marcus, care se întindea deja pe sofa. 

Păstrându-şi un picior pe podea, o trase pe Iphiginia deasupra lui. 
Iphiginia îi simţi trupul puternic, musculos şi rămase prinsă între coapsele lui. 
Fustele ei vaporoase fluturară în aer o clipă, de parcă ar fi vrut să protesteze. 
Apoi capitulară, aşezându-se peste picioarele lui. Căldura pe care o emana 
trupul lui Marcus ameninţa s-o ardă pe lphiginia. Ea nu mai cunoscuse 
senzaţii atât de intense. Marcus îi prinsese faţa în mâini şi o trăgea spre el, 
sărutând-o. 

Vraja fu întreruptă de o exclamaţie de groază, care se auzi de undeva, 
de lângă uşă. 

— Iphiginia, ce se întâmplă acolo? 

Năucită de senzaţii, Iphiginia încercă să-şi ridice capul. Amelia? 

— Dă-i drumul, imediat, mişelule. Mă auzi? Dă-i drumul, pentru numele 
lui Dumnezeu! 

— Amelia, stai puţin. Aşteaptă. Iphiginia se ridică şi întoarse capul spre 
uşă. O văzu pe Amelia îmbrăcată în capot, cu părul despletit, năpustindu-se 
spre uşă. 

— Amelia, nu se întâmplă nimic rău aici, zise Iphiginia. Amelia se opri 
din drum, dar apucă un cleşte care se afla lângă şemineu. |! ridică deasupra 
capului şi i se adresă lui Marcus: 

— Dă-i drumul, mişelule, sau îţi zbor creierii. Jur că o voi face. 

Cu o mişcare scurtă, dar eficientă, Marcus o împinse pe lphiginia în 
spatele său, se trase spre marginea sofalei şi se ridică în picioare. Apucă 
cleştele din mâna Ameliei, înainte ca aceasta să-şi pună în aplecare planul. 
Amelia privea scena cu ochii plini de groază. 

— Amelia, calmează-te. Iphiginia reuşi să se ridice, trecu de Marcus şi 
fugi spre verişoara ei. O îmbrăţişă pe femeia care rămăsese dezorientată. 
Calmează-te, verişoară. Nu se întâmplă nimic rău, îţi jur. 

Amelia ridică ochii spre Iphiginia, fără a mai înţelege nimic. Apoi se 
întoarse spre Marcus. 


— Cine este el? Ce caută aici? Am ştiut că planul ăsta al tău este 
primejdios, că îţi va aduce numai necazuri. Mai curând sau mai târziu, el va 
profita de tine. 

Iphiginia încercă s-o calmeze. 

— Amelia, vreau să ţi-l prezint pe contele de Masters. Domnule, 
aceasta este verişoara mea Amelia Farley. 

Marcus ridică din sprâncene şi puse vătraiul deoparte. 

— Este o adevărată plăcere să vă cunosc, sunt convins! 

Amelia îl privea, continuând să fie şocată. 

— Dar ştiam că aţi murit. 

— Mi s-a mai spus. Marcus încercă să schiţeze un zâmbet. Dar, după 
cum vedeţi, sunt încă viu. 

Amelia se adresă lphiginiei. 

— Deci, nemernicul acela nu l-a ucis? 

— Se pare că nu. lphiginia îşi aranja ţinuta roşind. Observă că o pană 
din corsaj zăcea la picioarele lui Marcus. 

— Poţi să te linişteşti, vezi că nu ai de-a face cu un criminal! 

Amelia continua să-l privească pe Marcus cu suspiciune. 

— Nu sunt sigură de asta. De fapt, ce se petrece aici? 

— Bună întrebare! În mod sigur, eu nu sunt o fantasmă. Marcus se 
aplecă şi culese pana albă de la picioarele sale. l-o întinse Iphiginiei. Mi-ar 
face plăcere să vă ajut să răspundeţi la toate întrebările, doamnă Bright, dar 
este destul de târziu şi, întrucât lucrurile au luat o altă întorsătură, cred că ar 
fi mai bine să plec. 

— Da, desigur, domnule, zise lphiginia luând pana din mâna lui. Dar aş 
vrea să vă întreb dacă aţi vorbit serios când aţi spus că pot continua să joc 
rolul de amantă a dumneavoastră? 

— Nu-mi retrag afirmaţia, doamnă Bright. Ochii lui Marcus străluceau în 
lumina difuză a lămpii. Voi face tot posibilul să vă ajut să vă creaţi o imagine 
cât mai aproape de cea reală. 

— Sunteţi foarte amabil, domnule, zise Iphiginia plină de recunoştinţă. 
Oare curiozitatea vă face să-mi îngăduiţi asta, sau o faceţi din galanterie? 

— Am impresia că nu galanteria mă face să fiu de partea 
dumneavoastră, doamnă. 

— Atunci, poate natura dumneavoastră intelectuală, zise ea 
satisfăcută. 

El o privi uşor amuzat şi porni spre uşă. 

— Mă cunoaşteţi atât de bine, doamnă. 

— Mi se pare normal, domnule, interveni Amelia, vă studiază de atâta 
vreme. 

— Sunt onorat, zise Marcus, ieşind în hol. Acolo se opri cu ochii aţintiţi 
asupra Iphiginiei. Încuiați bine uşa după ce plec, doamnă. 

Iphiginia zâmbi. 

— Desigur, domnule. 

Marcus ieşi afară în întuneric şi închise uşa în urma lui. 


În bibliotecă se lăsă liniştea, întreruptă după câteva minute de 
zgomotul făcut de roţile trăsurii. 

Amelia se întoarse spre Iphiginia. Deşi acum se putea controla, ochii ei 
negri mai păstrau urme ale stării de teamă pe care de-abia o depăşise. Ea 
avea douăzeci şi şase de ani, cu un an mai puţin decât lphiginia. Era mult mai 
frumoasă decât aceasta, cu trăsături frumos modelate, cu părul castaniu care 
îi acoperea umerii şi nişte ochi minunaţi. Dar toate acestea erau umbrite de 
aerul auster pe care îl degaja. 

— Am crezut că vrea să te forţeze, şopti Amelia. 

— Ştiu că aşa ai crezut. Te-am înţeles. Dar, de fapt, ne sărutam, Amelia. 

Iphiginia era singura persoană căreia Amelia îi încredinţase detaliile 
experienţei amare prin care trecuse pe când avea numai optsprezece ani şi 
era guvernantă. Mama Ameliei murise la naşterea fetei. Ea fusese crescută 
de tatăl ei, un om sărac, dar care îi dăduse o educaţie solidă. La moartea lui, 
pensia, şi aşa mică, din care trăiseră încetase subit. Fiind forţată să se 
descurce singură, Amelia făcu ceea ce multe alte fete sărace, dar educate, ca 
ea, făceau - se angajase ca guvernantă. Din nefericire fusese violată de unul 
dintre prietenii stăpânului casei, un individ pe nume Dodgson. Alarmată, 
stăpâna casei reuşise să pătrundă în camera respectivă, însă după ce fapta 
se consumase. Desigur, se scandalizase. Reacţia ei imediată fusese s-o 
concedieze pe Amelia. Acest viol nu numai că o costase pe Amelia, care şi 
aşa era săracă, poziţia pe care abia o câştigase, dar îi făcuse imposibilă altă 
angajare, agenţia respectivă refuzând să-i mai ofere un alt post. Şeful 
agenţiei o informase că nu mai era suficient de respectabilă pentru a lucra în 
cadrul firmei, care avea numai clienţi de vază şi ca atare le oferea numai 
persoane cu înaltă ţinută morală. Iphiginia ştia că rănile provocate Ameliei de 
oroarea acelei nopţi se vindecaseră la suprafaţă, dar cicatricele nu se 
închiseseră. 

— l-ai permis să te sărute? Amelia înclină mirată din cap. Dar este doar 
un străin pentru tine. lar după câte ştiu, este un străin mort. 

— Ştiu. Iphiginia se aşeză într-un scaun în stil roman. Se uită la pana pe 
care o avea în mână. Nu este un străin, eu nu-l simt ca pe un străin. Ştii ce 
am simţit când l-am văzut în sala de bal de la Fenwicks? 

— Ce? întrebă Amelia. 

Iphiginia zâmbi. 

— Am constatat că arăta exact aşa cum îl ştiam, cum mi l-am închipuit. 

— Prostii. Ai petrecut prea mult timp studiindu-i felul de a fi. 

— Într-adevăr. 

Amelia o privi cam nedumerită. 

— Şi a apărut aşa, din senin, la bal? 

— Da. Şi nu ştia nimic despre şantaj; spunea că nu se poate considera 
victimă pentru că nu a fost niciodată şantajat. 

— Dumnezeule! Şi a crezut versiunea ta? 

— Nu, bineînţeles că nu. A auzit toate zvonurile lansate de mine. Aş 
putea spune chiar că împreună am aplanat cearta la care toţi se aşteptau. 

— Mă întreb de ce a marşat la asta, zise Amelia intrigată. 


— Masters este un individ inteligent şi, ca orice persoană cu o 
inteligenţă deosebită, este şi foarte curios. A luat o hotărâre foarte 
înţeleaptă, aceea de a nu mă demasca până ce nu descopăr ceea ce vreau. 

Amelia o privi fără a crede tot ce i se spunea. 

— Desigur, un om cu intelectul lui trebuie să fie şi raţional. Nu este 
genul care să tragă pripit concluziile, zise Iphiginia. 

— Ceea ce susţii nu are sens, o contrazise Amelia. Nu-mi place cum 
gândeşti. Să nu crezi că este atât de cooperant numai din curiozitate. 

— Şi ce alt motiv ar avea? 

— Nu m-ar mira dacă ar urmări să te facă amanta lui şi în realitate. 

Iphiginia îşi ţinu respiraţia. 

— O, nu prea cred că asta intenţionează. 

— Ba să fii sigură de asta, zise Amelia şi îi aruncă una dintre privirile ei 
care îngheţau pe oricine. Nu te-ai gândit la aspectul ăsta când te-ai lansat 
într-o asemenea aventură? De ce naiba n-a murit individul ăsta, aşa cum s-a 
spus? 

— A fost plecat la una dintre moşiile sale şi s-a întors în oraş numai 
pentru că a auzit despre mine.. 

— Deci scrisoarea pe care a primit-o mătuşa Zoe şi în care se pretindea 
că Masters a murit pentru că n-a vrut să plătească suma cerută a fost doar o 
înscenare, pentru a o înspăimânta. 

— Aşa se pare. Totul este atât de ciudat, Amelia. 

— Da, şi mie mi s-a părul ciudat tot planul ăsta, încă de la început. 

— Ştiu că n-ai fost de acord cu el, zise lphiginia. Dar mi se părea că 
totul mergea bine. 

— Asta până când Masters s-a întors din morţi. Unii oameni nu prea au 
bun-simţ. Ce vei face acum? 

— Nu am de ales, trebuie să continuu să pozez în amantă a lui. 
Iphiginia îşi duse un deget înmănuşat la buze. Planul meu iniţial este foarte 
bun. Dacă mi se află adevărata identitate, voi fi respinsă de societatea lui. 

— Ceea ce nu ar fi chiar o pierdere, dacă îmi ceri părerea, mormăi 
Amelia. 

— Nu sunt de acord cu tine. Ca misterioasa doamnă Bright, amanta 
contelui de Masters, pot intra oriunde şi pot vorbi cu oricine. 

— Dar n-ar fi mai onorabil să faci asta ca domnişoara Bright, celibatară, 
femeie educată, fondatoare a Academiei pentru Domnişoare? Aşa vei avea 
ocazia să pătrunzi în cercuri mai înalte, nu crezi? 

Iphiginia bătu în retragere. 

— Mă tem că ai dreptate. Este adevărat că am destui bani datorită 
averii moştenite şi investiţiilor mele. 

— Vrei să spui datorită cunoştinţelor tale de arhitectură şi iscusinţei 
domnului Manwaring, ca om de afaceri, o corectă ea. 

— Şi dibăciei tale în chestiunile financiare, adăugă lIphiginia. Nu-ţi 
subestima calităţile. 

— Bine, dar nu despre asta vorbeam. 

Iphiginia zâmbi. 


— După cum începusem să-ţi spun, indiferent de banii; pe care îi am, 
ca domnişoară Bright nu aş avea legăturile sociale pentru a mă introduce în 
cercurile lui Masters. 

— Şi eşti încă convinsă că acela care vă şantajează face parte din 
lumea contelui şi a mătuşii tale? 

Iphiginia netezi pana cea albă. 

— Sunt sigură de asta. Este clar că oricine ar fi, ştie multe despre 
planurile contelui pentru acest sezon. De aceea a putut să planifice 
expedierea amenințării către mătuşa Zoe, exact când a trebuit. 

— Da, ştiu, dar... 

— Şi el ştie acest secret din trecutul lui Zoe. Singura legătură dintre 
Masters şi mătuşa Zoe o constituiau bărbaţii care au jucat cărţi cu Guthrie, şi 
care joacă acum cu Masters. 

— Dar nici Guthrie nu ştia secretul lui Zoe. 

— Guthrie era beat tot timpul şi de aceea pierdea mereu la cărţi, ca să 
nu mai vorbim că nu ştia nici ce se petrecea sub nasul lui. Dar cineva care i-a 
fost apropiat ar fi putut intui ce i s-a petrecut între Zoe şi lordul Otis şi a făcut 
legătura cu data naşterii lui Maryanne. 

— Şi a început s-o şantajeze după 18 ani? 

— Da. Şi nu uita că zvonurile despre faptul că Maryanne ar fi fiica 
lordului Otis şi nu a lui Guthrie nu prea au avut importanţă până când ducele 
de Sheffield i-a cerut acesteia mâna, acum câteva luni. 

Iphiginia nu intenţiona să intre în amănunte. Ştiau amândouă că dacă 
s-ar fi iscat un scandal legat de numele lui Maryanne, Sheffield şi-ar fi retras 
cererea. 

Familia Sheffield avea un foarte bun renume. De aceea, ei se cam 
îndoiau că această alianţă a moştenitorului lor cu Maryanne era o căsătorie 
potrivită. Sigur, fata avea recomandări bune, dar nu şi avere. Un Sheffield ar 
fi trebuit să ia o fată cu o poziţie socială mai bună. Alianţa lui cu Maryannc 
era ceea ce se numea o căsătorie din dragoste, ceea ce în ochii societăţii era 
un motiv destul de frivol pentru a încheia o căsătorie. 

— Nu ştiu ce este de făcut, lphiginia, spuse Amelia, după câteva 
momente. Tot ce ai plănuit tu a fost periculos chiar de la început, când s-a 
zvonit că Masters este mort. Dar acum, ştiind că el trăieşte, lucrurile se 
complică. 

— Ai dreptate. Iphiginia se uita la centurionul gol. Trebuie să-ţi 
mărturisesc totuşi, Amelia, eu mă bucur că Masters trăieşte. 

— Se vede asta, zise Amelia puţin descumpănită. Te-ai îndrăgostit de el 
de când ai început să-i studiezi viaţa şi obiceiurile. 

Iphiginia simţi că roşeşte. 

— Exagerezi, Amelia. 

— Te cunosc mai bine decât oricine altcineva. Te cunosc mai bine decât 
mătuşa Zoe sau decât sora ta. Nu te-am văzut reacţionând aşa faţă de nici 
un alt bărbat. Nici măcar faţă de Richard Hampton. 

Iphiginia făcu o strâmbătură la auzul acestui nume, care era al soţului 
surorii ei. 


— Te asigur că pe Richard nu l-am considerat niciodată la fel de... făcu 
o pauză pentru că nu găsea cuvântul potrivit, „la fel de interesant” ca pe 
lordul Masters. 

— Nici măcar când îţi făcea ţie curte? 

— Richard nu mi-a făcut curte niciodată, spuse lphiginia brusc. Eu i-am 
interpretat greşit intenţiile. Totul s-a dovedit o neînțelegere. Apoi, greşeala a 
fost reparată. Iphiginia îşi aminti că motivul discordiei fusese sora ei, Corina, 
pe care, de fapt, o iubea Richard. 

— N-ai fost singura care a interpretat greşit vizitele lui atât de dese, 
spuse Amelia. Toţi au făcut greşeala asta. Eu mai cred şi acum că el pe tine te 
alesese, la început, dacă vrei să ştii adevărul. Apoi, şi-a schimbat hotărârea, 
când a văzut ce frumoasă se făcuse Corina. 

— Nu este drept, Amelia. Richard nu este un uşuratic. 

— Nu fi prea sigură de asta. Şi trebuie să-ţi mai spun ceva. El n-ar fi 
cerut-o niciodată pe Corina, dacă tu nu ai fi renunţat la partea ta de 
moştenire în favoarea ei. Părinţii lui nu şi-ar fi dat niciodată acordul dacă n-ar 
fi fost siguri de banii pe care îi aducea ea în această căsnicie. 

— Aici ai dreptate, zise Iphiginia, strâmbând din nas a dispreţ. Nici ei 
nu-i plăcuseră părinţii lui Richard. 

Iphiginia îl cunoştea de mult pe Richard. Erau de o seamă, Familiile 
Hampton şi Bright fuseseră vecine la Devon-Deepford. Moşierul Hampton şi 
soţia lui nu văzuseră niciodată cu ochi buni familia Iphiginiei. Oamenii cu 
înclinații artistice erau consideraţi întotdeauna suspecti în acele localităţi 
mici, unde regulile de comportare sunt atât de rigide şi închistate. După ce 
depăşi şocul morţii părinţilor, Ilphiginia se trezi singură, cu o soră de nouă ani 
de care trebuia să aibă grijă. Din nefericire, familia Bright nu prea le lăsase o 
moştenire în adevăratul sens al cuvântului. Mama Iphiginiei nu câştigase prea 
mult din pictura ei, iar tatăl, un arhitect foarte bun, nu avusese simţul 
comercial necesar pentru a transforma proiectele sale în realitate şi în bani. 
Costurile neaşteptat de ridicate ale construcţiilor, lipsa de experienţă în 
alegerea asociaţilor, precum şi tot felul de alte probleme care se iveau în 
construirea caselor au făcut ca profitul familiei Bright să fie foarte mic. Pe de 
altă parte, părinţii Iphiginiei fuseseră interesaţi mai mult de cultivarea 
spiritului şi făcuseră vizite frecvente la ruinele din Egipt, din Italia şi Grecia. Ei 
călătoriseră mult, fără a ţine seama de războaiele care izbucneau în diferite 
puncte ale continentului. De obicei, Iphiginia şi sora ei îşi însoțeau părinţii în 
călătoriile lor. În ultima lor călătorie, însă, le lăsaseră pe cele două fiice 
acasă. Vestea despre moartea lor pe mare fusese o adevărată lovitură pentru 
cele două fete. Fiind deodată pusă în situaţia de a se întreţine singură şi de a- 
şi îngriji sora, pe Corina, Iphiginia luă o hotărâre. Adună toţi banii pe care îi 
obţinu din vânzarea tablourilor mamei şi a catalogului realizat de tatăl lor şi 
folosi aceşti bani pentru a deschide acea Academie pentru Domnişoare, care 
se dovedi un succes. Richard o ajutase pe Iphiginia convingându-l pe tatăl lui 
să-i închirieze o casă potrivită pentru localul Academiei; de asemenea, el 
intervenise pentru ca suma reprezentând chiria să fie modică. Mai făcuse şi 
alte acte de acest fel. O convinsese pe mama lui să recomande Academia 


domnişoarelor din lumea bună. Iphiginia gândea că îi va fi mereu 
recunoscătoare lui Richard şi va avea întotdeauna sentimente frumoase faţă 
de el. Deşi Richard era un tânăr chipeş, cu o fire plăcută, ea ştia că nu i-ar fi 
fost o soţie bună, iar el se pare că înţelesese mai repede decât Iphiginia acest 
lucru. Adevărul era că ei nu i-ar fi plăcut să-şi închidă viaţa în Deepford. Nu 
realizase pe atunci că îşi reprimase în mod voit natura ei exuberantă, 
aventuroasă, raţională, până când nu părăsise localitatea, cu un an în urmă. 
Se simţise de parcă ar fi crescut mult timp ca un cocon, iar acum ar fi prins 
deodată aripi. lphiginia descoperi că moştenise sensibilitatea artistică a 
părinţilor ei. De aceea, dacă ar fi devenit soţia unui moşier de ţară, ar fi avut 
numai dezamăgiri. Sora ei era altă fire, ea se simţea foarte bine în atmosfera 
din Deepford. Corina îi plăcea şi pe viitorii ei socri. 

— Iphiginia? 

Iphiginia îşi reveni din scurta ei reverie. 

— Da? 

— Sunt îngrijorată de ceea ce se întâmplă. 

— Ce vrei să spui? 

— Situaţia este periculoasă. 

— Prostii. Vom descoperi cine ne şantajează şi apoi totul va fi bine. 

— Nu vorbeam despre asta, zise Amelia. Mă gândeam la situaţia ta. Mi 
se pare riscant să pozezi în văduvă. Uite ce ţi s-a înâmplat în seara asta. 

Iphiginiei îi ardeau obrajii. 

— Amelia, a fost doar un sărut. 

Amelia o urmărea speriată. 

— Pentru deplina ta siguranţă, cred că este mai bine să nu mai ajungi 
în asemenea situaţii şi ipostaze. Masters nu este un moşier de ţară pe care 
să-l pui la punct cu o vorbă. Este un tip puternic, care obţine ce vrea. 

— Este totuşi un domn, protestă lIphiginia. 

— Bărbaţii ca el pun ochii pe cineva şi apoi nu le mai pasă ce se 
întâmplă cu acea persoană. 

Iphiginia nu ştiu ce să-i mai răspundă. Ştia că Amelia vorbeşte dintr-o 
experienţă dureroasă. Va trebui să nu mai uite că, de fapt, că nu era doamna 
Bright, o văduvă exotică, misterioasă, amanta contelui Masters. Era 
domnişoara Bright, educată, specialistă în design clasic. Şi avea de rezolvat 
problema unui şantaj. 

Este o femeie fascinantă, se gândea Marcus, o dată ajuns pe treptele 
casei sale. Inteligentă, pasională şi atât de diferită de celelalte femei. O va 
transforma într-o amantă interesantă pentru restul sezonului, poate şi după 
aceea, dacă va avea noroc. Marcus era plin de speranţă. Se simţea atât de 
bine să ştie că avea o relaţie stabilă, cu o femeie inteligentă. O femeie care îi 
accepta regulile, care să nu-l piseze cu căsătoria, să nu-l tachineze şi să nu-l 
irite cu scene emoţionale enervante. O femeie care să-i înţeleagă pornirile 
intelectuale. O femeie care să nu caute mereu să-i distragă atenţia de la 
cartea pe care o studia, sau de la vreun proiect în lucru. O femeie cu care să 
aibă ce vorbi şi după consumarea celor câteva momente de pasiune. 
Lovelace îi deschise uşa. 


— Bănuiesc că aţi petrecut o seară plăcută, domnule. 

— O seară interesantă, Lovelace, spuse Marcus şi-şi scoase haina pe 
care i-o dădu majordomului, împreună cu pălăria. Figura lui Lovelace, care 
era mereu impasibilă, ca o mască egipteană, înregistră o schimbare. 

— Mă bucur să aud asta, domnule. De obicei, nu vă întoarceţi atât de 
entuziasmat de la întâlnirile dumneavoastră. 

— Ai dreptate, Lovelace, seara asta a fost deosebită. Marcus se 
îndreptă spre bibliotecă. Zgomotul cizmelor lui se auzi pe marmură. Poţi să te 
duci la culcare. Am eu grijă de lămpi. 

— Mulţumesc, domnule, zise Lovelace cu delicateţe. Mai am ceva să vă 
spun. 

— Ce anume? 

— A venit fratele dumneavoastră mai devreme. A plecat acum o oră. 
Cred că s-a dus la club. 

— Bennet e aici, la Londra? se încruntă Marcus. Ştiam că, este în 
Scoţia, cu prietenii. 

— Da, domnule! 

— Bine, o să vorbesc cu el dimineaţă. Marcus se îndreptă spre 
bibliotecă. Noapte bună, Lovelace. 

— Noapte bună, domnule. 

Lovelace închise uşa. Marcus se îndreptă spre o măsuţă, dintr-un colţ al 
încăperii. Brandy-ul franțuzesc, care se afla într-un vas de cristal, avea 
străluciri de chihlimbar. Marcus îşi turnă un pahar şi se aşeză confortabil într- 
un balansoar. Mirosi aromele pe care le exala băutura din pahar şi se gândi la 
noua lui legătură. De astă dată era atât de plin de speranţe, de aşteptări. Nu 
era la fel de entuziasmat la fiecare nouă legătură. De obicei se temea de 
partea cea mai neplăcută, ce intervine la sfârşitul unei relaţii sentimentale. 
Se gândea, plictisit, câte investiţii, câte eforturi şi cât timp îi era necesar să 
stabilească o nouă legătură. Niciodată nu putea să pornească cu entuziasm 
de la început, pentru că vedea lucrurile prin prisma sfârşitului, care era cam 
acelaşi, de fiecare dată. De aceea îşi permitea să lungească pe cât mai mult 
intervalul dintre două iubiri, până când ceda sub presiunea nevoilor 
fiziologice. 

Era dificil, pentru că Marcus era un bărbat în adevăratul sens al 
cuvântului, iar nevoile sale erau pe măsură. Ori de câte ori se afla într-o 
dispoziţie melancolică, se gândea cum va fi când pasiunea se va fi stins şi 
când va putea să abandoneze lumea saloanelor şi intrigile romantice şi să-se 
dedice satisfacţiilor intelectuale. Acest gând îl făcu să-şi spună că după ce i 
se întâmplase chiar în acea seară, era clar că nu va scăpa foarte curând de 
această pasiune. Dorinţa nesatisfăcută din acea seară îl marca încă. Dar, de 
astă dată, nu se temea că va trebui să-şi seducă în continuare partenera. De 
fapt, era prima dată când de-abia aştepta să se poată manifesta liber. 
Instinctul îi spunea că lucrurile vor fi altfel cu Iphiginia. Şi, pentru că se aflau 
la început, nici nu putea să prevadă cum se va termina relaţia lor. Era prima 
dată când începea o legătură amoroasă fără să se gândească cum şi când se 
va termina. Aceasta îi era de ajuns, pentru moment. Marcus luă o înghiţitură 


de brandy încercând să-şi imagineze ce plăceri şi surprize îi va oferi această 
iubire. Apoi, se întrebă cât va mai dura povestea cu prinderea şantajistului. Işi 
zise că doamna merita o notă maximă pentru inventivitate. Găsise un mod 
strălucit de a-şi face loc în societate, la cele mai înalte niveluri. Desigur, ea 
mizase pe faptul că Marcus va rămâne departe de Londra toată luna, timp în 
care ar fi pozat într-o amantă bogată. Sau poate că nu intenţionase să-i 
atragă decât lui atenţia prin tot ce făcuse. Acest ultim gând era cel mai 
măgulitor pentru el. Marcus răsuci uşor paharul în mână. Desigur, o va lăsa 
să continue cât va dori cu ideea şantajului. Nu-l deranja deloc, ba era chiar 
amuzant, la un moment dat. Dar, între timp, el va avea alte jocuri, mult mai 
interesante cu lphiginia Bright. Deodată, o senzaţie neplăcută, de umezeală îl 
făcu pe Marcus să-şi întrerupă gândurile atât de plăcute pentru a se 
concentra asupra hainei pe care o purta. Văzu o pată întunecată, care se 
contura pe materialul acesteia, destul de costisitor. Îşi scoase haina şi căută 
în buzunar, găsi un obiect metalic, pe care îl scoase şi îl privi cu dispreţ. Era 
evident că acest ultim proiect al lui pentru un stilou cu rezervor hidraulic, 
care să poată fi păstrat în buzunar, mai trebuia perfecţionat. Era a treia haină 
pe care o strica în ultimele două săptămâni. 

CAPITOLUL 4 

Marcus tocmai servea micul dejun, când Bennet dădu buzna în 
încăpere. 

— Bună dimineaţa, Marcus. 

— Bună dimineaţa. Lovelace mi-a spus că te-ai întors la Londra. Nu te 
aşteptam, spuse Marcus privindu-şi fratele. La naiba, ce-ai făcut cu părul tău? 

— Nimic. Trăsăturile frumoase ale lui Bennet se schimonosiră 
dispreţuitor. Apoi se îndreptă spre servanta pe care se afla micul dejun. 
Pieptănătura asta este la modă. 

— Numai la Byron şi la cei din cercul lui, zise Marcus observând buclele 
fratelui său. Părul negru al lui Bennet avea firul drept, ca şi al lui Marcus. 
Valetul tău trebuie să aibă grijă cu aparatul de frizat; s-ar putea să-ţi ia foc 
capul. 

— Ce amuzant, zise Bennet. Brioşe avem? 

— Cred că sunt acolo, pe ultima tavă. Marcus îşi aduse tava pe care şi-o 
încărcase cu mâncarea pentru micul dejun, apoi se aşeză la masă. Am crezut 
c-o să petreci bine acolo, în Scoţia, cu Harry şi familia lui. Bennet se 
concentrase asupra tăvii cu brioşe. 

— Şi eu am crezut c-o să stai toată luna la Yorkshire. 

— Mi-am schimbat planurile. 

— La fel am făcut şi eu. 

Marcus se încruntă. 

— S-a întâmplat ceva care te-a făcut să-ţi modifici programul? 

— Nu. Bennet îşi concentrase intenţionat atenţia asupra tăvii cu brioşe. 

Marcus îl privi şi avu un sentiment ciudat. Bennet îi ascundea ceva, se 
întâmplase ceva. Marcus îl crescuse singur pe Bennet de la moartea mamei 
lor, cu optsprezece ani în urmă. George Cloud, tatăl lor, trăia la acea vreme, 
dar nu îl interesase soarta fiului cel mic, după cum nu-l interesase nici cea a 


fiului său mai mare. George prefera să se ocupe de ogarii lui, de vânătoare şi 
să piardă vremea cu prietenii la băutură. Nu mai avea cine să se ocupe de 
Bennet, aşa că Marcus îşi asumă şi răspunderea asta, tot aşa cum, la o vârstă 
fragedă, îşi asumase răspunderea gospodăririi fermei părinteşti. Profiturile 
obţinute de la fermă crescuseră mult, datorită îmbunătăţirilor făcute de 
Marcus ca urmare a experimentării de unelte noi, pluguri, îngrăşăminte şi 
rase noi de animale. George folosise o bună parte din profiturile fermei, 
pentru a cumpăra ogari şi caii cei mai buni pentru cursele cu obstacole. Când 
mama lui Marcus sugerase timid că acesta ar trebui să studieze la Oxford sau 
la Cambridge, George; respinsese imediat ideea. Nici nu se gândea să se 
renunţe la veniturile pe care i le aducea cel mai bun fermier din ţinut şi drept 
mulţumire, din când în când, George îl bătea pe spate şi îi spunea că se 
mândreşte cu un asemenea fiu; faţă de Bennet, rareori manifesta asemenea 
afecţiune. Cloud observa adesea că, din fericire, amândoi feciorii îi 
moşteniseră constituţia robustă şi nu uita să menţioneze că o sănătate 
şubredă, ca a doamnei Cloud, era o adevărată pacoste. De fapt, aici se 
termina orice implicare a lui, în viaţa familiei. 

Mama lui Marcus, o femeie mereu suferindă, deşi nu acuza decât 
melancolie şi oboseală, contractă o răceală puternică în anul în care Marcus 
împlinea optsprezece ani. Muri în câteva ore. Marcus şi fratele lui de numai 
doi ani o vegheaseră. Tatăl lor era plecat la vânătoare de vulpi. Cloud a mai 
trăit un an după moartea soţiei, dedicându-se exclusiv vânătorii şi nu simţi 
pierderea. Dar, la 11 luni după ce soţia pe care o neglijase îi murise de 
aprindere la plămâni, el reuşi să-şi rupă gâtul cu un armăsar care eşuă la o 
cursă cu obstacole, în dimineaţa în care vicarul veni să-i anunţe decesul 
tatălui. Marcus era pe câmp cu oamenii lui, ocupat cu studierea eficienţei 
unor îmbunătăţiri aduse maşinii de recoltat. Îşi mai amintea încă senzaţia de 
detaşare pe care o încerca în timp ce vicarul murmura condoleanţe. Cu un an 
înainte, el plânsese de unul singur la moartea mamei, dar în dimineaţa în 
care îi murise tatăl nu vărsă nici o lacrimă. Resimţea în afară de detaşare şi o 
uşoară senzaţie de mânie pe care nu o înţelesese la vremea aceea şi tocmai 
din această cauză căută să o îngroape undeva, în adâncul sufletului, unde 
rămăsese reprimată. Micul Bennet nu simţi lipsa tatălui. Işi concentra atenţia 
şi afecțiunea asupra singurei persoane pe care o avea mereu în preajmă, 
fratele său mai mare. 

Marcus renunţă la amintiri şi-l urmări pe Bennet care se îndrepta spre 
masă. 

— Eu şi cu Harry ne-am cam plicitisit în Scoţia, începu Bennet. Ne-am 
hotărât să ne întoarcem la Londra pentru „sezon”. 

— Înţeleg. Marcus ungea o felie de pâine cu gem. Altădată spuneai că 
„sezonul” este plictisitor. 

— Ei, asta a fost anul trecut. 

— Da, desigur. 

Anul trecut, Bennet împlinise nouăsprezece ani. Tocmai se întorsese de 
la Oxford, plin de entuziasmul specific tinereţii faţă de politică şi de poezie. 
Nu-l atrăsese frivolitatea sezonului de distracţii specific saloanelor londoneze. 


Marcus îl recomandase într-un club de tineri pasionaţi de noii poeţi şi de cele 
mai recente speculaţii politice, iar Bennet păruse satisfăcut. 

Marcus remarcase cu satisfacţie că Bennet nu era genul care să se lase 
furat de distracţiile superficiale ale clasei lui. Oxfordul îl marcase. Marcus nici 
nu-l trimisese pe Bennet la Oxford propriu-zis pentru învăţătură. Instruirea 
solidă o primise acasă, cu ajutorul unui profesor excelent şi al bibliotecii lor. 

Pe atunci tinerii nu mergeau la Oxford sau la Cambridge numai ca să 
înveţe. Se duceau acolo ca să obţină acea etichetă socială şi să intre în 
legătură cu alţi tineri, cu care să facă afaceri tot restul vieţii. Se mai ducea 
acolo şi pentru a cunoaşte vlăstarele celor mai bune familii, dintre care îşi 
puteau, eventual, alege şi viitoarea soţie. Marcus hotărâse să ofere alte 
perspective fratelui său, încât acesta să nu rămână un moşier naiv ca el, care 
nu ştia nimic în afara hotarelor moşiei sale. El plătise scump faptul că nu era 
un om de lume; nu voia ca şi Bennet să suporte asemenea situaţie penibilă. 
Un bărbat trebuia să aibă cui să-i împărtăşească visurile, iluziile, pentru ca să 
nu devină o victimă a propriei sale singurătăţi. 

Marcus luă o felie de pâine prăjită: 

— Unde ai fost aseară? 

— Am fost cu Harry la club, zise Bennet, vag. Apoi Harry a sugerat că ar 
fi mai bine să mergem la o serată. 

— La care aţi fost? 

— Nu-mi amintesc. Cred că am ajuns şi la balul Broadmore. Apoi am 
trecut şi pe la Fosters. 

— Te-ai distrat? 

Bennet întâlni o secundă privirea lui Marcus, apoi o evită. Ridică din 
umeri. 

— E un fel de a spune. 

— Bennet, te rog, nu mai fi atât de evaziv. Dacă s-a întâmplat ceva, te 
rog să-mi spui. 

— Nu s-a întâmplat nimic, zise Bennet. Cel puţin nu mi s-a întâmplat 
mie. 

— Ce naiba vrei să spui? 

— Bine, Marcus, o să fiu mai direct. Am înţeles că te-ai dat în spectacol 
aseară. 

— Ce înţelegi prin asta? 

— Pe naiba. Peste tot nu se vorbeşte decât despre felul în care ţi-ai 
purtat amanta pe braţe, la Fenwicks. Toată lumea te-a comentat. 

— A, asta era problema. Marcus strânse mânerul cuţitului Apoi începu 
să taie cu atenţie exagerată un crenvurşt de pe farfurie. Şi te-ai simţit ruşinat 
din cauza mea? 

— Marcus, tu ai de gând să-ţi petreci tot restul vieţii şocând societatea 
cu bizareriile tale? 

— Deci, te-am făcut de râs. Marcus luă o bucată de crenvurşt şi începu 
s-o mestece. Nu pune la inimă, Bennet, „societatea” a văzut şi lucruri mai 
rele. 


— Dar nu ăsta este scopul, nu? zise Bennet, ungându-şi o felie de pâine 
cu unt. Problema este că un om de vârsta ta ar trebui să se comporte cu mai 
multă maturitate, nu crezi? 

Marcus fu pe punctul de a se îneca. 

— Un om de vârsta mea, zici? 

— Da, ai treizeci şi şase de ani. Ar fi trebuit să te recăsătoreşti cu mult 
timp în urmă şi să te preocupe problema moştenitorilor. 

— Pe naiba. De când a ajuns să te preocupe problema urmaşilor mei? 
Ştii prea bine că am hotărât să nu mă mai recăsătoresc. 

— Dar cu obligaţiile pe care le ai faţă de titlu, cum rămâne? 

— Titlul îţi va reveni ţie. 

— Eu nu mi-l doresc, Marcus. Este al tău, de drept, şi va trebui să revină 
urmaşilor tăi, spuse Bennet posomorât. Ar trebui să te preocupe mai mult 
propriile-ţi probleme şi responsabilităţi. 

— Înţeleg că ceea ce am făcut aseară te-a afectat, spuse Marcus, sec. 

— Trebuie să recunoşti că nu este prea măgulitor să ai un frate de 
treizeci şi şase de ani care este necăsătorit, are titlul de conte, dar nu se 
sinchiseşte că nu are cui să-l lase. 

— N-aş fi singurul. 

— Dar este prima oară când te comporti într-o asemenea manieră într-o 
sală de bal. 

Marcus ridică din sprâncene. 

— De unde ştii? Tu n-ai avut timp de petrecut în societate. 

— Domnişoara Dorchester mi-a spus, îi replică Bennet vădit deranjat. 

Marcus ciuli urechile. 

— Juliana Dorchester? 

— Am avut prilejul să dansez cu ea la bal, aseară. 

— Inţeleg. 

— Ori de câte ori spui „înţeleg”, pe acest ton, ştiu că nu eşti de acord 
cu ceva. Dar, te previn că n-artrebui să spui nimic neplăcut despre 
domnişoara Dorchester, Marcus. Este o tânără frumoasă, rafinată şi sensibilă, 
care nu s-ar lăsa niciodată implicată într-un scandal. 

— Acesta este deja al doilea sezon al domnişoarei Dorchester, spuse 
Marcus. De data asta, trebuie să-şi găsească un soţ, pentru că familia 
Dorchester nu-şi mai poate permite al treilea sezon pentru ea. Mă înţelegi, 
Bennet? 

— Încerci să mă ţii departe de ea? N-o să-ţi meargă. Eu o văd ca pe o 
fiinţă deosebită şi-i voi fi mereu recunoscător că m-a acceptat seara trecută. 

— Fără îndoială, mulţumeşte şi acum stelei ei norocoase că ai observat- 
o. Va căuta să reapară şi în seara asta, oriunde te-ai duce. 

— La naiba, ea nu este genul care să pună la cale aşa ceva. Este prea 
inocentă, încântătoare şi are o fire prea deschisă, ca să se ocupe cu 
asemenea lucruri. 

— Să fii sigur că, în acest moment, numai la asta îi stă mintea. Ai 
încredere în vorbele mele. 

— De unde ştii asta? 


— Este fiica lui Dorchester şi eu îl cunosc bine. Este într-o situaţie 
disperată şi trebuie s-o mărite pe Juliana pentru bani pe de altă parte, mama 
ei încearcă să obţină un titlu de nobleţe în familie. Marcus îndreptă vârful 
furculiţei spre Bennet şi îl privi printre gene: eşti cea mai bună partidă pe 
lista celor necăsătoriți. Eşti bogat şi toată lumea se aşteaptă să moşteneşti 
titlul. Ar trebui să fii mai prudent. 

Bennet aruncă şervetul. 

— Nu ai dreptate, eşti revoltător. Domnişoara Dorchester nu este genul 
de fată care să vâneze bani şi titluri. 

— Dacă nu crezi, eşti mult mai naiv decât mi-am închipuit. 

— Nu sunt naiv. Dar nu sunt un om rece şi rigid, Marcus. Şi în nici un 
caz nu mă expun cu femei nesăbuite ca doamna Bright a ta. 

— Te rog să vorbeşti cu respect despre doamna Bright, sau să nu-i mai 
pomeneşti numele, ai înţeles? 

— Dar este amanta ta. 

— Este o foarte bună prietenă. 

— Toată lumea ştie ce înseamnă asta. Nu ştiu de ce te-ai legat de 
domnişoara Dorchester. Doamna Bright a ta ar trebui să ia lecţii măcar în 
probleme vestimentare, dacă îmi ceri părerea. 

Marcus puse nervos ceaşca de cafea jos. 

— Nu-ţi cer părerea. 

Uşa de la camera de zi se deschise şi apăru Lovelace. Se înclină. Cu o 
mână înmănuşată, ducea o tavă de argint. 

— Aveţi un mesaj, domnule. Abia a sosit. 

Marcus se încruntă când luă biletul şi îl citi. 

M, Trebuie să te văd imediat. Este foarte urgent. În parc. 

Ora 10, la fântână. 

Ata,H. 

Marcus îl privi pe Lovelace. 

— Te rog să pui şaua pe Zeus şi să-l aduci la 9:30. Cred că voi călări în 
parc în dimineaţa asta. 

— Prea bine, domnule. 

Lovelace părăsi încăperea. 

— Cine ţi-a trimis biletul? întrebă Bennet. 

— O prietenă. 

— Doamna Bright, nu? 

— Nu, nu este de la doamna Bright. 

Bennet se încruntă. 

— Niciodată nu te-ai ambalat atât de tare din cauza vreunei amante. 

— Ea este prietena mea, spuse Marcus, aruncând pe masă şervetul. Nu 
uita asta, Bennet. 

La zece fără zece minute, Marcus încălecă pe Zeus, armăsarul lui cel 
negru şi plecă spre parc. O luă pe aleea care ducea în centrul parcului, unde 
era o zonă mai împădurită şi nu prea trecea nimeni pe acolo. Hannah, lady 
Sands, îl aştepta într-o trăsură mică, închisă. Era îmbrăcată într-o rochie 


maro. Gulerul înalt al rochiei îi accentua gâtul lung şi subţire. Faţa ei 
frumoasă era acoperită de voaleta unei pălării maro. 

— Marcus! Mulţumesc lui Dumnezeu că ai venit. Îşi ridică voaleta şi îl 
privi cu ochi nerăbdători. Nu mai sunt eu însămi de câteva zile. În dimineaţa 
asta, când am aflat că te-ai întors, ţi-am şi trimis biletul. Mi-a fost teamă că n- 
o să fii liber. 

— Ştii că întotdeauna voi fi liber pentru tine, Hannah. Marcus observă 
că trăsăturile ei delicate erau foarte tensionate, iar ochii îi erau umbriţi. 

Hannah avea douăzeci şi nouă de ani şi era măritată cu lordul Sands, 
un tip bogat şi plăcut, căruia îi dăruise de curând un fiu. Cu şapte ani în urmă 
ea rămăsese văduvă. Noua ei căsătorie, care avusese loc cu trei ani în urmă, 
părea a fi una fericită, Marcus se bucurase pentru ea şi crezuse că zilele ei 
rele se terminaseră, dar iată, nu era aşa, pentru că el recunoscuse acea 
privire hăituită a ochilor ei. 

— Ce s-a întâmplat? 

— Sunt şantajată, şopti ea. De astă dată i se citea disperarea pe figură. 
O, Marcus, cineva ştie totul. 

Marcus nu schiţă nici un gest. 

— Este imposibil. 

— Nu, Marcus, din păcate, nu este. Ochii ei se umplură de lacrimi. 
Dumnezeule, omul acela ştie totul, mă înţelegi? Ştie cum a murit Spalding. 
Ştie că l-am omorât. 

— Hannah, revino-ţi. Vrei să spui că a pretins cineva bani de la tine, în 
schimbul tăcerii? 

— Da, mi-a cerut cinci mii de lire. l-am plătit deja. Am amanetat câteva 
lucruri. 

— La naiba! 

— Cred c-o să-mi mai ceară bani, în continuare. 

— Da, aşa va face, spuse Marcus, lovindu-şi cizma cu cravaşa. Va mai 
pretinde bani. 

— Mi-e teamă, Marcus. 

— Hannah, ascultă-mă cu atenţie. Când ţi-a cerut bani prima oară? 

— Acum şase zile. Ţi-aş fi trimis un mesaj, dar nu ştiam pe unde te afli. 
Ştiam că ai plecat din oraş pentru câtva timp. 

— Am fost la Cloud Hall. 

— Eram disperată. N-am dormit de câteva nopţi. Sands este îngrijorat, 
mă tot întreabă ce s-a întâmplat. Imi spune să chem un doctor. Ce mă 
sfătuieşti? 

— Nu face nimic, deocamdată, zise Marcus cu blândeţe. Mă ocup eu de 
el. 

— Dar ce poţi tu să faci? Marcus, m-ai auzit? Persoana asta ştie că eu... 
sunt o asasină. 

— Taci, Hannah. Calmează-te, nu l-ai omorât tu pe Lynton Spalding. Ai 
fost în legitimă apărare. Nu uita asta. 

— N-o să mă creadă nimeni. Ce-o să spună Sands când va afla? 

— Cred că o să fie mai înţelegător decât îţi închipui, spuse Marcus. 


Nu era prima oară când Marcus încerca s-o convingă pe Hannah să-i 
spună soţului ei adevărul despre moartea primului ei soţ. Dar Hannah 
refuzase cu încăpățânare. 

— Nu îndrăznesc să-i spun, Marcus, nu va accepta ideea că este însurat 
cu o femeie care şi-a ucis un soţ. Tu ai accepta asta, dacă ai fi în locul lui? 

Marcus ridică din umeri. 

— Dacă ar şti felul în care te maltrata Spalding, te-ar felicita că ocheşti 
atât de bine. 

Hannah îl privi iar cu ochii aceia hăituiţi. 

— Te rog, te implor, nu am chef de glume acum. 

— Nu glumesc, dar ăsta este adevărul. Cred că-ţi subestimezi soţul. 

— II cunosc mai bine decât tine. Mă consideră o sfântă. Nu-i pot spune 
adevărul. 

— Se pare că şi cel care te şantajează ştie asta, observă Marcus. Mi se 
pare interesant. 

— Ce vei face? 

— Cred că o să am o discuţie cu cineva care ştie mai multe despre asta, 
în orice caz mai mult decât mi-am închipuit eu. 

— Ce tot spui, se alarmă Hannah. Marcus, nu trebuie să afle nimeni! 

— Nu te îngrijora. Nu-ţi voi dezvălui secretul. Dar vreau să capăt 
răspuns la câteva întrebări pe care le-am neglijat aseară. 

— Nu înţeleg. 

— M-am pripit. Am făcut ceea ce rareori fac: am sărit direct la concluzii. 
Marcus îl potoli pe Zeus, care dădea semne de nerăbdare. La început am avut 
impresia că mi s-au prezentat poveşti pentru copii. 

— Nu înţeleg, ce spui? 

— Nimic. Este o poveste mai lungă, pe care nu am timp să ţi-o spun 
acum. Dar să fii sigură că o să mă ocup de problema ta. Şi te rog să nu mai 
dai nici un ban fără să mă consulţi mai întâi. 

— Bine. Hannah îşi aşeză mâinile elegante una peste alta. Mă simt mai 
bine că am putut vorbi cu tine. Simţeam că-mi pierd minţile. 

— Se va rezolva, îţi promit. 

Hannah zâmbi. 

— Aşa mi-ai spus şi în noaptea în care m-ai ajutat să scap de cadavrul 
lui Spalding. 

— Şi n-am avut dreptate? 

Ea îl privi ciudat. 

— Ai păstrat secretul, dar te-a costat prea mult. Ştii că se vorbeşte că 
tu l-ai fi ucis pe Spalding, cu sânge rece, ca să preiei tot capitalul. 

Marcus zâmbi. 

— Nimeni n-a putut să dovedească vinovăția mea în ceea ce priveşte 
moartea lui Spalding, până la urmă s-a spus că l-a ucis vreo patrulă. lar 
bârfele nu mă deranjează, sunt obişnuit cu ele. 

Gura lui Hannah se arcui uşor. 


— Câteodată cred că pe tine nu te deranjează nimic. Apoi ezită. Am 
citit ziarele de dimineaţă. Scria ceva despre ce ţi s-a întâmplat la Fenwicks, 
aseară. 

— Da? 

Hannah îl privi întrebătoare. 

— Hai, Marcus, spune adevărul. Noi suntem prieteni vechi. Tu ai 
încredere în mine. Amândoi ştim că tu nu eşti genul de bărbat pe care să-l 
cucerească orice femeie. Este adevărat că ai scos-o pe doamna Bright pe 
braţe din sala de bal? 

— Leşinase. 

— Dar tu nu te-ai încurcat niciodată cu femei care fac scene, Marcus. Și 
ai cerut totdeauna discreţie de la amantele tale. 

— Doamna Bright nu este amanta mea, spuse Marcus, rece. Este o 
foarte bună prietenă. A leşinat şi am dus-o afară, la aer, ca să-şi revină. Asta 
a fost tot. 

Hannah oftă. 

— Eşti foarte ciudat astăzi. Apoi îşi lăsă voalul pe faţă. Scuză-mi 
indiscreţia. Legătura cu doamna Bright este problema ta. 

— Desigur. 

— Trebuie să plec, acum, Marcus. l-am spus lui Sands că merg la 
cumpărături. 

Marcus îşi îndulci glasul. 

— Încearcă să nu-ţi mai faci probleme, Hannah. Am eu grijă de tot. 

— Mulţumesc, Marcus. Ea îi mai zâmbi o dată, la fel trist, sunt fericită 
că pot conta pe tine, ca prieten. Apoi făcu un semn şi trăsura porni. 

Marcus rămase cu ochii aţintiţi în urma ei, apoi întoarse calul şi porni 
spre intrarea parcului. 

— Se zvonea că a murit, se lamentă Zoe, lady Guthrie. De ce nu este 
adevărat? 

— Taci, mătuşă Zoe, spuse lphiginia, aruncând priviri grăbite în 
încăperea în care se aflau - magazinul de decoraţiuni interioare Homby şi 
Smith. Din fericire, nu era nimeni în jur ca să-i audă văicăreala. Nu pot spune 
de ce, dar e un semn bun, nu? 

— Mă faci să nu mai înţeleg nimic, zise Zoe. 

Amelia, îmbrăcată ca de obicei, într-o rochie simplă, o aprobă. 

— Mătuşa are dreptate. Toată povestea este încurcată. Nu-mi place 
deloc cum evoluează. 

— Vă rog să vorbiţi mai încet, amândouă. V-ar putea auzi cineva. 
Iphiginia se uită încă o dată în jur. 

Proprietarii magazinului se aflau în ultima încăpere. Smith era un domn 
scund şi cam plinuţ, îmbrăcat după moda vremii, cu o vestă roz şi pantaloni 
cu o croială modernă, Homby, era exact opusul lui: înalt, slab şi chel, purta o 
vestă imprimată, care contrasta cu haina stacojie. Homby privea de-a lungul 
magazinului la locul în care cele trei femei consultau un catalog. De-abia 
aştepta ca ele să schiţeze cel mai mic gest şi să se năpustească asupra lor cu 


toate informaţiile pe care le deţinea. Fusese deja respins de două ori, dar 
Iphiginia ştia că el va mai face şi a treia încercare de a-şi oferi sprijinul. 

Pereţii încăperii erau plini de desene, ce ofereau sugestii pentru 
decorarea caselor, aşa cum erau cerinţele modei. Pe mijlocul încăperii erau 
expuse mese, scaune şi alte piese moderne de mobilier, precum şi cataloage. 
Iphiginia, Zoe şi Amelia pretindeau că studiază un model de bibliotecă şi de 
hol, în care să-şi expună statuile. Dar motivul real al întâlnirii lor la Homby şi 
Smith era să discute problema şantajului. 

— Este clar acum că şantajistul a minţit în legătură cu Masters, spuse 
Iphiginia. Nu voia decât să te sperie, mătuşă Zoe, ca să-i dai banii. 

— Păi, a reuşit, i-am dat cinci mii de lire, şopti Zoe. Este deja prea mult. 
De-abia am reuşit să-mi revin după toţi acei ani în care Guthrie a risipit pe cai 
şi pe femei, când, ce să vezi? Apare acest şantaj şi-mi ia tot ce am agonisit. 

— Înţeleg, mătuşă. O să-l găsim şi o să-l oprim, îţi promit, murmură 
Iphiginia. 

Ea ţinea mult la mătuşa Zoe şi avea cele mai bune intenţii de a face tot 
ceea ce trebuia ca s-o scape de şantaj. La cei patruzeci şi cinci de ani ai ei, 
Zoe era o femeie energică, pasionată de teatru. Părul ei, odinioară 
asemănător cu cel al lphiginiei, avea acum multe fire argintii. Dar îşi păstrase 
acelaşi profil frumos, pe care îl aveau toate femeile din familia lor. 

Cu douăzeci şi cinci de ani în urmă; Zoe fusese nu numai foarte 
frumoasă, dar şi bogată. Moştenise o dotă foarte mare, care îl atrăsese pe 
lordul Guthrie. Când se aflase că el este aproape falit, era de-acum prea 
târziu; Zoe era deja căsătorită cu el şi, în calitate de soţ, el îi administra 
veniturile. După ce şi-a asigurat astfel o sursă sigură de venituri, Guthrie şi-a 
pierdut total interesul faţă de soţie. Din fericire, nu fusese complet idiot încât 
să facă praf toată averea lui Zoe, deşi îşi vârâse adânc mâinile în banii ei. 
Începuse să facă incursiuni în capitală, dar un atac de cord fatal le pusese 
capăt. După cum Zoe îi mărturisise lphiginiei, până şi în acest ultim act 
Guthrie o umilise. Murise într-o casă de toleranţă. Zoe îşi spunea adesea că 
singurul lucru bun care rezultase din această căsătorie fusese frumoasa ei 
fiică, Maryanne. De aceea era atât de încântată de recenta cerere în 
căsătorie a distinsului şi bogatului Shetfield. 

În anii nefericiţi ai mariajului cu Guthrie, Zoe găsise alinare într-o 
legătură cu lordul Otis. Acesta îi rămăsese devotat şi nu se căsătorise 
niciodată. Faptul că el era tatăl lui Maryanne constituise un secret bine păzit, 
dar acum, iată-l descoperit, cine ştie cum, de cel care o şantaja. Maryanne, 
care era o tânără încântătoare, ţinea mult la Otis. Îl trata ca pe un unchi, iar 
acesta îi făcuse şi zestrea. După moartea soţului ei, Zoe, ca şi alte multe 
văduve din lumea bună, de altfel, îşi revenise destul de repede. Primul lucru 
pe care îl făcuse a fost să strângă ce-i mai rămăsese din moştenire şi să 
investească totul într-un proiect al lphiginiei, care se materializase în 
construcţiile din Morning Rose Square. Când începuseră să obţină beneficii, 
ea îi fixase o dotă destul de mare lui Maryanne. Apoi s-a preocupat să-i 
îmbunătăţească garderoba, completând-o cu toalete noi, moderne şi 
elegante, lucrate de croitorese franţuzoaice. Când totul fusese gata, 


Maryanne a fost lansată în societate. Cererea în căsătorie din partea lui 
Sheffield venise după primul bal al lui Maryanne. 

Zoe strânse din buze, aparent preocupată de studierea ilustraţiilor din 
catalog, pentru bibliotecă şi hol: 

— Otis spune că o să mai primesc scrisori de ameninţare şi cereri de 
bani, foarte curând. Spune că şantajiştii sunt ca lipitorile. De obicei, revin de 
mai multe ori cu cererile lor până îşi secătuiesc victimele. 

Iphiginia se cutremură. 

— Ce analogic! Dar, din câte am auzit şi eu, el are dreptate. Apoi se 
concentră asupra unui alt catalog, cu gândul la problemele ei. Din păcate, 
Masters ia totul în glumă. 

— Eşti convinsă că nu te-a crezut? o întrebă Zoe. 

— Mi-a spus clar, el crede că eu am inventat totul pentru a avea o 
justificare. 

Zoe se cutremură. 

— Ce dezastru! Totuşi, aproape că nu-mi vine să cred că te-a lăsat să 
continui şi să pozezi ca amantă a lui. 

— A fost de acord şi, pentru asta, trebuie să-i fiu recunoscătoare. Astfel, 
voi putea să cercetez şi birourile celorlalţi suspecți. 

— Nu ştiu ce mă face să cred că este o pierdere de timp, spuse Zoe. 
Până acum n-ai aflat nimic. 

Iphiginia începu să bată cu degetul înmănuşat în catalog. 

— Eu sunt de altă părere. l-am eliminat pe Darrow şi Judson de pe listă! 

Zoe oftă. 

— Nu ştiu, dar nu mi se pare semnificativ. 

— Deocamdată nu avem altă pistă, spuse Iphiginia, care zărise cu colţul 
ochiului cum se apropia ceva purpuriu de ele. 

— O, bună ziua, domnule Homby. Ne mai uităm încă la catalog. 

— A, desigur. Homby, care nu rezista tentaţiei de a-şi încuraja 
potenţialii clienţi, se apropie şi mai mult. Vă pot ajuta cu ceva? Le privi cu un 
zâmbet mieros pe cele trei doamne. 

Iphiginia improviză repede. 

— Ce decor neobişnuit pentru un şemineu, domnule Homby. 

Homby se înclină. 

— Este o copie perfectă după ruinele unui mormânt, doamnă. Va 
conferi bibliotecii dumneavoastră un aspect serios, potrivit unei astfel de 
încăperi. 

— Înţeleg, spuse Iphiginia. 

— Foarte interesant, zise şi Zoe, care se uita tot mai atent la ilustraţii. 
Dar ce sunt aceste creaturi ciudate pe care se sprijină lampa? 

— Sunt sfincşi, doamnă. Sunt foarte apreciaţi şi la modă. Se potrivesc 
atât de bine cu tapetul cu hieroglife. 

— Da, sigur. 

Amelia se încruntă. 

— Ce sunt draperiile acelea care atârnă din tavan, domnule Homby? 


— Corturi turceşti, doamnă. Creează o atmosferă care sigur vă va uimi 
toţi invitaţii, doamnă. 

— Cu siguranţă, murmură Iphiginia. Apoi studie imaginile de aproape. 

— Incăperea are şi o colecţie de vase vechi. 

— Toate sunt copii după vase în stil etrusc. Sunt foarte moderne. 

Iphiginia se hotărî să se abţină de la a comenta că acele vaze nu erau 
nicidecum în stil etrusc, poate semănau la stil, doar cu vesta lui. 

— Dar cărţile unde le puneţi, domnule? 

— Cărţile? întrebă acesta, dezorientat. 

— Da, cărţile, aceasta este o bibliotecă, nu? spuse Iphiginia. 

Homby arboră un aer de superioritate. 

— Doamna cred că s-a gândit la faptul că oamenii de azi nu prea 
folosesc bibliotecile pentru a citi. 

Iphiginia reuşi să zâmbească. 

— Sigur. Nu ştiu ce mi-a venit să pomenesc despre cărţi. 

— Aveţi dreptate, doamnă, spuse Homby. Tocmai pentru a evita aceste 
greşeli şi abateri de la bunul gust lumea apelează la Homby şi Smith. 

Amelia se încruntă. 

— Domnule Homby, cred că nu prea sunteţi conştient de faptul că 
doamna Bright este expertă în probleme de cultură antică şi decoraţiuni. 

Homby făcu ochii mari. 

— O, n-am ştiut. Scuzaţi-mă, doamnă. 

Iphiginia făcu un gest larg cu mâna, la scuzele lui. 

— Nu este nici o problemă, domnule, nu aveaţi de unde să ştiţi. 

Experienţa ei în materie de antichităţi fusese elementul cel mai 
autentic şi de folos al întregii înscenări pusă la cale. 

Zoe contribuise şi ea la răspândirea ştirii că misterioasa doamna Bright 
avea titlul de expert în stilul antic, ultima modă în decoraţiunile interioare. 

Prezenţa lIphiginiei fusese un succes la fiecare bal şi nu-i lipseau 
persoanele cu care să discute probleme de decor. O casă decorată modern 
era la fel de indispensabilă, ca şi o rochiei modernă. 

Inainte ca Homby să continue cu scuzele, se auzi zgomotul clopoţelului 
de la intrare. O femeie scundă, de vârstă medie năvăli în magazin. Era o 
adevărată apariţie, înfăşurată în metri întregi de muselină albă; rochia era 
tivită cu şpenţer alb, şi asortată cu o pălărie mare, brodată, cu flori albe. Mai 
avea o umbreluţă şi un evantai la fel de alb. 

— O, ce arătare, şopti Zoe, uitându-se îngrozită la noua venită. Lady 
Pettigrew arată ca un uriaş bulgăre de zăpadă. 

— Nu e vina ei, şopti Iphiginia. 

Amelia ridică din sprâncene. 

— Cu siguranţă că este. Poate că nu ştiţi ce poartă, dar acesta este 
noul stil „Lady Starlight”. Multe doamne l-au abordat. 

— Oh, doamnă Bright, se auzi vocea lui lady Pettigrew. Mi s-a părut că 
vă văd trăsura în stradă. Ce noroc am avut. Voiam să vă vorbesc. Aveţi un 
minut liber? 


— Bună dimineaţa, lady Pettigrew, spuse Iphiginia, care o întâlnise pe 
dolofana şi excentrica lady Pettigrew la diverse baluri. Îi era dragă această 
lady Pettigrew. Permiteţi-mi să vă prezint prietenei mele, lady Guthrie, şi 
verişoarei mele Amelia Farley. 

— Sunt încântată, spuse lady Pettigrew, zâmbindu-le. Presupun că 
sunteţi aici pentru a beneficia de oficiile doamnei Bright, în probleme de 
design clasic şi modă. Asta aştept şi eu de la dânsa. 

— De fapt, am rugat-o pe doamna Bright să ne sfătuiască cum să 
folosim cu mai mult efect vazele, spuse Zoe. 

Lady Pettigrew se înclină entuziasmată. 

— Toată lumea ştie că doamna Bright este o autoritate în domeniu. Şi 
eu aş vrea s-o consult în legătură cu Templul Vestalei. 

Această informaţie trezi interesul Iphiginiei. 

— Construiţi un templu în stil antic, lady Pettigrew? 

— De fapt, am deja unul, spuse aceasta, nu fără mândrie. Este o ruină 
minunată, aşezată lângă o grotă pe terenurile noastre din Hampshire. 

— Ce vechime are? întrebă Iphiginia. 

— A fost ridicată cu 30 de ani în urmă de tatăl lui Pettigrew. Dar eu nu 
sunt sigură că stilul este pur. Aş vrea s-o restaurez. 

În pofida grijilor ei, Iphiginia fu imediat captivată de perspectiva 
restaurării, ruinei Pettigrew. 

— Din întâmplare, am făcut măsurători şi schiţe ale ruinelor unui 
templu autentic al vestalei, când am fost în Italia. Aş fi fericită să le compar 
cu ruinele dumneavoastră, lady Pettigrew. Aş putea să vă ofer sugestii despre 
felul în care veţi putea obţine o copie cât mai perfectă. 

— Minunat, minunat. Voi da o petrecere săptămâna viitoare. Vă voi 
trimite o invitaţie. Moşia noastră este la distanţă de o zi de Londra. 

— Sunteţi foarte amabilă, doamnă. De-abia aştept să vin. Era o ocazie 
perfectă, se gândi Iphiginia. Ar avea prilejul să scotocească prin biblioteca 
lordului ca să vadă dacă are ceară neagră şi sigiliu cu phoenix. In acelaşi 
timp, putea vedea Templul Vestalei. Împuşca doi iepuri dintr-un foc. 

Deodată, clopoţeii de la intrare zvâcniră atât de puternic încât unul 
dintre ei se desprinse şi căzu pe podea. Se întoarseră toate spre uşa care se 
deschisese. Marcus intrase în sala de expoziţie a magazinului. Era îmbrăcat în 
costum de călărie cu jachetă neagră şi pantalon pană. Nu purta nimic pe cap; 
iar părul lui negru fusese răvăşit de vânt. Ochii lui se fixară imediat asupra 
Iphiginiei. Porni spre ea ca un elefant uriaş printre exemplarele de mobilă şi 
draperii. 

Iphiginia sesiză imediat că ceva nu era în regulă. Acesta nu era 
bărbatul acela amuzant care o sărutase cu o seară înainte, gândi ea. 

Lady Pettigrew întrerupse liniştea tensionată care se aşternuse de la 
intrarea lui Marcus. Îl întâmpină binevoitoare: 

— Masters! exclamă ea. Ce bine îmi pare că te văd! Tocmai discutam cu 
amica dumitale, doamna Bright. 

— Adevărat? zise Marcus, fără a-şi lua ochii de la lphiginia. Şi eu vreau 
să discut cu ea. 


Iphiginia clipi des, când îi auzi glasul. Văzu cum ochii Ameliei se 
îngustară. 

Lady Pettigrew îi zâmbi lui Marcus şi îi aruncă o privire atotştiutoare. 

— Am invitat-o să ia parte la o petrecere care va avea loc la casa 
noastră de la ţară, săptămâna viitoare. Crezi că ai putea veni şi dumneata? 
Ştiu că nu-ţi prea plac petrecerile de genul acesta... 

— Nu, nu-mi plac. 

— Dar poate te-ar interesa petrecerea asta în mod deosebit, zise lady 
Pettigrew şi îşi arcui o sprânceană. Sunt sigură că dumneata şi doamna 
Bright v-aţi putea bucura de acest sejur. Aţi avea discreţie totală. 

Iphiginiei îi trebuiră câteva secunde ca să înţeleagă ce voia să spună 
lady Pettigrew, prin „discreţie”. Când înţelese, se îmbujoră. Lady Pettigrew îi 
explica lui Marcus că el şi amanta lui se puteau bucura în linişte de intimitate. 

Marcus îşi mută privirile de la figura lIphiginiei la cea de bulgăre, a lui 
lady Pettigrew. 

— Sunteţi foarte amabilă, lady Pettigrew. Primesc cu plăcere invitaţia. 

Lady Pettigrew se arătă satisfăcută, ca şi când ar fi avut un mare 
succes. 

— Sunt încântată să vă aud răspunsul, domnul meu. De-abia aştept ca 
doamna Bright să examineze Templul Vestalei. Vreau să-mi spună ce părere 
are despre exactitatea arheologică a ruinelor. 

Marcus o privea pe lady Pettigrew de parcă aceasta ar fi fost ea însăşi o 
curiozitate arheologică. 

— Templul Vestalei? 

— Sunteţi, desigur, familiarizat cu stilul, domnule, spuse Iphiginia. 
Există unul autentic la Tivoli. Are o structură circulară minunată. Vestalele 
virgine întreţineau acolo focul sacru. 

— Virginele, spuse Marcus, nu m-au interesat niciodată. 

CAPITOLUL 5 

— O voi conduce eu pe doamna Bright acasă, spuse Marcus însoţindu- 
le la ieşirea din magazin pe lphiginia, Zoe şi pe Amelia. Avem ceva de 
discutat. 

Zoe şi Amelia se priviră una pe alta, apoi se uitară spre lphiginia. 

— Nu vă faceţi griji, spuse ea repede. Luaţi trăsura mea. Ne vedem mai 
târziu. 

— Eşti sigură? Amelia îi aruncă o privire de gheaţă lui Marcus. 

— Da, Amelia. Tonul pe care îl folosea Marcus o impresionă neplăcut pe 
Iphiginia, ca şi pe Amelia şi pe Zoe, dar se gândi că nu era bine să facă nici 
un fel de scene în locul în care se aflau, în Pall Mall. 

— Prea bine, zise Zoe, privindu-l stingherită pe Marcus, apoi i se adresă 
Ameliei: Hai să mergem. 

Marcus le urmări pe cele două femei care se îndreptau spre trăsura 
albă a lphiginiei. Era micuță, cu ornamentaţii aurii şi între hăţuri fremătau 
două iepe, tot albe. De asemenea, coamele animalelor erau împodobite cu 
pene albe. Harnaşamentul strălucea în lumina soarelui de primăvară. Vizitiul 
purta şi el livrea albă cu butoni aurii. 


— E trăsura ta, presupun, remarcă Marcus. 

— Cum aţi ghicit, domnule? 

— Arată de parcă s-ar fi întrupat dintr-un basm. 

— Este exact ce mi-am dorit. După cum mi-a fost descris echipajul 
dumneavoastră, am înţeles că arată de parcă ar fi condus de un spirit al 
întunericului şi mi-am dorit ceva în total contrast. 

— Un spirit al întunericului, zici? Atunci trăsura dumitale te face să 
semeni cumva cu o zână din poveşti? 

— Te asigur, domnule, că nu sunt vreo prinţesă din poveşti. 

— Cred că trebuie să mulţumesc lui Dumnezeu pentru asta. Marcus îi 
oferi braţul şi o luară de-a lungul străzii spre zona mai aglomerată unde se 
făceau plimbări sau cumpărături. Am şi aşa destule probleme pe cap. 

Iphiginia îi atrase atenţia asupra pasului grăbit pe care-l impunea. 

— Dacă vreţi să discutaţi cu mine problemele care vă frământă, ceea 
ce presupun că intenţionaţi să faceţi, va trebui să încetiniţi pasul, domnule. 
Nu am intenţia să merg la galop pe lângă dumneavoastră, mai ales pe Pall 
Mall. 

Marcus pufni dispreţuitor, dar încetini pasul. 

— Gata, hai să terminăm cu prostiile. Cine eşti dumneata, doamnă 
Bright, şi ce dracu' vrei să faci? 

— Pardon? lphiginia se prefăcu preocupată să deschidă umbrela. Nu 
înţeleg de ce îmi vorbiţi pe tonul ăsta, domnule? V-am explicat deja totul 
aseară şi păreaţi să fiţi de acord. 

— Aseară, spuse Marcus, am crezut că jucaţi un joc inteligent pentru a 
putea pătrunde în societate. 

— Ştiu că asta aţi crezut. 

— Azi-dimineaţă mi s-a confirmat că sunteţi implicată în orice altceva, 
dar nu într-o farsă amuzantă. Aş vrea să-mi precizaţi ce vreţi să faceţi. 

Iphiginia încercă să-şi păstreze calmul. 

— V-am mai spus, domnule, încerc să descopăr pe cel care o 
şantajează pe mătuşa mea. Nimic nu s-a schimbat de ieri până azi. Ce vi s-a 
întâmplat de dimineaţă, de sunteţi atât de indispus? vorbiţi de parcă aţi fi 
avut vedenii. 

— Nu sunt indispus. Sunt de-a dreptul furios. 

— Oh! 

El îi aruncă o privire de gheaţă. 

— Asta este tot ce aţi avut de spus în apărarea dumneavoastră? 

Iphiginia nu răspunse imediat. 

— Dacă nu vă deranjează, domnule, aş vrea să-mi spuneţi ce vi s-a 
întâmplat de sunteţi atât de nervos? 

El ezită, reflectând cât i-ar fi putut încredința din secretul lui. 

— Tocmai am aflat că o prietenă a mea este şi ea şantajată. 

Iphiginia îl privi de parcă nu i-ar fi venit să creadă. 

— Dumnezeule, mai este şi altcineva şantajat? Foarte interesante 
noutăţi aduceţi, domnule. 

— Aşa consideraţi? 


— Domnule, nu vă înţeleg sarcasmul. Aveţi dreptate să fiţi alarmat că o 
prietenă a dumneavoastră este victima aceluiaşi şantaj, dar de ce sunteţi 
supărat pe mine? 

— Vă sugerez să vă construiți o ipoteză rezonabilă pentru a explica 
mânia mea. 

— Pardon? E 

— Încercaţi să ghiciţi, doamnă Bright. Încercaţi măcar. 

Iphiginia rămase consternată. Acum, contele nu mai era sarcastic, era 
de-a dreptul grosolan. Încercă să arboreze o atitudine nonşalantă când văzu 
trei tineri care o priveau şi folosi umbreluţa drept paravan. 

— Masters, sunteţi ridicol. De ce sunteţi supărat pe mine? 

— Pentru că am ajuns la concluzia că dumneata eşti cea care 
şantajează. 

— Poftim? Ce vrei să spui? Iphiginia se opri. Îşi eliberă braţul din 
strânsoare şi se întoarse cu faţa spre el. Ai mers cam departe, domnule! 
Drept cine mă iei? 

— Eşti o aventurieră isteaţă, care a întrecut orice măsură, zise Marcus 
pe un ton mai blând, dar încărcat de sensuri. Seara trecută am luat toată 
mascarada dumitale ca pe un amuzament. 

— Domnule, vă rog! 

— Ba, eram dispus să continuu această şaradă. Trebuie să recunosc că 
eşti una dintre cele mai interesante femei din câte am întâlnit. Cu toate 
acestea, în dimineaţa asta, când am aflat adevărul, situaţia nu mi s-a mai 
părut deloc amuzantă. 

— Situaţia nu vi s-a mai părut amuzantă? Ce afirmaţii faceţi, domnule! 
Cred că nu ştiţi despre ce vorbiţi! Nu am de gând să mai ascult acuzaţiile 
dumneavoastră nefondate, domnule. Iphiginia vru să se întoarcă. Auzi râsul 
tinerilor care urmăriseră scena. 

Marcus o prinse de braţ. 

— Nu te grăbi, mai am câteva întrebări, Iphiginia. 

— În schimb eu am altceva mai bun de făcut decât să ascult insultele 
dumitale, domnule. 

— De exemplu? 

— Aş putea să-l descopăr în acest timp pe autorul şantajului, spuse 
Iphiginia printre dinţi. Daţi-mi drumul, domnule, dacă nu vreţi să ţip şi să vă 
fac de râs. 

— Ascultă, doamnă, nu ne aflăm la Drury Lane. Lasă teatrul! Marcus o 
răsuci cu forţa spre el. Sau poate vrei ca detaliile acestei scene să facă 
înconjurul oraşului? 

— Nu mă interesează. Deja tot oraşul vorbeşte despre noi doi. 

— Ar trebui să mă crezi când îţi spun că bârfa se poate înrăutăţi. Dacă 
continui să te cerţi cu mine în mijlocul unei străzi atât de intens circulate, 
asta vei obţine. 

Iphiginia roşi. 

— Mă ameninţi, Marcus? 


— Dacă nici măcar nu încerci să salvezi aparențele, nici eu nu voi 
continua să mă port ca un domn. îţi jur că dacă refuzi să mă asculţi până la 
capăt te voi purta pe sus până într-un loc unde să putem discuta liniștiți. 

Iphiginia clocotea: 

— Nu vei îndrăzni! 

— Vrei să faci un pariu cu mine, lphiginia? o întrebă el calm. Seara 
trecută te-am scos pe braţe din sala de bal de la Fenwicks, sub pretext că ai 
leşinat. Să nu crezi că nu am curajul să te ridic acum, ca pe un sac cu 
cărbuni. 

Iphiginia enumeră rapid toate posibilităţile. Era conştientă de privirile 
care se întorseseră asupra lor. Multe urechi erau ciulite în încercarea de a 
surprinde schimbul de cuvinte dintre Masters şi amanta sa. Se vedea clar, 
după felul în care îşi încleştase maxilarul şi după linia gurii, că Masters se afla 
într-o dispoziţie nu tocmai bună. Aparent, era dispus să rişte o ceartă 
umilitoare, spre deliciul celor care îşi făceau cumpărăturile pe Pall Mall, dacă 
Iphiginia nu se conforma dorințelor lui. 

— Prea bine, domnule. Ea îi zâmbi forţat şi îşi aşeză mâna pe braţul lui. 
Dacă insistaţi să jucaţi rolul duhului rău, aşa să fie. 

— In sfârşit ai luat o hotărâre înţeleaptă. De multe ori m-am aflat în 
postura duhului rău şi m-am obişnuit cu rolul. 

— Nu mă îndoiesc. Aş vrea să vă spun, domnule, că pe Continent n-am 
avut ocazia să mă confrunt cu asemenea comportament lipsit de cavalerism. 
Până şi hoţul pe care l-am întâlniti pe o stradă din Roma, avea maniere mai 
alese. 

— Poate că într-o zi o să am ocazia să iau nişte lecţii de la el. Se spune 
că o călătorie de acest gen te ajută să-ţi lărgeşti orizonturile. Haideţi să 
mergem, am atras destul atenţia. Marcus o strânse şi mai tare de braţ. Apoi 
porniră pe Pall Mall. 

— Toată lumea se uită la noi! 

— Ar fi trebuit să te obişnuieşti cu asta, de acum. Spune-mi de ce n-ar 
trebui să te consider pe dumneata vinovată de şantaj? 

— Mai întâi spune-mi dumneata ce te determină să crezi că eu l-am 
organizat? 

Marcus o privi insistent. 

— Eşti o femeie neobişnuit de isteaţă. M-ai studiat îndeaproape şi ai 
reuşit să păcăleşti oraşul, că ai fi amanta mea. 

— Oricine putea face asta. 

— Ceea ce ai făcut dumneata mă îndreptăţeşte să cred că ai fi putut 
săpa în trecutul oricărei persoane şi la fiecare să găseşti câte ceva cu care 
mai apoi să-l şantajezi. 

Iphiginia îşi înăbuşea cu greu mânia. 

— Ceva de genul cu care este şantajată prietena dumitale! 

— Da. 

— N-aş face asta niciodată. Iphiginia simţea că se înăbuşă de mânie. 
Marcus nu dispunea de argumente pentru concluziile sale. Cu toate astea, ea 
se simţea lezată. 


— Dacă m-ai cunoaşte mai bine, domnule, n-ai face asemenea 
afirmaţii. 

— A, deci, nu te cunosc prea bine? Sau „nu atât de bine precum mă 
cunoşti dumneata”? Ei, tocmai asta a început să mă irite, doamnă. 

— Nu ştiu cum să te conving de nevinovăția mea sau poate ar fi mai 
bine să n-o mai fac deloc. 

— Atunci, chiar că vom avea probleme, draga mea. 

Marcus salută o cunoştinţă, care se afla la intrarea într-un magazin de 
tutun. Iphiginia se arătă interesată de nişte mănuşi care erau expuse într-o 
vitrină. Simţea aţintită asupra ei privirea curioasă a bărbatului din faţa 
magazinului de tutun. Alte câteva perechi de ochi o sfredeleau din diferite 
părţi ale străzii. Nu puteai sta de vorbă în linişte, cu cineva, în aces oraş. 
Anonimatul era imposibil, mai ales pentru o femeie care îşi legase numele de 
cel al contelui de Masters. Era la fel de rău ca la Deepford, se gândi Iphiginia, 
dar cel puţin aici, la Londra, nu era nevoită să asculte predicile vicarului, sau 
ale viitoarelor ei cumnate. Trebuia să le asculte doar pe ale lui Marcus. 

— Cred că daţi prea mare amploare problemei, zise Iphiginia. Şi asta 
mă face să vă consider un bărbat dificil. 

— Oricât de neplăcută este această problemă, să fiţi sigură că până la 
rezolvarea ei o să petrecem mult timp împreună. 

— Ce vreţi să spuneţi, domnule? 

— Până nu mă conving că nu sunteţi implicată în şantaj, intenţionez să 
vă ţin sub observaţie strictă. Marcus îi zâmbi, dar fără urmă de amuzament. 
Vă voi urmări pas cu pas. Ce norocos sunt că aţi ales postura de amantă a 
mea. Este o scuză perfectă pentru a mă afla mereu în preajma 
dumneavoastră. 

Iphiginia se burzului: 

— Şi dacă mă hotărăsc să nu mai continuu jocul? 

— Este cam târziu să te răzgândeşti, spuse Marcus, înclinând din cap. 
Eşti prea implicată în rolul pe care ai ţinut cu tot dinadinsul să-l joci. 

— În acest caz, vă previn, domnule, că intenţionez să-mi continuu 
cercetările. Sunt hotărâtă să descopăr identitatea celui care ne şantajează. 

— Ce coincidenţă stranie. Şi eu am acelaşi scop. 

Iphiginia îl privi lung: 

— Deci vom continua în acelaşi fel? 

— Da. Marcus salută o doamnă în vârstă care ieşea dintr-o librărie. 

— Doamnă Osworth! 

— Masters! 

Iphiginia o recunoscu pe doamna cu ochii ca nişte mărgele, pe care o 
mai întâlnise la câteva serate. Reuşi să schiţeze un zâmbet. 

— Bună ziua, doamnă Osworth. 

— Bună ziua, doamnă Bright. Apoi doamna Osworth se întoarse către 
Marcus. Ce zi frumoasă, domnule, nu vi se pare? 

— Ba da, zise Marcus. 

— Vă văd diseară pe amândoi la balul Lartmore? întrebă doamna 
Osworth. 


— Nu cred, zise Marcus. 

— Eu sper să vin, spuse lphiginia scurt. 

Cu coada ochiului văzu cum Masters îşi strâmba buzele a dezaprobare. 
De aceea, găsi potrivit să-i zâmbească doamnei! 

— Am auzit că lordul Lartmore are o colecţie de statui. 

— Da, are... spuse doamna Osworth. Ştiu de la soţul meu, eu nu am 
văzut-o. Nu mă prea interesează statuile. O draga mea, te rog să mă scuzi, 
mă grăbesc. 

— Da, desigur, zise Iphiginia. 

— Am o întâlnire la Agenţia Wycherley pentru că vreau să angajez o 
doamnă de companie. Am neapărată nevoie de o însoţitoare, cred că ştii. 

— Nu, n-am ştiut, doamnă. 

— Ultima a fost cam uşuratică - a fugit acum două luni cu un tânăr fără 
nici un fel de poziţie socială. Poţi să-ţi imaginezi? După tot ce am făcut pentru 
ea, nerecunoscătoarea. De astă dată voi angaja pe cineva mai în vârstă. Şi, 
desigur, o persoană mai puţin arătoasă. Ne vedem diseară, draga mea. 

— La revedere, doamnă Osworth, zise Iphiginia. 

Marcus nu mai spuse nimic până când se îndepărtară de doamna 
Osworth. 

— De ce vrei să mergi la balul Lartmore? Este atât de plictisitor. 

— Crede-mă că am cel puţin două motive, spuse lphiginia. Primul este 
de a vedea colecţia de statui a lordului. 

— Numai cunoştinţele apropiate au văzut-o şi, desigur, cei pe care el îi 
consideră cunoscători. 

— Sper c-o să mi-o arate şi mie. 

— Nu cred că te va interesa. Este alcătuită din imitații de proastă 
calitate. 

— Iphiginia aproape că uită supărarea. 

— Ai văzut colecţia, Marcus? 

— Da, şi te rog să ai încredere în mine. Un om cu formaţia ta 
intelectuală nu poate fi interesat de statuile lui Lartmore. 

— Ce dezamăgire, de-abia aşteptam să-i văd antichităţile. 

— Nu-ţi pierde vremea. Care este cel de al doilea motiv? 

— Să-mi continuu cercetările, desigur. Numele lui este pe lista 
posibililor şantajişti. Şi dumneata ai jucat cu Lartmore, înainte de a pleca la 
Yorkshire. 

Marcus o privi intrigat. 

— Dar ştiu că mi-ai cercetat toate acţiunile, n-ai glumit! 

— Ţi-am spus că te-am urmărit îndeaproape. 

— Lartmore nu este capabil de şantaj. 

— De unde ştii? 

— Este extrem de bogat. Nu are motive să recurgă la şantaj. 

— Dar poate că în ultimul timp nu i-au mai mers afacerile, poate că a 
avut pierderi. 


— Nu, nu cred, spuse Marcus. Oricum, eu intenţionez să cinez la club 
diseară. După aceea voi juca, desigur, cărţi. Poţi afla multe la acest joc de 
cărţi. O să aflu dacă sunt probleme în situaţia lui financiară. 

Iphiginia strânse din buze. 

— Aş vrea să pot juca şi eu cărţi, la cluburile de bărbaţii. Acolo poţi afla 
multe. 

— Nici să nu te gândeşti la asta, spuse Marcus. Este imposibil pentru o 
femeie să pătrundă în aceste cercuri. Ne întâlnim la Richardson, pe la 11.0 
să-ţi spun ce am aflat. 

— Încerci să mă convingi să nu merg la balul Lartmore. 

— Doamnă Bright, dacă tot ne-am înţeles asupra acestui punct, aş vrea 
să reţii că îţi pretind să nu mergi la balul Lartmore. 

— Hm! Domnul meu, aş mai avea câteva întrebări. 

— Da? 

— Ai putea să-mi spui cu ce este şantajată prietena dumitale? 

— Nu, nu pot, zise brusc Marcus. Sper că nu vrei să-ţi divulg un secret. 

— Nu, bineînţeles. Dar am crezut că dacă aş cunoaşte natura secretului 
prietenei dumitale aş putea să-l compar cu informaţiile care sunt folosite 
împotriva mătuşii mele. Nu cred că nu există asemănări. 

Marcus o privi intrigat. Nu-i putea destăinui secretul lui Hannah. 

— Cred că nici dumneata nu-mi poţi preciza natura secretului cu care 
este şantajată lady Guthrie. 

— Nu. 

— Atunci, chiar mă întreb dacă ea este şantajată cu adevărat. 

Iphiginia îi zâmbi. 

— Nu te poţi aştepta să-ţi încredinţez secretele mele, când dumneata 
nu eşti pregătit să mi le încredinţezi pe ale dumitale. 

Mâinile puternice ale lui Marcus se încleştară de braţul ei. 

— Faptul că nu ai încredere în mine ne îngreunează munca. 

— Aşa este, fu Iphiginia de acord. 

— Şi lipsa ta de încredere va avea acelaşi efect. De aceea, sugerez că 
ar trebui să ne cunoaştem mai bine, doamnă Bright. 

— Şi ce propui în acest scop, domnule? 

— Pentru început, ai vrea să-mi spui ce s-a întâmplat cu răposatul 
domn Bright. 

— Poftim? 

Marcus ridică din sprâncene. 

— Mă refeream la soţul dumitale. 

—A,el. 

— Din câte văd, nu-l prea regreţi. 

— El n-ar fi vrut asta, spuse lphiginia, vădit încercată. Apoi îşi dădu 
seama că în faţa ei se află un adversar şi că se impunea să fie pregătită în 
orice moment. El obişnuia să-mi spună că omul trebuie să lase la o parte 
evenimentele triste şi să se bucure de clipele fericite. Desigur, este valabil 
după perioada de doliu. 

— Desigur. Şi a existat o asemenea perioadă, după decesul lui? 


— Da, una rezonabilă, dacă avem în vedere împrejurările. Domnul 
Bright era mult mai în vârstă decât mine, murmură Iphiginia. 

— Înţeleg. 

— Dar, a avut o viaţă plină şi activă. 

— Îmi imaginez că a devenit mult mai activ după căsătoria cu 
dumneata. 

Iphiginia încercă să schimbe subiectul. 

— N-aş vrea să mai discutăm despre asta. Sunt sigură că mă înţelegeţi, 
domnule. Este prea dureros. 

— Desigur, înţeleg, zise Marcus. 

— Chiar vă rog. Probabil că nici dumneavoastră nu vă face plăcere să 
vorbiţi despre trecut. 

— Da, doamnă Bright, asta este una dintre regulile pe care eu le cer 
respectate. 

— Mie nu-mi prea plac regulile, dar cred că pe aceasta o adopt şi eu, 
spuse lphiginia observând o plăcuţă care reprezenta un semn fixat la colţul 
străzii Pall Mall. O, priviţi acolo este muzeul Doctor Hardstaff. Chiar ieri, 
domnul Hoyt mi-a vorbit despre acest aşezământ. 

— Nu-mi imaginez în ce scop a făcut aceasta. 

— Discuţia a pornit de la tratamentul pe care l-a urmat lordul Thornton 
la acest doctor Hardstaff, spuse Iphiginia privind semnul. , 

MUZEUL DOCTOR HARDSTAFF - AL ZEIŢEI CARE VEGHEAZA ASUPRA 
VIGORII MASCULINE. 

ÎNVĂŢAŢI SECRETUL PUTERILOR REVIGORANTE ALE ZEIŢEI 

— Pe mine mă pasionează antichităţile, spuse ea, întorcând capul să 
privească, deşi Marcus nu era dispus să se oprească din mers. Ea se încruntă. 

— Nu ştiu care zeiţă antică s-a ocupat de problema vigorii masculine. 

— Mă surprinzi, doamnă. Am crezut că ştii toate răspunsurile, la orice 
problemă. 

Puțin după ora zece, în acea seară, Marcus părăsi clubul după o partidă 
de cărţi. Deşi câştigase, era uşor indispus, aşa cum i se întâmpla de fiecare 
dată când juca whist. 

De astă dată victoria chiar nu-l bucura deloc. Nu simţise nici o 
provocare să joace cu nişte oameni care erau atât de beţi încât de-abia mai 
ţineau cărţile. Dar nemulţumirea lui nu avea nici o legătură cu jocul de cărţi. 
Se simţea atât de neliniştit de când se întâlnise cu Hannah în parc. Senzaţia 
devenise mai puternică după discuţia cu lphiginia. Logica îi spunea că nu 
poate avea încredere în ea, dar dorinţa de a o avea nu mai ţinea seama de 
nimic. O dorea. 

Marcus se uită la ceas şi-şi spuse că venise timpul s-o caute pe 
Iphiginia la balul Richardson. Se întrebă ce făcuse ea toată seara. Işi 
continuase ceea ce numea ea „cercetări” sau mai descoperise şi alţi posibili 
şantajişti? Îi fu milă de decedatul domn Bright. Oricare bărbat căsătorit cu 
Iphiginia ar fi îmbătrânit înainte de vreme. 

— Eram convins că o să te găsesc aici, Masters. 


Marcus privi peste umăr. Avu nevoie de mult control de sine ca să nu 
înjure când îl văzu pe Edward, lord Sands, soţul lui Hannah. 

Marcus se gândise adesea că, în alte împrejurări, s-ar fi înţeles bine cu 
Sands. Avea sentimente frumoase faţă de el. Sands era un tip integru. Era 
genul de bărbat pe care oricine şi l-ar fi dorit alături pe un eventual câmp de 
luptă. Era bărbatul cu care i-ar fi convenit să facă afaceri. Dar Marcus ştia că 
nu există posibilitatea unei prietenii între el şi Sands, mai ales atâta timp cât 
Hannah, cu secretul ei, îi despărţea. 

— Bună seara, Sands, se înclină Marcus politicos. Ce te aduce pe aici? 
Nu prea te-am văzut prin aceste locuri. 

— Am venit special pentru tine. Trăsăturile plăcute ale lui Sands 
deveniseră rigide, arătau de parcă ar fi fost sculptate în piatră. 

Marcus nu fu surprins. Oricum, spera să poată evita confruntarea. 

— Cu ce te pot ajuta? 

Mâinile înmănuşate ale lui Sands se încleştau. 

— Te rog s-o laşi în pace pe Hannah. Ştiu că v-aţi întâlnit dimineaţă în 
parc. Nu-mi convine asta. 

— Hannah e o veche prietenă a mea, zise Marcus cu blândeţe. Ştii asta. 

— Ascultă-mă, Masters, şi fă-o cu atenţie. Ce s-a întâmplat între voi doi, 
înainte ca eu să fiu soţul ei, este treaba voastră. Dar ea m-a ales pe mine. In 
faţa lui Dumnezeu este soţia mea şi n-o să-ţi permit să mai ai legături cu ea, 
ai înţeles? 

— Dacă m-ai cunoaşte, ai ştii că trăiesc după nişte principii, printre care 
şi cel care îmi interzice să profit de inocente şi de nevestele altora. Şi nu-mi 
încalc niciodată principiile. 

— Am auzit despre regulile tale, spuse Sands, tăios. Se mai bârfeşte că 
te-ai obişnuit să ai relaţii cu cele mai interesante văduve din oraş. Dar, se mai 
spune că Hannah este singura excepţie. 

— Ar trebui să ştii mai bine decât bârfitorii că eu şi Hannah nu suntem 
decât prieteni. 

— Dacă mai aud că te întâlneşti cu soţia mea, te voi provoca, îţi jur. Nu 
glumesc, Masters, nu voi da greş, sunt un bun ochitor. 

— Te cred, spuse Marcus calm. 

— Am auzit că, odată, aproape ai ucis un om pe câmpul de luptă, dar 
asta nu mă sperie. 

— Nu am intenţia să mă lupt cu dumneata, Sands. 

— Atunci stai departe de Hannah. 

— Ţi-a spus Hannah că m-am întâlnit cu ea dimineaţă? 

— N-a trebuit să-mi spună ea. Am aflat de la o cunoştinţă căreia i-a 
spus altcineva că v-a văzut dimineaţă în parc. 

Marcus ridică din umeri. 

— Îţi dau cuvântul meu că nu îi fac curte doamnei tale. Şi dacă tot 
apleci urechea la bârfe, ar trebui să ştii că acum îmi dedic tot timpul unei 
văduve încântătoare, doamna Bright. 

— Am auzit despre aşa-numita lady Starlight. Pare a fi genul tău. Dacă 
eşti un tip deştept, concentrează-te asupra ei. 


— Asta şi vreau să fac, zise Marcus, privind la ceas. Te rog să mă scuzi, 
dar mă duc s-o caut pe această doamnă. Ne vom întâlni la bal, la Richardson. 
Noapte bună, Sands. 

Marcus înclină capul cu respect şi plecă. Iphiginia îi complicase viaţa, se 
gândi Marcus, îndreptându-se spre trăsură. Acum, pe deasupra, mai era şi 
vânat de un soţ gelos. 

După o jumătate de oră, Marcus cobora treptele casei Richardson. Nu o 
mai privea pe lphiginia ca pe o sursă de neplăceri. Acum era de-a dreptul 
furios. Nu-şi imaginase că ea îi va ignora instrucţiunile de a-l întâlni la 
Richardson. Marcus nu suporta să nu i se asculte ordinele. Dar nu asta era cel 
mai rău lucru. Ceea ce îl supăra mai tare era o vagă bănuială că Iphiginia se 
dusese la casa Lartmore. 

Marcus ezită când fu să se urce în trăsură. Străzile Londrei erau pline cu 
vehicule de tot felul. Era miezul nopţii, în plin sezon de baluri şi toţi oamenii 
de vază erau în mişcare, roiau de la un bal la altul. Vizitiului i-ar fi trebuit 
patruzeci şi cinci de minute să ajungă la casa Lartmore. 

— O să merg pe jos, îi spuse el lui Dinks. Să vii acolo după mine. 

— Da, domnule, zise Dinks. Aveţi grijă. Într-o noapte ca asta circulă tot 
felul de oameni pe străzi. 

— O să fiu atent. 

Marcus trecu grăbit pe străzile aglomerate. Acestea erau luminate de 
lămpi cu gaz, instalate de curând în această zonă a oraşului. Trecu pe lângă 
grupurile de indivizi beţi, care se deplasau spre St. James, la jocurile de 
noroc, pe lângă filfizoni care se duceau să ia cu asalt teatrul şi tineri care, 
consumati de plictiseală byroniană, porneau în căutarea unei aventuri. 
Marcus speră ca Bennet să nu se afle printre aceştia din urmă. Ici şi colo, 
prostituatele îmbiau trecătorii, din gangurile întunecate. Un individ îmbrăcat 
în pantaloni bufanţi şi purtând şapcă îl studie cu interes, observând hainele 
scumpe ale lui Marcus, dar nu făcu nici o încercare, ci rămase la adăpostul 
unei alei. După vreo cincisprezece minute, Marcus urca treptele conacului 
Lartmore. Valetul, care se afla în holul de la intrare, se înclină şi nici nu-i ceru 
invitaţia. Marcus se îndreptă direct spre balconul de deasupra sălii de bal, 
atât de aglomerate. El se sprijini cu ambele mâini de bară şi se concentră 
asupra mulţimii, căutând a descoperi o figură anumită, îmbrăcată într-un alb 
imaculat. 

— Cred c-o s-o găseşti în galeria cu statui, Masters. Lartmore a invitat-o 
acolo, ca să-i arate antichităţile. Herbert Hoyt începu să chicotească. Eu nu 
mi-aş face probleme din asta. M-a asigurat că se poate descurca cu Lartmore. 

Marcus se întoarse să studieze figura amuzată a lui Herbert. Nu-l ştia 
prea bine, dar cunoştea acest gen de bărbat. Hoyt era un tip inofensiv. 

— De unde ştii tu unde se află doamna Bright acum? 

Herbert îşi propti piciorul de bară, apoi luă o înghiţitură din paharul cu 
şampanie pe care îl ţinea în mână. 

— Ştiu, pentru că am fost cu ea când i-a cerut lui Lartmore să-i arate 
galeria. _ 

— Inţeleg. 


— Doamna Bright este expertă în statui antice şi arhitectură, după cum 
prea bine ştii. 

— Da, ştiu asta. 

— Am purtat cu dânsa numeroase discuţii pe tema arhitecturii vechi. 
Mi-a împrumutat chiar un exemplu din Ilustrații ale antichităţilor, a lui 
Grayson. Aţi citit-o, domnule? 

— Nu, n-am citit-o. Pe Marcus îl deranja să discute cu un alt bărbat care 
îi vorbea despre prietenia lui cu Iphiginia, chiar dacă era un tip inofensiv, ca 
Hoyt. 

— Scuză-mă, spuse Marcus. 

Herbert îl privi parcă scuzându-se. 

— Am încercat să-i sugerez că nu are ce vedea în colecţia lui Lartmore, 
dar n-a vrut să mă asculte. Din câte ştiu, este imposibil s-o opreşti pe 
doamna Bright, când şi-a propus ceva. 

— Da, asta cam aşa este, spuse Marcus, lăsând un alt bărbat să treacă 
pe lângă ei. 

— Vă felicit, domnule. Doamna Bright este o doamnă încântătoare. ŞI 
mie îmi plac femeile care lasă impresia că sunt cu totul altceva decât în 
realitate. 

Marcus se opri şi se întoarse. 

— Ce naiba vrei să spui, Hoyt? 

Herbert ridică o mână şi îşi înghiţi şampania în grabă. 

— Scuze, n-am avut deloc intenţia să vă ofensez. Mă refeream la 
misterul în care se învăluie ea. Asta îi conferă un aer special. 

— Doamna Bright este un mister numai pentru unii, spuse Marcus cu 
blândeţe, pentru mine ea este o carte deschisă. Ne înţelegem prea bine. 

— Da, se vede, remarcă mirat Herbert. Pe dumneata nu te surprinde 
interesul ei faţă de colecţia lui Lartmore, pe mine m-a surprins, trebuie să 
recunosc. 

Indiferent dacă acest Herbert Hoyt era inofensiv sau nu, Marcus simţea 
nevoia să-l arunce peste balustradă. Apoi îşi dădu seama că ar fi fost un act 
inutil. Hoyt nu afirmase nimic neobişnuit: la fel ar fi gândit oricine ar fi auzit 
că pe lphiginia o interesa colecţia lui Lartmore. 

Marcus se îndepărtă fără nici un cuvânt. Acum ştia unde s-o găsească 
pe Iphiginia. Colecţia de statui erotice a lui Lartmore era renumită printre 
bărbaţii oraşului. 

CAPITOLUL 6 

— Aceasta se numeşte „Extaz”. Observaţi curbele frumos modelate ale 
trupului femeii, doamnă Bright! Lordul Lartmore mângâie cu mâinile lui 
osoase sânii mari ai statuii. Numai anticii investeau atâta muncă într-o 
asemenea lucrare. Apoi, cu aceeaşi figură transpusă, atinse unul dintre 
sfârcurile statuii. Ce păcat că artiştii de astăzi nu mai au aceeaşi vitalitate! 

Iphiginia trase adânc aer în piept impunându-şi să privească, în 
continuare, statuia. Se lupta cu propriile ei reacţii care erau, bineînţeles, de 
revoltă. Ea cunoştea foarte bine toate lucrările sculptorilor clasici. Nu exista 
niciuna asemănătoare celor din galeria Lartmore. lphiginia nu era revoltată 


de faptul că statuia cu sânii prea mari, pe care îi mângâia lasciv Lartmore, 
era un nud, văzuse multe nuduri. Pe ea o impresionă neplăcut poziţia statuii. 
Aceasta reprezenta o femeie aşezată călare pe trupul unui bărbat, care sta 
întins. Coapsele îi erau larg desfăcute, accentuând despicătura feselor. 
Spatele îi era arcuit, capul lăsat pe spate, ochii închişi, iar gura, întredeschisă, 
exprima o stare de agonie. 

Figura masculină părea să sufere aceleaşi chinuri, în încercarea de a-şi 
împinge cât mai mult bazinul în afară. Era evident că bărbăţia lui era adânc 
îngropată în femeia de marmură. 

— Foarte neobişnuit, zise lphiginia, cam fără glas. Spera ca în lumina 
lămpii să nu se remarce că se înroşise la faţă. 

— Şi foarte provocator pentru simţuri, nu credeţi? Lartmore îşi întinse 
mâna fleşcăită spre statuie. În lumina lămpii, Iphiginia văzu cum îi luceau 
ochii în cap. Colecţia mea este alcătuită din lucrări mai neobişnuite, după 
cum veţi vedea şi în continuare. Sunt foarte atent la fiecare piesă pe care o 
colecţionez, vreau să aibă reale sensibilităţi. 

Iphiginia se întreba dacă ar fi cazul să-i spună că niciuna dintre statuile 
lui nu avea nimic din stilul clasic. Încercă să studieze alte statui din preajmă 
cu cât mai multă obiectivitate. Nu era o sarcină prea uşoară. In lumina lămpii 
apărea o încăpere plină de statui de piatră şi de marmură, care, aparent, 
aveau un singur element comun: reprezentau femei şi bărbaţi surprinşi în 
poziţii intime, dar şi neobişnuite. O femeie cam plinuţă stătea în coate şi 
genunchi, cu fesele arcuite. Un bărbat era aşezat între coapsele ei, pe care le 
apucase cu două mâini. 

— Aceasta se numeşte „Pasiune descătuşată”, zise Lartmore. Este 
statuia mea preferată. 

— Adevărat. Iphiginia nu găsi nimic altceva de spus. 

— Acolo vedeţi ceea ce se numeşte „Incântare”. 

Iphiginia zări o femeie aşezată pe stâncă. Un bărbat era ghemuit între 
picioarele ei, larg desfăcute. Faţa îi era îngropată între coapsele pline ale 
statuii. 

— Da. 

— lar aceasta se numeşte „Elixirul vieţii”, zise Lartmore, atingând un 
picior al statuii şi zâmbindu-i Iphiginiei. 

Ea se încruntă când văzu personajele. La început, Iphiginia crezu că 
femeia se ruga. Dar apoi roşi, când observă că nudul avea o bucată din 
bărbăţia de marmură, în gură. 

— Dumnezeule! şopti Iphiginia. 

— Îmi plac mult ultimele mele achiziţii, zise Lartmore şi o trase spre un 
colţ al galeriei unde fuseseră aduse de curând o serie de sculpturi. Lartmore 
se aplecă asupra lor, cu mândrie. Aş vrea să cunosc părerea dumneavoastră, 
doamnă Bright. Se vorbeşte că sunteţi expertă în clasicism. 

Iphiginia se simţi ceva mai uşurată. Aceste statuete păreau mai 
elaborate decât celelalte; şi erau, cel puţin, îmbrăcate. Relaxându-se, 
Iphiginia făcu un pas înainte ca să le vadă mai bine. Prima dintre ele 
reprezenta o tânără stând pe o bancă. Lângă ea era aşezat un bărbat. Păreau 


angajaţi într-o conversaţie. Apoi, Iphiginia observă că mâna bărbatului era 
sub fusta femeii. 

— Cum se numeşte piesa asta? întrebă lphiginia uimită. 

— Întreaga serie se numeşte „Ruperea vălului virginei”. Veţi putea 
observa, pe măsură ce priviţi statuile din colecţie, că femeia şi bărbatul ajung 
tot mai intimi, până când ultima reprezintă fapta deja comisă. Amuzant, nu? 

Iphiginia aruncă o privire piezişă. Ea observă că ochii decoloraţi ai lui 
Lartmore o priveau ciudat. Până şi chelia i se acoperise de sudoare. Pe 
măsură ce ea privea piesele, el se apropia tot mai mult. Trupul lui cadaveric 
ajunsese să-i atingă fustele. Era clar că nu mai trebuia să zăbovească. Chiar 
dacă nu voia ea să recunoască, Marcus avusese dreptate. Greşise când se 
hotărâse să vină în această galerie. Trebuia să existe o altă cale de a 
pătrunde în biroul lui Lartmore. Iphiginia îşi drese glasul. 

— Mi-aţi cerut opinia despre colecţie, domnule. Tot ce vă pot spune 
este că sunt nişte imitații de proastă calitate. 

— Scumpă doamnă Bright, cum puteţi face o asemenea afirmaţie? 
Lartmore luă un aer ofensat. 

— ŞI, ca să fiu foarte sinceră, vă voi spune că nici stilul nu este clasic. 
Nu văd nici o asemănare cu stilul roman, elen sau etrusc. 

— Doamnă Bright, cred că vă înşelaţi! 

— Nu, domnule, nu mă înşel. Vă asigur că am examinat multe statui 
clasice şi niciuna nu seamănă cu ceea ce aveţi dumneavoastră. 

Lartmore îşi duse o mână la piept, ca într-un gest de mare dezamăgire. 

— Sunt dezolat, doamnă. 

Făcu un pas spre lphiginia. 

— Sper că n-aţi plătit prea mult pentru ele, spuse ea, făcând un pas 
lateral pentru a-l evita pe Lartmore. Dacă aţi făcut-o, aţi fost păcălit. 

— Doamnă Bright, permiteţi-mi să vă arăt şi restul colecţiei, zise 
Lartmore, întinzând o mână spre ea. 

— Din nefericire, nu mai pot zăbovi aici, zise lphiginia reuşind să-i evite 
mâna. 

— Dar insist, doamnă, spuse Lartmore, cu mâinile întinse spre ea. 

Iphiginia îşi ridică poalele rochiei şi porni grăbită. Ocoli statuia 
bărbatului aşezat în genunchi în spatele femeii, trecu de un alt cuplu care 
făcea dragoste pe un piedestal şi se poticni de ceva mare, nemişcat, care 
stătea în calea ei. Figura bărbatului nu era din piatră, dar era la fel de dură ca 
a statuilor din galerie. 

— Marcus! Reacţia ei fu mai mult instinctivă. Îi zâmbi fericită şi se 
agăţă de el, pentru a-şi regăsi echilibrul. Nici nu ştiţi cât de fericită sunt că vă 
văd, domnule. 

— Te-am căutat, doamnă Bright. Marcus nu se uita la ea. Privirea lui era 
aţintită asupra lui Lartmore. Din câte îmi amintesc, trebuia să ne întâlnim la 
Richardson. 

— Da, într-acolo m-aş fi îndreptat imediat ce plecam de aici, spuse 
Iphiginia, ducându-şi mâinile la cap, pentru a verifica dacă trandafirii albi 


erau la locul lor. Lordul Lartmore s-a oferit să-mi arate galeria de statui, de 
aceea am întârziat. 

— Din păcate! 

Iphiginia sesiză ameninţarea din vocea lui. Ea se grăbi să rezolve 
situaţia care ameninţa cu o nouă dispută jenantă. 

— Eu sunt gata de plecare, deci, nu văd pentru ce am mai zăbovi. 

— Plecăm imediat, spuse Marcus. Mai am o problemă de rezolvat. 

Lartmore încercă să se apere. 

— Masters, te asigur că nu s-a petrecut nimic reprobabil aici. Am vrut 
să aflu opinia doamnei Bright despre galeria mea. Nimic mai mult. 

— Nimic mai mult? repetă Marcus. 

— Nimic mai mult. Ţintuit de privirea tăioasă a lui Marcus, Lartmore 
părea şi mai descărnat şi mai cadaveric, îşi slăbi cravata cu un deget. Tocmai 
terminasem turul galeriei, Masters. O conduceam pe doamna Bright în sala 
de bal. 

— N-o să mai faceţi asemenea tururi, spuse Marcus. 

— Nu, desigur, zise Lartmore, întorcându-se disperat spre Ilphiginia. 

— l-am spus lordului Lartmore care este părerea mea despre colecţia sa 
de statui, zise Ilphiginia rece. Este de o calitate îndoielnică. Nu are nimic din 
sensibilitatea anticilor. 

— Fascinant de-a dreptul, zise Masters. Cred că îţi aminteşti ce ţi-am 
spus despre galerie şi n-ar fi trebuit să te mai intereseze. 

— Este adevărat, domnule, dar eu prefer să ajung singură la nişte 
concluzii. 

— Poate că ar fi bine să ţii seama de sfaturi, atunci când îţi sunt oferite. 

Iphiginia se încruntă, dar nu zise nimic. Ceva anume o făcea să nu-i 
spună tocmai acum că ea nu prea accepta sfaturi de la nimeni. li ajunseseră 
cele pe care trebuise să le primească la Deepford. 

— Pe mine vă rog să mă scuzaţi, zise Lartmore şi îşi căută loc să se 
strecoare printre două statui care, ca toate celelalte din galeria lui, înfăţişau 
două persoane făcând dragoste. Trebuie să mă întorc la musafirii mei. 

Iphiginia urmări retragerea lui Lartmore. După ce acesta dispăru, ea se 
întoarse să-l înfrunte pe Marcus. 

— Nu-mi amintesc să mi se fi oferit sfatul, domnule. Mai precis, mi-a 
fost impus. Ba, mi s-a dat o comandă. 

Marcus făcu un pas spre ea. Trăsăturile lui dure erau luminate de 
lampă. 

— Nu dumneata ai ales să pozezi în amanta mea? 

Iphiginia clipi repede şi făcu un pas înapoi. 

— Da, la început a fost ideea mea. Cu toate acestea... 

— Hai să lămurim lucrurile. Atâta timp cât pozezi în amanta mea în faţa 
întregului oraş, ar trebui să-ţi joci rolul cum trebuie. 

Alarmată de tonul lui, Iphiginia mai dădu un pas înapoi. 

— Domnule, trebuie să înţelegeţi că eu joc numai un rol. Sunt amanta 
dumneavoastră numai cu numele. 


— Dacă vrei să-ţi îngădui să continui acest joc, trebuie să-mi urmezi 
sfaturile. 

Ea ridică uşor bărbia. 

— Adică ordinele, domnule. Piciorul ei se sprijini de o statuie rece, de 
marmură care reprezenta două figuri ce se zvârcoleau în chinurile dragostei. 
Nu sunt obişnuită să ascult sfaturile vreunui bărbat, domnule. 

— Am înţeles asta. Răposatul domn Bright te-a cam lăsat să faci ce 
vrei. Dar dacă îţi închipui că eu o să te las să mă faci de râs în faţa societăţii, 
te înşeli, doamnă. 

Iphiginia încerca să pară chiar afectată de spusele lui. 

— Domnule, este adevărat că uneori v-am pus într-o lumină proastă, 
dar n-am avut nicicând intenţia de a vă umili. 

— Asta numai pentru că aţi pornit de la supoziţia că am fost ucis. 

— Da, în parte este adevărat. Dar oricum... _ 

— Seara trecută, îndrăzneala dumitale mi s-a părut amuzantă. In seara 
asta ai cam exagerat şi ideea nu mă mai amuză deloc. 

Iphiginia pierdu orice sentiment de vinovăţie. Mânia îi luase locul. 

— N-am făcut toate astea ca să vă amuz, domnule. 

Marcus veni ameninţător spre ea. 

— Până când nu se va termina toată şarada asta, doamnă, veţi juca 
rolul aşa cum consider eu. 

— Aşa cum vrei dumneata? lphiginia nu mai avea unde să se retragă. 
Marcus o făcuse prizonieră cu braţele. 

— Eu sunt creierul acţiunii, doamnă. Dacă nu aş fi fost eu, nu aveai ce 
interpreta. Am dreptate? 

— Da, asta ar fi un argument, dar... 

— Eu îţi prezint argumentele. Am creat acest rol, de aceea eu voi 
decide. Marcus o sărută. _ 

Iphiginia simţi că, fără să vrea, începe să geamă uşor. Işi încleştă 
mâinile în umerii lui, trăgându-l spre ea. Simţea greutatea trupului lui mare, 
care o strivea de statuie. Ca şi în seara precedentă, se simţi năpădită de 
senzaţii noi, ce izbucneau ca o ploaie caldă de vară şi-i răscoleau toate 
simţurile. Îl auzi gemând; un geamăt profund, care venea din adâncurile lui. 
El se aplecă mai mult spre Iphiginia. Trupul lui era dur, ca şi cel al statuii, dar 
atât de fierbinte... Iphiginia îşi aminti că ar fi trebuit să joace un rol. Dar, 
dintr-o dată, totul devenise atât de real. Se cutremură şi îl strânse mai tare 
spre ea, ca şi noaptea trecută. Îi putea simţi fiecare părticică a trupului, 
strâns lipit de al ei. Era atât de bun, atât de puternic. Iphiginia se simţi 
invadată de o dorinţă profundă, care o uimi prin intensitatea ei. Realiză că 
toată viaţa tânjise după această senzaţie. 

Marcus îi eliberă gura. Ochii lui străluceau de dorinţă. 

— Vrei să mă scoţi din minţi, nu? Marcus îşi trecu degetele prin părul ei 
elegant coafat, apoi îi dădu încet capul pe spate. incepu să-i sărute încet 
gâtul. 

Iphiginia tremura sub asaltul lui senzual. Apoi, deodată, începu să-l 
sărute cu o ardoare pe care nu o recunoştea. Il simţea, îl atingea. li plăcea 


senzaţia pe care i-o oferea pielea lui. Mirosul lui îi umplu nările. Forţa mâinilor 
lui o înfiora. 

— Marcus. 

— Ţi-am spus aseară că am nevoie de o amantă reală. 

Marcus îşi aşeză mâinile pe mijlocul ei, începând să coboare spre 
coapse. O strângea încet. Când ea începu să geamă, palmele lui coborâră 
încet spre poalele rochiei pe care le ridică până spre coapse. Iphiginia simţea 
răceala marmurei pe care îşi sprijinea piciorul. Deschise ochii, confuză şi 
dezorientată. 

— Eu nu... 

— Taci. Marcus îi acoperi gura cu sărutări, înăbuşindu-i astfel protestul. 
O sprijini mai bine de statuia din spatele ei. Apoi îşi strecură mâna de-a 
lungul piciorului, trecu de porțjartier şi ajunse la coapsa goală. 

Iphiginia simţi atingerea lui pe fiecare milimetru de piele. 

Spre surprinderea ei, Marcus se opri. 

— Atingerea mea te deranjează, cumva? Crezi că am mâinile prea 
aspre, doamnă? i 

— Nu, reuşi ea să răspundă. Se agăță şi mai mult de el. Imi plac mâinile 
dumitale, domnule. Apoi îl sărută. Sunt atât de... de... nu-şi mai găsea 
cuvintele. 

— Atât de? Marcus îşi strecură palma spre interiorul coapselor ei. 

Iphiginia respiră adânc şi îşi îngropă faţa în umărul lui. 

— Mâinile tale sunt atât de excitante, domnule, şopti ea. 

Marcus se relaxă imediat. 

— Mă bucur să te aud spunând asta. Apoi o sărută pe ureche. Degetele 
i se încleştară de piciorul ei. 

Iphiginia nu mai putea respira. Cu nici un bărbat ea nu mai ajunsese la 
asemenea atingeri. Era asediată de senzaţii pe care le experimenta pentru 
prima oară. Îşi aminti deodată că Marcus o credea o văduvă experimentată, 
nicidecum o inocentă. Nu trebuia să lase să se vadă că nu mai făcuse 
dragoste până acum. 

— Domnule, cred că nu este nici timpul, nici locul potrivit pentru ceea 
ce facem. Oricând poate să apară cineva. 

Cu toate acestea, Iphiginia n-ar fi vrut ca el să se oprească. Nu voia 
decât ca el să se mişte mai încet. Ea nu-i putea explica de ce avea nevoie de 
timp pentru a se acomoda cu pasiunea lui. 

— Calmează-te, Iphiginia. Suntem singuri în încăpere. N-o să mai intre 
nimeni aici. Fără a o preveni, Marcus îi ridică un picior şi i-l puse peste braţul 
statuii. Fustele i se ridicară şi rămase aproape goală. Mâinile lui Marcus se 
îndreptară spre locul umed dintre picioarele ei. 

Iphiginia era tot mai surprinsă. 

— Domnule! 

Marcus o săruta neîncetat. Apoi o mângâie. 

Iphiginia îngheţă. Mâinile ei se înfipseră în umerii lui Marcus. Ea era o 
văduvă experimentată, o femeie de lume... 


— Dumnezeule, ce senzaţie, şopti Marcus. Părea mulţumit, dar şi puţin 
speriat. Intotdeauna reacţionezi atât de repede? 

Iphiginia încercă să evite răspunsul. Işi ţinu faţa ascunsă: la pieptul lui 
şi se mulţumi să dea doar din cap. 

— Nu? Răposatul domn Bright nu-ţi producea astfel de senzaţii? 

Iphiginia nu-şi putea înălța capul. Incercă să răspundă, dar de-abia 
reuşi să îngaime un „nu”. 

Marcus îşi introduse încet un deget între pliurile moi şi fierbinţi ale 
feminităţii ei. 

— Dar iubiții tăi? Tot aşa de repede reacţionezi şi la atingerea lor? 

Iphiginia nu se mai putu abtine. Îşi înfipse adânc unghiile în haina lui 
Marcus, încât fu şi ea surprinsă că nu-i făcuse găuri în material. 

— Nu-mi răspunzi, lphiginia? Marcus atinse un punct extrem de sensibil. 

— Nu, reuşi ca să şoptească. Nu, domnule. Eu nu... 

— Ai avut mulţi iubiţi, Iphiginia? 

Ea nu se mai putea controla. 

— Mulţi? Ce? întrebă ea. O, Dumnezeule, el îi făcea ceva special, ceva 
nemaipomenit în acel loc. Il atingea uşor, apoi îl presa cu degetul. Toată 
partea de jos a trupului ei începu să ardă. 

— Ai avut mulţi amanti de când ţi-a murit soţul? 

Marcus îşi introdusese încet degetul în feminitatea ei. 

— Nu, o, nu. 

— Aşa se explică faptul că eşti atât de pornită. O atinse din nou cu 
degetul. Şi eşti şi foarte strâmtă. Imi vei fi mai potrivită decât o pereche nouă 
de pantaloni. 

Iphiginia ştia că dacă el n-ar fi susţinut-o, s-ar fi prăbuşit la podea. 

— O, Cerule! şopti ea. . 

Niciodată nu se abandonase în voia simțurilor, ca acum. li era foarte 
clar că se afla pe punctul de a ceda total sensibilităților necontrolate, pe care 
lumea spunea că le moştenise ea de la părinţi. In anii petrecuți la Deepford, 
lumea o prevenise că avea în sânge o sensibilitate deosebită pe care era bine 
să o ţină mereu sub control. Dar până nu apăruse Marcus în viaţa ei nu 
înţelesese la ce s-ar putea referi ceilalţi şi nu avea habar de înclinațiile de 
care ar fi trebuit să se ferească. 

— Mă bucur că n-ai avut prea mulţi amanti de la moartea soţului tău, 
spuse Marcus, muşcând-o de lobul urechii. Nu-mi plac femeile lipsite de 
experienţă, dar le prefer, oricum, pe cele care o fac cu discernământ. 

— Eu am ştiut să aleg, domnule. 

— Ceva îmi spune că răposatul domn Bright nu te solicita prea mult. 

— O, nu. Ea simţi că nu mai poate respira, când Marcus începu s-o 
atingă mai repede. Nu mă solicita. Era un domn foarte potolit. 

— Ce păcat, spuse Marcus, forţând-o şi mai tare. Te asigur că n-o să fac 
aceeaşi greşeală. 

Iphiginia lăsă să-i scape un strigăt. Tot trupul ei păru că se încleştează 
de mâna lui Marcus. Se agăţă mai tare de el şi îşi îngropă faţa în umărul lui, 


de parcă ar fi vrut să se ascundă de senzaţia inexplicabilă pe care i-o 
provocase el. 

— Dumnezeule, şopti Marcus, simţind-o cum tremură în braţele lui. Aşa 
simţi când atingi lumina unei stele. 

Iphiginia nu putea articula nici un cuvânt. Făcea eforturi să şi respire. 
Râsul lui Marcus era străbătut de satisfacţie masculină, îşi retrase mâna 
dintre picioarele ei şi începu să se descheie la pantaloni. Iphiginia nu ştia ce 
vrea să facă. Era prea uimită de tremurul ameţitor al eliberării, care slăbea 
încet, încet din intensitate. 

— A fost ceva surprinzător, domnule. 

— Da. Remarcabil. Şi va fi şi mai interesant când voi fi înăuntru, data 
vitoare. 

— Înăuntru? Iphiginia se străduia să înţeleagă ce spunea el. 

— Nu te îngrijora, doamnă, am adus desigur şi un prezervativ. 
Franţuzesc, desigur. Ei le fac pe cele mai bune, nu? Acesta a fost realizat 
conform cerinţelor mele. După ce am studiat subiectul destul de aprofundat, 
m-am gândit că pot să modific modelul original, încât... 

— Pentru numele lui Dumnezeu, domnule, nu este momentul acum! 

Marcus încuviinţă. 

— Scuză-mă. Nu este nici locul, nici momentul pentru o asemenea 
discuţie tehnică, nu? Uneori interesul meu pentru problemele ştiinţifice şi 
tehnice ajunge să primeze. Te rog să fi sigură că o să am grijă de tine. 

Iphiginia rămăsese fără cuvinte. Ea auzise de prezervative. O contesă, 
italiancă de origine, încântătoare făptură după cum şi-o amintea lphiginia, i le 
descrisese ei şi Ameliei, pe când luau împreună ceaiul. Erau făcute din 
intestine de oaie şi se fixau cu nişte aţe mici, roşii. Se auzi, deodată, un 
zgomot. Urmă chicotul unei femei; aceasta era însoţită de un bărbat beat. 

— La dracu'! zise Marcus, încheindu-și repede pantalonii. 

— Ce se întâmplă? 

— Nu mai suntem singuri. Marcus îi lăsă jos fustele şi i le aranjă. 

— A venit cineva? În această încăpere? 

— Da. Te simţi bine? El o privi oarecum îngrijorat. 

— Da, desigur. lphiginia se simţea ciudat de bine, aproape că nu-i păsa 
că ar putea fi descoperită într-o a omenea postură. Dar, deodată, îşi aminti 
pentru ce îl încurajase pe lordul Lartmore s-o aducă în galeria cu statui. Ezită 
o secundă, apoi aruncă o privire spre capătul galeriei. 

— Nu mai este nevoie să te ascunzi, zise Marcus amuzat. Nu se 
remarcă nimic neobişnuit. Îşi trecu degetele peste curbura umărului ei gol şi îi 
zâmbi. Nici nu se vede că de curând ai imitat aceste statui. 

— Dar am venit aici cu un scop. 

Marcus se schimbă la faţă. 

— Da, şi nu vreau să pierd prilejul. Poate nu se va mai ivi o altă ocazie. 
Pe aici, domnule, să ne grăbim. Râsetele celor doi care se aflau în aceeaşi 
galerie se auzeau tot mai tare. Nou-veniţii se opriseră să examineze primele 
statui. 

— Ce naiba urmăreşti, Iphiginia? 


— Mai este o uşă la capătul holului. Lartmore mi-a spus că dă în 
biblioteca sa. 

— De ce dracu'?. Zise Marcus, apoi realiză ridicolul situaţiei. Nu putem 
duce la îndeplinire planul tău ridicol în seara asta. 

— Dar nu voi mai avea altă ocazie. 

— La naiba, Iphiginia. Asta este o prostie. Hai să plecăm de aici şi să 
terminăm ce am început. 

Ea roşi şi îl privi surprinsă. 

— Vrei să spui că mai aveam ceva de făcut? 

Marcus făcu o grimasă. 

— Pe mine nu mă amuză deloc, doamnă, sufăr teribil. 

— Nu se vede, domnule. Pe aici. lphiginia îl apucă de mână şi îl conduse 
spre grămada de statui. 

— Cred c-o să regret asta. 

— Nu te prosti. Ea găsi uşa tocmai când celălalt cuplu izbucnea din nou 
în hohote de râs. 

— Am ajuns, şopti Iphiginia. Răsuci cheia şi apăsă pe clanţă. Biblioteca 
lui Lartmore era mică - de fapt era mai mult un birou, cufundat în întuneric. 
Lumina lunii era însă suficientă pentru a se putea vedea lumânarea de care 
aveau nevoie. Se auzi vocea unui bărbat din galeria cu statui. 

— Ţi-am spus să stai exact ca statuia asta, ca statuia, repeta el. 

— La naiba, şopti Marcus, nu ne putem întoarce pe acolo. 

O împinse pe lphiginia în bibliotecă, intră şi el apoi închise repede uşa, 
făcând să se întrerupă gemetele femeii din galeria cu statui. 

— E-n ordine, Marcus. Ei nu ştiu că suntem aici. 

Marcus se întoarse. 

— Foarte bine, doamnă. Am reuşit să intrăm. Acum, ce facem? 

— Vreau să mă uit repede în biroul lui Lartmore. Iphiginia aprinse 
lumânarea şi o ridică. 

Faţa lui Marcus era întunecată. 

— Cauţi ceară neagră şi sigiliul cu phoenix, lphiginia, sau vrei să 
şterpeleşti ceva de valoare? 

Ea îl privi uluită de o asemenea acuzaţie. 

— Nu gândeşti prea frumos despre mine, domnule. 

— Trebuie să admit că situaţia în care ne aflăm nu mă inspiră la 
altceva. 

— lar dumneata, desigur, eşti grăbit să mă studiezi. 

— Dată fiind asocierea noastră, cred că am dreptul să-ţi studiez faptele. 

— Eşti gata să faci dragoste cu mine, dar nu ai încredere în ceea ce-ţi 
spun? 

— Iphiginia! 

— Nu contează, domnule. Iphiginia ridică bărbia în sus! N-am venit aici 
să fur argintăria nimănui. Îmi continuu cercetările doar. 

— Eu ţi-am spus că Lartmore nu se ocupă de şantaje. 

— Da, îmi amintesc asta, dar am şi eu dreptul la propriile-mi opinii. 
Iphiginia inspectă biroul căutând vasul pentru ceară. Il descoperi imediat. 


— Înţeleg. Marcus se sprijini de colţul biroului, cu braţele încrucişate. O 
urmări cum studiază sigiliul şi urmele de cerneală roşie. Întotdeauna 
nesocoteşti părerile celorlalţi, doamnă? 

— Am fost constrânsă mulţi ani să dau ascultare părerilor altora, 
domnule. Ba a trebuit să mă şi supun lor. Dar acum sunt o femeie 
independentă. 

— O femeie independentă, zici? 

— Da. La naiba! Sigiliul e o floare, nu un phoenix. Marcus privi sigiliul 
fără interes. 

— Ce te aşteptai să găseşti? Numai un nebun şi-ar folosi sigiliul şi ceara 
pe care le ştie toată lumea pe o scrisoare de şantaj. Ar fi imediat demascat. 
Iphiginia îl privi încruntată. El avea dreptate. Dar ea nu voia să admită acest 
lucru. Marcus era şi aşa prea arogant. 

— Mi s-a mai întâmplat să aflu că şantajiştii au două sigilii, unui fiind 
folosit doar pentru şantaj, îl informă ea. Ar putea avea şi două vase pentru 
ceară, unul pentru corespondenţa obişnuită şi altul pentru scrisorile de 
şantaj. 

— ŞI? 

— Şi acum sper să găsesc cel de-al doilea sigiliu, pe care, bineînţeles, îl 
ţine ascuns sau să descopăr urme de ceară neagră în vasul pentru cea roşie. 

— A, da! Marcus o privi cu respect. Nu cred că are două vase pentru 
ceară. 

— Eu cred că are. Chiar dacă ar folosi două culori, nu le-ar topi în 
acelaşi vas. Iphiginia examină vasul de ceară de pe biroul lui Lartmore. Văzu 
numai urme de ceară roşie. 

— Ei? întreb Marcus. 

— Nu văd urme de ceară neagră. 

— Ti-am mai spus. Lartmore poate că are idiosincraziile lui, dar nu este 
şantajist. 

Iphiginia lăsă vasul la loc. 

— Nimănui nu-i place o persoană care spune mereu că are dreptate. 

El o privi încruntat. 

— O să am grijă de asta. 

— Chiar te rog s-o faci. 

Marcus o studie atent. 

— Mai urmăreşti şi altceva în afară de ceara şi sigiliul cu pasărea 
phoenix? 

— Nu! Ea îl privi nemulțumită. Şi chiar dacă aş urmări şi altceva nu ţi-aş 
spune pentru că nu ai încredere în mine. 

— Este tot mai evident că asocierea noastră va fi ceva ciudat, doamnă 
Bright. 

— Mie mi se pare foarte simplu. 

— Adevărat? 

— Da, spuse Iphiginia rece. Suntem uniţi printr-un interes comun: 
amândoi vrem să descoperim identitatea celui care ne şantajează, deşi cred 
că în cazul dumitale umbli după dovezi pentru a mă scoate pe mine vinovată. 


— Ba nu, lphiginia. Pe noi ne leagă altceva decât descoperirea 
şantajistului. 

Ea îl privi ciudat, dar continuă să tragă sertarele de la birou. 

— Ce anume? 

— Pasiunea, draga mea. Pasiunea pură, nestăvilită. Sau ai uitat deja ce 
s-a întâmplat în galeria cu statui? 

Ea roşi. 

— Nu am uitat. A fost o experienţă foarte interesantă. 

— Mulţumesc. El îşi înclină capul într-o atitudine batjocoritoare. 

— Cu toate astea, mă gândesc că ar fi mai bine să evit asemenea 
experienţe pe viitor. 

Ochii lui Marcus sclipiră. 

— Ce te face să crezi c-o să le poţi evita? 

— Veţi descoperi, domnule, că sunt o femeie foarte puternică. De 
obicei, realizez tot ce-mi doresc şi îmi propun să fac. Ea stinse lumânarea. Hai 
să plecăm. Nu este nimic interesant pe aici. 

— Nu sunt de acord. Vocea lui Marcus suna provocator, îi prinse uşor 
braţul. Mi-ai trezit din plin interesul, doamnă Bright. Şi eu, ca şi dumneata, 
realizez tot ce-mi propun. 

CAPITOLUL 7 

Trecuseră două zile de la această întâmplare şi Iphiginia se afla în 
biblioteca ei, aşezată la birou, studiind un proiect pe care îl terminase deja 
pentru primul nivel al unei locuinţe. Desenul făcea parte dintr-o serie ce 
alcătuia proiectul ei şi al Ameliei. Ansamblul avea să se numească Bright 
Place, în amintirea părinţilor ei. Numele proiectului era cunoscut deocamdată 
numai de rudele ei şi de contabilul firmei lor, Adam Manwaring. Până nu se 
termina problema şantajului, Amelia nu voia ca denumirea proiectului să fie 
cunoscută. Se temea de zvonuri. In cel mai bun caz, ar fi fost luată cu asalt la 
petreceri de către cei dornici să investească. Dar, mai rău decât asta, ar fi 
fost să înceapă a se pune întrebări cu privire la trecutul ei. 

Casele din Bright Place se deosebeau de celelalte locuinţe din oraşele 
englezeşti. Şi asta pentru că ea nu apelase la clementele clasice de design. 
Iphiginia şi-ar fi dorit să realizeze o combinaţie reuşită între clasic şi modern. 
O preocupau mult atât interioarele, cât şi elementele de design exterior. Se 
străduia să găsească o soluţie de a îmbina stilul englezesc şi specificul 
climatului local. Calitatea materialelor folosite era excelentă. 

In problemele de design, ea împrumutase unele dintre teoriile lui 
Marcus, privind fundaţiile. Nu voia să rămână sclava tradiţiei clasice, aşa cum 
fusese tatăl ei. Dar nici nu se putea elibera total, permiţându-şi impulsuri 
artistice extreme pe care le moştenise de la mama ei. De aceea îşi propusese 
să creeze o îmbinare de elemente clasice şi moderne. Pornise de la ceea ceo 
învățase tatăl ei: perspectiva, detaliile arhitecturale, elementele clasice. Dar 
strecurase şi elemente mai îndrăzneţe, pe care le preluase de la mama ei. 
Secretul succesului obţinut cu Morning Rose Square provenea tocmai din 
faptul că ea ţinuse seama ca tot ceea ce crease să reziste condiţiilor de climă 
din zonă. Era hotărâtă să nu facă şi ea greşelile pe care le făcuseră mulţi alţi 


arhitecţi. Îşi dădea seama că nu era bine să construiască în Anglia clădiri care 
erau potrivite climei blânde din Grecia sau de la Roma. Cumpărătorii aveau 
nevoie de case în care să se simtă bine şi pe vremea rece şi umedă a iernilor 
locale. Privi cu un ochi critic ultimul desen. Toate încăperile aveau pereţii 
foarte înalţi şi ferestrele bine proporţionate. Aceste elemente le preluase de 
la tatăl ei. El fusese pasionat de tradiţia paladină. Noul ei proiect încorpora 
caractere clasice, dar şi scări graţioase, uşoare, aerisite, care nu aveau nimic 
comun cu tradiţia antică, în care predominau elementele masive, greoaie. 
Instinctul ei artistic îi spunea că aceste îmbinări vor avea succes. Lăsă stiloul 
deoparte şi privi pe fereastră. De obicei, când lucra, putea să se concentreze 
asupra proiectelor, iar ideile se conturau foarte clar şi organizat. Adeseori, 
când nu avea în lucru ceva care să o preseze, îi plăcea să facă schiţe de 
biblioteci sau de birouri. În dimineaţa aceasta, nu-i ieşea nimic ca lumea. 
Gândurile îi erau destul de confuze. Tot aşa fusese şi cu o dimineaţă înainte. 
De fapt, nu voia să admită că lipsa de concentrare se menținea de când 
Marcus intrase în sala de bal de la Fenwicks şi o purtase pe braţe, în noapte. 
Se sprijini cu cotul de birou şi-şi odihni bărbia în palme. Se confruntase cu 
multe probleme în viaţă, începând cu creşterea Corinei şi chiar cu situaţiile 
dificile cărora ea şi Amelia trebuiseră să le facă faţă în călătoria lor pe 
Continent. Dar nu întâlnise pe nimeni ca Marcus şi problemele pe care i le 
crease el. Simţea că îi ia foc tot trupul ori de câte ori îşi amintea de atingerile 
lui în galeria cu statui erotice a lui Lartmore. Se întreba dacă şi Marcus se 
gândea la acea întâlnire sau dacă pentru el era ceva obişnuit, care nu-l 
marcase în nici un fel. El nu mai deschisese discuţia pe această temă în 
ultimele două zile. Devenise un gentleman perfect, după ce o transformase 
într-o păpuşă tremurândă, în braţele lui. Poate refuză să mai facă dragoste cu 
o femeie în care nu mai avea încredere. 

Îşi spuse că nu trebuia să-l mai lase s-o atingă niciodată în acel loc. 
Dacă el ar fi dat dovadă de respect şi încredere în ca, dacă ar fi iubit-o cât de 
cât, lucrurile s-ar mai fi schimbat. De fapt, nici nu-i cerea prea mult, pentru că 
ea îl iubea. Era de aşteptat ca şi el să-şi dovedească participarea 
sentimentală. 

Din nefericire, ea era convinsă că Marcus nu-şi dădea seama că era 
iubit. Experienţa lui de viaţă îl făcuse prea suspicios, cinic şi prea stăpân pe 
sine pentru a ceda uşor în faţa dragostei. Era mereu la pândă şi nu se lăsa 
pradă nici unei emoţii care l-ar fi putut face vulnerabil. Ea nici nu aflase prea 
multe despre trecutul lui şi nu ştia ce anume îi formase temperamentul, dar 
nici nu putea să nu observe realitatea. Marcus era sever marcat de ceva din 
viaţa lui de până la ea. Ar fi vrut să fie mai înţelegătoare, dar o putea face 
doar până la un punct. Era chiar dispusă să-i acorde unele circumstanţe. Dar 
dacă el credea că ea o să-l accepte ca iubit, în timp ce el arăta aceeaşi lipsă 
de încredere, se înşela. lphiginia se întreba dacă şi el oare gândeşte la fel. 
Oricum, trebuia să recunoască faptul că era un bărbat inteligent; poate că 
tocmai de aceea nu mai făcuse presiuni asupra ei. Era genul de bărbat care 
îşi planifica fiecare pas. Deodată, uşa bibliotecii se deschise. 

— Iphiginia? 


Amelia, care se îmbrăcase într-o rochie gri-închis, cu guler înalt, care o 
făcea să pară mult mai matură pentru cei douăzeci şi şase de ani pe care Îi 
avea, intră în încăpere anunțând că doamna Shaw va aduce ceaiul. 

— Da, aş vrea şi eu o ceaşcă. Incerc să-mi adun gândurile până la 
sosirea domnului Manwaring. 

— Va veni în curând, spuse Amelia, uitându-se la ceas; este o persoană 
punctuală. Apropo, am făcut o listă cu văduvele şi celibatarii care ar dori să 
investească în noul proiect. 

— Sunt tot aceia care fac parte şi din grupul de investitori de la Morning 
Rose Square? 

— Cei mai mulţi, da, dar mai sunt şi persoane noi. Domnişoarele 
Sanders şi Crest. Le-am cunoscut la muzeu, săptămâna trecută. Sunt doamne 
de companie, care au reuşit să pună un ban deoparte. 

— Excelent. Iphiginia îşi aminti ceva. Am întâlnit-o ieri pe doamna 
Osworth, la Pall Mall. Mi-a spus că are o întâlnire fixată la Agenţia Wycherley, 
ca să angajeze o nouă doamnă de companie. 

Amelia făcu o grimasă. 

— Nu mă surprinde. Agenţia Wycherley oferă personal familiilor mai 
înstărite, cum este Osworth. În exclusivitate. 

— Am crezut că numele ăsta îţi spune ceva. Asta a fost agenţia care te- 
a angajat şi pe tine, nu? 

— Da. Amelia se încruntă. Ei se ocupă de problemele de acest gen de 
foarte mult timp. 

Se auzi o bătaie uşoară în uşă. Iphiginia îşi ridică privirile. 

— Ce este, doamnă Shaw? 

Doamna Shaw, o femeie solidă, deschise uşa. 

— Domnul Manwaring doreşte să vă vorbească, doamnă Bright. 

— Pofteşte-l înăuntru. 

Doamna Shaw se dădu la o parte pentru a-i face loc vizitatorului. 
Iphiginia şi Amelia îl întâmpinară cu zâmbete. 

— Nu v-am auzit trăsura, domnule Manwaring, zise lhpginia. 

— Este o zi minunată, aşa că am preferat să vin pe jos. 

Adam Manwaring le zâmbi celor două femei. Privirea lui zăbovi mai 
mult asupra Ameliei, care îl atrăgea în mod evident. 

Adam era un tânăr onest, serios, în vârstă de douăzeci şi şapte de ani. 
Era fiul cel mai mic al unui moşier de ţară care avea ceva pământuri în nord. 
Fără a mai aştepta să moştenească averea tatălui, Adam se hotărâse să-şi 
croiască singur drumul în viaţă. Avea cunoştinţe solide de contabilitate şi asta 
îl ajutase să devină secretar şi contabil. De trei ani era angajatul Ameliei şi al 
Iphiginiei. Le era foarte devotat. Recunoştinţa pe care o manifesta faţă de 
cele două femei se datora faptului că ele îl angajaseră tocmai când pierduse 
orice speranţă că va mai găsi un serviciu bun; tinereţea şi lipsa de relaţii îi 
făcuseră dificilă găsirea unei slujbe. Dar recunoştinţa lui Adam se împletea 
acum şi cu cointeresarea materială: economisise nişte bani, pe care îi 
investise în proiectul Morning Rose Square. Cu un an în urmă, avusese un 
profit destul de mare, împreună cu toţi ceilalţi investitori. 


Deşi lphiginia avea încredere în Adam, nu-i dezvăluise nimic din 
planurile ei legate de aflarea celui ce îi şantaja. De asemenea, Adam primise 
instrucţiuni să nu-i dezvăluie identitatea faţă de ceilalţi şi el presupunea că 
ea voise să-şi păstreze anonimatul ca să nu fie luată cu asalt de potenţialii 
investitori la petrecerile la care mergea. 

Adam nu lua parte la viaţa socială şi nu agrea bârfa. Ştia să acorde 
importanţa cuvenită fiecărui rang social şi ceea ce era mai important, 
cunoştea destul de bine majoritatea afacerilor care se derulau. 

— la loc, te rog, domnule Manwaring, spuse lphiginia pretinzând că nu 
observă roşeaţa din obrajii lui şi felul în care întârzia cu privirea asupra 
Ameliei. Iphiginia nu voia să-i atragă atenţia verişoarei sale asupra tânărului. 
Dar, oare, ea nu vedea cât de potrivit era Adam pentru ea? Iphiginia îşi 
dăduse, numaidecât seama, de când îl văzuse prima oară pe Adam, cu 
câteva săptămâni în urmă, că cei doi se potriveau (până atunci, tranzacţiile 
lor se derulaseră prin intermediul poştei). Figura deschisă, onestă a lui Adam 
făcea să se vadă foarte uşor că făcuse o pasiune pentru Amelia, deşi nu îşi 
mărturisise sentimentele. 

— Cum merg lucrurile cu Bright Place? îl întrebă Iphiginia când Adam se 
aşeză la birou. 

— Sunt încântat să vă spun că planurile preliminarii sunt definitivate, 
spuse Adam, cu ochii strălucind de bucurie. Se aplecă asupra hârtiilor pe care 
le întinsese pe biroul Iphiginiei. Am făcut aranjamentele finale pentru 
asigurarea proprietăţii. De asemenea, am încheiat un contract cu acelaşi 
constructor pe care l-am folosit la Morning Rose Square. A rămas să 
completăm lista investitorilor. 

— Am făcut eu o listă preliminară cu cei interesaţi, spuse Amelia. 

— Excelent. Obrajii lui Adam se colorară şi mai mult. Sunt tot cei pe 
care îi ştim, nu? 

— Da, s-au mai adăugat şi două nume noi. 

Adam o privea cu admiraţie. 

— Foarte bine. Apropo, a început să se ducă vestea despre această 
afacere, acum când am şi asigurat investiţia. Am fost chestionat de câţiva 
domni foarte bogaţi, care au auzit de profiturile obţinute la Morning Rose 
Square. S-au arătat interesaţi de acest nou proiect. 

Iphiginia îl privi cu atenţie. 

— Aceştia ştiu că domnişoara Farley şi cu mine suntem principalii 
acţionari? 

— Nu, nu ştiu, o asigură. Adam. Ştiţi că n-aş îndrăzni să vă nesocotesc 
indicaţiile în privinţa anonimatului. Le-am explicat tuturor că acele două 
persoane care conduc afacerea preferă să rămână anonime. 

Iphiginia se relaxă. 

— Bine. Nu vreau să mă asalteze tot felul de investitori la balurile pe 
care le frecventez. Mi se pare neplăcut. 

— Desigur, spuse Adam. 

Amelia lovi uşor cu stiloul în teancul de hârtie de scris din faţa ei. 

— Cine sunt domnii care vor să investească în proiectul nostru? 


— Am adus numele lor, spuse şi puse pe biroul Iphiginiei foaia de hârtie 
pe care erau notate. lată-i: Matthews, Conklin, Jenerette, Dodgson... 

Amelia îngheţă. Iphiginia îl fixă pe Adam: 

— Dodgson aţi spus? 

Adam o privi uimit. 

— Da, domnul Anthony Dodgson. Se spune că e cam încurcat în nişte 
afaceri şi ar vrea să investească ce mai are în ceva serios. Il cunoaşteţi? 

— Nu, răspunse lphiginia fără a se uita la Amelia care se albise la faţă. 
Nu l-am cunoscut niciodată. Dar am auzit câte ceva despre el. Nu este omul 
cu care am vrea să ne asociem, nu, domnişoară Farley? 

— Nu. Vocea Ameliei de-abia se auzea. Încercă să tragă aer în piept şi 
spuse din nou: nu, în mod sigur, nu. 

Iphiginia îl privi din nou pe Adam: 

— ÎI veţi informa pe Dodgson că nu este primit în afacerea noastră. O 
să ne mai gândim şi la ceilalţi de pe listă, dar eu prefer să nu aducem oameni 
bogaţi în această afacere. Aceştia nu se gândesc decât să-ţi preia afacerea, 
dacă este profitabilă. Ne descurcăm bine şi fără ei. 

— Prea bine, spuse Adam şi privi figura chinuită a Ameliei. Apoi se 
întoarse către lphiginia cu un aer îngrijorat. 

Pot să vă întreb de ce doriţi să-l excludeţi pe Dodgson? S-ar putea să-mi 
ceară nişte explicaţii. 

Iphiginia îşi făcu de lucru cu aranjarea unui material ce făcea parte din 
proiectul Bright Place şi pe care îl avea ea în faţă. 

— ÎI puteţi informa pe domnul Dodgson că majoritatea celor care au 
investit sunt văduve sau celibatari. 

— Asta i-am spus deja, zise Adam. 

— Atunci, aminteşte-i, te rog domnului Dodgson că multe dintre 
acestea au fost nevoite să lucreze ca guvernante sau doamne de companie, 
iar domnia sa are o reputaţie cam pătată şi un comportament 
necorespunzător şi de aceea nu dorim să-l avem printre noi. 

— Înţeleg, zise Adam, n-am ştiut că individul este un ticălos. O să-mi 
facă mare plăcere să-i comunic că membrii consiliului de conducere nu vor 
să-l accepte în rândul lor. 

Amelia răsuflă uşurată. Încă îi mai tremura hârtia în mână. 

— Am hotărât deci, spuse Iphiginia şi se aplecă deasupra hârtiilor ei. Să 
trecem la treabă, atunci. 

Marcus trase faetonul cel negru în faţa casei Iphiginiei, al cărei 
frontispiciu era decorat cu nişte flori stilizate. Dădu hăţurile vizitiului şi sări pe 
caldarâm. 

— Mă întorc imediat. 

— Prea bine, domnule. Acesta încercă să liniştească armăsarii. 

Uşa casei se deschise chiar când Marcus punea piciorul pe trepte. leşi 
un bărbat îmbrăcat sobru, cu o figură serioasă. 

— Scuze. Bărbatul se opri când îl văzu pe Marcus. Clipi o dată sau de 
două ori, în lumina soarelui. Apoi, privirea i se opri asupra faetonului negru, 
gravat în aur pe partea din faţă. 


— Domnule. Îşi înclină capul politicos şi dispăru. 

Marcus se opri cu un picior pe treapta de sus. Se întoarse ca să-l 
urmărească pe cel care plecase. Strânse din dinţi. La naiba! îşi spuse el. Nu 
era gelozie ceea ce simţea el acum. Nu-şi permisese niciodată să fie gelos. 
Dar ceva neplăcut simţise când se întâlni pe trepte cu celălalt bărbat. Era o 
reacţie normală, îşi spuse Marcus. Oricare bărbat în situaţia lui ar fi fost 
deranjat. Asta presupunând că se mai afla vreun altul în tot oraşul, care să fie 
în situaţia lui. Dar nu, el avea o poziţie unică, foarte ciudată. Era singurul 
bărbat din Anglia care avea o amantă doar cu numele. Marcus îşi scoase 
absent mănuşile din piele de York. Nu purta mănuşi decât la călărie sau când 
conducea. De altfel, prefera să ignore canoanele modei. Refuza să-şi ascundă 
mâinile mari şi aspre. 

— Cu ce vă pot fi de folos, domnule? întrebă intendenta. 

Marcus se întoarse încet cu faţa spre ea. 

— Te rog, comunică-i doamnei Bright că Masters doreşte s-o vadă. 

— Desigur, domnule, vă rog, poftiţi. Doamna Bright este în biblioteca. 

Marcus se uită la uşa închisă, din stânga lui. 

— De fapt, nu mai are sens să mă anunţi, mă duc singur. 

— Dar, domnule... 

Marcus o ignoră. Deschise uşa de bilbiotecii şi intră. Îmbrăcată cu o 
rochie de muselină albă, cu bonetă de mătase tot albă, Iphiginia era aşezată 
la birou. Verişoara ei stătea de cealaltă parte. Ambele femei îl priviră 
surprinse. 

— A, Masters, dumneata erai. Ochii lphiginiei se aprinseră dintr-o dată. 
Apoi figura ei începu să exprime o oarecare panică. Strecură în grabă câteva 
dintre hârtiile care se aflau pe birou sub un catalog mare. Am auzit zgomotul 
trăsurii pe stradă, dar nu m-am gândit că erai dumneata. Nu te aşteptam 
înainte de ora unu. 

— Bună ziua, doamnelor, spuse Marcus şi înaintă spre birou. Din 
păcate, era prea târziu, nu mai avu ocazia să vadă schiţele ascunse de 
Iphiginia. M-am gândit că ar fi mai bine să vin mai devreme, ca să avem mai 
mult timp, la muzeu. 

— Da, desigur. Iphiginia o privi pe Amelia. Eşti amabilă să-i ţii de urât 
domnului până mă duc sus să-mi schimb boneta? 

— Desigur, murmură Amelia. 

Iphiginia se ridică şi părăsi încăperea. Marcus şi Amelia se evaluară 
reciproc, din priviri. Nu avea rost să umble cu subtilităţi, se decise Marcus. 
Femeia nu-l plăcea deloc. 

— Cine era domnul care a plecat tocmai când am sosit eu? 

— Domnul Manwaring. 

— Da? Nu-l cunosc. 

— Nu frecventează cercurile dumneavoastră, domnule. 

Amelia îi aruncă o privire care părea să spună multe, dar nimic de bine. 

— Doriţi un ceai, domnule? 

— Nu, mulţumesc. Părea grăbit. 

— Cine, domnule? 


— Domnul Manwaring. 

— Adevărat? Amelia luă un teanc de hârtii şi îl aşeză în alt loc. Poate că 
avea vreo întâlnire de afaceri. 

— Pare secretar sau finanţist. 

Amelia ezită. 

— Fără îndoială, este exact ceea ce pare, este finanţist. Sunteţi sigur că 
nu doriţi un ceai, domnule? 

— Nu, mulţumesc. 

Marcus începu să citească titlurile câtorva volume din bibliotecă. Se 
aflau acolo lucrări cunoscute şi reeditate din arhitectura clasică: Edificiile 
antice din Roma, a lui Desgodetz, Arhitectura veche restaurată şi 
îmbunătăţită, a lui Langley, alături de Mobila casei şi decoraţiunile lui Hope, 
precum şi Arta de a ridica o construcţie durabilă, a lui Halfpenny. De când 
locuiţi cu verişoara dumneavoastră, domnişoară Farley? 

— De vreo cinci ani, spuse Amelia cu atenţie, cântărindu-şi fiecare 
cuvânt. 

— Aţi locuit cu ea şi pe vremea când trăia soţul ei? întrebă Marcus. 

— Da. Şi atunci. 

— Nu-mi amintesc să fi cunoscut vreo familie cu numele de Bright, 
spuse Marcus, mimând un efort de memorie. Cred că erau din Lake District. 

Amelia se încruntă. 

— Sigur nu există nici o legătură, domnule. Soţul doamnei Bright n-a 
avut rude la Lake District. 

— Poate că era înrudit cu familia Bright din Yorkshire. 

— Nu, îi replică Amelia, cu blândeţe. Erau din Devon. 

— A, ştiu câţiva Bright din Devon. Locuiau lângă Plymouth. 

— Atunci nu au nici o legătură cu subiectul discuţiei, domnule, îi explică 
Amelia. 

— Poate că erau din Bamstaple. 

— Nu, erau din Deepford, spuse Amelia repede. O localitate destul de 
mică. 

— Atunci nu-i cunosc, conchise Marcus. 

Amelia răsuflă uşurată. 

— Familia Bright din Deepford era o familie destul de restrânsă. Domnul 
Bright a fost ultimul descendent. 

— Din păcate. N-a avut moştenitori? 

— Nu. 

— Vă place Londra, domnişoară Farley? 

— O găsesc interesantă. Amelia nu-şi dorea decât schimbarea 
subiectului. Oricum, te poţi instrui aici, la Londra. 

— Este total deosebită de oraşele de provincie. 

— Într-adevăr. 

— Înţeleg că dumneavoastră şi doamna Bright nu prea veneaţi la 
Londra pe vremea răposatului domn Bright? 

— Domnul Bright era infirm. Nu-i plăcea să călătorească. 


— Înţeleg, zise Marcus. Îşi dădu seama că în acest fel nu ajungea la 
nimic interesant în discuţia cu Amelia. Se gândi să încerce altceva. Parcă aş 
bea totuşi un ceai, zise el. 

Amelia sări să-i îndeplinească dorinţa. 

— li spun imediat doamnei Shaw să vă aducă un ceai proaspăt. 

Se lăsă liniştea peste toată biblioteca, iar cei doi rămaseră să aştepte 
ceaiul doamnei Shaw. Când acesta sosi, Marcus luă o ceaşcă, o ridică şi făcu 
câţiva paşi spre biroul Iphiginiei. Se prefăcu interesat de vremea însorită de 
afară. 

— Ce zi frumoasă pentru o plimbare, zise el vărsând intenţionat o 
cantitate de ceai peste ziarul Morning Post care se afla pe birou. 

— O, Dumnezeule, zise Amelia. 

— La naiba, sunt atât de neîndemânatic. 

Amelia sări în picioare. 

— O să se strice lemnul biroului. 

— Chemaţi îngrijitoarea, îi ordonă Marcus, pe un ton pe care îl folosea 
numai atunci când voia să fie ascultat. 

Se părea că tonul său dădea rezultatele scontate. Numai cu lphiginia 
dăduse greş, se gândi el cu amărăciune. Numai ea nu-i asculta ordinele. 

— Mă duc s-o chem pe doamna Shaw, zise Amelia năpustindu-se spre 
uşă. 

Marcus scoase o batistă din buzunar şi începu să şteargă ceaiul vărsat. 

— Nu se strică lemnul, dacă vă grăbiţi. 

— Sper că nu, zise Amelia şi îi aruncă o privire dojenitoare. Iphiginiei îi 
place mult acest birou. Tatăl ei l-a proiectat. Apoi, Amelia deschise uşa. 
Doamnă Shaw, vă rog să veniţi repede! S-a vărsat nişte ceai. 

Marcus ridică marginea catalogului şi se uită aşa, ca din întâmplare 
peste grămada de schiţe care fusese ascunsă în grabă de lphiginia. Se afla în 
faţa unui proiect care prezenta un nou cartier. Cuvintele Bright Place erau 
inscripţionate sub desen. Lăsă catalogul peste schiţe tocmai când apăru 
Amelia. 

— Vine doamna Shaw imediat, spuse Amelia. 

— Cred că am reuşit să şterg în bună parte ceaiul vărsat. Ziarul a 
absorbit restul. 

Marcus îşi împături batista pătată de ceai. 

Doamna Shaw dădu buzna în încăpere. Ducea o cârpă într-o mână. 

— Unde s-a vărsat ceaiul? 

— Aici, zise Marcus depărtându-se de birou. Este numai vina mea. Dar 
cred că am şters. 

Iphiginia apăru în cadrul uşii. Purta o pelerină albă peste rochia albă de 
muselină. Avea o pălărie de pai într-o mână şi un şorţ în cealaltă. Se încruntă 
când văzu scena. 

— Ce s-a întâmplat? 

Marcus se uită la ea. Arăta la fel de imaculată şi de pură ca un fulg de 
nea abia căzut. Ce păcat că inocenţa era uneori înşelătoare. Marcus îşi reveni 
numaidecât. 


— S-a produs un mic dezastru. Am vărsat nişte ceai, dar nu s-a 
întâmplat nimic cu biroul dumitale. 

— Mă bucur să aud asta, zise Ilphiginia punându-şi boneta şi legându-i 
panglicile. Apoi, zâmbi fericită. Plecăm, domnule? De-abia aştept să văd 
colecţia de vase greceşti. 

— Ce faci cu şorţul? La ce-ţi foloseşte? 

Iphiginia îi spuse: 

— Albul este o culoare care serveşte perfect unor scopuri, dar prezintă 
şi multe dezavantaje. 

După jumătate de oră, Marcus se afla cu lphiginia în muzeul întunecat, 
care arăta ca un vast mormânt. Încăperea cu pereţii înalţi, era plină de statui 
sparte, de bucăţi de piatră, ruine. Moliile dansau în lumina celor câteva raze 
de soare care se strecurau prin ferestrele de sus. 

Iphiginia, cu şorţul pus în faţă, se simţea în elementul ei printre bucăţile 
de piatră, prin atmosfera aceea de mormânt, cu o veselie care nu avea nici o 
legătură cu tot ceea ce îi înconjura. Entuziasmul ei este contagios, gândi 
Marcus. Deşi făcuse studii despre stilul clasic în construcţii, antichităţile nu 
prezentaseră interes deosebit pentru el. Era un om modern. El prefera să-şi 
concentreze atenţia asupra astronomiei şi a maşinilor cu abur. De astă dată, 
însă, i se trezi interesul faţă de problemele arheologice. O urmări pe Iphiginia 
care studia un şir de vase vechi. Este atât de frumoasă când e absorbită în 
contemplaţie! îşi spuse el. Poate că era la fel de frumoasă ca şi în seara în 
care se aflase în braţele lui, în galeria Lartmore. Dacă n-ar fi ştiut că este 
văduva doamnă Bright, el ar fi crezut că era pentru prima oară când un 
bărbat îi producea asemenea senzaţii. Deodată, se simţi cuprins de dorinţă. 
Era într-o postură jenantă; aceste impulsuri îl cuprindeau tot mai des în 
ultima vreme. De fiecare dată, erau tot mai puternice. Dimineaţa se trezea cu 
gândul la Iphiginia, iar trupul lui reacţiona imediat. De astă dată era cuprins 
de aceeaşi dorinţă numai urmărind-o pe lphiginia cum se mişca printre 
exponatele muzeului. Acea senzaţie devenise de-a dreptul chinuitoare; 
dorinţa lui se amplifica, devenind de nesuportat. Nu mai pot amâna, se gândi. 
Trebuie să fac dragoste cu ea, cât mai repede. Altfel, devin un candidat al 
azilului de nebuni Bediam. Incercă să-şi distragă atenţia şi se concentră 
asupra unui vas pentru care lphiginia manifesta interes. 

— Crezi că este etrusc? 

— Nu, este un vas grecesc, fără îndoială. Iphiginia îşi mută atenţia 
asupra unui alt rând de vase acoperite de praf. Formidabile, nu crezi? Ce 
forme perfecte, ce armonii, ce combinaţii de exprimare spirituală în forma şi 
în ornamentaţia lor! 

— Sunt impresionante, într-adevăr, fu Marcus de acord. Ochii îi erau 
aţintiţi asupra curburii sânilor ei. 

Ea întoarse capul brusc şi-i observă privirea. Se înroşi. 

— Ai găsit ceva care să te intereseze, domnule? 

— La vasele greceşti? 

— Desigur, despre ele vorbeam, nu? 


Marcus se aşeză pe o grămadă de pietre vechi, cu braţele încrucişate, 
contemplând un vas grecesc. 

— Am găsit multe lucruri interesante, dar asta nu este îndeajuns, 
doamnă Bright. 

Ea zâmbi aprobator, de parcă el ar fi fost vreun student precoce. 

— Este felul dumitale de a tânji mereu după mai mult, domnule? 
Pasiunile intelectuale sunt greu de satisfăcut, nu? 

— Aşa este. Din nefericire, nu toate pasiunile pot fi satisfăcute. Unele 
necesită timpul şi locul potrivit. 

Barclay, contabilul cel solid, cu ochelari, pe care îl angajase Marcus, 
intră în biblioteca acestuia, înainte de ora patru. De-abia mai respira. 
Sudoarea îi curgea pe chelie. 

— M-aţi chemat, domnule? 

— Da, zise Marcus, ridicând ochii de pe calculele pe care le făcea. 
Mulţumesc că ai venit atât de repede. 

— Este datoria mea domnule, spuse Barclay recunoscător şi-şi scoase o 
batistă cu care îşi uscă fruntea. Ştiţi că sunt mereu gata să vă servesc. Ce 
doriţi să fac? 

— Două lucruri. Primul: aş vrea să-mi afli tot ce poţi despre un proiect 
care se numeşte Bright Place. Nu ştiu mare lucru despre el, deocamdată, dar 
s-ar putea să fie de viitor. 

— Este vorba despre o proprietate de aici, din Londra? 

— Nu sunt sigur. Ar putea fi şi în Bath. Marcus îşi aminti desenele pe 
care le văzuse pe biroul lphiginiei. Ar putea fi în oricare din aceste două 
locuri, deşi, dacă mă gândesc mai bine, ar putea fi în oricare alt oraş mai 
mare. Desenele pe care le-am văzut erau pentru clădiri mari, care se pot 
construi, numai în oraşe. 

— Înţeleg, zise Barclay oftând, apoi îşi aranjă ochelarii şi începu să-şi 
noteze ce aflase. 

— În al doilea rând, aş vrea să-mi afli cât mai multe despre un domn 
Bright. 

Barclay ridică ochii surprins. Încercă să-şi dreagă glasul. 

— Acest domn a murit cumva? 

— Da. 

— Este soţul defunct al doamnei lphiginia Bright de la Morning Rose 
Square? 

Marcus zâmbi, nu fără oarecare maliţie: 

— Unul dintre lucrurile care mi te fac atât de indispensabil, Barclay, 
este faptul că te afli la curent cu cele mai recente bârfe. 

Barclay se făcu că nu pricepe. Apoi îl privi puţin cu dezinteres: 

— Doriţi să aflu tot ce pot despre un om care a murit, domnule? 

— Exact, zise Marcus, lăsându-se pe spate şi rezemându-se confortabil. 
Apoi luă ultimul prototip de stilou pe care îl realizase şi îl examină cu grijă. Nu 
se vedea nici o urmă de cerneală. ÎI privi mulţumit. Desigur, te rog s-o faci cu 
discreţie. 


— Este de la sine înţeles, domnule. Barclay îşi mai şterse fruntea încă o 
dată. Şi de unde sugeraţi să adun informaţiile despre defunctul domn Bright? 

— Cred că ar fi bine s-o faci la Devon. 

— Devon este o localitate mare, domnule. Nu-mi puteţi spune ceva mai 
precis? _ 

— incearcă la Deepford. 

CAPITOLUL 8 

Iphiginia intră în camera de zi a lui Zoe la trei şi zece. Amelia era cu ea. 

— Am venit cât am putut de repede, zise Iphiginia către mătuşa ei, care 
stătea întinsă pe o canapea acoperită cu catifea, în stil roman. Apoi, îl văzu 
pe lordul Otis, care bea un pahar cu brandy. 

— Mulţumesc Cerului că ai venit, zise Zoe, cu vocea ei care avea 
inflexiuni de tragedie greacă. 

Otis era un om scund, solid, cu păr alb şi sprâncene stufoase. Le aruncă 
priviri disperate Ameliei şi Iphiginiei. 

— Dezastru! 

— Ce s-a mai întâmplat? întrebă lphiginia desfăcându-şi fundele 
bonetei albe. În bilet spuneai că s-a întâmplat ceva îngrozitor, mătuşă. 

— Am primit o altă cerere de la şantajist, spuse Zoe. Luă o foaie 
împăturită pe care i-o dădu Iphiginiei. Citeşte-o. 

Iphiginia luă biletul. Examină sigiliul rupt, care bineînţeles avea 
phoenixul imprimat, şi începu să citească. 

Doamnă, Dacă vreţi să păstrez în continuare tăcerea asupra secretului 
dumneavoastră, vă rog să aduceţi cinci mii lire, la mormântul construit 
pentru doamna Eaton, la cimitirul Reeding. Veniţi la ora douăsprezece. Banii 
vor trebui depuşi pe piatra din centrul monumentului. Veniţi singură, doamnă, 
sau, în caz contrar voi dubla preţul. 

Al dumneavoastră, Phoenix. 

Amelia se aşeză pe un scaun. 

— Deci, am avut dreptate. Prima scrisoare a fost doar un început. 

— V-am spus eu că aşa se va întâmpla, murmură Otis. Traversă 
încăperea şi se duse spre Zoe, încercând s-o îmbărbăteze. Şantajiştii vor tot 
mai mulţi bani. Sunt nişte bestii şi acesta este modul lor de a proceda. 

— Ce mă fac? se văită Zoe. M-am descurcat cu prima plată şi poate mă 
voi descurca şi cu a doua, dar acest şantajist este destul de şiret, iar eu nu 
pot să plătesc tăcerea individului ăsta toată viaţa. Mai curând sau mai târziu 
voi fi secătuită. 

— O să-l prindem pe mişel, zise Otis. Şi când o să-l prind, o să-i rup 
gâtul. 

Zoe ridică o mână pentru a-l mângâia pe Otis. Apoi se uită la Iphiginia. 

— Ai mai descoperit ceva? 

Iphiginia se aşeză pe un scaun ale cărui braţe se terminau cu gheare. 

— Am eliminat deja trei dintre cei care jucau cărţi cu Guthrie acum 
optsprezece ani, şi care au fost şi în anturajul lui Masters. 

— Care? întrebă Otis. 


— Lartmore, Judson şi Darrow. Am intrat în birourile lor şi le-am 
examinat ceara şi sigiliile. Niciunul nu foloseşte ceară neagră. N-am găsit nici 
sigiliul cu pasărea phoenix. 

— Poate le ţin ascunse, spuse Amelia. 

— Da, este posibil, zise Iphiginia. Marcus a făcut şi el această 
observaţie. Dar eu le-am percheziţionat birourile cu atenţie. Oricum, nu avem 
de ales şi trebuie să continuăm cercetările. Ceara neagră şi phoenixul sunt 
singurele dovezi pe care le avem deocamdată. 

— Până acum n-am făcut nici un pas înainte, se văicări Zoe şi se lăsă 
pe spate cu un gest teatral. Sunt pierdută. Ce să mă fac? 

— Nu exagera, draga mea. Otis o bătu încet pe umăr. O să găsim o 
ieşire. 

Iphiginia împături biletul şi se mai uită o dată la sigiliu. 

— Mă întreb dacă şi prietena lui Masters a primit acelaşi gen de mesaj. 

Amelia se încruntă. 

— Bine pusă problema. 

— Nu ştiu nimic despre genul de ameninţări pe care le-a primit prietena 
lui Masters, spuse Zoe, dar pot să-ţi spun că trebuie să acţionăm imediat. 
Scrisoarea menţiona că banii trebuie depuşi la miezul nopţii. 

— În cimitir, la miezul nopţii? se miră Iphiginia. Cam melodramatic! Se 
pare că individul a citit nuvelele gotice ale doamnei Radcliffe. 

— Şi asta este posibil; oricum, este un individ ciudat, care are 
asemenea bucurii macabre, spuse Zoe. 

— Da. 

Iphiginia luase deja o hotărâre. 

— O să duc eu banii de data asta. 

Zoe, Amelia şi Otis o priviră înmărmuriţi. 

— Nu, nici vorbă, spuse Zoe. Otis se va ocupa de problema aceasta, ca 
şi data trecută. 

— Nu te poţi expune la o asemenea primejdie, Iphiginia, spuse Amelia. 

— Au dreptate, hotărî Otis. O să mă ocup eu de predarea banilor. 

Iphiginia ridică o mână, cerând să se facă linişte. 

— Scrisoarea cere în mod special ca banii să fie aduşi de Zoe. Asta 
înseamnă că ticălosul va urmări scena de undeva, din apropiere. El se 
aşteaptă să vadă o femeie. Dacă nu, data viitoare va cere zece mii. 

— Zece mii de lire! spuse Zoe gata să leşine. 

Otis îi aduse sărurile. 

— lată-le, draga mea. 

— Mulţumesc, spuse Zoe şi duse flaconul la nas. 

Otis i se adresă lphiginiei: 

— Atunci, nici tu nu poţi preda banii. Poate că şantajistul îţi va 
recunoaşte careta şi o să se întrebe ce cauţi noapte într-un cimitir. 

— Nu-ţi face probleme din cauza mea, spuse lphiginia reflectând. O să 
închiriez o trăsură şi o să-l plătesc pe birjar ca să mă aştepte. O să-mi pun o 
pelerină cu glugă, care să-mi ascundă trăsăturile. Dacă şantajistul mă vede, o 
să creadă că sunt Zoe. 


— Dar, lphiginia, spuse Zoe îngrozită, trebuie să te duci într-un cimitir, 
pentru numele lui Dumnezeu. Şi asta, la miezul nopţii. 

— După un an petrecut printre ruinele Italiei, m-am obişnuit cu 
atmosfera. 

— Dar un cimitir nu este acelaşi lucru cu o vizită la Pompei, şopti 
Amelia. Zoe are dreptate, este prea periculos. 

— Nu-ţi îngădui să te duci singură, spuse Otis, încercând să câştige 
autoritate în faţa femeilor din încăpere. 

— Prostii, zise Iphiginia. Nu există nici un pericol. Nici un şantajist nu 
omoară persoana care îi aduce banii. Ar fi ca şi cum ar ucide găina cu ouăle 
de aur. 

Zoe era şi mai abătută. 

— Crimă... Dumnezeule! Am crezut că am eliminat cel puţin 
posibilitatea ca şantajistul să fie şi ucigaş. 

— A fost un joc stupid de cuvinte, zise lphiginia repede. Am vrut sa 
spun că nu văd ce ar avea şantajistul cu mine. 

— Vin şi eu cu tine, zise Amelia. 

Otis interveni şi el: 

— Vin şi eu. 

— Şi eu artrebui să vin, zise Zoe. 

— Nu, nu, nu, spuse lphiginia. Este imposibil, Şantajistul ne vede pe toţi 
trei şi îţi va cere şi mai mulţi bani. Trebuie să acţionăm conform 
instrucţiunilor. 

Amelia se încruntă: 

— De ce eşti atât de hotărâtă să duci tu banii de data asta, Iphiginia? 

— Sper să mai descopăr ceva prin această experienţă, recunoscu ea. 

Zoe făcu ochii mari. 

— Să nu-mi spui c-o să aştepţi acolo până vine individul şi ia banii. Nu-ţi 
pot îngădui să faci asta, te expui prea mult. 

— Nu, sigur că nu, zise lphiginia. N-aş face ceva prostesc. 

Dar chiar asta intenţiona să facă. Vizita la cimitir din acea noapte 
trebuia s-o ajute să descopere identitatea mişelului. 

La ora douăsprezece fără zece, trăsura închiriată de Iphiginia se opri în 
faţa cimitirului Reeding. Iphiginia, îmbrăcată într-o mantie lungă, cenușie, cu 
glugă, privi pe geamul trăsurii. Deasupra mormintelor pluteau nori de ceaţă. 
Lumina de la felinarul trăsurii răzbătea prin ceaţă, dar pe o porţiune scurtă. 
Iphiginia se înfioră când luă sacoşa cu bani şi o lanternă şi se pregăti să 
coboare. Nu putea exista un loc mai rău decât acesta, se gândi ea, 
deschizând portiera trăsurii. Era un loc ales special pentru a înspăimânta o 
victimă: Iphiginia se întreba dacă individul fusese atât de deştept încât să 
programeze şi ceața, ca să creeze această atmosferă sumbră. Cobori din 
trăsură, luă lanterna şi i se adresă birjarului: 

— Mă întorc foarte repede, te rog să mă aştepţi. 

Faţa acestuia nu se vedea, era acoperită de borul pălăriei. 

— Da nu vi se pare o oră cam nepotrivită ca să vă rugaţi la mormântul 
răposatei, doamnă? 


— Aşa i-am promis, zise Iphiginia. Şi nu pot să nu îndeplinesc ultima 
rugăminte a bietei femei. 

— Acum, oricum nu mai ştie dacă vă ţineţi cuvântul sau nu. Dar dacă 
vreţi, duceţi-vă. Vă aştept aici. 

— Mulţumesc. 

Iphiginia porni spre poarta cimitirului. Nu ştia ce să facă dacă era 
închisă. Dar nu avu probleme, poarta era deschisă. 

Iphiginia păşi în cimitir. Tinea sus lanterna şi încerca să vadă în ceaţă. 
Lumina cădea doar pe primul rând de morminte. Iphiginia înaintă, citind 
numele scrise pe morminte. 

JOHN GEORGE BRINDLE, DE TREI ANI ŞI O LUNĂ. 

MARY ALICE HARVEY SOŢIE IUBITA ŞI MAMA. 

EDWARD SHIPLEY, N. 1785, M. 1815. UN BRAV SOLDAT. UN BUN 
PRIETEN. 

Iphiginia simţi atmosfera apăsătoare ca o greutate fizică, începu să 
tremure. Amelia avusese dreptate. Era o experienţă cu totul diferită faţă de 
vizita printre ruinele din Pompei. Dar ea nu avusese de ales. lphiginia ştia că 
Zoe n-ar fi rezistat nici două minute în acest decor; imaginaţia i-ar fi fost 
depăşită de realitate. N-ar fi fost capabilă să ducă banii, ceea ce l-ar fi făcut 
pe nemernicul acela să mărească suma pretinsă. 

Intrarea spre ceea ce arăta ca o grotă de piatră se întrezărea prin 
ceaţă, chiar în faţa lIphiginiei. Porţile de fier erau deschise. Un interior 
întunecat o aştepta. _ 

Iphiginia îşi ţinu respiraţia şi ridică lanterna deasupra capului. Işi spuse 
că nu era ea genul care să aibă fobii sau sensibilităţi melodramatice, şi totuşi 
simţea că ceea ce face este prea mult chiar şi pentru ea. Lumina lanternei o 
ajută să vadă numele gravat în piatră: 

ELIZABETII EATON, N. 1771, M. 1817. 

VIAŢA I-A FOST GREA, ODIHNEASCĂ-SE ACUM ÎN PACE. 

Iphiginia ezita în faţa mormântului. Lanterna lumina doar ceva mai în 
faţă. Acest mormânt emana un aer rece şi umed. Pulsul i se acceleră, încât 
avu senzaţia că totul se învălmăşeşte; stomacul începu s-o doară. Dorinţa de 
a se întoarce şi de a o rupe la fugă spre trăsura care o aştepta devenea tot 
mai irezistibilă. Strângând în mână banii, trase aer în piept şi făcu câţiva paşi. 
Parcă intrase într-o peşteră; întunericul era atât de profund, încât până şi 
lumina lanternei părea că slăbeşte în intensitate. Iphiginia îşi dădu seama că 
acela care construise mormântul nu economisise banii. Pereţii de piatră erau 
încărcaţi de gravuri care redau o îngemănare de rădăcini de viţă şi cărţi 
deschise. Iphiginia ridică lanterna şi citi cuvintele care îi erau gravate pe una 
dintre cărţile cioplite. 

Drumul răzbunării cunoaşte multe meandre. 

Dar este sigur şi te duce la izbândă. 

În acel moment se auzi un scrâşnet puternic făcut de porţile de la 
intrarea în cavou. Iphiginia se întoarse repede şi nu-şi putu reţine un strigăt 
de groază. 

— Nuuuu! 


Scăpă geanta cu bani şi alergă spre intrare. Era prea târziu. O persoană 
îmbrăcată într-o pelerină apăru o secundă, prin ceaţă. Porţile se închiseseră. 
Se auzi zgomotul făcut de o cheie care se răsucea în broască. Iphiginia 
încercă să-şi învingă teama şi alergă spre poartă. 

— Aşteaptă! Te rog, aşteaptă! Am rămas aici. 

Ajunse la poarta de la intrare închisă tocmai la timp pentru a vedea 
cum persoana cu pelerină dispare în ceaţă. 

Apucă barele de fier şi începu să le zgâlţâie cu toată puterea. 

Era în zadar. Se afla acolo, închisă pe vecie, în grota aceea funebră. 
Deschise gura vrând să strige după ajutor. Era sigură că vizitiul care o 
adusese o va auzi. Dar, chiar atunci, auzi zgomotul roţilor trăsurii şi copitele 
cailor pe asfalt. Trăsura pleca. 

— Ajutor! striga Iphiginia cât putu de tare, dar, din cauza ceţei, părea 
că vorbele nu-i mai ieşeau din gură. Sunt aici în grotă! Te rog, ajută-mă! 

Nu se mai auzi nici un zgomot. Ceaţa părea că se îngroaşă la porţile 
mormântului de parcă se pregătea să invadeze şi interiorul. Iphiginia se simţi 
cuprinsă de mânie. 

— La naiba! 

Atunci observă un petic de hârtie care se afla la picioarele ei. Se aplecă 
şi îl ridică. Lumina lanternei o ajută să vadă că era sigilat cu ceară neagră. 

Ai fost avertizată. Data viitoare, dacă te mai amesteci, vei primi 
pedeapsa capitală. 

— La naiba! zise Iphiginia din nou, uitându-se la lampa pe care o ţinea 
în mână. Se întrebă cât avea să mai dureze. Apoi, se gândi la Marcus şi speră 
ca el să-i observe lipsa de la balul Sheltenham. 

Marcus străbătea cu paşi mari biblioteca lIphiginiei, când auzi, în sfârşit, 
uşa deschizându-se. Se întoarse şi o văzu pe Amelia. Purta o bonetă de 
noapte şi un halat de casă. Faţa îi era deosebit de palidă şi se vedea că era 
îngrijorată. 

— Unde naiba este Iphiginia, domnişoară Farley? Şi, înainte de a-mi 
răspunde, aş vrea să ştii că nu-mi arde minciuni. lphiginia trebuia să fie la ora 
unu la balul Sheltenham. Acum este deja ora două 

— Domnule, deşi nu vă plac prea tare, ţin să vă spun că este pentru 
prima oară când mă bucur că vă văd. Amelia închise uşa şi intră în încăpere. 
Se uită la ceasul din perete. Stau în aceasta stare de îngrijorare de la ora 
douăsprezece 

— Îngrijorare? Din ce cauză? Marcus îşi încleştă degetele de marginea 
de marmură a şemineului. Senzaţia pe care începuse s-o resimtă cu vreo oră 
în urmă pusese stăpânire pe el. Ceva nu era în regulă. 

— Sunt foarte îngrijorată din cauza Iphiginiei, domnule. 

— Ce-a mai făcut, de data asta? Dacă vrei să-mi spui că i-a mai venit 
vreo idee să cerceteze biroul cuiva, căutând ceară şi sigiliu, îţi declar că n-o 
să mai răspund de faptele mele. M-am săturat de nesocotinţa ci. 

Amelia îşi încleştă mâinile şi îl privi cu ochii ei trişti. 

— Este la cimitirul Reeding, domnule. 

Marcus rămase fără replică. 


— La cimitir? La ora asta? Pentru numele lui Dumnezeu ce caută acolo? 

— Lady Guthrie a mai primit o scrisoare de şantaj. 

— La dracu'! 

— | se cerea să lase banii într-un cavou din cimitirul Reeding. Iphiginia 
s-a hotărât să meargă acolo, în locul ei. 

Marcus se simţea de parcă ar fi făcut un pas în gol, de pe o stâncă. Pe 
moment, îl cuprinse teama, apoi mânia. 

— Cum de a îndrăznit să facă asta fără să-mi spună? 

— Iphiginia ştia că nu aveţi încredere în ea. De ce v-ar fi încredinţat 
acest secret? 

— De data asta a cam sărit peste cal, zise Marcus, îndreptându-se spre 
uşă. 

— Domnule, unde plecaţi? 

— Unde aş putea să plec? La cimitirul Reeding. 

— Vă mulţumesc din suflet, zise Amelia, eram atât de îngrijorată. 

— Fără mulţumiri, domnişoară. Mă îndoiesc că Iphiginia se va bucura să 
mă vadă. In starea de acum, cred că sunt la fel de amuzant ca şi stafiile din 
cimitir. 

Porţile cimitirului Reeding erau deschise. Mormintele şi monumentele 
funerare abia se vedeau în ceaţă. Marcus cobori din trăsură cu lanterna într-o 
mână şi cu pistolul în cealaltă. | se adresă lui Dinks: 

— Să mă aştepţi aici. 

— Da, domnule. Nu aveţi nevoie de ajutor? 

— Ai grijă să nu iasă nimeni. Dacă încearcă cineva să iasă înainte să mă 
întorc eu, opreşte-l. 

— Sigur, domnule. Dinks îşi scoase pistolul pe care îl ţinea ascuns 
printre sculele trăsurii. Am eu grijă de asta, domnule. 

Marcus intră în cimitir şi privi împrejur. Ceaţa era atât de deasă încât nu 
se putea vedea decât până la primul rând de morminte. Marcus privi în jos 
unde i se păru că vede o lumină care răzbătea prin iarbă, printre pietre. 
Descoperi că tocmai trecuse cineva pe acolo, întrucât firele de iarbă ude nu-şi 
reveniseră încă. Îi era imposibil să afle dacă persoana intrase sau ieşise din 
cimitir. Marcus merse înainte, urmărind firele de iarbă culcate. Trecu de nişte 
morminte mai mici, căutând un cavou care să se remarce. Deodată, din ceaţă 
se ivi ceva care arăta ca o grotă. Presimţirea rea se accentuă; paşii pe care îi 
urmărise duceau până la intrarea unde se aflau nişte porţi de fier. O dâră de 
lumină care răzbătea din interiorul monumentului indica prezenţa unei lămpi: 

— Iphiginia! începu el să strige. 

Marcus se apropie de porțile cavoului şi descoperi că erau încuiate. 
Lăsă lampa pe pământ, dar nu şi pistolul. Incepu să scuture porţile de fier cu 
furie şi cu forţa unui animal înlănţuit. Porţile grele se zguduiau fără să se 
deschidă însă. 

— Iphiginia eşti acolo? Pentru Dumnezeu, răspunde! 

— Marcus! Lumina se apropie de el. Se auziră paşi pe dalele de piatră. 
Mulţumesc lui Dumnezeu că ai venit. 


— La naiba! zise el, urmărind cum apare lphiginia din capătul cel mai 
întunecat. O să-l omor pe cel care a făcut asta, îţi jur! 

Iphiginia se năpusti spre porţile de fier. Apoi se opri. Pelerina cea mare 
şi greoaie o făcu să se împiedice. Ochii ei păreau imenşi, văzuţi de sub glugă. 
Marcus simţi că i se accelerează pulsul când văzu trăsăturile ei dragi 
schimonosite de groază. Gura îi tremura. Respira atât de repede. Era evident 
că groaza pusese stăpânire pe ea şi că încerca din răsputeri să se controleze. 
Marcus ştia că numai voinţa ei de fier şi curajul o ajutaseră. Fu cuprins dintr-o 
dată de admiraţie pentru ea. 

— Am văzut lumina. Vocea lphiginiei tremura, dar reuşea să-şi 
controleze vorbele. Se apucă de barele porţii. M-am rugat la Dumnezeu să fii 
tu, dar nu eram sigură, aşa că am stat ascunsă. 

Marcus introduse mâna printre barele porţii şi îi prinse bărbia. 

— Mă duc după vizitiul meu. Cred că are sculele necesare pentru ca să 
spargem lacătul. Stai aici. Mă întorc imediat. 

Iphiginia încercă să glumească: 

— Nici n-aş avea unde să plec. 

— Nu, zise Marcus îndurerat şi nici nu cred c-o să mai ieşi vreodată 
noaptea fără mine. 

Îi trebui aproape un sfert de oră lui Marcus ca să spargă lacătul. Când în 
sfârşit reuşi, îi preda dalta şi ciocanul lui Dinks. 

— Uite, ia-le. 

— Da, domnule. 

Dinks primi sculele. 

Marcus deschise porţile şi i se aruncă în braţe. 

— Marcus. 

Fu cuprins de o mare satisfacţie. O îmbrăţişă şi o ţinu aşa, până când se 
opri din tremurat. 

— La naiba, lphiginia. Să nu mai faci asta niciodată, îi şopti el. 

Apoi, îl privi pe Dinks peste capul ei şi-l spuse: 

— Haide să plecăm. 

— Eu n-am nimic împotrivă, domnule, spuse Dinks, n-aş putea spune că 
mă dau în vânt după asemenea excursii, în cimitir, la trei noaptea. 

Iphiginia ridică încet capul şi îl privi pe Marcus, apoi pe Dinks. 

— Vă mulţumesc amândurora, şopti ea. N-o să uit niciodată prin ce-am 
trecut. 

— Staţi liniştită, doamnă, zise Dinks, ridicându-şi încet pălăria. Sunt în 
serviciul domnului conte de peste zece ani. Nici noi n-am mai trecut prin aşa 
ceva. 

— Haideţi! Marcus o sprijini de braţ pe lIphiginia. Ai pierdut prea mult 
timp în locul ăsta blestemat. O conduse printre pietrele funerare, ieşiră pe 
porţile cimitirului şi, urcând în trăsură, îi spuse lui Dinks: Mergem la nr. 5, pe 
Morning Rose Square. 

— Prea bine, domnule. 

Marcus urcă în trăsură şi se aşeză faţă în faţă cu lphiginia. Trase 
perdelele şi se lăsă pe spate pentru a studia figura lIphiginiei. Ochii ei erau 


încă speriaţi, dar în rest arăta destul de bine, dacă avea în vedere prin ce 
trecuse. Un moment el îşi permise să savureze sentimentele pe care le 
încercase când, cu câteva minute în urmă, ea îi aterizase în braţe. Apoi îşi 
arătă supărarea. 

— Iphiginia, ceea ce ai făcut în seara asta constituie o aventură inutilă, 
nesăbuită, poate şi cea mai periculoasă din câte îmi amintesc. Te consideri o 
femeie inteligentă. Poţi să-mi spui dacă ai gândit vreun pic la ceea ce ai 
hotărât să faci? 

— Marcus... 

— La naiba, ce ai vrut să faci? 

Ea începu să clipească des. 

— Domnule, aşa ţi-ai certat toate amantele? 

— Nu, doamnă, spuse el printre dinţi. Dar nici n-am avut vreo amantă 
ca dumneata. 

Iphiginia îşi reţinu un zâmbet. Încet, îi reapăru lumina din ochi. 

— Vrei să spui că niciodată n-ai mai avut o amantă numai cu numele? 

— Nu. Şi dacă avem în vedere că în realitate nu-mi eşti amantă, ce aş 
mai putea spune!. Dumnezeule, Iphiginia, prin ce-am trecut în seara asta! 
Cum ai reuşit să rămâi încuiată în mormântul ăla? 

— Presupun că ai vorbit cu Amelia? 

— Sigur, domnişoara Farley mi-a spus unde te pot găsi. 

— Atunci, cred că ţi-a mai spus şi despre instrucţiunile din scrisoare. 
Scria foarte clar că banii trebuiau depuşi în interiorul monumentului. 

— Da. 

— După ce am intrat, a venit cineva după mine şi a închis porţile, zise 
Iphiginia încet. 

Marcus se înfioră. Apoi, se aplecă spre ea. 

— Ai văzut cine era? 

— Nu. Persoana purta pelerină cu glugă, ca şi mine. Nu i-am văzut faţa. 
Nici măcar nu ştiu dacă era femeie sau bărbat. Iphiginia umblă în buzunarul 
pelerinei. Dar a lăsat asta. 

Marcus luă biletul din mâna ei şi citi repede: 

— Este o ameninţare. 

— Da. El sau ea ştia clar că eu nu sunt mătuşa Zoe. 

— Atunci, acest mişel ştie prea multe. 

Marcus împături biletul. Îşi ridică privirea spre ea şi o întrebă: 

— Cu banii ce-ai făcut? 

Iphiginia făcu ochii mari: 

— Doamne, i-am lăsat acolo! _ 

— La naiba! Marcus se ridică şi deschise uşiţa spre vizitiu. Intoarce-te, 
Dinks. Mergem înapoi, la cimitir. Repede. 

Dinks ridică din umeri: 

— Bine, domnule!. 

Iphiginia se încruntă: 

— Crezi c-o să ajungem la timp ca să-l prindem când ia banii? 

— Nu cred. Norocul nu prea m-a ajutat în ultima vreme. 


Marcus sări din trăsură când ajunseră la porţile cimitirului. Alergă direct 
spre mormântul de piatră. Iphiginia alerga în urma lui, cu poalele pelerinei 
ridicate. Ajunseseră prea târziu. În scurta perioadă de timp care trecuse de 
când plecaseră ei de la cimitir, cineva se grăbise să ia banii. Iphiginia rămase 
privind ceața care înconjura mormântul doamnei Eaton. 

— Cred că ne-a urmărit tot timpul, şopti ea. A aşteptat, bucurându-se 
de mârşăvia pe care a pus-o la cale; tot timpul cât am fost închisă, ieşindu-mi 
din minţi, a stat aici. 

— Ştia c-o să te salveze cineva, zise Marcus încet. Dar cum a ştiut asta? 

Iphiginia îşi trase pelerina. 

— Aveţi dreptate, domnule. Oricine ar fi, ştie prea multe despre noi. 

CAPITOLUL 9 

Marcus, sprijinit de marginea şemineului din biblioteca Iphiginiei, schiţa 
un plan al cercetărilor. 

— O să începem cu monumentul funerar. Locul a fost ales cu multă 
grijă. Ar putea să existe o legătură între acest loc şi şantajist. 

— Poate. Iphiginia aşeză ceaşca de ceai pe farfurioară. Sau poate a ales 
acel loc pentru că era mai îndepărtat şi a urmărit să creeze o impresie 
neplăcută celei care aducea banii. Să ştii că nu s-a înşelat, recunoscu ea, 
cuprinsă de un fior. 

Amelia rămăsese cu privirea aţintită spre focul pe care îl aprinsese 
Marcus. 

— Oricine ar fi, este un sadic, pentru că îi place să bage spaima în 
oameni; mai întâi cu ameninţări, iar acum cu stafii şi morminte. Dar ce 
legătură ar putea fi între şantaj şi mormântul doamnei Eaton? 

— Nu ştiu, zise Marcus. Ar trebui să facem câteva cercetări. 

— Sunt de acord, spuse lphiginia. 

Marcus o privi. El tot mai considera că totul era pus la cale de cineva 
care voia s-o sperie pe Iphiginia. Strânse din pumni. Încercă să-şi înfrâneze 
mânia care îl cuprinsese şi să fie mai raţional, gândindu-se la ea. Era 
mulţumit să constate că ea nu era şocată, după orele petrecute în cimitir. Se 
întreba dacă vreo altă femeie ar fi ieşit tot atât de bine, după o astfel de 
experienţă. Nici vreun bărbat nu s-ar fi descurcat mai bine. Această „amantă 
numai cu numele” avea mare curaj, se gândi el. Oricum, când va reuşi să 
prindă persoana care o închisese acolo pe lphiginia, va avea o mare plăcere 
s-o răzbune. 

— Cum intenţionaţi să procedaţi, domnule? întrebă Amelia. 

Marcus se aştepta la această întrebare. 

— La început, trebuie să descoperim cine a fost doamna Eaton şi apoi 
să vedem cine i-a ridicat un astfel de mormânt. 

— Contabilul nostru, domnul Manwaring, se poate ocupa de asta, zise 
Iphiginia. 

Marcus îşi aminti de bărbatul pe care îl văzuse plecând din casa 
aceasta, cu o zi înainte. Acest Manwaring avea liber acces în casa ei, se gândi 
Marcus. 


— O să-l pun eu pe contabilul meu să se intereseze de treaba asta, zise 
el, apoi se opri pentru că îşi aminti ceva. La naiba! zise el. Nu este posibil. Cel 
puţin, nu imediat. 

— Ce s-a întâmplat, domnule? întrebă Iphiginia. 

— Barclay este plecat din oraş, cu treburi. Marcus începu să bată cu 
degetele în marmură. Nu avea cum să le explice faptul că-l trimisese pe 
Barclay la Devon să se informeze despre trecutul Iphiginiei. Dar nu va lipsi 
mult. O să-i spun să rezolve problema când vine. 

— Sunteţi sigur că nu vreţi să-l rugăm pe domnul Manwaring să se 
ocupe de asta? întrebă Iphiginia. El se pricepe să obţină informaţii, ce zici, 
Amelia? 

— Da, spuse aceasta. Ştie s-o facă. ` 

— Nu, zise Marcus, încruntat. Barclay poate s-o facă mai bine. Işi mută 
privirea de la Iphiginia la Amelia şi înapoi. De când l-aţi angajat pe 
Manwaring? ` 

— De trei ani, spuse Iphiginia. Işi face treaba destul de bine. De ce 
întrebaţi, domnule? 

Marcus ridică din umeri. 

— Nu am un motiv anume. Dar mă gândeam că un contabil ştie multe 
despre viaţa celui care l-a angajat. Nu-l suspectaţi de implicare în şantaj? 

— Este exclus, zise Amelia, cu multă convingere. Manwaring este un 
domn. Are un caracter deosebit. Nu ar face aşa ceva. 

— Amelia are dreptate. Sprâncenele fine ale Iphiginiei se arcuiră. 
Manwaring este un domn decent. 

Marcus consideră că nu era cazul să le explice celor două că unii 
bărbaţi păreau de onoare, dar de fapt nu ştiau cum să-şi mai ascundă lipsa 
de integritate. 

— Foarte bine, zise Marcus, este contabilul vostru. Vă accept şi eu 
punctul de vedere. 

— Aşa şi trebuie, şopti Iphiginia. 

— Oricum, continuă Marcus, chiar dacă el ar fi fost cel ce o şantaja pe 
lady Guthrie, nu văd cum putea să afle secretul prietenei mele. 

— Nu este nici o legătură, domnule, zise Iphiginia zâmbindu-i atât de 
dulce cum numai ea ştia s-o facă. Domnule, această nouă suspiciune legată 
de Manwaring te va determina oare să mă scoţi pe mine de pe lista 
suspecţilor? 

— Presupun că este posibil ca tu să fi organizat totul pentru a mă face 
să cred că eşti nevinovată, deşi eu nu pot să cred. 

Iphiginiei îi pieri zâmbetul. 

— Mulţumesc foarte mult, domnule. Dar nu vrei să te gândeşti că şi eu 
aş putea interpreta evenimentele în aşa fel încât să te scot vinovat? 

Asta îl irită. 

— Nu fi ridicolă, Iphiginia. 

— Ce ţi se pare ridicol, domnule? îl provocă ea. Şi dumneata ai putea fi 
şantajistul, este clar. 


Ea vorbea cu multă seriozitate. Marcus era uimit. Ştia că felul lui de a fi 
stârnise multe bârfe în ultimii ani. Mai ales cele legate de duce şi de moartea 
lui Spalding. Dar nimeni nu făcuse asemenea speculaţii în faţa lui. Nimeni nu 
îndrăznise. 

— Eşti ori foarte prostuţă, ori prea îndrăzneață, lphiginia. Oricum, ai 
mers prea departe. 

— Sau n-am ajuns încă prea departe, zise ea. 

Amelia o privi insistent. 

— Iphiginia, eu nu cred că toate cercetările astea vor duce undeva. 

— Din contră, zise lphiginia, ţintuindu-l pe Marcus cu privirea. Aş vrea 
să stabilim ceva. Haideţi să revedem evenimentele. Ni s-a spus că sunteţi un 
om dur, domnule, şi că sunteţi extrem de inteligent. Este normal să fi aflat 
multe secrete de-a lungul anilor. 

— Ajunge, lphiginia, o preveni el. 

Ea reacţionă de parcă nu l-ar fi auzit. 

— Dumneata, domnule, puteai trimite scrisorile de şantaj, sau poate ai 
fost cel care, îmbrăcat în pelerină, m-a încuiat în monumentul funerar. 

Marcus era furios. 

— Doamnă, cred că mă insulţi. 

— Şi dumneata, de asemenea, m-ai insultat în ultimele zile. 

— Acţiunile dumitale au fost ciudate chiar de la început. Te-ai erijat în 
amanta mea, te-ai strecurat în birourile unor persoane pentru a le cerceta. Ai 
fost în galeria Lartmore. Ai dat buzna în cimitir cu cinci mii de lire, care au 
dispărut. 

— Te rog, domnule, zise Amelia, aşa nu ajungem nicăieri. 

— O, ba da, zise lphiginia. Numai aşa va înţelege domnul conte că şi 
acţiunile lui pot părea la fel de ciudate ca ale mele. 

Marcus pufni dispreţuitor: 

— La naiba, nu sunt eu şantajistul. 

— Nici n-am crezut vreodată că eşti, spuse Iphiginia, am glumit, doar. 

Marcus se depărtă de şemineu. Traversă încăperea spre lphiginia, care 
stătea pe o sofa stil grecesc şi se opri în faţa ei. 

— Au fost unii care au murit pentru mai puţin. 

— Poate, dar nu cred că au murit de mâna dumitale, domnule. Eşti prea 
inteligent ca să faci provocări de acest gen. 

— Crezi că onoarea unui bărbat este ceva minor? 

— Nu, sigur că nu. Şi nici cea a unei femei. Dar omul nu-şi poate apăra 
onoarea numai pe câmpul de luptă, nu? Adevărul nu se poate restabili 
împuşcând pe cineva. 

Marcus se aplecă sprijinindu-şi un braţ pe spătarul sofalei, iar pe 
celălalt de marginea ei. lphiginia deveni astfel prizoniera lui. 

— Nici nu-ţi dai seama cât de binevenit poate fi un glonţ care să 
liniştească toate bârfele. 

— Mă îndoiesc. Eu cred că nu le poate linişti, ci doar le face să continue 
pe ascuns. Dar cui îi pasă de bârfe? Noi doi avem privilegiul de a fi imuni la 
bârfe, aşa este, domnule? 


— Există limite pentru orice, Iphiginia, iar tu ai atins limitele indulgenţei 
mele. „O amantă numai cu numele” nu poate merge mai departe. 

— De unde ştiţi, domnule? Tocmai aţi recunoscut că n-aţi mai avut 
amante numai cu numele. 

Amelia ridică o mână. 

— Cred că ar fi mai potrivit să încheiaţi această discuţie, până nu se 
transformă în ceartă. 

Marcus o privi. 

— Aveţi dreptate, domnişoară Farley. Vă mulţumesc pentru nota de 
rațiune pe care aţi adus-o conversaţiei noastre. 

— Nu aveţi pentru ce să-mi mulţumiţi, domnule. 

Marcus se ridică şi începu să măsoare încăperea cu paşi mari. 

— Ar fi mai bine să ne întoarcem la probleme mai importante. Tocmai 
mi-a venit o altă idee. 

Iphiginia se aşeză şi-şi aranja fustele ca o pisică ce-şi linge blana, după 
ce a fost puţin smotocită. 

— Ce idee aveţi, domnule? 

— Mă gândeam la afirmaţia de la care a pornit discuţia noastră. 

— De la ideea că un contabil poate obţine multe informaţii despre viaţa 
persoanei pe care o serveşte? zise Iphiginia şi îl privi curioasă. Şi ce vreţi să 
spuneţi cu asta? 

— Cred că aceşti bărbaţi nu sunt singurii care au acces la informaţii de 
acest gen. Mai sunt şi alte persoane în casele oamenilor care prin diferite 
împrejurări ajung să le cunoască secretele. 

Amelia îl privi cu atenţie: 

— Vă referiţi la servitori? Nu cred că acest şantaj este pus la cale deo 
servitoare. 

— De acord, zise lphiginia. Acest şantajist se simte în societate ca la el 
acasă. Nu uita, domnule, că a ştiut de planurile dumitale de a sta o lună la 
conac. 

— lar sigiliul cu phoenix denotă o oarecare familiaritate cu temele 
clasice, adăugă Amelia. Un servitor nu poate face asemenea asociaţii. 
` — Scrisorile sunt scrise de o mână fină, educată, interveni Iphiginia. 
Incă de la început am căzut de acord că scrisul bine format şi limbajul 
scrisorilor denotă o persoană educată. 

Marcus o privi. 

— O guvernantă sau o doamnă de companie n-ar putea scrie aşa ceva? 

Iphiginia şi Amelia îl priviră uimite. 

— Dumnezeule, şopti Amelia. Domnul conte are dreptate, Iphiginia. 
Guvernantele şi doamnele de companie ocupă un loc aparte între încăperile 
stăpânilor şi ale slugilor. Sunt la fel de bine educate ca şi stăpânii, dar nu se 
fac văzute întotdeauna. 

Iphiginia întrevăzu şi alte posibilităţi. 

— Şi deşi nu se duc la serate şi baluri, au acces la cele mai delicate 
amănunte din viaţa stăpânilor. Aud şi văd tot felul de lucruri. 

Marcus se încruntă: 


— Deci trebuie să căutăm o femeie care să ştie secretele a cel puţin 
două case. 

— Cineva care a lucrat la mătuşa Zoe cândva şi apoi în casa prietenei 
dumitale. 

Marcus ezită, neştiind cât ar trebui să divulge din secretul lui Hannah, 
fără a-i înşela încrederea. 

— Prietena mea este şantajată pentru ceva ce s-a întâmplat acum 
şapte ani. Mi-aţi spus că secretul mătuşii este de acum optsprezece ani. 

— Da. Iphiginia îşi trecu mâna peste braţul sofalei. Este o teorie 
interesantă, domnule, dar nu cred că voi descoperi vreo persoană care a 
lucrat în ambele case. 

— Dar merită să cercetăm, spuse Marcus. Ipoteza mea este mai reală 
decât a ta. Nu cred că ceea ce ai întreprins scotocind prin birourile acelea a 
avut vreun rost. 

Iphiginia îl privi insistent. 

— Nu sunt de acord, domnule. Teoria mea este mult mai rezonabilă şi 
mai logică decât a dumitale. Şi mai aduce şi dovezi. Am stabilit că există un 
cerc de persoane care fac parte atât din sfera dumitale cât şi din cea a 
lordului Guthrie. Teoria dumitale se bazează doar pe elemente conjuncturale. 

— Poate că n-am dovedit nimic, încă, zise Marcus, dar vei vedea că 
teoria mea va aduce mai multe elemente noi decât a dumitale. 

— Nu este adevărat. În plus, aş vrea să scot în evidenţă că... 

Amelia ridică o mână şi ceru să se facă tăcere. 

— Vă rog încă o dată, nu puteţi renunţa la aceste arogante inutile? Nu 
ne aduc nimic bun. 

Marcus zâmbi. 

— Domnişoară Farley, dumneata eşti vocea bunului-simţ. Este clar că 
Iphiginia nu poate gândi limpede în seara asta. Mi se pare normal, dacă ne 
gândim prin ce a trecut. 

— Nu ai dreptate, sări lphiginia. Gândesc la fel de clar ca şi dumneata, 
Masters. 

— Trebuie să admiţi totuşi că suntem pregătiţi în domenii diferite, spuse 
Marcus politicos. Dumneata excelezi în antichităţi şi în clasicism, un subiect 
care nu are nimic comun cu ceea ce vrem să rezolvăm. Pe de altă parte, eu 
am preocupări ştiinţifice şi tehnice, de aceea am fost obişnuit să gândesc mai 
complet şi mai logic decât dumneata. 

Iphiginia sări de pe sofa. 

— Ce arogant eşti, domnule. 

— Vă rog, îi imploră Amelia. Dacă nu încetaţi această ceartă stupidă, nu 
vom ajunge la nici un rezultat. 

— Sunt de acord, zise Marcus. Deci, o să procedăm logic. După cum am 
mai spus, o să-i cer lui Barclay să facă cercetări asupra mormântului din 
cimitirul Reeding, imediat ce revine în oraş. Între timp, dumneata întreabă-ţi 
mătuşa dacă a avut vreo doamnă de companie care să-i fi ştiut secretul. Eu 
voi pune aceeaşi întrebare prietenei mele. 

— Mda, mormăi lphiginia. 


Marcus îi evită privirea îmbufnată. 

— O să vedem ce rezultate obţinem. Dar, între timp, cred că ar fi 
indicat să te scot din Londra câteva zile, doamnă. 

— Nici vorbă, spuse Iphiginia. De ce să plec din Londra? Am atâtea de 
făcut aici. 

Marcus dădu din cap. 

— Acest şantajist devine tot mai periculos. Ceea ce a făcut în seara 
asta dovedeşte că-ţi poate face mult rău. 

— Dar nu mi-a făcut nici un rău până acum. M-a speriat doar. 

— Domnul are dreptate, zise Amelia şi îşi strânse mâinile în poală. 
Scrisoarea spune clar că a fost numai un avertisment, Iphiginia. Cine ştie la 
ce se mai pretează individul? 

— În mod sigur mai urmează şi altele, insistă Marcus. Cred că ar fi bine 
să am eu grijă de lphiginia până vom face cercetările de rigoare. 

— Prostii, zise Iphiginia. 

Amelia o ignoră. Îl privi pe Marcus. 

— Şi cum propuneţi să aveţi grijă de ea, domnule? 

Marcus îşi ordonă în gând posibilităţile. 

— Poate că lphiginia ar vrea să se întoarcă acasă, o perioadă. 

— Nici vorbă nu poate fi, domnule. Imposibil. Nu mă întorc şi gata. 

Marcus remarcă vehementa din glasul ei. Era interesant de ştiut ce 
aflase Barclay la Devon. 

— În acest caz, cred că vom accepta invitaţia lui lady Pettigrew şi vom 
petrece câteva zile la moşia ei din Hampshire. 

Iphiginia păru că agreează propunerea. 

— Asta mi-ar da prilejul să scotocesc prin biroul lui Pettigrew, zise ea. 

Marcus îşi înăbuşi o înjurătură. 

— O să mă ocup eu de asta. Dumneata vei examina Templul Vestalei, 
aşa cum i-ai promis lui lady Pettigrew. 

— Eşti sigur că poţi verifica aşa cum trebuie biblioteca lui Pettigrew? 
întrebă Iphiginia. 

— Să sperăm că o să mă descurc. Am văzut cum i-ai scotocit biroul lui 
Lartmore. Cum aş putea să dau greş când am avut un asemenea exemplu? 

Iphiginia îşi muşcă buzele. 

— Foarte bine, domnule, vom merge la Hampshire. 

Marcus oftă uşurat. Cel puţin Iphiginia avea să se afle în siguranţă sub 
privirile lui. Când se vor întoarce la Londra, puteau să discute cu Barclay, să 
vadă ce a aflat. Marcus intenţiona să-l facă să investigheze tot ceea ce era 
legat de mormântul doamnei Eaton. Ceva îi spunea că există o legătură între 
şantaj şi acest mormânt. Avea o intuiţie puternică în legătură cu aceasta. Se 
hotărî să se ocupe îndeaproape de problemă, până la rezolvarea ei. Acest 
şantajist începuse să-l cam supere, mersese prea departe ameninţând-o pe 
Iphiginia. Nu se va opri până ce nu-l va găsi. 

Peste trei zile, Marcus se afla în biblioteca Pettigrew şi studia cu interes 
titlurile: Cicero, Virgil, Newton, Legăturile filosofice ale societăţii regale. 


— Te felicit pentru această colecţie extrem de variată şi completă, 
Pettigrew. N-am crezut că ai atâtea preocupări. 

Pettigrew era o persoană căreia nu-i plăcea societatea, era un tip retras 
şi un introvertit, spre deosebire de doamna sa. 

— Un bărbat mai trebuie să citească şi altceva pe lângă ziare, dacă nu 
vrea să-i putrezească mintea. 

— Bine spus. Marcus luă un volum din Legăturile filosofice ale societăţii 
regale şi îl răsfoi. Te deranjează să mi-l împrumuţi? 

— Deloc. Pettigrew turnă nişte vin într-un pahar. Te superi dacă te întreb 
cât timp veţi sta aici? 

Marcus încercă să ignore lipsa de ospitalitate a lui Pettigrew. Observase 
încă de la sosire că petrecerea era numai a doamnei Pettigrew. Soţul ei, care 
era un tip retras, fugea de musafiri. 

— Cred c-o să rămânem aici doar câteva zile. Soţia dumitale a rugat-o 
pe doamna Bright să-i spună care este părerea ei despre Templul Vestalei. 
Fără îndoială, îi vor trebui câteva zile ca să facă măsurători şi să le compare 
cu originalul din Italia. 

— Dar acest Templu este un original, conchise Pettigrew, dând paharul 
peste cap. Nu văd de ce ne-artrebui părerea doamnei Bright. Apoi îl privi pe 
Marcus. Nu vă supăraţi, domnule. Am înţeles că doamna Bright vă este bună 
prietenă. 

— Da, este, zise Marcus, examinând conţinutul Legăturilor filosofice ale 
societăţii regale. Volumul era apărut cu un an înainte. Descoperi un articol al 
său cuprinzând observaţii astronomice. Desigur, Marcus citise acest număr 
din Legăturile filosofice, înainte de a-şi fi primit propriu-i exemplar. Dar 
trecuse peste ultimul număr editat de Societate. În urmă cu vreo nouă luni 
nu-l prea interesau problemele de astronomie; pe vremea aceea se interesa 
doar de proprietăţile luminii şi ale suprafeţelor care o reflectau, nu şi de stele. 

— O cunoaşteţi de mult? 

— Pe cine? Pe doamna Bright? Marcus îşi ridică privirile din carte. Nu, n- 
o cunosc de prea multă vreme. 

— Inţeleg. Este o femeie aparte. 

— Da, este deosebită. Am descoperit că avem pasiuni comune. 

Pettigrew se încruntă şi îl privi confuz: 

— Doar nu vă interesează şi pe dumneavoastră antichităţile? 

— Ba da, au început să prezinte ceva interes pentru mine. Marcus 
închise Legăturile filosofice. Apropo, valetul meu a uitat să-mi ia hârtie de 
scris. Aţi putea să-mi Împrumutați câteva foi? Am de scris nişte scrisori. 

— Poftim? O, da cum să nu! Poftiţi, zise Pettigrew şi îi arătă biroul. 
Serviţi-vă. 

— Mi-ar trebui şi nişte ceară. Sper că nu vă supăraţi? 

— O găsiţi acolo, lângă globul pământesc. 

— Sunteţi foarte amabil. 

— Vă puteţi folosi de biroul meu pentru a vă scrie corespondenţa. 
Pettigrew oftă. Numai Dumnezeu ştie când o să am ocazia să-l mai folosesc, 
cu atâta lume pe-aici. Nu ştiu de ce îi place nevesti-mii să aducă atâta lume 


aici, când poate folosi casa din Londra. l-am spus că dacă vrea să se distreze, 
s-o facă acolo. 

— Are şi dânsa dreptul de a se mândri cu Templul Vestalei. 

— Ar fi ceva deosebit dacă ar exista şi câteva virgine cu care să se 
laude, dar în zilele noastre sunt la fel de rare ca unicornii sau ca păsările 
phoenix, nu? 

Marcus se uita la pajiştea din faţa ferestrei. 

— Aţi spus phoenix? 

— Ştiţi, mă refer la acea pasăre mitologică, aceea care renaşte din 
propria-i cenuşă. 

— Am pierdut interesul faţă de creaturile mitologice în acelaşi timp 
când l-am pierdut şi pe cel faţă de virgine, spuse Marcus. 

— Ce seară plăcută! zise Iphiginia privind cerul. 

Îl trase pe Marcus spre terasă, sub pretextul de a admira liniştea serii 
de vară, înainte de a se culca. De fapt, voia să afle dacă el avea noutăţi 
despre biroul domnului Pettigrew. Era nerăbdătoare să discute cu el între 
patru ochi, deoarece peste zi nu avusese ocazia. 

Dar, o dată ce îl avu doar pentru ea, vegheaţi numai de stele, nu mai fu 
atât de nerăbdătoare să discute despre ceea ce aflase el. Işi dădu seama că 
de fapt îşi dorea să se bucure împreună cu el de linişte şi singurătate. Era 
aproape miezul nopţii. După o seară petrecută la jocul de cărţi, majoritatea 
musafirilor se culcaseră. Deşi în oraş se aflau în plin sezon, aici, la ţară, nu 
prea erau baluri şi serate care să ţină musafirii până dimineaţa. Retragerea la 
tară pentru câteva zile era cel mai bun mod de fortificare după viaţa 
trepidantă de la oraş. O briză blândă stârnea frunzele copacilor din apropiere. 
Mirosul florilor plutea în aer. lphiginia trase aer adânc în piept, savurând 
mirosul nopţii. 

— Este atât de limpede şi de clar, spuse Marcus, care se sprijinea de 
balustrada sculptată. Ochii îi erau aţintiţi spre cer. Aş da orice să fiu la moşia 
mea din Yorkshire, acum. 

— De ce îţi doreşti asta atât de mult? 

— Pentru că acolo am telescopul. 

— Telescopul? Te interesează astronomia? 

— Da. 

Iphiginia fu intrigată de descoperire. Oricât de multe lucruri aflase 
despre acest om, el îi oferea alte şi alte secrete neexplorate. 

— N-am ştiut asta, domnule. 

Marcus făcu o grimasă: 

— Chiar ai crezut că ai aflat totul despre mine, în cercetările tale, când 
ţi-ai studiat rolul de amantă? 

— Nu, dragul meu. Iphiginia simţi că se îmbujorează. Dar am crezut că 
am cercetat destul de aprofundat preocupările dumitale, trecute şi prezente. 

— Nu-ţi face probleme, zise Marcus, continuând să privească cerul. Ai 
scăpat din vedere această pasiune a mea pentru că este destul de nouă. Mai 
întâi am început să studiez caracteristicile luminii şi oglinzile. 


Iphiginia lăsă deoparte întrebările despre ceara şi sigiliul cu phoenix. 
Era mult mai interesată să afle lucruri noi despre iubitul ei. 

— Şi cum ai ajuns pasionat de astronomie? 

— Foarte uşor, zise Marcus privind-o înainte de a contempla iar cerul. 
Pentru a studia stelele trebuie să cunoşti proprietăţile luminii, iar oglinzile pot 
fi folosite pentru a concentra lumina în aşa fel încât să se poată vedea la 
mare distanţă, în cer. 

— Te referi la oglinzile care se folosesc la telescoape? 

— Da. Aceste oglinzi pot concentra lumina în aşa fel încât să poată fi 
studiată. Tocmai am lucrat la un astfel de proiect. Apoi el o privi, ezitând. Am 
proiectat o instalaţie care îmi permite studiul luminii. 

— Cum funcţionează? 

— Cu o prismă şi un telescop mic, spuse el cu o mină tristă. lartă-mă. 
Cred că te plictisesc, pe tine te interesează antichităţile. 

— Nu, absolut deloc, îl asigură ea. După cum ştii, anticii erau 
preocupaţi de studierea cerului. Este adevărat că stelele şi unele planete 
poartă numele eroilor antichităţii? 

— Adevărat. 

— Spune-mi ce vrei să afli prin studiul luminii? 

— Nu sunt încă sigur, zise Marcus ridicând din umeri. Dar ceea cea 
scris William Herschel, acum câţiva ani, mi-a trezit interesul. 

— Despre ce este vorba? 

Marcus îi luă mâna şi o conduse spre treptele de piatră care coborau în 
grădină: 

— El a arătat că, de fapt, atunci când ne uităm la stele, ne uităm la 
trecutul nostru. 

— Nu înţeleg. 

— După toate calculele, pentru ca lumina stelelor să ajungă la noi are 
nevoie de mii de ani. 

— Da, desigur. Înţeleg ce vrei să spui. Lumina pe care o vedem a fost 
emisă cu mult timp în urmă, şopti lphiginia. Nu mi-am pus niciodată problema 
în acest fel. Ce informaţie interesantă. 

— Şi mie mi se pare, zise Marcus zâmbindu-i. Dar am aflat că nu sunt 
prea mulţi cei interesaţi de acest subiect. 

— Inţeleg. 

Iphiginia trăia un moment de fericire. Se simţea atât de bine pentru că 
el o ţinea de mână. Era parcă legată de Marcus atât fizic cât şi psihic. lar el 
nu mai vedea în ea pe autoarea şantajului. 

— Mi s-a spus adesea că sunt plictisitoare, domnule. 

— Nu pot să cred asta. 

— Dar ăsta este adevărul. Am fost forţată să duc o viaţă foarte retrasă 
până anul trecut. 

— Datorită vârstei şi infirmităţii soţului tău, nu? 

— Mda, domnul Bright nu prea ieşea mult în lume. 

— Şi de aceea nici tu. 

— Nu. 


— Spune-mi ceva, lphiginia, zise Marcus cu blândeţe. l-ai fost 
credincioasă soţului tău? 

Iphiginia simţi că nu mai are aer şi se împiedică de o piatră acoperită 
cu iarbă. 

— Ce întrebare ridicolă, domnule. 

El o linişti. 

— Ce ţi se pare atât de ciudat la întrebarea mea? Ai fost destul de mult 
în societate ca să ştii că soțiile credincioase sunt rare. 

— Din câte am observat eu, numărul soțiilor necredincioase este 
depăşit doar de cel al soţilor necredincioşi, îi replică ea. 

— Cred că ai dreptate. 

O dată ce câştigase în conversaţie şi reuşise să schimbe subiectul, 
Iphiginia deveni mai îndrăzneață. 

— Aţi fost un soţ credincios, domnule? 

Marcus făcu o pauză. ă 

— Nu-mi place să discut trecutul meu. In special despre căsnicie. 

Iphiginia deveni dintr-o dată rigidă. 

— Da, desigur. Cum de am ignorat celebrele dumneavoastră reguli? 
Spuneţi-mi, domnule, vă place să trăiţi conform acestora? 

— Mi-au fost de folos până acum. 

— Viaţa este scurtă, îi şopti Iphiginia. Cred că prea multe reguli pot face 
existenţa anostă. 

— Eu le folosesc pentru a-mi păstra intimitatea. 

— Dar cel care trăieşte după aceste reguli pierde atât de mult din viaţă, 
protestă Iphiginia. 

— Eu nu trăiesc după regulile societăţii, lphiginia, trăiesc după regulile 
mele. 

Conacul rămăsese mult în urmă. Se apropiaseră de o zonă cu grădini 
unde vegetaţia era bogată. Când lphiginia privi peste umăr, realiză că nu se 
mai vede deloc casa. Noaptea era luminată doar de stele şi de lună. 

— Parcă am fi singuri pe lume, zise ea. 

— Ce senzaţie plăcută, spuse Marcus, privind în jur. Ce este aici? 

Iphiginia văzu coloanele înalte, elegante, ale Templului Vestalei. 

— Acestea sunt ruinele. Am terminat în după-amiaza asta măsurătorile, 
în timp ce tu erai în biroul lui Pettigrew. Apropo, ce ai descoperit? 

— Pettigrew foloseşte ceara roşie. Nu exista nici o urmă de ceară 
neagră, iar sigiliul lui avea un cerb. 

— Ce dezamăgire! Ai controlat totul cu atenţie? 

— Da. Crede-mă. Pettigrew nu este cel care şantajează. Marcus se 
îndreptă spre o structură circulară. Acest templu este o copie a celui din 
Tivoli? 

Iphiginia oftă cu regret când auzi că Pettigrew trebuie eliminat de pe 
lista suspecţilor. Îşi concentră privirile asupra ruinelor. Luna îşi arunca lumina 
prin acoperişul deschis, împrumutându-le un aer mistic pe care acestea nu-l 
aveau în timpul zilei. 


— Este o copie reuşită, zise ea. Îţi dă acea senzaţie de frumos, pe care 
o găseşti numai la original. Observă ce proporţii au coloanele; cercul în care 
sunt construite este realizat prin măsurători atât de precise! 

— Într-adevăr. 

Iphiginia îşi dădu seama că Marcus o privea pe ea, nu templul. Ochii lui 
străluceau în întuneric. Inflexiunile calde ale vocii lui o făcură să se simtă ca 
şi când s-ar fi topit în interior. Trase aer în piept şi încercă să pară o erudită 
care face o remarcă obişnuită: 

— Poţi să-ţi şi imaginezi virginele vestale care păzeau focul sacru într- 
un asemenea cadru. 

— Ai o imaginaţie mult mai vie decât a mea. Marcus o conduse printre 
două coloane înalte. Se opriră în centru şi priviră în jur cu interes. Nu îmi pot 
imagina virgine pe aici, dar cadrul mă inspiră. 

Iphiginia simţi că i se usucă gura: 

— Adevărat? 

— Da. El îi cuprinse faţa cu palmele. Denumirea de lady Starlight ţi se 
potriveşte perfect, Iphiginia. Ai fost născută pentru a păşi pe o lumină de 
stea. 

Ea se simţi străbătută de fiori: 

Am fost născută ca să te iubesc pe tine, gândi ea. O cuprinse deodată o 
tristeţe fără seamăn. Nu-i va putea adresa aceste cuvinte niciodată, pentru 
că el nu voia să le audă. 

— Ţi-a plăcut să te erijezi în amanta mea, Iphiginia? 

— O, da. Enorm de mult. Am fost în centrul atenţiei; de fapt, când se va 
termina, o să-mi pară chiar rău. 

— Oare? 

— Ei, poate nu foarte rău, admise ea. Nu este prea plăcut să te simţi 
privită de atâţia ochi deodată. Dar trebuie să recunosc că a fost o mare 
aventură. La fel de interesantă ca şi călătoria în Italia.. 

Marcus ridică din sprâncene: 

— La fel de interesantă? Sunt dezamăgit, doamnă, să aud că faceţi 
asemenea comparații. 

Iphiginia fu îngrozită la gândul că l-a insultat fără să vrea. 

— N-am avut intenţia să vă jignesc, domnule. De fapt, rolul mi s-a părut 
foarte interesant. 

— Dar nu la fel de interesant ca ruinele din Pompei? 

— Ei, ruinele din Pompei sunt de neegalat, domnule, conchise ea. 
Puţine lucruri de pe faţa pământului se pot compara cu ele. 

— Da, presupun că aşa este. Dar permite-mi acum să adaug o notă de 
interes aventurii dumitale. 

O sărută. Iphiginia nu ştia dacă era lumina lunii sau căldura trupului lui 
Marcus, care o puse pe jar. 

CAPITOLUL 10 

Era locul potrivit, timpul potrivit şi era cu bărbatul potrivit. 


Iphiginia descoperi cu stupoare că totul îi era favorabil. Era ca şi cum 
tot ce făcuse ea de când lăsase în urmă viaţa aceea simplă şi plictisitoare din 
Deepford nu fusese decât în scopul de a pregăti acest moment. 

Era liberă. Nu mai avea obligaţii faţă de sora ei, nu mai trebuia să se 
supună normelor vieţii dintr-o localitate mică, nu mai trebuia să se ferească 
de privirile iscoditoare ale vecinilor. 

În ultimul an, ea încercase să-şi revină, să ducă o viaţă, normală şi era 
liberă să iubească. Trebuia să profite de această ocazie, îşi spusese. Cât 
despre consecinţe, avea să se gândească mai târziu la ele. 

Aceasta era cea mai mare aventură a vieţii ei şi se temuse de multe ori 
că nu va avea niciodată ocazia s-o experimenteze. 

Se ridică pe vârfuri şi îşi încolăci braţele de gâtul lui Marcus. El fu 
străbătut de fiori. Gemu şi o sărută cu şi mai multă pasiune. O strânse la 
pieptul lui, strivindu-i buzele. Iphiginia ofta încet şi se sprijini tot mai mult de 
el, cu toate simţurile-i care o luaseră razna. 

— lubita mea doamnă Starlight. Marcus îşi strecură o mână în decolteul 
ei. Îi dădu la o parte şalul alb, lăsându-i umerii goi. Nici nu ştii cât tânjesc 
după atingerea ta. 

— Da, te rog atinge-mă, Marcus, te rog. Ca din întâmplare, Iphiginia îşi 
lipi buzele de mâna lui. Simţi şalul cel moale de caşmir căzându-i la picioare. 
Era răscolită de felul în care o atingea el, era răscolită şi de lumina aceea 
difuză a lunii, care o predispunea la visare. Nimic nu mai părea real şi 
simţurile ei nu fuseseră niciodată mai vii. Mâinile lui căutau locul în care se 
încheia rochia lIphiginiei. Ea se simţi şocată în momentul în care Marcus găsi 
nasturii, îi desfăcu unul câte unul şi începu să-i lase corsajul în jos. Acum, 
sânii ei erau goi, expuşi mângâierilor lui. 

— Sunt atât de frumoşi! şopti Marcus, acoperindu-i cu sărutări. 

Iphiginia îşi simţi sânii atât de sensibili la atingerea lui fierbinte. Se 
cutremură realizând că, deşi el o atinsese atât de intim în galeria de statui 
Lartmore, n-o văzuse niciodată goală. 

Până în seara aceasta n-o mai văzuse goală nici un bărbat. Se simţea 
atât de stânjenită. Dar admiraţia din glasul lui Marcus avu un efect contrar. O 
făcu să se simtă irezistibilă. Dorinţa de a-i atinge trupul o făcu să depăşească 
orice ezitări. Ea se ridică pe vârfuri şi începu să-i desfacă nodul cravatei. 

— Aşa, şopti Marcus. 

Peste un minut, capetele cravatei atârnau liber. 

Iphiginia îl privi. Faţa lui luminată de razele lunii părea tăiată în piatră. 
Ochii lui străluceau. Buzele i se curbară, exprimând acea foame de ea, pe 
care o exprimau şi ochii. 

— Marcus? Nu ştia cum să-i spună. Nu ştia decât că-şi doreşte mai mult 
decât o sărutare. 

— De ce nu? spuse el, de parcă îi citise gândurile. Marcus îi trecu un 
deget peste faţă. M-am gândit să mai aştept până ajungem în dormitorul tău, 
dar unele lucruri nu se mai pot amâna, Marcus îşi aplecă încet capul şi sărută 
curba umerilor ei. Ea tremură uşor şi-şi introduse mâna sub cămaşa lui. Işi 
aşeză palmele pe pieptul lui. 


— Ce bine mă simt când te ating, dragul meu, şopti ea. Extraordinar. 
Îmi aminteşti de statuia lui Hercules pe care am văzut-o la Veneţia. 

Marcus începu să ofteze. 

— Te previn, doamnă, că eu nu sunt statuie, deşi, în acest moment, o 
parte a trupului meu este mai tare ca piatra. 

— Sunt conştientă de asta, şopti ea. Iphiginia îi simţea bărbăţia care o 
presa. Era intrigată şi alarmată. 

El o eliberă o secundă pentru a-şi scoate haina. O întinse apoi pe jos. 
Iphiginia îşi ridică privirea pentru a o întâlni pe cea a lui Marcus. Ştia că o va 
întinde pe haină şi că va face dragoste cu ea. Toate misterele cosmosului 
păreau că încep să se explice acum pentru ea. Era conştientă şi de faptul că 
dacă voia să oprească ceea ce urma să se desfăşoare între ei, trebuia s-o 
facă imediat. Iphiginia îi zâmbi lui Marcus, dar nu spuse nimic. Marcus părea 
vrăjit de zâmbetul ei. Pentru moment, nu mai făcu nici o mişcare. Apoi, cu o 
exclamaţie, o prinse în braţe şi o întinse pe haină. Iphiginia îl cuprinse cu 
braţele când el ajunse deasupra. Il trase spre ea de parcă ar fi vrut să-l 
păstreze aşa mereu. 

— Iphiginia... 

Atingerile lui Marcus nu mai erau reţinute. Continua să-i sărute fără 
oprire sânii. Mâinile lui puternice tremurau când îi atingeau trupul. Îi prinse 
sfârcurile între dinţi şi le muşcă uşor, apoi îi ridică încet fustele. Ea tremură 
de aşteptare, când simţi mâinile lui Marcus între coapsele ei. Se gândea că el 
o va atinge în acelaşi fel în care o atinsese în galeria lui Lartmore. De-abia 
aştepta repetarea acelor senzaţii fascinante. 

— Eşti pregătită pentru mine? Vocea lui Marcus suna ca şi cum el ar fi 
alergat într-o cursă cu obstacole. Te topeşti ca lumina unei stele, când te 
ating. 

— Oh! Iphiginia îşi ţinea ochii închişi. Picioarele îi erau strânse în jurul 
mâinii lui. Marcus începu s-o atingă încet, penetrând-o îndeajuns pentru a o 
face să tremure. 

— Marcus! O, Dumnezeule, Marcus! Voia mai mult de la el. Ea trebuia 
să primească mai mult de astă dată. Dar nu ştia cum să-i descrie ceea ce-i 
trebuia. Îşi ridică încet bazinul, arcuindu-se. 

— Eşti mai fierbinte decât soarele, spuse Marcus. 

Iphiginia scăpă un strigăt. Degetele ei se afundară în cămaşa lui 
Marcus, apoi în muşchii umerilor. Mâna lui Marcus nu se mai afla între 
picioarele ei. Îşi dădu seama că Marcus îşi descheia pantalonii. Acum ea 
intuia ce va urma. După ce văzuse statuile din galeria Lartmore, încerca să se 
pregătească singură. Numai că nu ştia la ce să se aştepte. 

— Sărută-mă, îi spuse Marcus. 

— Oh, da. Ea îl cuprinse. Această parte era destul de uşoară. Ştia cum 
să-l sărute şi să-l ţină strâns. _ 

— Dumnezeule, şopti Marcus. Imi tai respiraţia. 

Iphiginia îl simţi mişcându-se între picioarele ei, apoi simţi ceva mai 
mare decât degetul, care încerca s-o pătrundă. Ştiu de la început că nu va 
putea fi pătrunsă aşa de uşor. 


— Marcus, cred că este ceva în neregulă. 

— Eşti foarte strâmtă, spuse el. Părea că încearcă să-şi recapete glasul. 

— Dragul meu, eşti mult mai mare decât statuile din galeria Lartmore, 
spuse lphiginia disperată. 

— Nu este cazul să mă faci să râd acum, zise Marcus retrăgându-se 
uşor. lphiginia respiră uşurată. Dar, fără s-o prevină, el se forţă din nou în 
locul acela dureros. 

— Marcus! Ochii Iphiginiei rămăseseră larg deschişi, ca într-o stare de 
şoc. Rămase nemişcată. Nici nu mai putea respira. Dar reacţia ei nu fu nimic 
în comparaţie cu cea a lui Marcus. Îngropat în trupul ei, acesta rămase 
neclintit. 

— Pe dracu'! Pe dracu'! repeta el întruna. 

O tăcere teribilă cuprinse Templul Vestalei. 

— Întotdeauna este aşa? întrebă ea într-un târziu. Am crezut c-o să fie 
la fel ca în prima noapte când m-ai atins numai. 

Marcus îşi ridică încet capul şi o privi acuzator: 

— Eşti virgină. 

Prea târziu, era prea târziu, îşi spuse lphiginia, ca să-i repete povestea 
cu văduvia. 

— O, nu este adevărat, spuse lphiginia. Dar a trecut prea mult timp de 
când domnul Bright a murit. Şi chiar când trăia, nu prea excela în privilegiile 
sale de soţ. Şi nici măcar nu era atât de bine dezvoltat ca tine, dragul meu. 

— Eşti virgină, zise Marcus. M-ai minţit. 

Iphiginia îşi dădu seama că el era foarte furios. Fu cuprinsă de 
disperare. Nici nu ştia ce să mai facă. Era clar că el ghicise adevărul. Se gândi 
cum să-i potolească mânia. 

— Chiar dacă este aşa, nimeni nu ştie acest lucru, în afară de 
dumneata, domnule. În ochii lumii sunt văduvă. 

— Câte roluri joci, Iphiginia? 

Ochii ei se umplură de lacrimi. 

— În prezent nu joc nici un rol. 

— Pentru Dumnezeu, te rog să nu plângi. El îi cuprinse faţa cu mâinile. 
Nu suport lacrimile. Şi mai ales în această situaţie. 

Iphiginia fu cuprinsă de mânie şi neputinţă. 

— Nu plângeam, îl dezamăgi ea. Şi dacă tot vrei să continui pe acest 
ton cu mine, ar fi de preferat să te dai la o parte şi să mă laşi să mă ridic. Nu 
mă poţi forţa să stau întinsă aici şi să-ţi ascult comentariile. 

— Iphiginia! 

— Am spus să te dai la o parte. Îl împinse cu braţele. Era ca şi cum ar fi 
încercat să împingă un munte. 

— Oricum, răul s-a produs, prostuţo. 

— Nu mă consider schimbată în vreun fel, domnule. ÎI privi fix. Am vrut 
să fac dragoste cu tine. Cel puţin, aşa am gândit. 

— De ce? Spune-mi, la naiba, de ce? Crezi că te afli într-o altă aventură 
de a ta? Vreun alt turneu la Pompei, poate? 


— Da, poate, zise ea furioasă. Mai încercă o dată să-l dea la o parte. 
Dar ai stricat totul. 

— Dar de ce m-ai ales pe mine pentru asta? o întrebă Marcus, cu o 
voce dură. De ce n-ai recurs la Hoyt sau Lartmore sau oricare altul cu care să 
faci dragoste prima oară? 

— Pentru că te-am ales pe tine, un idiot cu pretenţii. Şi acum, dă-te la o 
parte. 

Marcus rămase buimac. 

— Iphiginia! 

— Dă-te jos, am spus. 

El tresări de parcă Iphiginia l-ar fi lovit. În lumina lunii, Iphiginia văzu 
sudoarea curgându-i pe frunte, chiar şi părul lui negru era plin de sudoare. 
Faţa îi era crispată. Toţi muşchii trupului îi erau încordaţi de parcă ar fi fost 
sculptați în marmură. Marcus îşi încleştă dinţii şi începu să se retragă încet 
din trupul ei. Iphiginia se răsuci nerăbdătoare. 

— Stai liniştită, zise Marcus. La naiba! Se smulse, eliberându-se de ea 
pe neaşteptate. 

— Au, strigă Iphiginia, m-a durut! 

Marcus nu-i acordă nici o atenţie. Trăsăturile lui erau contorsionate, în 
ceea ce părea a fi un proces dureros. Îşi reţinu respiraţia, tremură, gemu 
puternic, apoi căzu lângă ea. Nu-şi putu reţine un alt geamăt, mai profund, 
după care rămase nemişcat. 

— O, Dumnezeule, Marcus, ai păţit ceva? 

Iphiginia uitase de durerea ei. Se ridică într-un cot, îngrozită de 
prăbuşirea neaşteptată a lui Marcus. Fu cuprinsă de o teamă cumplită. Poate 
că Marcus murise şi era numai vina ei. Se ridică în genunchi. Apoi îl scutură 
de umăr. El nu se mişcă. Se aplecă deasupra lui să-i vadă faţa, care era 
întoarsă de la ea. Ochii îi erau închişi. Ea îşi aminti expresia feţei lui, dar cea 
de acum era total modificată. 

— Dumnezeule, ce am făcut? Dragul meu, mai trăieşti? Vorbeşte-mi, te 
rog, vorbeşte-mi. Se strădui să-i aşeze capul în poală. Nu îi fu prea uşor. Era 
atât de mare şi de greoi. Îi îndepărtă apoi părul de pe frunte. Îmi pare atât de 
rău, Marcus. Lacrimile începură să-i curgă pe obraji. N-am avut intenţia să te 
rănesc. Este ultimul lucru pe care l-aş face. Te rog, Marcus, nu muri. Nu muri 
acum, când te-am găsit. N-aş suporta asta. Te iubesc, Marcus! 

La naiba! La naiba cu tot ce se întâmplase. 

Marcus îşi pierduse din nou controlul de sine şi era disperat pentru că 
nu mai păţise asta din noaptea nunţii sale. Îşi risipise sămânţa ca un tânăr 
neexperimentat, care se afla la prima femeie, tot aşa cum făcuse şi cu Nora. | 
se păru că aude, după atâţia ani, vorbele ei încărcate de dispreţ şi mânie: „Ai 
nişte mâini de ţărănoi, nerodule”. 

— Marcus, Marcus, te rog, iartă-mă! Deschide ochii! Nu vreau să mori! 

Marcus deschise un singur ochi. 

— O, deci trăieşti, spuse lphiginia plină de speranţă. Mulţumesc lui 
Dumnezeu pentru asta. Ea încercă să-i ridice capul din poala ei. Aşteaptă aici, 
dragul meu. Nu te mişca. Mă duc până la conac să aduc ajutoare. 


Marcus deschise şi celălalt ochi şi o apucă de mână. 

— Nu este nevoie. 

— Dar este evident că ai nevoie de un medic. Ai suferit un atac, 
probabil. 

— Oricum, nu sunt probleme, o să supraviețuiesc, indiferent cum, 
domnişoară Bright. Marcus făcu o grimasă de dezgust. Ai reuşit să faci un 
bărbat de treizeci şi şase de ani să se simtă ca un începător de douăzeci. 

Ea îl privi îngrijorată. Continua să-l mângâie pe obraji. 

— Eşti sigur că nu ai nevoie de un doctor? 

— Sunt absolut sigur. Cred că o să am nevoie de o haină nouă, asta 
este sigur, glumi el, destinzându-se. Îi trecu prin minte că nu se purtase prea 
bine cu haina lui din material fin, una dintre creaţiile cele mai reuşite ale unui 
croitor de prestigiu. Nu ştiu dacă valetul meu va mai reuşi să salveze ceva 
din ea. 

— Îţi voi plăti eu o haină nouă, spuse Iphiginia, din tot sufletul. Este 
numai vina mea. 

Marcus de-abia reuşi să-şi reţină o înjurătură. 

— Ar fi trebuit să ghicesc că vei fi la fel de originală în rolul inocentei, 
ca şi în cel al văduvei. 

— Bine, spune-mi ce vrei, Marcus. Dar să ştii că nu mă consider vreo 
puştoaică de pe băncile şcolii. Sunt destul de matură ca să pot lua propriile- 
mi decizii. 

— Ai fost virgină, îşi exprimă Marcus cu ciudă tardivă consternarea, pe 
când se ridica. Eu nu am legături cu virginele, este una dintre regulile mele 
de bază. N-am încălcat-o niciodată până în seara asta. 

— Trebuie să iei partea bună a lucrurilor, domnule, spuse Iphiginia, 
zâmbindu-i. Nu mai sunt virgină, deci nu-ţi vei mai încălca principiile când vei 
fi cu mine. 

Marcus se simţi cuprins de mânie. 

— La naiba, femeie, asta nu este o glumă! îţi spun acum că această 
gură atât de frumoasă pe care o ai poate înnebuni orice bărbat. Dacă nu ţi-aş 
fi luat virginitatea chiar acum, aş fi fost foarte tentat să te aşez pe genunchi 
şi să te altoiesc pentru această remarcă stupidă. 

Iphiginiei îi cam pieri zâmbetul. 

— Domnule, înţeleg că sunteţi supărat pentru că aţi încălcat una din 
normele dumneavoastră de viaţă. Dar nu trebuie să va învinuiți chiar aşa de 
tare. 

Marcus începuse să se înceheie la pantaloni. 

— O virgină care pozează în văduvă! Se simţea îngrozitor, parcă nici 
mintea nu-l mai ajuta. Trebuia să bănuiesc! 

— Eşti ridicol, domnule. De unde puteai să bănuieşti? 

Marcus se ridică şi rămase uitându-se la ea. Era ca paralizat de 
imaginea ei, în mijlocul ruinelor, în lumina lunii. Fustele ei albe stăteau 
adunate, iar ea îşi ridica încet corsajul peste minunaţii sâni care, cu o clipă 
înainte, îi aparţineau complet goi. Părul îi era răvăşit, iar pantofii ei mici, albi 


zburaseră care încotro. Şi totuşi, emana aceeaşi inocenţă ca şi prima dată 
când el o văzuse. 

— Am crezut că ştiu totul, spuse el încet. Dar am refuzat în mod 
conştient adevărul pentru că n-am vrut să-l văd. 

Iphiginia pufni dispreţuitor: 

— Întotdeauna îţi faci atât de multe probleme de conştiinţă, atunci 
când îţi încalci principiile, domnule? 

— Nu ştiu. Marcus o ajută să se ridice în picioare. Este prima oară când 
încalc o regulă. Vino. 

— Unde? 

— Mergem înapoi la conac. Marcus o ajută să-şi aranjeze rochia. Trebuie 
să avem grijă să nu ne vadă nimeni. 

— Dar de ce trebuie să fim atât de grijulii, domnule? întrebă Iphiginia 
exasperată. În ochii lumii, nu s-a schimbat nimic. Toată lumea ştie că sunt 
văduvă şi amanta dumitale. Nimeni nu ştie adevărul. 

— Eu îl ştiu. Adevărul era că el îşi încălcase normele şi că trebuia să 
plătească pentru asta. Oricum, căsătoria cu lphiginia era o posibilitate, se 
gândi el. Prima lui soţie fusese o femeie cu multă experienţă, care însă 
pozase în naivă. De astă dată se va căsători cu o inocentă care pozase în 
femeie cu experienţă. 

Era mai bine să urmeze sfatul Iphiginiei şi să vadă partea bună a 
lucrurilor. Cel puţin, de astă dată se va însura cu propria-i amantă. Marcus îşi 
recuperă haina şi o privi cu tristeţe. În ultimele săptămâni îşi stricase multe 
haine scumpe datorită experimentelor cu noul său stilou cu rezervor 
hidraulic. Aceasta era singura pe care o murdărise cu pământ. De data asta 
îşi cam pierduse controlul. Nici măcar nu-şi mai amintise de prezervativul din 
piele de oaie pe care îl avea în buzunar. 

Marcus ignoră privirea insistentă a Iphiginiei. O luă de mână şi o 
conduse spre ieşirea din Templul Vestalei. Noaptea pusese stăpânire peste 
ţinut, iar Marcus o conducea pe Iphiginia înapoi spre conac. Stelele străluceau 
în toată splendoarea lor pe cer. Marcus se gândi cum i se va schimba viaţa. 
Se întrebă cum va reacţiona Bennet la vestea căsătoriei lui iminente. Cel 
puţin Iphiginia nu va avea nimic de obiectat la timpul pe care îl va petrece el 
în laborator sau în bibliotecă. Ea îl va înţelege. Poate vor apărea şi copiii. 
Poate va avea un fiu care să-i moştenească titlul. Era ciudat pentru că până 
în acest moment nu-i prea păsase de asta. Dar acum, posibilitatea ca 
Iphiginia să poarte propriul lui fiu îi dădu o senzaţie ciudată de posesiune, de 
apartenenţă la viitor, pe care n-o mai simţise: Era un concept ciudat pentru 
el. 

— Marcus? se auzi vocea lphiginiei. 

El realiză dintr-o dată că mergea prea repede, încât ea trebuia să alerge 
ca să ţină pasul. 

— Poftim? 

— Îmi dau seama că eşti foarte supărat. Aş vrea să ştii că regret din tot 
sufletul. 

— Te rog taci, lphiginia. 


— N-ar fi trebuit să te mint în privinţa trecutului meu. 

— O să vorbim mâine despre asta. O să mă gândesc la tot ce s-a 
petrecut. 

— Da, domnule, înţeleg. Eşti foarte supărat şi, după cum văd, nu vrei să 
mai apari ca iubitul meu. 

— Nu văd altă soluţie. 

Marcus se gândea cum să înlocuiască rolul amantului cu cel al soţului. 

— Ba, din contră, spuse lIphiginia repede. Avem toate motivele pentru a 
continua jocul început. 

— Nu mai este posibil, Iphiginia. 

— Cum asta, domnule? Sunteţi un om inteligent. 

— Crezi? Eu mă cam îndoiesc. 

— Nu te subestima, domnule. Eşti un bărbat foarte inteligent. Nu 
încape nici o îndoială în privinţa asta. 


— Mda, poate. 

— Şi, deşi eşti furios acum, ştiu că n-o să laşi emoţiile să-ţi domine 
raţiunea. 

— Apreciez încrederea pe care o ai în judecata mea, spuse el cu 
gravitate. 


— De fapt, aş vrea să-ţi argumentez de ce am preferat să pretind că 
sunt văduvă şi amanta dumitale. 

— Nu este momentul să-mi aminteşti talentele dumitale actoriceşti. 
Ajunseseră aproape de terasă. Marcus observă că majoritatea luminilor de la 
etajele superioare erau stinse. Musafirii se culcaseră, probabil. Nu-i va fi greu 
să o conducă pe lphiginia în dormitorul ei, fără să-i vadă cineva. 

— Domnule, trebuie să-ţi reamintesc că motivul pentru care m-am 
hotărât să fiu „amanta dumitale cu numele” există încă: trebuie să 
continuăm acest joc, până la prinderea şantajistului. Sper că nu veţi 
întreprinde nimic nechibzuit. 

— Nechibzuit, spui? 

Ochii lphiginiei erau atât de mari, în lumina lunii. 

— Aş vrea ca legătura noastră să continue în ochii lumii. Veţi fi de 
acord, nu? 

Era evident că lphiginia nu realiza dimensiunile a ceea ce tocmai se 
petrecuse, ceea ce îl făcu pe Marcus să-şi piardă răbdarea. 

— Domnişoară Bright, aş vrea să-ţi reamintesc că, de acum, ai o altă 
problemă, mai gravă decât cea pe care ai avut-o până acum. 

Ea clipi de câteva ori, fără să înţeleagă nimic. 

— Poftim? 

— Nu mai eşti „amanta mea numai cu numele”. 

Iphiginia rămase fără replică. Apoi înţelese ce voia el să spună: 

— A, da, acum înţeleg. 

— Chiar înţelegi, domnişoară Bright? 

— Desigur. Ea îşi plecă privirile, aparent preocupată de felul în care 
arătau poalele rochiei. Dar nu cred că ceea ce s-a petrecut între noi a 
modificat natura relaţiei noastre. 


— La naiba, Iphiginia! 

— Marcus, te rog! Ea ridică o mână de parcă ar fi vrut să-l mângâie pe 
obraz, apoi se răzgândi. Domnule, ştiu că nu ţi-a plăcut deloc ceea ce s-a 
întâmplat acolo, la ruine. 

— Eventuala mea plăcere sau lipsa totală de satisfacţie contează cel 
mai puţin în această situaţie, spuse el cu duritate. Cu toate acestea, este mai 
trist că nu înţelegi deloc gravitatea situaţiei. 

— O înţeleg, domnule. Îmi dau seama cât de jenant şi de enervant 
trebuie să fi fost acel colaps pentru dumneata. Eu am crezut că ai murit, sau 
că ai suferit un atac de apoplexie. 

— Apoplexie, Dumnezeule, simt că-mi pierd minţile! Nu mai am 
nicimun fel de dubii. 

— Te rog să mă crezi când îţi spun că nu mi-am închipuit că vei fi atât 
de afectat de faptul că am fost virgină. Îmi pare rău, domnule. 

Marcus ajunsese la balustrada care înconjura terasa. Se opri să o 
privească pe lphiginia. Simţea că trebuie să lămurească această problemă. 
Naivitatea ei totală îl fascina. 

— De unde puteai să ştii cum va afecta virginitatea ta sensibilităţile 
mele? 

— Exact. Ea îi aruncă unul dintre zâmbetele ei minunate. Dar m-ai 
asigurat că nu mai ai probleme acum. Ai fost cinstit cu mine? 

— Da, mi-am revenit foarte repede, dacă avem în vedere împrejurările 
în care s-a petrecut totul. 

— Bine. Cred că ai fost şocat. 

— Şocat? Da, cred că ăsta este termenul cel mai bun. 

— Poate şi puţin speriat de descoperire. Dar trebuie să te relaxezi 
acum. Nu ai de ce să-ţi faci probleme. 

Marcus apucă balustrada cu mâna şi o strânse cât putu de tare. 

— Cum nu? 

— Pentru că îţi dau cuvântul meu de onoare că nu voi mai permite - 
adică... lphiginia făcu o pauză pentru a-şi drege glasul, nu voi mai permite 
asemenea întâlniri amoroase între noi. 

El o privi câteva secunde. Nu-şi amintea ca vreo altă femeie să-l fi lăsat 
fără replică. 

— Cred că ar fi o idee foarte bună, domnişoară Bright. 

— Deci să nu ne mai gândim la asta, spuse ea cu amabilitate. Apoi, 
veni mai aproape de el şi îi spuse pe un ton confidenţial: Ca să fiu foarte 
cinstită, n-am simţit nici cea mai mică plăcere în tot ce s-a întâmplat şi te 
asigur, domnule, că nu am de gând să mai reeditez evenimentul. 

Marcus simţi că îngheaţă. Ceea ce numea ea „eveniment” fusese, de 
fapt, o mare dezamăgire. Şi nu putea fi împăcat cu gândul că prin 
comportamentul lui îi stricase şi ei această primă experienţă. In pofida mâniei 
care îl cuprinsese la început şi a înţelegerii faptului că viaţa lui fusese 
iremediabil modificată, Marcus se simţea vinovat şi din alt motiv: dorise să-i 
ofere acestei femei toată plăcerea de care era capabil, dar eşuase. 


— Iphiginia, regret felul în care a început relaţia noastră. Dacă aş fi 
ştiut... 

— Nu, te rog. Iphiginia îi acoperi gura cu palma pentru a-l face să tacă. 
Nu trebuie să-ţi ceri scuze. Dacă aş fi fost ceea ce voiam să par, adică o 
văduvă obişnuită cu intimitatea conjugală, aş fi ştiut cum trebuie să procedez 
şi ce calcule să-mi fac. 

— Calcule, Iphiginia?! 

— Calculele pe care le fac atunci când încep să analizez perspectiva şi 
profilul unei ruine, îi explică ea. Ar fi trebuit să înţeleg că la tine totul are 
proporţii mari, dacă înţelegi ce vreau să spun. 

— Proporţii? 

— Cred că am fost derutată de experienţa anterioară cu statuile 
clasice. Ea se încruntă. Şi chiar de ceea ce am văzut în galeria Lartmore. 

— Iphiginia! 

— Totuşi, trebuie să-ţi spun, domnule, că în toate studiile pe care le-am 
făcut asupra statuilor antice, n-am întâlnit nici un exemplar realizat cu 
proporţiile pe care le ai dumneata. 

Marcus o întrerupse deliberat. 

— Asta este, desigur, una dintre cele mai interesante discuţii pe care 
le-am purtat vreodată. Oricum, este destul de târziu şi am hotărât că vom 
relua discuţia altă dată. 

— După ce vă veţi fi revenit, domnule? 

— Este un fel de a spune. Să mergem sus, în camera dumitale, 
doamnă. Mai am nişte gânduri de pus în ordine. O luă de braţ şi o conduse 
spre uşă. 

— Marcus, îl imploră ea. Promite-mi că nu vei spune nimănui că, în 
realitate, nu sunt amanta dumitale. 

— Calmează-te, Iphiginia. Marcus deschise uşa şi intrară în holul _ 
întunecat. Acum povestea ta este adevărată şi nu mai avem nici un secret. In 
seara asta chiar ai devenit amanta mea. 

Ea îi aruncă o privire vie: 

— Şi nu vei spune nimănui că nu sunt văduvă, de fapt? 

— Crede-mă, nu mă interesează ca societatea să afle adevărul. 

— Te cred. Ea se relaxă. Nici dumneata n-ai vrea ca societatea să afle 
că ai început să-ţi încalci regulile? 

— Nu, spuse Marcus. Lucrurile sunt şi aşa destul de complicate. 

— Ce vrei să spui? 

— Nu mai contează, domnişoară Bright. O să-ţi explic altă dată. 

— Doamnă Bright, îl corectă ea. Trebuie să continuăm jocul în public, şi 
să nu ne mai facem probleme. 

— Nu te pot înţelege, doamnă Bright. 

Marcus privea stelele cu coatele rezemate de pervazul ferestrei sale. 
Nu se gândise să se recăsătorească. Prin asta îşi mai încălca o regulă. Dar, în 
seara aceasta, purtând în nări mirosul proaspăt al Iphiginiei şi având încă vie 
în minte imaginea trupului ei, nu putea gândi raţional asupra căsătoriei. |i 
rămăsese vie în memorie imaginea lphiginiei aplecată asupra lui, îngrozită că 


îl ucisese cu virginitatea ei. Vorbele ei încă îi mai răsunau în urechi: „Te 
iubesc, Marcus”. 

Desigur, ea exagerase, făcuse o mică scenă de isterie la gândul că îl 
ucisese din greşeală. Poate că numai din acest motiv spusese aceste vorbe. 

Dimineaţa următoare, după micul dejun, lady Pettigrew îşi urmărea cu 
sincere regrete musafirii care se pregăteau de plecare. 

— AŞ fi vrut ca măcar voi doi să mai staţi o zi sau două. Ne-a făcut 
mare plăcere vizita voastră, nu-i aşa, George? 

— Vizita a fost interesantă, îngăimă Pettigrew. Îi era foarte greu să-şi 
ascundă uşurarea pe care o simţea pentru faptul că îi plecau unii oaspeţi. 

Lady Pettigrew se întoarse spre Iphiginia care aştepta pe treptele 
conacului să fie pregătit faetonul lui Marcus. 

— Doamnă Bright, nici nu pot să-ţi spun cât de încântată sunt să aflu că 
Templul Vestalei este ceva autentic. Îţi mulţumesc pentru timpul pe care l-ai 
acordat studiului şi măsurătorilor. 

— Nu aveţi pentru ce să-mi mulţumiţi, spuse lphiginia, care era 
conştientă de prezenţa lui Marcus lângă ea. Nerăbdarea lui era sesizabilă. 

— Chiar credeţi că monumentul este autentic? insistă lady Pettigrew. 

— Desigur, murmură lphiginia. Simţea privirea lui Marcus aţintită 
asupra ei. 

— Este autentic, chiar şi detaliile structurii sunt autentice, spuse 
Marcus. Am fost şi eu acolo, azi-noapte, şi vă jur că, prin forţa imaginaţiei, 
puteam simţi prezenţa unei virgine autentice. 

Lady Pettigrew strălucea de mândrie. 

— Adevărat? 

— Nu prea, murmură Pettigrew. Şi să nu-mi spui că ţi-ai fi dorit să apară 
una în realitate, Masters. Toată lumea ştie că nu-ţi plac virginele. 

Iphiginia fu vădit deranjată de remarcă. 

— Sunt şi reguli făcute tocmai pentru a fi încălcate, domnule. 

CAPITOLUL 11 

Dimineaţa următoare, Barclay intra în biblioteca lui Marcus, din casa de 
la Londra. Se aşeză cu un oftat, îşi potrivi ochelarii pe nas şi scoase câteva foi 
de hârtie dintr-o servietă de piele. 

Marcus se lăsă pe spate şi încercă să-şi reţină curiozitatea, în timp ce 
Barclay îşi răsfoia hârtiile cu notițe. 

— Ei, zise Marcus, după vreo două minute care lui i se păruseră foarte 
lungi. 

Barclay îşi drese glasul şi îl privi pe Marcus pe deasupra ochelarilor cu 
ramă de aur. 

— Pentru început, domnule, trebuie să vă spun că domnul Bright n-a 
existat în realitate. Cel puţin n-a existat nici un domn Bright care să fi fost 
căsătorit cu doamna Bright pe care o cunoaştem amândoi. 

— Am aflat şi eu. Lui Marcus îi reveni în memorie noaptea în care se 
afla împreună cu lphiginia la Templul Vestalei. 

Pentru a mia oară, el resimţi acea senzaţie unică pe care o avusese 
atunci când pătrunsese în trupul Iphiginiei. Şi tot pentru a mia oară, îşi simţi 


trupul reacţionând. Mai simţea şi acum moliciunea coapselor ei. Amintirea 
sânilor ei minunaţi îi dăinuia şi acum în minte. Sânii ei cu sfârcurile atât de 
bine conturate şi de pârguite aveau un gust pe care Marcus nu-l putea 
compara cu nimic altceva. Fundul ei rotund îi amintea de un fruct exotic pe 
care îl cultivase odată în laborator. lar mirosul făpturii ei îi mai persista şi 
acum în nări. 

Sprâncenele lui Barclay, care arătau ca nişte omizi, se adunară într-o 
linie continuă deasupra nasului. 

— Îmi cer scuze, domnule, dar dacă ştiaţi că doamna Bright, adică 
domnişoara Bright nu este văduvă, de ce m-aţi mai trimis până la Devon? 

— Am aflat asta după ce ai plecat dumneata din oraş. 

— Dar cum aţi descoperit? Vă jur, nu ştie nimeni din oraş. 

Marcus căută să-i dea un răspuns cât mai vag: 

— Am dedus că acest domn Bright nu există, folosind aceleaşi metode 
ştiinţifice pe care le folosesc la descoperiri de amplasare. 

Barclay nu mai ştia ce să creadă. 

— Aţi folosit telescopul sau microscopul? 

— Am folosit metoda observaţiei şi cea a deducţiei. Marcus se aplecă 
şi-şi odihni coatele pe birou. Îşi încleştă palmele şi îl privi pe Barclay cu un 
amestec de anticipare şi neastâmpăr. Ce aţi mai aflat? 

Barclay îşi consultă notele. 

— Domnişoara Bright s-a născut şi a crescut la Deepford. O localitate 
foarte mică. Dar problemele mele nu s-au sfârşit o dată ce am ajuns acolo. 

— Sunt sigur de asta, dar aţi găsit localitatea. 

— Desigur, domnule. 

Dar dacă Barclay fusese capabil să găsească acea văgăună numită 
Deepford şi să afle că nu existase un domn Bright, de ce n-ar putea-o face şi 
alţii, se gândi Marcus. Dacă altcineva, vreun şantajist, de pildă, devenea 
dintr-o dată foarte curios să afle trecutul ei, putea să afle imediat că Iphiginia 
nu era văduvă şi deci nu beneficia de regulile sociale impuse văduvelor sau 
inocentelor. 

Marcus nu ştia ce îl irită mai tare, faptul că Iphiginia era atât de 
vulnerabilă, sau refuzul ei de a-şi accepta vulnerabilitatea. 

— Continuă, Barclay. 

— Părinţii ei, care se pare că au fost nişte temperamente 
neconvenţionale, au murit într-o călătorie pe mare, când ea avea optsprezece 
ani şi atunci ea a avut şi responsabilitatea creşterii Corinei, sora mai mică. 

La fel mi s-a întâmplat şi mie, am fost nevoit să am grijă de Bennet, se 
gândi Marcus. 

— Şi din ce au trăit cele două fete? Au avut vreun venit decent sau vreo 
moştenire? 

— Nu. Au avut ceva bani din vânzarea tablourilor mamei şi a unor 
cataloage pe care le-a realizat tatăl lor. 

Marcus luă sigiliul de ceară şi începu să se joace cu el. 

— Nu au avut prea mulţi bani, cred. 


— Nu, domnule, dar se pare că domnişoara Bright are o fire 
întreprinzătoare. 

Marcus simţi o strângere de inimă. 

— Ce vrei să spui? 

— Primul lucru pe care l-a făcut domnişoara Bright după ce a trecut 
peste şocul morţii părinţilor, după ce s-a consolat cu gândul că va trebui s-o 
crească şi pe sora ei şi după ce a vândut toate tablourile, a fost să deschidă o 
Academie pentru Domnişoare. i 

Lui Marcus îi scăpă sigiliul din mână. Il privea pe Barclay şi nu-i venea 
să creadă că este adevărat ceea ce spune el. 

— Domnişoara Bright s-a ocupat de instruirea altor domnişoare? 

— Da, domnule. 

— Comportament, maniere? Ce fel de instruire? 

— Asta printre altele. Se pare că academia domnişoarei Bright a avut o 
reputație foarte bună. Un număr destul de mare de familii respectabile din 
regiune şi-au trimis fetele acolo. 

— Aşa, deci. 

Marcus simţi nevoia de a râde din tot sufletul. Gândul că Iphiginia, 
Iphiginia lui cea care sfida toate regulile societăţii, dădea educaţie 
domnişoarelor din lumea bună, spunându-le că trebuie să respecte normele 
sociale, îl amuza teribil. 

— Verişoara ei, domnişoara Farley, a venit să locuiască cu ea, la un an 
după ce domnişoara Bright şi-a pierdut ambii părinţi. Mi s-a spus că 
domnişoara Farley preda matematica şi istoria. 

— Şi spui că şcoala avea o reputaţie bună? 

— Da, domnule, excelentă. Ca şi reputaţia domnişoarei Bright, de altfel. 
Să fiţi sigur, domnule, că într-o localitate mică, aşa ca Deepford, orice 
greşeală este îndelung discutată şi penalizată. 

— Cea mai mică neatenţie putea să ducă la distrugerea a tot ceea ce 
făcuse. 

— Aşa era, O profesoară ca ea, care se ocupa de educaţia tinerelor, 
trebuia să se menţină la cele mai înalte standarde de moralitate. Nu-şi putea 
permite nici cea mai mică greşeală, pentru că lumea era cu ochii aţintiţi în 
permanenţă asupra ei. 

— Biata lIphiginia. 

— Ce aţi spus, domnule? 

— Nu contează, continuă. Ce ai mai aflat? 

— O clipă, să-mi revăd notițele. Barclay răsfoi câteva foi pe care le avea 
în faţă. Cu trei ani în urmă, domnişoara Bright a avut o altă iniţiativă tot pe 
plan financiar, care i-a adus un venit frumos. 

— Ce fel de mişcare? 

— Se pare că ea şi verişoara ei au format un cerc de investitori. Acesta 
era alcătuit din văduve şi femei singure, care se aflau în aceeaşi situaţie cu 
ele. Fiecare a contribuit cu sume mici la acest fond. Banii au fost apoi 
împrumutaţi unui constructor. 

— A, deci a fost un proiect imobiliar în toată regula. 


— Da, domnule. 

— Despre ce proiect este vorba? 

— Morning Rose Square. 

— Pe dracu'! zise Marcus dând din cap în semn de apreciere. A făcut 
ceva bani cu proiectul ăsta. 

— Aşa este, spuse Barclay. A folosit o sumă din profituri pentru a-i face 
zestre surorii ei. 

— Despre sora ei ce ai aflat? Unde se află? 

— A rămas la Deepford. Anul trecut s-a măritat cu Richard Hampton, 
unicul fiu al unei familii de nobili din regiune. 

— Înţeleg. Cred că aceştia nu ştiu nimic despre ceea ce face Iphiginia 
aici, în Londra, ca presupusă amantă a mea? 

— Nu cred că ştiu ceva despre acest lucru. De altfel, dacă s-ar afla 
cumva adevărul, toată localitatea ar fi îngrozită. Toată lumea de acolo, chiar 
şi sora ei, mai crede că domnişoara Bright îşi continuă turneul prin Italia, 
însoţită de verişoara ei. 

— Mă gândesc cum văd oamenii cumsecade din Deepford turneul ăsta 
pe continent al domnişoarei Bright? 

— Puteţi fi sigur că toată lumea îl dezaprobă. 

— Dar n-a fost considerat scandalos? 

— Nu, deşi când a închis Academia şi a plecat în călătorie au fost voci 
care au susţinut că domnişoara Bright o s-o sfârşească rău. 

— Sunt sigur că au fost multe vorbe pe seama ei. Marcus se ridică şi se 
îndreptă spre fereastră. Ai făcut treabă bună, Barclay. 

— Mulţumesc, domnule, m-am străduit cât am putut. 

— Ştiu că mă pot baza în continuare pe discreţia dumitale. 

— Desigur, domnule. Barclay păru o secundă deranjat de faptul că 
Marcus îi mai amintea un asemenea lucru care era de la sine înţeles. Nu voi 
sufla o vorbă. 

— Mulţumesc, Barclay. 

Contabilul ezită o secundă, apoi se hotări: 

— Ar mai fi ceva, dar s-ar putea să nu vă intereseze, domnule. 

— Despre ce este vorba? 

— V-am spus că sora domnişoarei Bright, Corina, este căsătorită cu 
Richard Hampton. 

— Da, şi? 

— Se pare că, la început, acest domn Hampton voia să se căsătorească 
cu domnişoara Bright, nu cu sora acesteia. 

Marcus deveni imediat interesat. 

— Adevărat? Şi? 

— S-ar putea, totuşi, să fi fost o neînțelegere. Barclay făcu o pauză. Se 
pare că domnişoara Bright a fost şi ea surprinsă când Hampton a cerut-o pe 
Corina. 

— Chiar aşa? 

— Localnicii au fost convinşi că domnişoara Bright a fost distrusă când 
Hampton a preferat-o pe Corina. 


La vestea că lphiginia iubise cândva un alt bărbat şi că era posibil să-l 
mai iubească încă, Marcus simţi un cuţit în inimă. 

Chiar te-a făcut atât de nefericită, Iphiginia, de asta ai lăsat totul în 
urmă şi ai preferat să ignori toate regulile? Îl mai iubeşti încă? La Richard 
Hampton te gândeai noaptea trecută când mi-ai spus că mă iubeşti? 

Marcus privi pe fereastră câteva clipe. Ploua liniştit, stropii cădeau egal 
asupra straturilor de flori. Ziua devenise dintr-o dată mohorâtă. Se întoarse 
spre Barclay. 

— Mai este ceva de ştiut? 

— Nu, domnule. Cred că am epuizat noutăţile. 

— Mulţumesc pentru munca grea pe care ai depus-o. 

— Asta îmi este meseria, domnule. Barclay se ridică. A fost o călătorie 
destul de grea. De-abia am aşteptat să mă întorc acasă, să stau liniştit în faţa 
căminului. 

— Ar mai fi ceva de făcut. 

— Spuneţi, domnule. 

— Mâine aş vrea să începi alte cercetări pentru mine. 

— Privind ce, domnule? 

— Aş vrea să aflu cine a construit de curând un monument funerar 
pentru o anume Elizabeth Eaton, în cimitirul Reeding. 

Barclay îl privi năucit. 

— Un monument funerar? 

— Da, Barclay. Ceva care seamănă cu o grotă. 

Barclay nu comentă în nici un fel noua lui misiune. 

— Prea bine, domnule. Mai aveţi altceva de spus? 

— Nu, Barclay, poţi pleca. 

Marcus aşteptă până rămase singur în bibliotecă. Apoi se îndreptă spre 
birou şi scoase de acolo mesajul pe care îl primise de la Hannah, cuo oră în 
urmă. 

M. 

Trebuie să te văd. Urgent. Intrarea de la Grădina Dollanger. 

La două. 

A ta H. 

Marcus mototoli hârtia în mână. Ştia de ce risca Hannah să-l vadă din 
nou. 

La ora două, în acea după-amiază, Marcus urca într-o trăsură care să-l 
ducă direct la Grădina Dollanger. Hannah, acoperită cu un văl şi îmbrăcată 
într-o rochie maro, care se asorta cu trăsura, îl aştepta. Trăsese şi perdelele 
trăsurii. Chiar şi interiorul acesteia era cufundat în întuneric. Ea îi confirmă 
imediat bănuielile. 

— Am primit o altă scrisoare de şantaj, Marcus, în timpul cât tu ai fost 
plecat din oraş. Mi se mai cer alte cinci mii de lire. 

Vocea femeii era plină de îngrijorare. 

— Am mai amanetat o brățară superbă pe care mi-a dat-o Sands, la 
ultima mea aniversare. Mă tem că n-o s-o mai pot răscumpăra. Trăiesc zilnic 
cu teama că mă va întreba de ce n-o mai port. 


— Unde ţi s-a spus că trebuie să laşi banii? o întrebă Marcus. 

— În acelaşi loc. Data trecută, i-am lăsat într-o trăsură închiriată, pe Pall 
Mall. Marcus, nu mai pot trăi aşa. Nu mai pot amaneta din bijuteriile pe care 
le am. Mai curând sau mai târziu, Sands va descoperi. 

— Cred că este inutil să te mai sfătuiesc să-i spui totul lui Sands. 

— Ştii că nu pot face asta, zise Hannah, ridicându-şi vălul, care lăsă să 
se vadă o figură disperată. Mă va repudia, ştii asta la fel ca şi mine. 

— Este un om rezonabil, Hannah. De ce nu vrei să-i dai o şansă? 

— Îl iubesc prea mult ca să risc. Nu cred că poţi să-mi înţelegi teama, 
Marcus. Ţie nu ţi-a fost teamă nicodată de nimeni şi de nimic. Şi n-ai iubit 
niciodată pe nimeni, aşa cum îl iubesc cu pe soţul meu. Dacă ai fi avut 
vreodată sentimente la fel de profunde, ai fi înţeles. 

Marcus se întrebă dacă lphiginia îl iubise pe Richard cu tot atâta 
intensitate cum îl iubea Hannah pe Sands. Dar preferă să nu se mai 
gândească la asta. 

— O să-ţi dau eu cele cinci mii de lire, Hannah. Răscumpără-ţi brăţara, 
până nu o cumpără altcineva. 

Hannah se rezemă uşurată de spătarul scaunului. 

— Mulţumesc, Marcus. Eşti un adevărat prieten. lţi voi înapoia banii, îţi 
jur. 

— Nu este nevoie. Amândoi ştim că nu duc lipsă de bani. 

Ea îi zâmbi. 

— Ştiu că nu ai probleme cu banii. Dar nu asta este important. Sunt 
mulţi cei care au bani, dar n-ar împrumuta un peny unui prieten. 

Marcus nu dădu importanţă spuselor ei. 

— Acest şantajist afurisit devine tot mai îndrăzneţ. Trebuie oprit. 

— Ai mai aflat ceva? 

— Nu prea mult, spuse Marcus, privind-o cu ochii lui mari. Aş vrea să-mi 
răspunzi la o întrebare. 

— Care, Marcus? 

— Îmi amintesc că la vremea când a murit Spalding, tu aveai o 
oarecare tânără în serviciile tale. Am văzut-o o dată sau de două ori, nu-mi 
mai amintesc, dar parcă avea părul roşu. 

— A, Caroline Baylor. Hannah făcu un gest de dispreţ. 

— Ce ştii despre ea? 

— Foarte puţin. Spalding nu-mi dădea voie să mă duc singură nicăieri, 
nici măcar la familia mea, la Hampshire. Pretindea că astfel mă protejează, 
dar de fapt îi era teamă că o să fug de la el. Îi era teamă de scandal. 

— Nemernicul! 

— Când m-am plâns că stau prea mult singură în casă, el mi-a angajat- 
o pe Caroline Baylor. Nu mi-a plăcut femeia asta niciodată. Era atât de 
şireată. A fost angajată printr-o agenţie respectabilă şi avea referinţe foarte 
bune, dar eu mai cred şi acum că era amanta lui Spalding. 

Era ceva normal pentru Spalding să-şi aducă amanta în casă, reflectă 
Marcus. 

— Mai ştii ceva despre ea? 


— A dispărut imediat după ce eu... Hannah strânse poşeta mai tare. A 
doua zi după ce l-am omorât pe Spalding. Dar nu era în casă în noaptea 
aceea, Marcus. Fugise. Ştii asta. Tu ai intrat imediat după ce am tras în 
Spalding. Eram numai eu cu el. 

— Spuneai că era trimisă de o agenţie onorabilă? Îţi aminteşti numele? 

— Agenţia Wycherley. Se pare că este cea mai bună din Londra. 

— Poate că patroana agenţiei mai ştie ceva despre ea. 

Hannah făcu ochii mari. 

— Crezi că această Caroline Baylor este cea care mă şantajează? 

— Unde crezi că a plecat în noaptea aceea? 

— Nu am nici cea mai vagă idee, spuse Hannah. Caroline Baylor era 
ciudată. Venea şi pleca, după bunul ei plac. De ce te interesează dintr-o dată 
persoana ei? 

Nu era nici momentul, nici locul potrivit pentru a intra în amănunte. 
Marcus încercă să-şi aleagă cuvintele cu grijă. 

— Am ajuns la propria mea concluzie, conform căreia şantajistul este o 
fostă doamnă de companie. Cineva care a avut acces la secretele casei tale 
şi la ale altor victime. 

— Şi care îşi şantajează acum foştii stăpâni. Dumnezeule, nu m-am 
gândit la asta. Hannah se încruntă. Cred că această Caroline era genul care 
să se preteze la aşa ceva. Dar de ce a aşteptat atât de mulţi ani? 

— Nu ştiu dacă ea este vinovata. Dar o putem considera un început 
pentru cercetările noastre. Marcus îşi scoase ceasul din buzunar. Era două şi 
jumătate. Trebuie să plec, Hannah. O să-ţi trimit cât de curând cele cinci mii 
de lire. Contabilul meu o să se ocupe de asta. 

— Marcus, eşti un om deosebit. Faptul că mă ajuţi după atâţia ani mă 
impresionează. Nu ştiu ce m-aş fi făcut fără tine. 

— Suntem prieteni. Nu este nevoie să-mi mulţumeşti. Marcus vru să 
deschidă portiera trăsurii. 

— Marcus, aşteaptă o secundă. Te întâlneşti cu doamna Bright? 

Marcus se opri: 

— De ce mă întrebi? 

— Vorbind ca o prietenă veche, trebuie să-ţi spun că am auzit nişte 
zvonuri cam ciudate. Sunt adevărate? 

— Toate zvonurile care mă au ca subiect pe mine sunt ciudate, Hannah, 
şi tu ştii asta. 

— Da, dar acestea sunt puţin diferite. Se spune că ai o amantă 
extraordinară. 

Marcus renunţă greu la dorinţa de a-i spune că lphiginia nu-i este doar 
amantă, ci ocupă un rol mult mai important în viaţa lui. Dar în acest moment 
nu era bine să se destăinuie cuiva, nici măcar lui Hannah. 

Reveni la una dintre regulile lui de bază: „Nu da explicaţii pentru 
faptele tale”. 

— Hannah, ştii că nu-mi place să intru în amănunte, spuse el zâmbindu- 
i. Şi, întrucât ai fost cea care m-a învăţat cum să mă comport în societate, tu 


ai fi prima care m-ar condamna pentru un comportament necorespunzător, 
dacă aş face comentarii la adresa doamnei Bright. 

Hannah îşi trase repede mâna pe care o aşezase pe braţul lui. 

— Te-am învăţat cum să mănânci cu furculiţa, cum să dansezi vals, dar 
nu te-am învăţat şi cum să devii un personaj atât de contestat. Ai reuşit asta 
prin regulile tale atât de rigide şi cunoscute de toţi şi prin ciudăţenia ta. 

— Nu te mai gândi la problemele mele sentimentale, Hannah. Acum 
ştiu să-mi port de grijă singur. 

— Da, ştiu asta. Îmi pare rău, n-am vrut să mă amestec unde nu este 
cazul. Dar eşti cel mai bun prieten pe care îl am, Marcus. Nu pot să nu-mi fac 
probleme pentru tine. 

— Soţul tău ar trebui să-ţi fie cel mai bun prieten, nu eu. Marcus 
deschise portiera şi cobori din trăsură. 

Adam Manwaring îşi puse actele pe biroul din biblioteca Iphiginiei şi 
apoi se aşeză. Nu putea să-şi ia ochii de la Amelia. 

— Înainte de a vă spune rezultatele cercetărilor mele asupra doamnei 
de companie a lui lady Guthrie, ar trebui să vă spun ce am vorbit cu domnul 
Dodgson. 

Amelia se crispă. 

— Bănuiesc că l-aţi informat asupra refuzului nostru de a-l primi în 
cercul de investitori. 

— Desigur, aşa mi-aţi spus să fac. Adam părea destul de afectat. Şi i- 
am spus şi pentru care motiv a fost respins. 

— Foarte bine, spuse Iphiginia. O privi pe Amelia şi văzu oarecare 
satisfacţie în ochii ei. 

— L-am informat pe Dodgson că acest grup de investitori este alcătuit 
din văduve şi femei necăsătorite care au lucrat ca doamne de companie, 
spuse Adam. De aceea am accentuat că aceste doamne nu vor să aibă nici 
un fel de legături cu o persoană a cărei reputaţie este îndoielnică. 

— Şi el ce-a spus? întrebă Iphiginia. 

Adam ridică din umeri. 

— Bineînţeles, nu i-a convenit argumentul meu. Pretindea că a fost 
insultat şi a insistat să aibă o întâlnire cu patronii, să le explice toată 
neînţelegerea. 

Amelia îşi lăsă privirea în jos - părea preocupată de felul în care arătau 
mâinile ei. 

— Şi ce i-aţi spus? 

— l-am răspuns că patronii nu vor să-l cunoască. Apoi, el a mai adăugat 
că nu-şi aminteşte să fi avut vreodată probleme cu vreo guvernantă sau cu 
altă persoană din vreo casă respectabilă. 

— A spus el asta? întrebă Amelia încet. 

Adam ridică din sprâncene. 

— A început atunci să treacă de la propria-i apărare la o criză de mânie. 
A spus că toată lumea ştie prea bine ce fel de femei lucrează ca guvernante 
şi ca toate nu au altceva în gând decât să-i seducă pe domnii care le 
angajează. De aceea spunea că nu are încredere în ele. 


Amelia schimbă o privire semnificativă cu lIphiginia. 

— S-a referit în mod special la guvernante? 

— Da, zise Adam. 

— Atunci, îşi aminteşte, cu siguranţă, şopti Amelia. 

— Desigur, aprobă lphiginia şi se grăbi să schimbe subiectul. Ajunge, 
nu mai avem ce discuta despre acest subiect. Să ne concentrăm asupra 
problemei mătuşii Zoe. 

Adam se reîntoarse la hărtiile lui. 

— Mi-e teamă că nu am descoperit nimic important. Domnişoara Todd a 
murit acum cinci ani. 

— A murit? Iphiginiei nu-i venea să creadă. O uimise atât de tare ceea 
ce îi spusese Adam, încât de-abia sesiză că se oprise o trăsură pe stradă. 

Adam ridică ochii din hârtii şi o privi întrebător. 

— Avea aproape şaptezeci de ani. Aţi cunoscut-o? 

— Nu, n-am cunoscut-o, spuse lphiginia recăpătându-şi slăpânirea de 
sine. Dar o cunoştinţă de-a mea trăieşte cu impresia că această doamnă este 
încă în viaţă. Aţi mai aflat şi altceva? 

Adam se uită pe notițele lui. 

— Domnişoara Todd n-a fost căsătorită. S-a născut într-un sat din 
Sussex şi a lucrat ca guvernantă sau doamnă de companie toată viaţa. 

— Deci firul acesta nu duce nicăieri, murmură lphiginia. l-am spus eu. 

Adam o privi încurcat: 

— Ce aţi spus? 

— Nu era nimic important, zise Iphiginia. Asta este tot? 

— Ar mai fi de spus că tot timpul şi l-a petrecut cu... 

Se auzi o bătaie uşoară, în uşă, care îl întrerupse pe Adam, înainte de 
a-şi fi terminat fraza. 

Iphiginia privi ceasul. Mai era un minut până la ora trei. Se uită pe 
fereastră şi văzu faetonul negru care se oprise în faţa uşii ei. Pulsul i se 
acceleră. Fremăta de nerăbdare să-l vadă. Se gândi că era o nebunie - nu-l 
putea lăsa pe Marcus să-i schimbe într-atât viaţa. Când se deschise uşa 
bibliotecii, încercă să pară indiferentă. Apăru doamna Shaw. 

— Da, doamnă Shaw? 

— Contele de Masters doreşte să vă vadă. Sunteţi acasă? 

— Sigur că este acasă. Orice idiot ar vedea asta. Marcus intrase în 
bibliotecă fără să mai aştepte ca intendenta să-l anunţe. Bună ziua doamnă 
Bright, domnişoară Farley. 

— Domnul meu, spuse lIphiginia cu răceală. Aţi venit mai devreme. 

— Da, cu un minut. Sper că mă veţi ierta. Marcus se îndreptă spre 
birou, îi luă mâna şi i-o sărută. Era conştient şi uşor amuzat de haosul pe care 
îl provocase în simţurile Iphiginiei. 

— Permiteţi-mi să vi-l prezint pe contabilul nostru, domnul Manwaring, 
spuse lphiginia. 

Marcus îl privi ciudat pe Adam. 

— Manwaring. 

— Domnule, Adam se ridică politicos. Tocmai plecam. 


— Adevărat? Atunci nu-mi mai permit să te rețin. 

Adam se îmbujoră. 

Iphiginia încercă să facă faţă lipsei de politeţe a lui Marcus. 

— Domnul Manwaring nu şi-a terminat treaba aici, nu este aşa, 
domnule Manwaring? 

Adam îşi adună notele. 

— După cum am mai spus, nu mai este nimic altceva, cu excepţia 
faptului că doamna Todd a fost angajată la Agenţia Wycherley, foarte mulţi 
ani. 

— La dracu'! exclamă Marcus. 

Iphiginia îl privi, surprinsă de reacţia lui. 

— Este ceva incorect, domnule? 

— Nu, zise Marcus, îndreptându-se spre fereastră. Tocmai mi-a venit o 
idee, atâta tot. 

Iphiginia se întoarse spre Manwaring. 

— Mulţumesc foarte mult, domnule Manwaring. Mi-aţi fost de mare 
ajutor. Continuăm altă dată. 

Marcus i se adresă lui Adam fără să se întoarcă: 

— Un moment, Manwaring. 

— Da, domnule? 

— Ai făcut investigaţii despre doamna Todd la Agenţia Wycherley? 

— Da, spuse Adam. Am vorbit ieri cu doamna Wycherley. Este patroana 
agenţiei de peste douăzeci de ani. Ea mi-a spus că doamna Todd a murit 
acum cinci ani. 

— Inţeleg. 

Iphiginia îl privi pe Marcus admirându-i spatele lat pe care ar fi vrut să-l 
mângâie, dar în acelaşi timp gândi că Adam era contabilul ei, nu al lui. 

— Vrei să-l conduci tu pe domnul Manwaring, Amelia? 

Amelia se ridică imediat: 

— Desigur. 

Adam se îmbujoră. 

— Nu este necesar să mă conduceţi, domnişoară Farley. 

— Dar îmi face plăcere să vă conduc, domnule Manwaring, spuse 
Amelia. 

— Dacă insistaţi. 

Iphiginia aşteptă până când uşa bibliotecii se închise în urma celor doi. 
Apoi începu să chicotească satisfăcută. 

— Aceştia doi sunt parcă făcuţi unul pentru celălalt. 

— Care sunt cei doi? 

— Verişoara mea şi domnul Manwaring. Sper că vor înţelege în curând 
că sunt un cuplu ideal. Au multe în comun, ca personalitate şi mod de a 
gândi. 

— Te pierzi în amănunte, spuse Marcus impacientat. De când te ocupi 
cu alcătuirea perechilor? 

— Vei vedea, domnule, spuse Iphiginia, pe un ton superior. Am un fler 
deosebit în privinţa acestor lucruri. 


— Prostii. Ai un simţ deosebit de a crea probleme oamenilor. 

Ea se îmbujoră: 

— Ce este cu dumneavoastră astăzi, domnule? Aveţi iar probleme de 
genul celor de la Pettigrew? Eu v-am mai spus, în ceea ce mă priveşte nu s-a 
schimbat nimic. Totul este bine. 

— Nu, la naiba, nu poate fi bine. Şi nu mă lamentez pe tema aceea. Nu 
am pentru ce; ceea ce era de făcut s-a făcut. 

— Atunci, ce vă indispune? 

E| se aşeză pe un fotoliu ale cărui picioare se terminau cu un fel de 
gheare şi o privi gânditor pe Iphiginia. 

— Crezi în coincidente? 

Iphiginia ridică din umeri: 

— Uneori se întâmplă lucruri foarte ciudate. De ce întrebi? 

— Pentru că a apărut o ciudată coincidenţă legată de acest blestemat 
şantaj. 

— Ce coincidenţă? 

— Prietena mea, deci cealaltă victimă, a avut o doamnă de companie, 
pe perioada în care s-au întâmplat evenimentele cu care este şantajată. 

— Opreşte-te! Iphiginia ridică o mână. Dacă vrei să-mi spui că numele 
acesteia era Todd şi o consideri o şantajistă, renunţă. Domnişoara Todd a 
murit acum cinci ani. 

— Numele doamnei de companie era Caroline Baylor, spuse Marcus. 
Coincidenţa este faptul că a fost trimisă tot de Agenţia Wycherley. 

Iphiginia îl asculta cu atenţie. 

— Nu este tocmai o coincidenţă. De fapt, Agenţia Wycherley a 
funcţionat mai mulţi ani şi a furnizat majoritatea guvernantelor, pentru cele 
mai bune familii. 

— Eu o consider coincidenţă, spuse Marcus privindu-şi ceasul. Este 
trecut de ora trei. Aş vrea să discut personal cu această doamnă Wycherley, 
chiar acum. 

— Dar doamna Todd a murit, iar doamna de companie a prietenei 
dumitale a dispărut. Ce speri să afli de la proprietara agenţiei? 

— Nu sunt încă sigur, dar aş vrea să-i pun întrebări despre doamna 
Todd şi domnişoara Baylor. 

Iphiginia era intrigată. 

— Vin şi eu cu dumneata la doamna Wycherley. 

— Nu este nevoie, spuse Marcus încet. O să-ţi spun ce am discutat cu 
ea. 

— Nici vorbă, domnule, spuse Iphiginia fixându-l. Ai uitat că suntem 
parteneri? 

Marcus o privi un moment. 

— Foarte bine. Bănuiesc că te-ai duce oricum la ea, dacă nu te-aş lua 
acum cu mine. 

— Este o presupunere corectă, domnule. Iphiginia era foarte mulţumită 
de mica ei victorie. Îşi luă ceaşca şi sorbi din ea. Înţelesese că trebuia să fie 
mai fermă cu Marcus. El era genul de om căruia îi plăcea să comande. Orice 


femeie cu un caracter mai slab ar fi devenit un simplu instrument în mâinile 
lui. 

— Bine, ne vom întâlni împreună cu doamna Wycherley, spuse Marcus. 
Dar aş vrea să discut cu tine mai întâi alte probleme. 

— Ce fel de probleme, domnule? Iphiginia puse ceaşca pe farfurioară. 

— Prima este legată de domnul Bright. 

Iphiginiei îi scăpă ceaşca din mână, iar ceaiul se vărsă pe biroul de 
mahon. 

— Dumnezeule, spuse lphiginia sărind în picioare. Scoase o batistă din 
buzunar şi începu să şteargă ceaiul vărsat. Am crezut că am epuizat deja 
problema, domnule. 

— Am început o discuţie în acest sens, dar n-am epuizat problema 
răposatului domn Bright. 

Iphiginia încercă disperată să se controleze, pentru că simţea că se 
îmbujorase prea tare. 

— Adevărat, domnule? 

— Da, Iphiginia. Marcus scoase o batistă din buzunar, se ridică în 
picioare şi şterse resturile de ceai dintr-o singură mişcare. Trebuie să-ţi spun 
că m-am interesat în legătură cu tine şi am descoperit că mai sunt şi alte 
aspecte care mă nedumeresc. 

— De exemplu? 

Marcus o privi fix. 

— Am aflat despre o Academie pentru Domnişoare, despre o localitate 
numită Deepford şi despre o soră care s-a măritat cu fiul unei familii 
importante. Pe scurt, Iphiginia, ştiu totul. 

Şocul fu prea puternic şi Iphiginia căzu înapoi în scaun. 

— Cum ai aflat toate acestea despre mine? 

— Nu asta este important. Important este faptul că, dacă eu am putut 
afla atâtea, le mai pot afla şi alţii. 

Iphiginia era uimită de întorsătura pe care o luaseră lucrurile în ultimele 
minute. Marcus aflase dintr-o dată toată viaţa ei. 

Era enervant. 

— Domnule, cred că-mi spuneţi toate acestea pentru că vreţi să-mi 
prezentaţi două opţiuni. 

El ridică din sprâncene: 

— Două? 

— Da, zise lphiginia. Ori vreţi să-mi spuneţi că trebuie să părăsesc 
imediat oraşul, înainte ca şi altcineva să afle adevărul, ori vreţi să mă cereţi 
în căsătorie. Am dreptate sau nu? 

— Te înşeli, Iphiginia. 

Ea îl privi cu speranţă renăscută. 

— Adevărat? 

— Nu ai decât o posibilitate. Aceea este căsătoria. 

— Niciodată! spuse ea apăsat, cu hotărâre, încât Marcus nu putea să 
ghicească cât de tare îi bătea inima. Este imposibil. Nu voi lua propunerea în 
discuţie. Să considerăm că nici n-aţi spus aceste cuvinte. 


Marcus zâmbi: 

— Unul dintre cele mai interesante lucruri pe care le-am aflat în 
decursul cercetărilor mele ştiinţifice este că foarte puţine lucruri pe lumea 
asta sunt imposibil de realizat. 

CAPITOLUL 12 

— Dumneata şi regulile dumitale nesuferite, spuse lIphiginia care îşi 
cam pierduse cumpătul. Se aplecă spre el şi-şi puse ambele mâini pe birou. 
Ochii îi scânteiau de mânie. Asta este, nu? Ai impresia că ţi-ai încălcat 
regulile şi de aceea te autoflagelezi. 

— Calmează-te, Iphiginia. Ai cam întrecut măsura. 

— Nu am de gând să mă calmez şi nici să mă mărit numai ca să nu se 
încalce Regulile lui Masters. M-ai auzit, domnule? 

— Desigur. Marcus, la fel de impasibil ca întotdeauna când voia să se 
ajungă la ceea ce considera el just, îşi împături batista cu care ştersese ceaiul 
de pe birou. Işi spuse că pierduse cam mult timp tot ştergând ceaiul vărsat 
pe biroul Iphiginiei. Cred că nu gândeşti corect. 

— Nu-mi ţine prelegeri, domnule, nu sunt eleva dumitale. Sunt o femeie 
raţională, educată, inteligentă şi am lăsat de mult în urmă vârsta copilăriei. 
Desigur, am gândit corect când te-am refuzat. 

Iphiginia era hotărâtă să nu cedeze nici un pic. La un moment dat citi 
însă mânie în ochii lui Marcus, care realiza, în sfârşit, cât de dificilă va fi 
sarcina lui. 

— De asta ai declanşat toată mascarada cu văduva şi amanta mea, 
pentru că eşti educată, raţională şi inteligentă? 

— Parcă nu te-a deranjat atât „mascarada” înainte de a descoperi că nu 
sunt văduvă. De fapt, dacă îmi aduc bine aminte, erai chiar dispus să 
continuăm acest joc. Ba îţi făcea plăcere să se ştie că ai o amantă nouă şi 
neobişnuită. 

— Asta a fost înainte de cele petrecute la Pettigrew, la Templul Vestalei, 
când am descoperit că acesta era atât deja autentic, încât una dintre virgine 
se mai afla încă acolo. 

Ea nu mai ştiu ce să răspundă. Părea pierdută. 

— Marcus, asta este o problemă minoră. Nu trebuie să te influenţeze în 
nici un fel. 

— Numai eu pot să apreciez ce trebuie să-mi influenţeze acţiunile. 

— La naiba, domnule, nu s-a schimbat nimic. 

— Nu este adevărat. Cel puţin un element al acestei farse s-a modificat. 

— Nu este vorba despre o farsă. Ea îl privi insistent. A fost un plan care 
avea toate şansele să ducă la rezultate bune. Societatea încă mă mai 
consideră văduvă şi amanta dumitale. Fiecare element al planului a rămas 
intact. 

— Şi cât timp va rămâne aşa? 

— Atâta timp cât vom dori, îi spuse ea. Nimeni altcineva, în afară de 
dumneata, nu s-a îndoit de veridicitatea celor declarate de mine. 

— Nu va mai dura mult până când altcineva se va duce la Devon şi va 
afla adevărul. 

— Prostii. De ce s-ar deranja cineva până acolo? Dragul meu, hai să fim 
cinstiţi cu noi înşine. Eşti atât de nervos şi iritat numai pentru faptul că ţi-ai 
încălcat una dintre blestematele dumitale norme. 

— Sunt convins că nu dai mare importanţă regulilor mele, dar eu am 
trăit până acum conform lor şi nu am de gând să le încalc. 

— Marcus, ascultă-mă. Îţi respect regulile şi onoarea pe care se 
bazează ele. Dar, în acest caz, nu ţi-ai încălcat nici o normă. 

— Nu? Ar mai trebui să-ţi amintesc cumva că eu eram acela care se 
afla între picioarele tale, acum două nopţi? Mă înşel cumva? 

Iphiginia deschise ochii mari. Bujorii din obraji se transformară în pete 
stacojii. 

— Nimic nu-ţi dă dreptul să fii vulgar, domnule! spuse ea jignită. 

— Vorbeşti ca blestematele alea de profesoare. 

— Dar sunt chiar o blestemată de profesoară, Marcus. Sau, mai bine 
zis, am fost. Îţi repet, domnule, nu ţi-ai încălcat nici o regulă. Eu am făcut-o. 
Asta te ajută să vezi lucrurile altfel? 

— Nu, zise Marcus. 

— Dumneata nu eşti vinovat pentru ceea ce s-a întâmplat, eu sunt cea 
vinovată. 

— Nu încerca să răstălmăceşti faptele, sunt foarte simple. 

— Dar, Marcus, nu te poţi căsători cu mine, şi ştii prea bine asta. 

— De ce nu? 

Iphiginia părea disperată. 

— Pentru că, în ochii lumii, sunt amanta celui mai controversat bărbat 
din Londra, adică a dumitale, domnule. 

— Amândoi ştim că un bărbat cu poziţia dumitale nu se căsătoreşte cu 
amanta lui. 

Marcus se sprijini cu ambele mâini de biroul lphiginiei şi o privi. 

— Regulile le fac eu. Să nu uiţi asta. 

Ea clipi repede şi făcu un pas înapoi. 

— Dar într-o situaţie ca asta... 

— În orice situaţie, Iphiginia. 

— Pe mine nu mă preocupă regulile dumitale, domnule. 

— Am văzut asta. 

Ea mai făcu un pas înapoi şi se lovi de scaun. 

— Am fost obligată să trăiesc prea mulţi ani după regulile altora. Pe 
mine regulile mă deprimă. Am crezut că dumneata mai mult decât oricine 
altcineva, o să-mi înţelegi dorinţa de a fi liberă. 

— Liberă? Dumnezeule, Ilphiginia, dar nimeni nu este liber cu adevărat. 
Trăim cu toţii după un cod de norme, ale noastre sau ale altora. Dacă n-ai 
înţeles asta până acum, eşti mult naivă decât credeam. 

Iphiginia îşi ridică mândră capul. 

— Foarte bine. Dacă trebuie să am un cod de norme, o să-ţi urmez 
exemplul, domnule. O să-mi fac propriile mele reguli. 

— Şi ce vor stipula regulile tale, Iphiginia referitor la situaţia în care te 
afli? 


— Ele spun că nu sunt obligată să mă mărit cu nici un bărbat. Ca să fiu 
foarte sinceră, nu văd ce mari beneficii aduce unei femei căsătoria. Nici 
măcar plăcerea relaţiilor maritale nu mă atrage. După ceea ce am simţit 
acum două nopţi, este departe de tot ce spun poeţii. 

Marcus resimţi puternic lovitura dată de Iphiginia. Se înroşi brusc. 

— i-am spus că a fost numai vina mea. Am fost stânjenit şi m-am 
pripit. 

— Oh! Marcus. lphiginia renunţă la aerul bătăios pe care-l avusese până 
atunci. Veni repede spre el. Nu trebuie să te simţi stânjenit pentru ce s-a 
întâmplat. Nu a fost vina ta, ci a mea. 

— A ta? Marcus nu mai înţelegea nimic. Nu reţinu decât că lphiginia se 
aruncase în braţele lui. 

— Da, desigur. Ceea ce s-a întâmplat a fost numai rezultatul 
demersurilor mele. Eu te-am indus în eroare. Cunoşteam regulile după care îţi 
conduci viaţa şi că ele nu-ţi permiteau să ai relaţii cu femei lipsite de 
experienţă, dar am făcut tot ce am putut pentru a te determina să faci 
dragoste cu mine. Eu te-am încurajat, domnule. De fapt, te-am împins s-o 
faci. 

— Iphiginia!. 

Iphiginia era deja în braţele lui. El o ţinu strâns la piept, pentru ca ea să 
nu mai aibă nici un fel de comentariu de făcut. 

— Eu te-am sedus, domnule, şopti ea. 

— Nu este adevărat. Eu te-am sedus. Eu am vrut să fac dragoste cu 
tine. Vocea începu să-i tremure: pe Dumnezeu, chiar dacă aş fi ştiut adevărul, 
tot nu m-aş fi oprit. Nu regret decât că nu te-ai bucurat de acele momente. 

— N-aş putea spune că nu mi-a plăcut deloc, zise ea, dar vorbele ei se 
auzeau mai greu deoarece îşi îngropase faţa în haina lui. De fapt, mi-a plăcut, 
cu excepţia ultimelor momente. După cum ţi-am spus, n-am calculat corect 
unii factori. Dar a fost numai vina mea, nu a dumitale. 

Marcus gemu încet. Era incredibil, dar lphiginia nu-l învinuia pe el 
pentru tot ce se petrecuse. Ea insistase să-şi asume orice răspundere pentru 
cele petrecute în Templul Vestalei. 

Poate că un alt bărbat ar fi fost amuzat de naivitatea ei. 

Marcus era numai îngrozit şi mişcat. 

— Ascultă-mă, lphiginia. Tu eşti o femeie educată şi, desigur, ai studiat 
multe nuduri de bărbaţi, dar nu ştii tot ce trebuie. 

— Dar am studiat statuile originale, domnule, nu căpii. 

El îi luă faţa ei dragă şi expresivă între mâinile lui mari şi o forţă să-l 
privească în ochi. 

— Va fi mult mai plăcut data viitoare, Iphiginia. Îţi promit. 

Ea îl fixă cu privirea ei sobră. 

— Chiar crezi asta, domnule? 

— Trebuie să ai încredere în mine. O sărută. 

— Dar am încredere în tine Marcus. lphiginia se ridică pe vârfuri, îl luă 
în braţe şi îl sărută cu aceeaşi bucurie pe care o dovedise încă de la începurul 
relaţiei lor. 


Buzele ei erau moi. Sânii ei se striviseră de pieptul lui Marcus. El simţea 
şi curbele delicate ale coapselor ei care îl presau. Nu mai avusese atâta 
plăcere de a ţine în braţe vreo altă femeie. 

Dar ceea ce era important era constatarea că pasiunea ei era aceeaşi şi 
strălucea ca o prismă de cristal care emana căldură şi lumină. Nimic din ce se 
întâmplase în acea noapte n-o afectase. 

Marcus se simţi eliberat şi liniştit. Ea încă îl mai dorea. Faptul că el nu 
se pricepuse să facă dragoste cu ea nu afectase în nici un fel dragostea şi 
pasiunea pe care le avea lphiginia pentru el. După un moment, Marcus îşi 
ridică ochii şi o privi. 

— Atunci, considerăm divergenţele încheiate? 

Ea îi zâmbi. 

— Nu mă opun la o altă încercare de a face dragoste, dacă eşti sigur că 
va fi bine. 

— Va fi. Marcus îi jură că totul va fi bine. 

— Asta înseamnă că relaţia noastră va continua? întrebă ea, plină de 
speranţă. 

— Asta înseamnă, spuse el, că ne vom căsători cât de curând. 

Ea refuză categoric. 

— Ţi-am mai spus, nu este posibil. 

— lar eu ţi-am răspuns că orice este posibil. 

Iphiginia deveni dintr-o dată foarte rigidă. 

— Marcus, vrei să-mi răspunzi foarte cinstit la o întrebare? 

— Nu te-am minţit niciodată, Iphiginia. 

Ea schiţă un zâmbet. 

— Asta este o altă regulă a ta? 

— Da. 

— Foarte bine. Atunci, o să-ţi pun întrebarea. Dacă acum câteva nopţi 
ai fi descoperit că într-adevăr sunt văduvă şi că am oarecare experienţă, ai 
mai insista să te căsătoreşti cu mine? 

Marcus îşi spuse că era prea târziu, trebuia să fi prevăzut cursa pe care 
i-o întindea ea cu această întrebare. Fusese luat prin surprindere. 

— Dracu s-o ia de întrebare, lphiginia, este total irelevanţă. 

— Nu, Marcus, este foarte relevantă. 

Marcus sesiză groapa care i se căsca sub picioare. Făcu o încercare 
disperată să recâştige terenul pierdut. 

— Cine ştie ce s-ar fi întâmplat dacă ai fi fost ceea pretindeai că eşti? 
N-am mai întâlnit vreo femeie ca tine. Nu ştiu cum aş fi reacţionat. 

— Dacă ai fi descoperit că sunt ceea ce pretindeam, ai fi fost destul de 
mulţumit şi relaţia ar fi continuat aşa, nu? 

— La naiba, Iphiginia, cum pot să-ţi răspund la o asemenea întrebare? 
Eu am preocupări ştiinţifice. Mă ocup de fapte reale, nu de cele ipotetice. 

— Te rog, răspunde-mi, Marcus. Este foarte important. 

— Răspunsul la întrebările tale pur conjuncturale este că nu ştiu ce să 
spun. 


— Nu-i nimic, ştiu eu. Răspunsul este negativ. De aceea şi răspunsul 
meu este tot negativ. 

— La naiba femeie, de ce nu înţelegi situaţia? Nu am de ales. 

— Dacă aveam optsprezece ani şi n-aş fi putut să mă întreţin şi dacă m- 
ar fi interesat părerile altora, ai putea avea dreptate. Dar am douăzeci şi 
şapte de ani, sunt independentă financiar şi nu-mi pasă de normele sociale. 

— Iphiginia! 

Ea îşi încrucişă braţele. 

— Prea mulţi ani a trebuit să mă conformez regulilor societăţii. Nu 
vreau acum să mă conformez şi celor impuse de lumea bună de aici. lphiginia 
fu scuturată de groază. Câteodată mă trezesc noaptea şi îmi amintesc cum 
trebuia să-mi muşc limba ca să nu comentez în vreun fel faptul că vicarul se 
oprea din lectură ca să-mi ţină mie personal prelegeri. 

Marcus o înţelegea atât de bine. 

— Şi eu am crescut într-o localitate mică. Cred că nu ţi-a fost uşor să 
trăieşti la Deepford. 

— Era o situaţie disperată, şopti Iphiginia. De pretutindeni pândeau tot 
felul de ochi curioşi. Mama şi tata erau priviţi ca nişte personaje curioase. 
Pasămite, aveau temperamente artistice. 

— Ştiu. 

— Părinţii mei îmi spuneau că trebuie să ignor grosolănia cu care se 
amestecau ceilalţi în viaţa noastră, dar după moartea lor n-am mai putut 
rezista. Trebuia să ne câştigăm existenţa eu şi sora mea, apoi a mai apărut şi 
Amelia, fără nici un ban şi singură. 

— Deci aveai trei persoane pe care să le întreţii. 

— Da. Şi pentru asta a trebuit să mă conformez tuturor regulilor stupide 
ale unei existenţe rurale. Iphiginia privi pe fereastră. Moşierul Hampton şi 
soţia lui îmi dădeau sfaturi în permanenţă. Îmi spuneau cum trebuie să mă 
comport. Doamna Calder, care avea o căsuţă lângă Academia mea, îmi ţinea 
la nesfârşit predici despre felul în care trebuie să se comporte un profesor al 
unei Academii. Vicarul şi soţia lui mă pândeau la fiecare colţ şi parcă tot 
aşteptau să cad victimă unui comportament necorespunzător. 

Marcus ocoli biroul, întinse braţele spre ea şi o cuprinse strâns. 

— Inţeleg tot ce spui, am trecut şi eu prin asta. 

— De pretutindeni pândeau ochi, trebuia să fiu foarte atentă. Toate trei 
depindeam de veniturile de la Academie. lar existenţa Academiei depindea 
de bunăvoința vicarului şi a familiei Hampton şi a celorlalţi din Deepford, care 
făceau regulile pe care noi, ceilalţi, trebuia să le respectăm. 

Marcus o strânse în braţe şi respiră parfumul de flori părului ei. El 
realiză în acel moment că se simţea mai aproape de ea decât fusese 
vreodată de vreo altă persoană în viaţa lui. 

— Ştiu ce înseamnă să fii prizonierul propriilor tale responsabilităţi, 
spuse el. Şi ştiu şi cum te simţi când trebuie să te supui regulilor făcute de 
alţii. 

— Acum un an am plecat din Deepford, pentru totdeauna. Nu am 
intenţia să mă mai întorc acolo, decât pentru a-mi vizita sora. Sunt hotărâtă 


să-ţi urmez exemplul, Marcus. Dacă trebuie să trăiesc după reguli, cel puţin 
să mi le fac eu. 

Marcus o mângâie. 

— Îţi înţeleg sentimentele mai bine decât oricine altcineva dar nu te pot 
lăsa să continui să pozezi în amanta mea. 

— De ce nu? 

El încercă să găsească un argument mai solid, fără implicaţii 
emoţionale. 

— Este periculos. 

— Nu mi se pare. Iphiginia îşi ridică fruntea de pe umărul lui. Ne 
preocupă pe amândoi aflarea şantajistului şi am căzut de acord că trebuie să 
ne unim forţele. Ce alt argument mai doreşti? 

El o privi lung. Ştia că are de luptat cu ea, dar nu bănuia câtă rezistenţă 
îi va opune. 

— Una dintre principalele probleme pe care le ignori Iphiginia, este că 
pretextul nu mai există. 

— Pentru numele lui Dumnezeu, Marcus, dacă gândul să faci dragoste 
cu mine te sperie, ar trebui să renunţăm la asta. 

Marcus dorea să facă dragoste cu lphiginia, tot aşa cum şi-ar fi dorit să 
poată construi o navă care să-l ducă la stele. Dar când se implica în 
asemenea situaţii, se obişnuise să-şi calculeze toate mişcările, nu să se 
arunce cu capul înainte. Aşa făcu şi de astă dată. Până acum, îşi spuse el, 
Iphiginia nu a fost demascată. Mai avem ceva timp la dispoziţie, dar cât 
anume, nu ştiu. Nu avea nici un motiv să considere că cineva va descoperi 
adevărul atât de curând. Totuşi, situaţia nu se putea perpetua la nesfârşit. 
Oricum, deocamdată nu exista nici o ameninţare. 

Pe de altă parte, ea mă doreşte încă. Acest aspect trebuia analizat pe 
îndelete. Prin intermediul acestei slăbiciuni, pe care lphiginia o avea pentru 
el, putea să-i înfrângă cerbicia. 

Se deschise uşa bibliotecii. Amelia intră în încăpere. 

— Iphiginia? Domnul Manwaring mi-a amintit că trebuie să... se opri şi 
se îmbujoră când o văzu în braţele lui Marcus. Îmi cer scuze. 

— Nu este nici o problemă, spuse Marcus. Apoi o privi pe Iphiginia. O să 
terminăm această discuţie altă dată. De fapt, ne pregăteam de plecare, nu-i 
aşa, Iphiginia? 

— Da, aşa era. lphiginia se îndepărtă de el şi îi zâmbi Ameliei. Plecăm la 
Agenţia Wycherley să vedem ce putem afla acolo. 

— Nu vă obosiţi să transmiteţi salutările mele lui Constance Wycherley, 
şopti Amelia. Nu mi-a plăcut niciodată femeia aceea. 

Fuseseră atât de aproape de adevăr. Mult prea aproape ca să se 
mulţumească cu atât. 

Peste douăzeci de minute, după un drum cu trăsura făcut în tăcere pe 
strada Oxford, Iphiginia se afla încă sub impresia discuţiei pe care o avusese 
cu Marcus. Fuseseră atât de aproape! De adevăr... mult prea aproape ca să 
se mulţumească cu atât. Toată situaţia asta disperată se datora numai 
blestematelor de reguli după care trăia Marcus, îşi spunea, coborând din 


trăsură. Ea ar fi trebuit să ştie că Marcus se va simţi obligat să se însoare cu 
ea, dacă descoperea că ea nu era văduvă. Dar îşi permisese să creadă că va 
afla mijlocul să-l tempereze. Se convinsese că-l putea păcăli pe Marcus, tot 
aşa cum îi păcălise pe toţi aceia ce alcătuiau aşa-zisa societate. Ar fi trebuit 
să-şi pregătească un plan mai bun. Acum trebuia să găsească o cale să-l 
convingă pe Marcus că nu avea nici o obligaţie să se însoare cu ea. Nu va fi 
uşor, îşi spuse Iphiginia. Marcus semăna cu ea în multe privinţe; era prea 
încăpățânat şi foarte hotărât. 

— Aici este numărul 11, zise Marcus încruntându-se când văzu 
ferestrele întunecate ale Agenţiei Wycherley. Agenţia pare închisă. 

— Ciudat, zise lphiginia după ce văzu draperiile trase la ferestre şi la 
uşi. 

— Nu este încă ora patru. 

— Poate că doamna Wycherley a avut vreun motiv personal ca să 
închidă mai devreme. 

— Dar unde este personalul agenţiei, care ar trebui să fie încă aici? 

— Aşa este, zise Marcus, care încercă clanţa uşii. Este închis. 

Iphiginia privi în sus. Cele două etaje superioare erau tot întunecate. 

— Mă întreb dacă doamna Wycherley locuieşte deasupra. 

— Aşa se pare. Marcus se dădu un pas înapoi pentru a privi toată 
clădirea. Chiar dacă este acasă, nu cred că are chef de musafiri. 

— Poate este bolnavă. 

— Manwaring ţi-a spus că a vorbit ieri cu ca. Ţi-a spus ceva că ar fi 
suferindă? 

— Nu. Dar asta nu înseamnă că nu se putea îmbolnăvi peste noapte, 
spuse Iphiginia. Sau poate că a plecat la ţară. 

— In acest caz, spuse Marcus cu o privire ciudată, aici nu este nimeni. 

Iphiginia se uită la el cu înţeles: 

— Sugerezi ceea ce cred eu că vrei să sugerezi? 

— Mă cunoşti destul de bine, Iphiginia, zise Marcus şi o luă de mână. Se 
uitară de-a lungul străzii pentru a se asigura că nu-i urmărea nimeni. Vino, îi 
spuse el. N-o să se supere nimeni dacă o să ne uităm puţin pe aici. 

Iphiginia nu se împotrivi şi el o conduse spre capătul străzii, apoi 
dădură colţul şi ajunseră într-o alee. 

— Ce te aştepţi să găseşti? 

— Cine ştie? Una dintre regulile de bază ale cercetării ştiinţifice este să 
formulezi un set de întrebări. 

— Şi ce întrebări îţi pui acum, domnule? 

— De ce este închisă la ora asta o asemenea agenţie, care este unică şi 
desfăşoară o activitate atât de profitabilă? 

Iphiginia avu o senzaţie ciudată. 

— Şi asta exact a doua zi, după ce persoana care se ocupă de afacerile 
mele i-a pus întrebări patroanei despre unii dintre foştii ei clienţi? 

— Da, este un element pe care trebuie să-l avem în vedere. 


Marcus o luă pe alee, prin spatele unui şir de magazine. Se opri la uşa 
din spate a casei cu numărul 11 şi bătu încet. Nu primi nici un răspuns. 
încercă mânerul, dar uşa nu se deschise. 

— Şi uşa asta este închisă, remarcă. 

Iphiginia privi cu atenţie ferestrele, aşezate pe ambele laturi ale uşii, şi 
observă că una dintre ele era deschisă. 

— Priveşte, Marcus. 

EI îşi îndreptă privirea spre locul indicat de ea. 

— Se pare că proprietara a plecat în grabă şi a uitat o fereastă 
deschisă. 

— Da, cam aşa arată. 

Marcus împinse cu uşurinţă fereastra întredeschisă, dădu draperia la o 
parte şi privi în interiorul casei. 

Iphiginia abia îşi stăpânea curiozitatea. 

— Poţi să vezi ceva? 

— Nu prea mult. Este prea întuneric. Din cauza draperiilor nu disting 
nimic. Deschise larg fereastra şi încercă să pătrundă în casă. 

— La naiba. Nu cred că pot să încap prin fereastra asta. Iphiginia studie 
situaţia. 

— Dar eu pot să încap. 

Marcus o privi îngrijorat. 

— Dacă-ţi închipui că o să te las să intri pe fereastra asta... 

— Marcus, fii rezonabil. Mă strecor şi imediat îţi deschid uşa. 

— Hm. Marcus ezita. Bine. Dar nu pierde nici o clipă după ce ai intrat, 
vii şi-mi deschizi uşa. 

— Aşa am să fac. Dar, ajunsă în dreptul ferestrei, lphiginia constată că 
aceasta era prea înaltă. Va trebui să mă ajuţi. 

— Desigur. 

Marcus o ridică fără nici un efort. 

Iphiginia retrăi senzaţia pe care i-o produceau mâinile lui şi ceea ce se 
întâmplase cu două nopţi în urmă. Era atât de puternic şi se simţea atât de 
bine în îmbrăţişarea lui. 

— Grăbeşte-te, Iphiginia. 

— Imediat. Ea alungă amintirile acelea atât de fierbinţi şi se concentră 
asupra escaladării ferestrei, lucru ce se dovedi destul de greu de realizat din 
cauza fustelor sale lungi şi largi de muselină. 

— Dumnezeule, şopti Marcus. Câte jupoane ai pe dedesubt, Iphiginia! 
Cred că o să mă pierd în ele. 

— Era destul de rece dimineaţă. Ea deveni dintr-o dată conştientă de 
mâna lui care îi sprijinea piciorul. După câteva secunde, Iphiginia ateriză în 
siguranţă în încăperea întunecoasă. Stătu puţin să-şi revină. Mâna ei atinse 
din întâmplare câteva foi de hârtie care se aflau pe o măsuţă. Unele căzură la 
picioarele ei. 

— O, Doamne, murmură ea. 

— Ce s-a întâmplat? întrebă Marcus. 


— Nimic. Am risipit nişte hârtii jos, pe podea. Iphiginia se aplecă să le 
strângă, dar rămase uimită când văzu ce era peste, tot, în jurul ei. 
Dumnezeule, Marcus, peste tot sunt risipite hârtii şi dosare. Locul acesta 
arată de parcă ar fi trecut un uragan pe aici. 

— Deschide uşa. Repede! 

Iphiginia se ridică şi se duse la uşa din spate. O deschise. Marcus intră 
şi închise uşa în urma lui. Rămase câteva secunde fără să facă nimic, pentru 
ca ochii să i se obişnuiască cu semiîntunericul. 

— La naiba, zise el. Acest loc a fost percheziţionat. 

Iphiginia se uita nedumerită în jur. 

— Ce crezi că s-a petrecut aici? 

— Nu ştiu, zise Marcus, înaintând spre o scară îngustă ce ducea la 
camerele de la etaj. Aşteaptă-mă aici. Vreau să arunc o privire prin încăperile 
de sus. ` 

Ca de obicei, Iphiginia nu-l ascultă. II urmă pe scări până se opriră în 
fața unei uşi ce dădea într-un salon. Aici totul era în ordine. Lucrurile de pe 
masa din mijloc, mobilele şi nici nu erau hârtii pe covor. 

— În camera asta nu s-a întâmplat nimic, zise Iphiginia. 

— Nu. 

Marcus se întoarse şi porni pe hol. Iphiginia venea după el. Intrară într-o 
altă încăpere frumos şi îngrijit mobilată, apoi urcară încă un etaj. Când 
Marcus puse mâna pe clanţa uşii de la dormitor, lphiginia simţi ceva ciudat, o 
teamă inexplicabilă. 

— Marcus? 

— Lasă-mă pe mine să intru primul. El deschise uşa şi rămase în prag. 
Iphiginia încercă să vadă câte ceva, dar umerii lui laţi nu-i permiteau. Văzu 
doar nişte fuste gri şi o pereche de pantofi cu şireturi care zăceau pe podea. 
O, Dumnezeule! Este cumva?. 

— Fără îndoială. Stai aici. 

De astă dată, Iphiginia îl ascultă. Văzu cum Marcus se îndreptă spre 
trupul inert. Se opri lângă corpul femeii moarte şi îngenunche s-o examineze. 

— A fost împuşcată, spuse Marcus. Atinse un deget de la mâna care nu 
mai reacţiona. 

— Este...? 

— Da, este moartă. Marcus se ridică. Cred că a fost împuşcată cu 
câteva ore în urmă. 

Iphiginia simţi că stomacul îi va face probleme. Se duse repede spre 
uşă, unde putea respira. 

Marcus ieşi din încăpere. O privi îngrijorat. 

— Te simţi bine? 

Iphiginia dădu din cap. 

— Cred că da. 

— Să ieşim de aici. Nu ar fi bine să ne descopere cineva învârtindu-ne 
pe aici. Marcus o luă de braţ şi o conduse spre scară. 

— Crezi că a fost jefuită? 


— Nu, zise Marcus. Se opri la primul etaj şi mai privi o dată în jur. Dacă 
ar fi fost jefuită, hoţul ar fi luat şi sfeşnicele de argint. 

— Atunci, ce s-a întâmplat aici? 

— Nu ştiu sigur, dar aş putea lansa o ipoteză. 

— Şi care ar fi aceasta? 

— Cred că doamna Wycherley era şantajista, iar mătuşa ta şi prietena 
mea nu erau singurele victime. Şi nici noi n-am fost singurii care am reuşit să 
facem legătura cu agenţia ei. 

— Crezi că ieri, după domnul Manwaring a mai venit cineva? 

— Cu siguranţă. Cred că doamna Wycherley a fost ucisă de una dintre 
victimele pe care le şantaja. 

— Şi, probabil că, după ce a ucis-o, individul a început să caute prin 
dosarele agenţiei pentru a distruge dovezile care existau împotriva lui? 

— Da, spuse Marcus. 

— Am făcut o descoperire nemaipomenită, Marcus. Asta explică totul, 
spuse lphiginia. In acelaşi timp, înseamnă şi sfârşitul crizei prin care am 
trecut, mai gândi. 

— Aşa se pare. 

Ea se simţi dintr-o dată uşurată. Secretul mătuşii Zoe era acum în 
siguranţă. Dar problema şantajului nu era singura care se rezolvase, îşi spuse 
ea. O dată înlăturat şantajistul nu mai era obligată să pozeze în amanta lui 
Marcus. 

CAPITOLUL 13 

Pe la orele şapte, în aceeaşi seară, Marcus, aşezat la masa de lucru din 
laboratorul său, se gândea cum şi-ar putea transforma amanta în soţie. 

Era o problemă cu care n-ar fi crezut vreodată că se va confrunta. Prin 
comparaţie, ceea ce construise el, adică telescoapele, mecanismele de ceas 
şi stilourile cu rezervoare hidraulice păreau nişte fleacuri. 

Dădu la o parte caietul legat în piele, cu însemnările zilnice pe care 
abia îl deschisese, se lăsă pe spătarul scaunului şi îşi propti de masă 
picioarele încălţate cu cizme. 

Se amuză amintindu-şi de majordomul mecanic pe care îl construise 
anul trecut. Era silențios şi ţinea în mâna o tavă de argint. Cu ajutorul unui 
scripete, Marcus îi făcuse o haină neagră şi cămaşă albă. Încercase chiar să 
surprindă ceva din aerul aristocratic al lui Lovelace, desenându-i ochii reci şi 
o gură lipsită de expresie, exact ca ale lui. Viaţa fusese atât de simplă până la 
apariţia Iphiginiei, se gândi Marcus. 

Deşi apăruse şi trecuse brusc prin viaţa lui ca o stea căzătoare, ea 
reuşise să incendieze tot cerul existenţei sale. Dar, dacă nu va reuşi să 
găsească o cale prin care s-o reţină, ea se va dezintegra şi va cădea la 
pământ. Se auzi o bătaie în uşa laboratorului, care îl trezi pe Marcus din 
reveria sa. 

— Intră. 

— Marcus? Capul lui Bennet se ivi pe neaşteptate în cadrul uşii. Mi-am 
dat seama că eşti aici. Lucrezi? 

— Nu. Intră, te rog. 


Bennet intră în încăpere cu paşii lui mari, nepăsători, de om plictisit de 
lume, închise uşa, apoi se apropie de masa de lucru. Marcus îl privi şi îi făcu 
cu ochiul. Fratele lui avea din nou acel aer de poet neînțeles şi plictisit. Părul 
negru al lui Bennet era nepieptănat şi neîngrijit. Cămaşa îi era descheiată la 
gât, nu purta nici cravată, nici vestă. 

— Ţi-am sugerat de mai multe ori să-ţi pui o cravată, înainte de a pleca 
de-acasă, îi reaminti Marcus. Nu vei fi bine primit la nici un bal sau serată, 
dacă vei arăta de parcă de-abia te-ai dat jos din pat. 

— Nu m-am gătit de mers la bal, zise Bennet şi se duse la fereastră, 
lipindu-se cu fruntea de ea. Rămase gânditor, cu privirea aţintită la grădina 
din faţa laboratorului. 

— Doreşti ceva anume? îl întrebă Marcus într-un târziu. 

Bennet îl privi cu ochii întredeschişi. 

— Am venit să-ţi spun că am luat o hotărâre. 

— Pleci pe continent? îl întrebă Marcus, plin de speranţă. 

— Nu, vreau s-o cer în căsătorie pe Juliana Dorchester. 

— Pe dracu'! 

— Marcus, trebuie s-o fac. Pentru Dumnezeu, nu înţelegi? Dacă aştept 
până mă întorc de pe continent, Dorchester o mărită cu altcineva. 

— Ar fi spre binele tău. 

— La naiba! Bennet se întoarse, şi-l privi cu ochi arzători. Ştiu că nu-ţi 
place Dorchester, dar de ce îţi transferi antipatia asupra fiicei lui? Ea nu-i 
seamănă. 

— Aşa crezi? 

— Este o adevărată doamnă frumoasă şi inocentă, cu un spirit pur, ca... 

— Ca un fulg de nea de-abia căzut, nu? 

— Te previn. Nu-ţi permit să spui nici un cuvânt urât despre ea, Marcus, 
zise Bennet, încleştându-şi pumnii. Vreau să mă căsătoresc cu ea, înţelegi? 

— Slavă Domnului! 

— Ştii care este problema ta? 

— Cu siguranţă, dar mai spune-mi-o tu o dată, Bennet. Hai, dă-i 
drumul. 

— Eşti al naibii de cinic, asta eşti. Şi pentru că tu îţi permiţi să le afişezi 
cu aventuriere de genul doamnei Bright, nu poţi să înţelegi ce este în sufletul 
unei inocente. 

Marcus se şi ridicase din scaun, înainte ca Bennet să realizeze că 
declanşase un uragan. Fratele lui sări peste masă şi traversă încăperea din 
câţiva paşi. Îl apucă pe Bennet de umeri şi îl împinse la perete. 

— Să nu îndrăzneşti s-o faci aventurieră, spuse el. 

— De ce naiba? Bennet îl privea cu ochii aproape ieşiţi din orbite. De ce 
te aprinzi aşa, doar nu este prima amantă pe care o ai? Toată lumea ştie. 

— Ea este o bună prietenă a mea, spuse Marcus. Dacă o insulţi pe ea, 
este ca şi cum m-ai insulta pe mine. Inţelegi asta, frate? 

— Da, la naiba, înţeleg, zise Bennet cu privirea lui obosită. Desigur, pot 
să înţeleg asta. N-am ştiut că te afectează atât de mult spusele mele. 


Marcus îl mai ţintui o secundă pe Bennet de perete, apoi îi dădu drumul 
brusc. 

— Poate că ar fi mai bine să pleci. Am de lucru, iar tu, după cum se 
vede, ai planurile tale. 

Bennet îşi îndreptă reverele mototolite: 

— Îmi cer scuze, dacă te-am supărat. 

— Am primit scuzele tale. Acum, te rog să pleci. 

— Dar nu mă poţi învinui deloc. De astă dată ai sentimente mai 
puternice pentru doamna Bright decât ai avut faţă de oricare dintre amantele 
tale, remarcă Bennet. 

— Ar fi mai bine să părăseşti încăperea înainte ca eu să-mi pierd orice 
urmă de răbdare. 

Bennet lăsă capul în jos: 

— Să ştii că am de gând s-o fac: o cer în căsătorie pe Juliana 
Dorchester. 

Marcus ridică din umeri. 

— Mi-ai mai spus-o, iar eu n-am fost de acord. 

— Vrei să-mi urezi noroc? îl întrebă Bennet, încă mai sperând că va 
primi binccuvântarea lui Marcus. 

— Îmi pare rău, dar nu-ţi pot ura noroc. Marcus privea la majordomul 
acţionat mecanic. Nu cred că o astfel de căsătorie ar fi de durată sau că ai fi 
fericit. 

— Ce ştii tu despre fericirea alături de o femeie? pufni Bennet arţăgos. 
Ţi-ai impus atâtea reguli blestemate, încât singur ţi-ai furat dreptul la fericire. 

— Te rog să ieşi mai repede de aici, Bennet. 

— Asta şi fac. Deci, n-o să mai aştept urări de bine de la tine. Apoi, se 
opri cu mâna pe mânerul uşii. Ştii ceva, frate? Cred că de fapt îmi pare rău 
pentru tine. 

— Nu-ţi irosi părerile de rău pe mine. O să ai nevoie de ele, dacă te 
căsătoreşti cu Juliana Dorchester. 

Bennet ieşi din încăpere, fără un cuvânt. Trânti uşa atât de tare, încât 
motorul electric începu să vibreze pe banc. 

Marcus atinse întrerupătorul care declanşa resorturile omului mecanic. 
Roţile şi angrenajele se porniră, iar majordomul mecanic intră în funcţiune. 
Automatul întindea tava de argint cu o mişcare sacadată. Marcus urmări 
creatura mecanizată care înainta prin încăpere. Ce uşor era să fii un automat, 
ghidat numai de mecansime. Omul mecanic nu privea decât în faţă, nu-şi 
putea întoarce capul spre dreapta sau spre stânga, indiferent de ceea ce se 
afla în faţa sau în spatele lui. Nu avea trecut, nu avea viitor. Prezentul îi era 
guvernat de regulile inflexibile ale universului mecanic. 

El nu cunoştea durerea. 

Dar nu cunoştea nici bucuria. 

— A apărut o notă în ziarele de dimineaţă despre moartea doamnei 
Wycherley, spuse Zoe. Desigur, nu se spune despre ca că era o şantajistă. 
Dumnezeule, cine ar fi crezut? Se rezemă mai comod de speteaza canapelei 
sale de catifea roşie, stil roman. Este surprinzător. 


— Asta este concluzia la care am ajuns şi eu cu Masters, spuse lphiginia 
ridicându-şi ceaşca de ceai. 

— Abia de pot să cred, spuse Zoe. Este cumplit. 

Sprâncenele stufoase ale lordului Otis se împreunară. 

— Există ceva logic, dacă stai să te gândeşti. 

— Da, desigur, zise Amelia. Astfel se explică de ce Iphiginia n-a putut 
să descopere legătura dintre prietenii lui Guthrie şi cei ai lordului Masters. Nu 
era nici o legătură. 

— De acum s-au terminat şi cercetările mele clandestine privind sigiliul 
şi ceara, spuse Iphiginia oftând cu regret. Eram atât de sigură că voi 
descoperi ceva. 

— Ce idee formidabilă a avut acest Masters să cerceteze fostele 
noastre doamne de companie! zise Zoe cu admiraţie. 

Iphiginia radia: 

— Ipoteza lui n-a fost corectă în totalitate, deoarece niciuna dintre 
doamnele de companie n-a fost şantajista. 

— Da, dar teoria lui a dus direct la cea care şantaja, interveni şi Otis. 
Acest Masters este inteligent, într-adevăr. 

Iphiginia se posomori: 

— Da, şi este foarte conştient de asta. 

Amelia zâmbi: 

— N-aş vrea să cred că eşti geloasă, lphiginia. 

— Şi eu am avut într-un fel dreptate, conform teoriei mele, admise ea. 
Oricum, logica lui Masters este bună şi Otis are dreptate; el este un tip foarte 
logic. Gândiţi-vă că atâţia ani doamna Wycherley şi-a folosit guvernantele şi 
doamnele de companie pentru a aduna informaţii despre cele mai bune 
familii. 

— Nu mi-a păsat niciodată de doamna Todd, spuse Zoe. Ochii ei îmi 
aminteau pe cei ai unui şobolan. N-a lucrat prea mult la mine. 

— Ar fi trebuit s-o concediezi mult mai devreme decât ai făcut-o, spuse 
Amelia. Cred că a lucrat destul de mult la tine, mătuşă, întrucât aflase că 
Maryanne nu era fiica lui Guthrie. 

— Desigur, spuse Zoe. Mă întreb câte alte victime o mai fi avut? Chiar 
toate casele din Londra au început să fie spionate? 

— Mă îndoiesc, zise Iphiginia. Din câte ştiu, doamna Wycherley era 
selectivă şi destul de atentă. Cred că-şi alegea victimele cu grijă. 

— Da, sări şi Otis, iar favoriţii lui se zbârliră ca nişte cozi de pisică. Dar 
a făcut o gafă când a trecut-o pe Zoe a mea pe listă, ca şi pe prietena 
contelui de Masters. 

— Da, zise Iphiginia, asta i-a grăbit sfârşitul. 

— Bine că s-a terminat, spuse Zoe şi mai luă o prăjitură de pe tava de 
ceai. Acum ne putem ocupa de petrecerile din „sezon”. Mărturisesc că am 
avut îndoieli şi n-am planificat căsătoria lui Maryanne, cu tot şantajul ăsta 
care a fost pe capul meu. 

Otis îi aruncă lphiginiei o privire plină de înţelesuri: 

— Masters este sigur că s-a terminat cu şantajul? 


Iphiginia ezită: 

— El părea foarte mulţumit cu ceea ce am descoperit. 

— Atunci, înseamnă că asta a fost tot, declară Otis. 

— Da. Iphiginia se ridică în picioare şi îşi luă boneta. Eu şi Amelia vom 
pleca. Avem o întâlnire cu contabilul nostru. Poate ne vedem la teatru 
diseară. 

— Cred că da, spuse Zoe veselă. Cât de fericită voi fi să stau în loja 
mea, fără să mă gândesc că ochii şantajistului sunt aţintiţi asupra mea. 

— Ar mai fi un singur lucru, zise lphiginia adresându-se fiecăruia dintre 
cei prezenţi. Aş vrea să vă reamintesc tuturor că, deşi povestea cu şantajul s- 
a încheiat, au mai rămas câteva reguli care trebuie încă respectate. 

— La ce te referi, Iphiginia? întrebă Zoe. 

— Aş vrea să ţineţi minte că eu rămân în ochii lumii doamna Bright. 

— La naiba, are dreptate, sări Otis. Nu-şi poate schimba identitatea 
dintr-o dată. Ar fi riscant. 

— Ne-am înţeles încă de la început că în momentul în care se termină 
această problemă, eu o să dispar discret de pe scena socială, spuse lphiginia. 
Dar mi-am schimbat planurile. 

Zoe o privi cu gravitate. 

— Vrei să închei sezonul ca amanta lui Masters? 

— Da. 

Zoe schimbă priviri cu Otis şi cu Amelia. Apoi îşi întoarse privirile 
asupra lphiginiei. 

— Masters este de acord? 

— Mai mult sau mai puţin, zise Iphiginia. 

Nu avea sens să le spună că Marcus o ceruse în căsătorie. Se temea că 
toţi vor fi de partea lui. lar Iphiginia ştia că nu se poate căsători cu Marcus 
decât dacă îl face să se îndrăgostească de ea. Descoperirea şantajistului 
fusese o treabă foarte simplă, în comparaţie cu noua problemă. Să-l facă pe 
Marcus să-şi schimbe regulile. Iphiginia observă că Amelia rămase tăcută pe 
când coborau scările casei mătuşii Zoe. Verişoara ei nu spuse nimic până nu 
ajunseră în trăsura albă a Iphiginiei. 

— Spune, Amelia, ce te nemulţumeşte? întrebă Iphiginia şi se rezemă 
de pernele trăsurii, aranjându-şi fustele. Ce te deranjează? 

Amelia o privi cu atenţie: 

— Am simţit că ai ezitat când le-ai spus mătuşii şi lui Otis că şantajul s- 
a încheiat. Pe tine te mai preocupă ceva, lphiginia. 

Trăsura porni. lphiginia continua să privească pe geam. Era ora cinci 
după-amiaza. Strada era plină de tot felul de trăsuri moderne, care se 
îndreptau spre parc. 

— Ceea ce mă deranjează pe mine este faptul că eu şi Masters am 
cercetat amănunţit biroul doamnei Wycherley. 

— ŞI? 

— Şi n-am descoperit nici sigiliul, nici ceara neagră. Nici măcar vreo 
urmă de ceară în vasul pentru topit. 


— Ştiu că această Constance Wycherley avea multe păcate. Dar nu era 
proastă. Cred că trăia permanent cu frica de a fi descoperită. Şi n-ar fi lăsat 
nici o dovadă a vinovăţiei ei, la vedere. 

— Asta spunea şi Marcus. Dar, dacă era aşa de deşteaptă, încât să fie 
capabilă să şantajeze, de ce a făcut greşeala de a şantaja tocmai o prietenă a 
lui Masters? Ştia că în acest fel îl va face să se implice. 

— Poate că se ocupa de aceste şantaje de atâta vreme, încât prinsese 
prea mult curaj, sugeră Amelia. 

— Sau poate devenise foarte lacomă. Avea de plătit sume mari la 
jocurile de noroc. Cine ştie? 

— Cred că nu vom primi niciodată răspuns la aceste întrebări. 

— Dar ai recunoscut, Iphiginia, că pe tine te deranjează faptul că 
ipoteza lui Masters a fost cea corectă. 

— Şi a mea a fost destul de bună. 

— Da, a fost. Dar n-a fost la fel de aproape de adevăr ca cea alui 
Masters. Acum, când totul s-a terminat, ce ai de gând să faci în ceea cete 
priveşte? 

— În ce sens, Amelia? 

— Te-am auzit spunându-i mătuşii Zoe că nu poţi continua la infinit să 
pozezi în amanta lui Masters. 

— Pot continua până la sfârşitul sezonului, spuse Iphiginia dregându-şi 
glasul. Şi aş vrea să ştii că nu este numai o înscenare. 

Amelia o privi lung, cu ochii ei trişti: 

— De asta mi-a fost teamă. 

Iphiginia îşi strânse mai tare poşeta în braţe. 

— Nu-ţi face probleme din cauza mea, Amelia. 

— Dar nu-mi eşti numai verişoară, eşti şi cea mai dragă prietenă. Cum 
aş putea să nu-mi fac probleme? 

— Ocupă-te de aranjamentele financiare pentru Bright Place. Se va 
dovedi foarte profitabil, vei vedea. 

— Va renunţa la tine imediat ce se va plictisi. Eşti conştientă de asta? 

— Poate eu voi fi cea care se va plictisi prima, zise Iphiginia. 

— Aş vrea să fie aşa. Cred că orice ţi-aş spune eu, tu vei continua 
relaţia cu el, nu-i aşa? 

— Nu. Aş vrea să-ţi spun că la sfârşitul sezonului se va sfârşi şi relaţia 
mea cu Masters. 

— Şi ce vei face atunci? 

— Mă voi ocupa de Bright Place. Voi dedica ore întregi unui catalog de 
design, spuse lphiginia zâmbind melancolică. Mă aşteaptă multe proiecte 
interesante, Amelia. Te asigur că nu voi decădea când se va termina relaţia 
cu Masters. 

— Ştiu că eşti foarte puternică, Iphiginia. Dar n-aş vrea să te văd 
suferind. 

— Este prea târziu, nu mă mai poţi salva. Sunt hotărâtă să continuu 
această aventură, Amelia. Nu voi mai avea alta de acest gen, mă ştii prea 
bine. Marcus este unic în felul lui. 


Marcus se înclină cu respect când o văzu pe Hannah cu soţul ei la 
teatru în acea seară. Sands îi privi, înclină şi el din cap, apoi se întoarse să 
salute pe altcineva. Afrontul nu era direct, dar atitudinea lui nu prevestea 
ceva bun. Hannah îi aruncă un zâmbet nervos lui Marcus. | se citea 
disperarea în ochi. Dar mulţimea de spectatori din acea seară le-a fost 
favorabilă, oferindu-i lui Marcus ocazia să ajungă pentru câteva secunde în 
preajma ei, fără să trezească suspiciunile lui Sanas. 

— S-a terminat, îi şopti el, în trecere. Şantajista era doamna Wycherley. 
A fost ucisă. 

Hannah îl privi temătoare. 

— Am citit ieri în ziar şi m-am întrebat ce s-a întâmplat. Hannah îl privi 
cu ochii ei mari: Marcus, sper că nu tu ai... 

— Nu. Cred că o altă victimă a făcut-o. 

— Slavă Domnului. 

— Haide, draga mea, spuse Sands şi o luă de braţ. Desigur, îl observase 
pe Marcus care trecuse ca din întâmplare pe lângă ea. Ti-am adus un pahar 
de limonadă. 

Marcus ignoră faptul că Hannah era îndepărtată sistematic de el. 
Regreta faptul că Sands îl simţea ca pe un potenţial duşman, dar nu-l putea 
învinui pentru atitudinea lui. Marcus îşi dădu seama că şi el simţise la fel 
pentru lIphiginia, în ultimele zile. Trecu de holul teatrului şi se îndreptă spre 
scara cu covor roşu. Era pauză. Coridorul din spatele primului rând de loje era 
plin de lume. Bărbaţii forfoteau încoace şi încolo pentru a aduce răcoritoare 
doamnelor, se îndreptau spre hol, unde, adunaţi în grupuri, îşi împărtăşeau 
cancanuri ori mergeau în lojile cunoscuţilor. Un grup de tineri trecu pe lângă 
Marcus. Erau în drum spre curtezanele care-şi expuneau toaletele în cele mai 
elegante loji. Marcus salută câteva cunoştinţe pe care le întâlni pe coridorul 
îngust şi aglomerat. Când ajunse în loja de la capăt, dădu la o parte draperiile 
grele şi intră. Dorchester, soţia lui cu ochii ca ai unei păsări de pradă şi fiica 
lor, Juliana, se întoarseră surprinşi. 

— Bună seara, le spuse Marcus. Vă place spectacolul? 

Dorchester, care la început fu uimit, îşi dădu seama că trebuia să fie 
precaut. 

— A, Masters. N-am crezut că o să vii la spectacolul acesta. 

— Domnule, mă bucur să vă văd. Beatrice Dorchester fu atât de 
surprinsă de apariţia lui Marcus ca şi cum s-ar fi aflat în faţa unei stafii. 
Juliana, te rog, fă o reverență domnului conte. 

Juliana sări în picioare de parcă ar fi fost acționată de o scânteie 
electrică. 

— Domnule. 

— Doamnă Dorchester. Domnişoară Juliana. Marcus le trecu scurt în 
revistă. Arătaţi foarte bine în seara asta. 

— Mulţumim, domnule. Domnişoara Dorchester se simţi parcă mai 
relaxată de politeţea lui. Nu vreţi să luaţi loc puţin? Vă rog, aşezaţi-vă lângă 
Juliana. 


— Mulţumesc. Voi sta câteva minute. Se aşeză cu grijă pe unul dintre 
scaunele acelea micuţe. Scaunul scârţâi cumplit, dar nu cedă sub greutatea 
lui. Văd că acest Kean este în mare formă în seara asta. 

— Da, într-adevăr. Omul acesta joacă mai bine când este beat, zise 
Dorchester amuzat. 

— Da, am înţeles că nu mai apucă să se trezească, spuse şi Marcus. 

— Ei, ştiţi cum sunt actorii ăştia. Sunt o categorie aparte. 

— Nu sunt singurii cărora le lipseşte tăria de caracter. Marcus trecu în 
revistă întreaga sală care se afla sub privirile lui. Nu zăbovi cu privirea asupra 
mulţimii care se afla în stal şi la galerie, ci se concentră asupra lojilor. O 
identifică imediat pe Iphiginia. Ea strălucea, ca de obicei, într-o rochie albă, 
clasică; penele albe, fixate în părul ei pieptănat cu cărare pe mijloc ce îi 
acoperea urechile, se unduiau grațios. Gâtul îi era împodobit de un colier 
minunat de cristal. Nu era singură în lojă, ci împreună cu Amelia. La un 
moment dat, draperiile se dădură la o parte şi apăru Herbert Hoyt, îmbrăcat 
în jachetă albastră, vestă şi pantaloni cu pense. Avea câte un pahar cu 
limonada în fiecare mână. 

Doamna Dorchester încerca să facă o conversaţie stereotipă: 

— Ce vreme frumoasă, domnule, ce ziceţi? 

— Da, spuse Marcus. 

— Eu am făcut o plimbare cu Juliana prin parc astăzi, nu-i aşa, Juliana, 
continuă doamna Dorchester. 

— Da, mamă, zise Juliana şi-şi luă evantaiul de parcă i-ar fi fost teamă 
că Marcus i l-ar smulge din mână. A fost destul de plăcut. Apoi se însenină şi 
spuse: Ne-am întâlnit cu fratele dumneavoastră, domnule. 

— Da? 

Juliana tresări la tonul lui Marcus. Doamna Dorchester îşi privi 
îngrijorată soţul. 

Dorchester încercă, la rându-i, să-şi facă datoria, conversând cu 
musafirul. 

— Bănuiesc că vă simţiţi bine, domnule. 

— Foarte bine, zise Marcus. 

— Excelent, excelent, adăugă Dorchester cu un entuziasm fals. Mă 
bucur să aud asta. 

Marcus o urmări pe lphiginia care bău o înghiţitură din paharul pe care 
tocmai i-l adusese Hoyt. 

— Mă simt atât de bine, încât m-am hotărât să mă însor. 

Se lăsă deodată o linişte mormântală. Dorchester deschise gura de 
parcă n-ar fi avut aer. Îi trebuiră câteva secunde ca să-şi închidă maxilarele. 

— Am crezut că nu vă mai recăsătoriţi, domnule. Ştiam că v-aţi fixat 
această regulă. 

— M-am răzgândit, spuse Marcus. O prietenă m-a convins că nu trebuie 
să respect cu stricteţe orice regulă. 

— Înţeleg, zise Dorchester. Ei, bine, atunci... Vă felicit din toată inima. 
Oricum, această noutate va face agitaţie. 

Juliana îşi privi tatăl şi mama, apoi îi zâmbi lui cam lipsită de entuziasm. 


— Vă doresc multă fericire, domnule, Marcus ridică din sprâncene. 

— Vă mulţumesc, domnişoară Dorchester. 

Doamna Dorchester îl privi pieziş: 

— Vă veţi anunţa curând căsătoria, domnule? 

— Da, destul de repede, o asigură Marcus. 

Dorchester făcu o grimasă. 

— Şi cine este norocoasa doamnă, dacă îmi iertaţi indiscreţia? 

— Nu pot dezvălui încă numele. Mai sunt multe detalii care trebuie 
puse la punct. Cred că mă înţelegeţi. 

— Desigur, îngăimă Dorchester. Probleme de dotă, de avere. 

— Da, desigur. Marcus se ridică. Vă rog să mă scuzaţi. Trebuie să plec. 
Sunt foarte ocupat zilele acestea. Planurile de căsătorie necesită mult timp. 

— Adevărat? îl privi doamna Dorchester cu ochii ei iscoditori. 

— Da, aşa este. Trebuie, printre altele, să-ţi redactezi şi testamentul ca 
să-ţi asiguri soţia şi viitorii moştenitori. 

— Moştenitori? repetă doamna Dorchester dezamăgită. 

Atunci când este vorba de un titlu care trebuie lăsat moştenire, lucrurile 
sunt mai complicate, spuse Marcus. Şi se mai pune problema reajustării 
veniturilor celorlalţi membri ai familiei. 

— Reajustare? În ce fel? se repezi doamna Dorchester să întrebe. 

— Prin reducere, desigur, spuse Marcus. Averea familiei trebuie 
concentrată asupra moştenitorului meu, pentru a o păstra şi proteja. 

— Am crezut că fratele dumneavoastră vă va moşteni domnule, zise 
Dorchester. 

— Da, aşa hotărâsem, dar acum, dacă m-am decis să mă căsătoresc, 
situaţia se va schimba, nu? Sper să am un fiu care să-mi moştenească titlul şi 
averea. 

Doamna Dorchester era vizibil afectată. 

— Înţeleg, spuse ea. 

— Fratele meu va continua să primească un venit substanţial, desigur. 
La fel ca şi până acum. Marcus dădu la o parte draperiile şi ieşi din lojă. Se 
întoarse înainte de a ieşi pentru a le zâmbi celor trei Dorchester. Doar dacă 
nu cumva se căsătoreşte fără voia mea. 

— Pardon? Dorchester îl privi de parcă ar fi fost lovit de trăsnet. 

— De aceea, pentru a-şi asigura propriul viitor, Bennet trebuie să-şi 
găsească o moştenitoare bogată. Va trebui să se gândească la situaţia 
urmaşilor lui. 

— Urmaşilor? întrebă din nou Dorchester care nu mai ştia ce să creadă. 

— La asta se rezumă totul, nu? Marcus plecă lăsând draperiile grele sa 
cadă în urma lui. O luă pe coridorul care ducea la celalalt capăt al teatrului, 
unde era loja Iphiginiei. 

Herbert Hoyt ieşea pe hol chiar când Marcus, intrând, ridica draperiile 
lojei. 

— Scuze. Hoyt păru grăbit. Bună seara, Masters. N-am avut intenţia sa 
dau peste dumneata. E cam aglomerat acest coridor, nu? 

— Da, zise Marcus, apoi intră în lojă şi lăsă draperiile să cadă. 


— Buna seara, lphiginia, domnişoară Farley. Marcus se aşeză pe unul 
dintre scaunele mici ale lojii. 

— Domnule, murmură Amelia cu politeţe, după care se întoarse să 
urmărească spectacolul. 

Lui Marcus i se păru că Amelia îl arata cam în acelaşi fel ca şi Sands; nu 
se simţea prea iubit. 

Iphiginia îl întâmpină cu un zâmbet, iar ochii ei luciră de curiozitate. 

— Buna seara, domnule. Mi s-a părut că vă văd în loja lui Dorchester cu 
câteva minute în urmă. 

— Am schimbat câteva vorbe cu el, spuse Marcus şi-şi întinse 
picioarele. De ce dracului dau mereu peste Hoyt acolo unde eşti şi tu? Cred 
că-şi petrece prea mult timp lângă tine. 

Iphiginia ridică din umeri. Cristalele pe care le avea la gât sclipiră 
provocator. 

— Domnul Hoyt este un amic al meu. Şi este inofensiv. Ştiţi asta, 
domnule. 

— A început să mă cam deranjeze. 

Iphiginia ridică din sprâncene. 

— Nu sunteţi într-o dispoziţie prea bună, domnule. 

— Aşa este. Poate spectacolul lui Kean mi-o va schimba. 

— Să sperăm. lphiginia îl examină cu curiozitate înainte de a-şi întoarce 
iar privirile spre scenă. 

Kean era într-o formă excelentă în rolul lui Macbeth, dar nici măiestria 
lui nu putu să-i schimbe lui Marcus starea de spirit. Nu voia decât să 
vorbească cu lphiginia. Voia să-i spună despre încăpăţânarea lui Bennet de a 
se căsători cu Juliana Dorchester. Simţea nevoia să-i încredinţeze gândurile, 
să-i spună ce crede faţă de hotărârea lui Bennet, să afle opinia ei şi s-o 
întrebe dacă făcuse bine că-l descurajase pe Dorchester. Dar pierduse 
obişnuinţa de a-şi împărtăşi problemele cu alţii. Trecuse atâta vreme de când 
nu mai ceruse sfatul nimănui, de când nu aşteptase măcar vreo părere de la 
cunoştinţele lui. Oricum, normele lui nu-i permiteau să se arate slab în faţa 
cuiva. La mijlocul ultimei scene din Macbeth, draperia se trase brusc la o 
parte şi Bennet dădu buzna în lojă. Avea pumnii încleştaţi, iar faţa îi era 
descompusă de furie. 

— La dracu' cu tine, Marcus! N-o să ţi-o iert niciodată! Niciodată! Ştiu 
ce urmăreşti, dar n-o să-ţi meargă. Mă auzi? Nu mă poţi opri, o să mă 
căsătoresc cu Juliana. 

Marcus se întoarse încet, conştient de faptul că Iphiginia şi Amelia 
priveau scena cu oarecare groază. 

— Vezi că ţi-ai cam uitat bunele maniere, spuse Marcus încet. Dă-mi 
voie să ţi le prezint pe doamna Bright şi domnişoara Farley. 

Bennet nu se obosi s-o privească pe lphiginia. 

— De ce m-aş deranja să afişez bunele maniere în prezenţa amantei 
dumitale, când tu nu eşti capabil să te porţi civilizat cu viitoarea mea soţie şi 
cu familia acesteia? 


— Ajunge. Marcus se ridică în picioare. Te-am avertizat Bennet. Vom 
discuta mai târziu. 

— Nu mai avem ce discuta. N-aş fi crezut că o să faci totul ca să-mi 
strici mie fericirea. Şi n-aş fi crezut c-o să te pretezi la asemenea măgării. Am 
mai înţeles că vrei să mă dezmoşteneşti. 

— O să vorbim între patru ochi despre asta, spuse Marcus. 

— Crezi că-mi pasă dacă mă dezmoşteneşti? Pot să-mi croiesc şi singur 
drumul în viaţă. Şi Juliana ştie asta. Are încredere în mine, chiar dacă tu şi 
tatăl ei nu aveţi. 

— Dacă te-ai hotărât să-mi faci scene, haide să ieşim pe stradă. 

— Nu mai este nevoie. Plec acum. Gura lui Bennet se curbă într-un 
zâmbet batjocoritor. Apropo, frate, permite-mi să te felicit. Am înţeles că o să- 
ţi anunţi în curând căsătoria. 

Marcus o auzi pe lphiginia tuşind. Din cauza şocului nu mai avea aer. 
Nu se uită la ea. Atenţia îi era concentrată asupra lui Bennet. 

— Aşa este. 

— Tot teatrul nu vorbeşte decât despre asta. Cred că ai fost prea 
disperat în încercarea de a-mi stăvili planurile încât ţi-ai nesocotit şi regulile 
tale. 

— Bennet, ajunge. 

— Dar planul tău nu merge. Eu o să mă însor cu Juliana, chiar dacă nu-ți 
moştenesc blestematul ăla de titlu. O să vezi. Ea mă iubeşte pe mine, n-o 
interesează titlul de conte. Dar tu nu poţi spune asta şi despre viitoarea ta 
nevastă, indiferent cine este ea. 

Bennet se întoarse şi plecă. 

CAPITOLUL 14 

Iphiginia se aşezase comod pe canapeaua trăsurii lui Marcus. Lămpile 
din interior erau stinse. Marcus stătea pe locul din faţa ei, pe care îl acoperea 
în întregime cu statura lui masivă. 

Era posomorât. Nu vorbise aproape deloc de când părăsiseră teatrul. 
Nu i se adresase decât lui Dinks cu diferite ordine. Iphiginia nu putuse să 
vadă sfârşitul spectacolului susţinut de Kean. Marcus spusese ceva despre 
înghesuiala care va fi la ieşire, dar ea ştia că nu acesta era motivul pentru 
care el voia să plece mai devreme. Când Marcus îi spusese scurt să-l 
însoţească, lphiginia o privise pe Amelia şi înţelese că aceasta nu era de 
acord cu plecarea. Dar Iphiginia îşi dorea să plece cu Marcus. Amelia 
rămăsese în loja lui Zoe şi a lui Otis care urmau să o conducă acasă. 

Când Marcus şi Iphiginia o însoţiseră pe Amelia până la loja ei, în ochii 
lui Zoe se puteau citi mii de întrebări. Iphiginia se făcuse că nu observă. Ştia 
că mătuşa ei auzise deja zvonurile despre căsătoria lui Marcus, dar nu era 
dispusă să dea răspunsuri şi explicaţii. Când trăsura se puse în mişcare, 
Marcus întrerupse tăcerea. 

— Îmi cer scuze că ai asistat la scena aceea penibilă care s-a 
desfăşurat în loja ta. Apoi Marcus privi pe fereastră. Se pare că fratele meu 
este mai mult decât implicat sentimental în acest moment. 

— Marcus, cred că îmi datorezi o explicaţie. 


— Mda. 

Iphiginia aşteptă o secundă. Marcus nu zise nimic. 

— Ei? interveni ea. 

— Ei, ce? spuse Marcus fără a-şi lua privirile de la geam. 

Iphiginia făcu un efort să rămână calmă. 

— Ei, care este explicaţia pentru scena din loja mea? 

Marcus ezită, de parcă i-ar fi fost teamă că se află pe un teren nesigur. 

— Ştiu că a nu-ţi explica acţiunile este o altă regulă de care ţii seama, 
dar eu cred că în acest moment... 

— Bennet are impresia că o iubeşte la nebunie pe această Juliana 
Dorchester. 

— Şi nu eşti de acord cu căsătoria lor? 

În sfârşit, Marcus îşi îndreptă privirile spre ea. 

— Cum ai ghicit? 

— N-a fost prea greu. 

— Dorchester este foarte preocupat să-şi mărite fata cu un bărbat care 
are bani, pentru a-şi salva propria-i situaţie materială, cam precară în ultimul 
timp. Doamna Dorchester, la rândul ei, urmăreşte şi ea să aibă pe cineva cu 
titlu nobiliar în familie. Cei doi au încercat în ultimele două „sezoane” s-o 
arunce pe Juliana în braţele tuturor bărbaţilor bogaţi. 

— Chiar şi în ale tale? 

— Sezonul trecut am fost şi eu în vederile lor, dar pentru scurt timp. 
Lampa unei trăsuri care trecea în acel moment pe lângă ei lumină pentru o 
secundă trăsăturile dure ale lui Marcus. Dorchester a încercat chiar să mă 
surprindă într-o situaţie compromiţătoare cu fiica lui. 

— Dumnezeule? Şi ce s-a întâmplat? 

— Nu are sens să intrăm în amănunte. A fost un mic complot pus la 
cale fără pic de inteligenţă şi după cum era de aşteptat, a dat greş. 

— Înţeleg. Se instală o oarecare răceală între ei. Iphiginia îşi trase şalul 
de mătase, ca să-şi acopere umerii mai bine. Sper că ai scăpat fără probleme. 

— Desigur. 

— Spre deosebire de ceea ce s-a întâmplat la Templul Vestalei, când ai 
descoperit prea târziu adevărul. 

Din nou se lăsă tăcerea între ei. La un moment dat, Marcus îşi căută o 
poziţie mai comodă. Se lăsă pe spătarul canapelei şi-şi încrucişă braţele pe 
piept. 

— l-am spus lui Dorchester că nu mă însor cu Juliana, chiar dacă 
aranjează să fim descoperiţi împreună în pat, spuse Marcus. 

— Oh, zise lphiginia care nu mai ştia ce să spună. 

— l-am amintit că una dintre regulile mele chiar se referă la anu mă 
căsători. Aparent, Dorchester a încetat să mă mai vâneze; oricum, nu mi-a 
mai aruncat-o pe Juliana pe cap. Dar în sezonul ăsta a ajuns la concluzia că ar 
fi bun şi fratele meu. 

— Deci, în seara asta, ai încercat să-l faci să renunţe la ideea de a-l 
vâna pe Bennet, zise Iphiginia. Numai că de astă dată ai o problemă în plus: 
fratele tău o iubeşte pe Juliana. 


— Fratele meu nu o iubeşte, este doar atras fizic de ea, tot aşa cum 
este atras şi de lordul Byron. Nu asta este dragostea. 

Iphiginia îl privi dispreţuitor. 

— De unde ştii că nu este vorba despre o dragoste adevărată? 

— Doamne, dar are numai douăzeci de ani. Este sub influenţa pasiunii, 
nu a dragostei. In manieră tipic masculină, el identifică dorinţa cu dragostea. 

— Poate că sentimentele lui pentru Juliana sunt mai profunde decât îţi 
închipui. 

— Nu se poate, şopti Marcus. 

— Şi ce ai sperat să realizezi anunţându-ţi o căsătorie fictivă? 

— Căsătoria mea nu este fictivă, lphiginia. Noi doi vom avea o căsătorie 
cât se poate de reală. 

— O să mai discutăm despre această problemă cu altă ocazie, spuse 
ea. Acum discutăm despre fratele tău. Ai vrut să-l faci pe Dorchester să 
înţeleagă că nu mai are rost să insiste cu căsătoria, pentru că te recăsătoreşti 
şi tu? 

— Da, mi-am modificat planurile. 

Ea îi ignoră spusele. 

— Poate că ai reuşit să-l convingi pe Dorchester că Bennet nu este o 
partidă pentru fiica lui, dar cum rămâne cu cei doi? 

— Cu cei doi? Părinţii Julianei nu-i vor permite să se căsătorească dacă 
fratele meu nu va mai primi titlul şi banii corespunzători. Scopul lor este să 
pună mâna pe banii mei. Dar eu deţin controlul asupra lor, nu Bennet. 

— Marcus, nu-ţi va fi uşor. Am văzut cât de pornit era fratele tău. Cred 
că este îndrăgostit de Juliana. 

— Curând va ajunge la concluzia că nu-i serveşte la nimic. Dorchester 
îşi va schimba planurile şi se va orienta asupra altui candidat cu bani. 

— Prostii. Şi tu şi Dorchester sunteţi doi idioţi dacă vă închipuiţi că 
puteţi controla vieţile oamenilor. Poate că Bennet şi Juliana greşesc acum, 
dar, totuşi, sunt adulţi. Nu se ştie ce ar putea face dacă tu şi Dorchester 
încercaţi să le croiţi vieţile după voia voastră. 

Marcus o urmărea atent. 

— Ce vrei să spui? Crezi că ar fugi la Gretna Green? 

— Ar fi o soluţie, nu? 

— Nu. Sunt sigur că Bennet, în starea în care este, ar fi capabil de aşa 
ceva, dar Juliana este o tânără foarte raţională. In nici un caz nu s-ar mărita 
cu un bărbat ale cărui venituri nu sunt sigure. 

— Vrei să spui că o interesează banii, nu dragostea lui? 

— In mod sigur. Eu am văzut-o de ce-i în stare în sezonul trecut. 

— Cred că i-ai văzut în acţiune pe părinţii ei. Era normal ca biata Juliana 
să se supună voinţei lor. 

— Nu văd diferenţa. 

— Marcus, n-aş fi vrut să-ţi spun asta, dar tu ai tendinţa să te erijezi 
într-un mare cunoscător al naturii umane. Dar cel puţin în problemele de 
suflet nu te mai amesteca. 


— Problemele de suflet vor fi tratate la fel ca şi cele materiale. Cu 
atenţie şi grijă. 

— Adică, de fapt, cu cinism. Eu înţeleg ce vrei să faci tu, spuse Iphiginia 
încet. Vrei să-ţi protejezi fratele împotriva unei căsătorii nefericite. Dar cred 
că nu procedezi corect. 

— Asta nu este problema ta, Iphiginia. 

— Prostii. Tu m-ai atras în această discuţie. Dacă voiai să mă ţii 
deoparte, nu trebuia să-i spui lui Dorchester că îţi vei anunţa căsătoria. Acum 
vom face faţă multor speculaţii şi întrebări supărătoare. Totul va fi mai dificil 
pentru noi. 

— Eu nu văd nici o diferenţă. Cu toţii ştiu că sunt un om căruia nu-i 
place să vorbească despre problemele sale. 

— Dar, Marcus, lumea se aşteaptă să-ţi anunţi căsătoria cu una din 
tinerele care au debutat în acest sezon, nu cu amanta ta, pentru numele lui 
Dumnezeu. Chiar şi fratele tău se aşteaptă să te însori cu o tânăra din înalta 
societate. 

— Eu am de gând să mă însor cu o tânără care este la primul ei sezon, 
spuse Marcus. Cu tine. 

— Eşti cel mai încăpățânat bărbat pe care l-am întâlnit până acum. 

— Ar trebui să te obişnuieşti cu felul meu de a fi, pentru că nu am de 
gând să mă schimb. 

Iphiginia era exasperată. 

— Să revenim la subiectul de la care am pornit, zise ea. Te sfătuiesc să 
nu fii atât de inflexibil cu Bennet şi cu Juliana. Dacă vei continua aşa, nu vei 
face altceva decât să-i arunci unul în braţele celuilalt. 

— Nu-mi amintesc să-ţi fi cerut sfatul în privinţa asta. 

— Atunci de ce mai purtăm discuţia asta? 

— Naiba să ştie ce mai vreau şi eu, izbucni el. Dar nu este problema ta. 
Bennet este fratele meu şi o să acţionez aşa cum cred de cuviinţă. 

— Marcus, înţeleg ce vrei să faci. Vrei doar să-l protejezi. 

— Şi ce este rău în asta? 

— Nimic. Eu îţi înţeleg problemele. Tu l-ai crescut pe Bennet. Cred că în 
multe privinţe i-ai fost mai mult tată, decât frate. Eu am fost într-o situaţie 
asemănătoare cu sora mea. Şi eu i-am fost ca o mamă. 

— Da, ştiu asta, spuse el încet. 

— Tu şi cu mine am devenit ca nişte părinţi înainte de a avea şansa să 
ne maturizăm noi înşine. Şi simţim şi acum că trebuie să ne protejăm fraţii, 
aşa cum ar face-o părinţii lor, dacă ar mai trăi. Dar oricât am vrea să avem 
grijă de ei, în continuare, nu se mai poate. 

— Ba eu pot şi îl voi proteja pe Bennet de Juliana Dorchester. 

— O s-o faci într-un mod greşit. 

— Poţi să-mi dai un sfat bun? i se adresă Marcus. Să le dau 
binecuvântarea mea? 

— Da. 

— Niciodată! 


— Ascultă-mă, spuse Iphiginia aplecându-se spre el. Spune-i fratelui tău 
că-ţi vei da consimţământul pentru căsătorie, dacă el este de acord ca 
logodna să dureze o perioadă rezonabilă. 

— Ce înţelegi prin rezonabil? 

— Multe cupluri din înalta societate se logodesc timp de un an. În mod 
sigur îl vei putea convinge pe Bennet să păstreze o asemenea perioadă. Sau, 
cel puţin, şase luni. 

— Şi ce se va întâmpla după epuizarea perioadei de logodnă? 

— Un an trece destul de greu, Marcus, când eşti îndrăgostit. Nici cele 
şase luni nu se scurg atât de repede. Dacă Juliana nu este fata potrivită 
pentru Bennet, el va avea timp destul să vadă asta. 

— Dar nu este uşor să rupi o logodnă. 

— Este adevărat, dar se poate face. Şi mai ales, se poate face în linişte. 

Marcus se întunecă la faţă: 

— Şi dacă Juliana reuşeşte să-şi distrugă reputaţia, înainte de expirarea 
anului? 

— Trebuie să ai în vedere şi acest risc. De fapt, în acest moment, 
ameninţarea este mai mare, pentru că ei doi vor fi disperaţi. Dacă Julianei îi 
pasă de Bennet tot atât cât îi pasă şi lui de ea, va fi bine. Se vor hotărî să-şi 
lase familiile şi să sfideze orice convenţie pentru a fi împreună. 

— La naiba! Ceea ce spui poate fi adevărat, numai dacă eu mă înşel în 
privinţa sentimentelor Julianei. Dar dacă am dreptate, totul este terminat. 
Familia Dorchester, inclusiv Juliana, vor hotărî că Bennet nu mai este o 
partidă. 

Iphiginia oftă: 

— Domnul meu, nu cred că ai dreptate. Eşti un om căruia îi place 
raţiunea, poate că eşti cel mai inteligent bărbat pe care îl cunosc, dar eşti orb 
când ajungi la probleme sentimentale. Dragostea îi face pe oameni să 
recurgă la lucruri disperate. 

El o privi galeş. 

— De când te consideri atât de expertă în probleme de suflet? 

Ea încercă să nu-i spună că era un exemplu viu a ceea ce putea face 
dragostea din om. 

— Îmi amintesc de momentul în care s-a îndrăgostit sora mea, încercă 
Iphiginia o portiţă de scăpare. 

Marcus o privi cu multă atenţie: 

— De bărbatul care credeai că te iubeşte pe tine? 

Iphiginia rămase fără aer. 

— Ştii povestea lui Richard Hampton? 

— Da. Marcus începu din nou să privească pe stradă. 

— Chiar ai impresia că ştii totul, nu? 

— Din experienţă ştiu că trebuie să-mi adun toate informaţiile înainte 
de a lua o hotărâre. 

— Ei, dacă eşti atotştiutor, nu mai ai nevoie de nici un fel de informaţii 
despre Richard, nu? 

Marcus îi întâlni privirile. Apoi el privi din nou strada. 


— L-ai iubit? 

— Răspunsul ar fi neînsemnat pentru un om care nu crede în dragoste. 

— Eviţi să spui adevărul. 

— De fapt, mă folosesc de una dintre regulile tale ca să nu-ţi răspund la 
întrebare. Dar hai să facem o înţelegere, domnule. 

— Ce fel de înţelegere? 

— O să-ţi răspund la întrebare, dacă şi dumneata te învoieşti să-mi 
răspunzi la alta. 

— Foarte bine, zise el. Dar tu vei răspunde mai întâi. Chiar crezi că ai 
fost îndrăgostită de tânărul Hampton? 

N Iphiginia ridică din umeri, pentru că nu prea ştia ce să-i răspundă. 
Incercă să-şi amintească zilele acelea când era convinsă că Richard o s-o 
ceară de nevastă. Dar sentimentele ei faţă de Richard fuseseră neînsemnate, 
în comparaţie cu cele pe care le avea pentru Marcus. 

— Cred că aş fi învăţat să-l iubesc, spuse ea încet. 

— Ai fi învăţat să-l iubeşti? o zeflemisi Marcus. Ce prostie! 

— Nu gândi aşa. Mie îmi place să gândesc mult. Am fost profesoară. 
Cred în puterea intelectului. Sunt convinsă că acolo unde există toţi factorii 
necesari, unde există hotărâre, voinţă şi un dram de inteligenţă, oricine poate 
învăţa să iubească. 

— Poeţii ar muri de râs dacă te-ar auzi vorbind despre aplicarea 
inteligenţei şi raţiunii în dragoste. 

— Dumneata nu eşti poet, domnule, de ce râzi? 

— Se poate râde cu lacrimi pe această temă, îi zise Marcus. Spuneai că 
sunt necesari nişte factori pentru a învăţa să iubeşti pe cineva. Acei factori 
erau prezenţi în cazul lui Richard Hampton? 

— Cred că da. Richard era un om bun, puternic, blând şi constant. Da, 
cred că aş fi învăţat să-l iubesc. 

— Prea sună a model de virtute. Chiar crezi că ai fi fost fericită cu el? 

— Da. 

— Şi i-ai fi fost credincioasă? 

Ea se încruntă: 

— Desigur. 

— Chiar dacă, după căsătorie, ai fi cunoscut pe altcineva? Un bărbat 
care te-ar fi pus pe jar? Un bărbat care te-ar fi făcut să înţelegi operele 
poeţilor? Un bărbat alături de care te-ai fi simţit capabilă să atingi stelele? 

— Adică, dacă te-aş fi întâlnit pe tine, Marcus? 

El rămase tăcut, privind-o. 

Iphiginia îi zâmbi. 

— Nu cred că aş fi avut cum să te întâlnesc pe tine, dacă m-aş fi 
măritat cu Richard Hampton. Dar răspunsul la întrebarea ta este „da”. Dar 
dacă totuşi te-aş fi întâlnit, aş fi fost sinceră cu el. Nu trăiesc după reguli, dar 
am simţul onoarei. 

— Pasiunea nu prea ţine cont de onoare, doamnă. 


— Nu sunt de acord. Şi cred că pe undeva, în adâncul sufletului, şi 
dumneata gândeşti la fel. Suntem fiinţe inteligente. Tentaţia şi pasiunea se 
pot controla, dacă vrem s-o facem cu tot dinadinsul. 

Spre uimirea ei, Marcus se mulţumi să-i zâmbească doar. 

— Poate că ai dreptate. Atunci, ce se poate spune despre noi doi, 
Iphiginia? Că nu avem voinţă? 

— Nicidecum. Ea îşi desfăcu evantaiul, apoi îl închise la loc. Se poate 
spune că amândoi am hotărât să ne lăsăm purtaţi de pasiune. Este 
prerogativul nostru, de adulţi. Dacă n-am fi liberi, onoarea ne-ar împiedica să 
cedăm tentaţiei. 

— A, înţeleg. Noi, din întâmplare, am fost liberi să dăm frâu liber 
tentaţiei, aşa că am făcut-o. Ce logică interesantă ai, lphiginia. 

— Cred că ar fi mai bine să revenim la pasiunea fratelui tău, decât să 
mai discutăm despre noi. Nu-i poţi controla viaţa lui Bennet. Nici n-ar trebui s- 
o faci. 

— Nu crezi că ştiu şi eu atâta lucru? Nu vreau să-i controlez viaţa. Nu 
vreau decât să-l protejez. 

— El va iubi pe cine va voi. Tot ce poţi să faci este să-i asiguri ceva timp 
pentru a reflecta şi a-şi planifica acţiunile. În acest timp, el va încerca să vadă 
dacă ceea ce simte pentru Juliana este autentic sau ceva trecător. 

— Eu tot mai cred că modul meu de a acţiona va da rezultatele dorite, 
spuse Marcus. Nu m-ar mira să fi tăiat răul din rădăcină chiar în seara asta. 

— Cred că te vei confrunta cu un dezastru. 

— La naiba! Detest aceste fleacuri emoţionale. 

— Dumneata, domnule, nu ai răbdare decât pentru ceea ce este 
investigaţie ştiinţifică. 

— Lucrurile ar fi mai simple dacă Bennet ar fi mai mic, spuse Marcus pe 
un ton blând. Pe atunci, îmi respecta sfaturile, îmi cerea ajutorul ori de câte 
ori avea nevoie de el. Îmi cerea voie dacă intenţiona să facă ceva. 

— Te înţeleg, spuse Iphiginia zâmbind visătoare. La fel era şi sora mea 
în copilărie. Dar toţi cresc, Marcus. 

— Şi trebuie lăsaţi să-şi distrugă propria fericire? 

— Uneori. 

— Câteodată, costul unei greşeli este prea mare. Nu-l pot lăsa să-l 
plătească, Iphiginia. 

Ea îşi făcu vânt cu evantaiul. 

— Domnule, eu am predat studenţilor câţiva ani. Am aflat cu ocazia 
asta că, de cele mai multe ori, ei nu învaţă ceea ce le predai. Învață cu totul 
altceva. 

— Ce vrei să spui? 

— Trebuie să mă crezi când îţi spun că ceea ce vrei să faci presupune 
multe riscuri. Bennet va învăţa din ceea ce face acum. 

— Sper ca el s-o facă, spuse Marcus, care se implicase cu tot sufletul în 
discuţie. 


— Dar mă îndoiesc că el va învăţa, după cum îţi mai spuneam, exact 
lecţia pe care i-o predai tu. Pe scurt, domnule, dacă această afacere se 
termină prost, el va ajunge să-ţi semene prea mult. Asta îţi doreşti pentru el? 

Marcus o privi amuzat. 

— Nu am înţeles prea bine mesajul tău. 

— ÎI înveţi nişte lucruri care, în timp, îl vor transforma într-o copie a ta. 

— Şi ce fel de om va fi el? întrebă Marcus cu o voce scăzută. 

— Un bărbat care va trăi după propriile lui reguli, atât de rigid alcătuite, 
încât nu va putea să mai şi iubească. 

Se lăsă o tăcere penibilă, Marcus nu se mişcase nici un centimetru, dar 
Iphiginia simţea cum clocoteşte de furie. 

— Domnule, nu am de unde să ştiu nimic despre prima dumitale 
căsătorie, dar nu cred că a fost una fericită. 

— De fapt, a fost un fel de iad. 

— Aş vrea să ne respectăm fiecare înţelegerea, după cum am stabilit. 
Aş vrea să primesc răspuns la următoarea întrebare: Putea cineva, care te 
cunoştea, să te oprească înainte de căsătorie, să te convingă să nu te mai 
însori? 

Pentru moment, ea avu impresia că Marcus va refuza să-i răspundă. 

— Nu. Acest singur cuvânt pe care îl spuse Marcus avu greutatea unei 
pietre. Cred că nu. Credeam că ştiu ce fac. Credeam că sunt îndrăgostit. Pe 
figura lui apăru un zâmbet trist. Credeam că Nora mă iubea. 

— Poate că te iubea, domnule, îi veni Iphiginia în ajutor. 

— Nu. Marcus fu categoric, iar mâinile lui se strânseră involuntar în 
pumni. Nu avea nevoie decât de un tată pentru copilul pe care îl purta în 
pântece. 

Iphiginia îngheţă. 

— N-am ştiut... 

Marcus îi întâlni privirea. Ochii lui erau atât de reci şi de tăioşi. 

— Nimeni n-a ştiut. N-am spus nimănui, vreodată, că Nora a venit în 
această căsătorie deja însărcinată. 

— O, Marcus, îmi pare rău pentru tine. 

Marcus rămase în tăcere câteva clipe. lphiginia nu mai ştia ce să spună. 
Era uimită că acest bărbat ţinuse un secret atâta timp. 

— Familia Norei trăia la o fermă învecinată, începu Marcus să se 
confeseze dintr-o dată. Vocea lui avea un timbru ciudat, de parcă ar fi săpat 
după cuvinte într-un mormânt unde acestea ar fi stat îngropate mult timp. O 
ştiam de mică. Eram cu un an mai mare decât ea şi am început s-o iubesc de 
pe la şaisprezece ani. 

— Marcus, te rog, nu trebuie să-mi povesteşti toate astea. 

El n-o auzi. 

— Ea mă găsea amuzant, probabil. Şi folositor. Am învăţat să dansăm 
împreună la o sală special amenajată în localitate. Am învăţat-o să 
pescuiască. A fost prima fată pe care am sărutat-o. 

Iphiginia nu mai voia să asculte: 

— Te rog! 


— Dar eu eram doar un simplu fermier. La vremea aceea titlul 
aparţinea unui unchi. Nu m-am aşteptat niciodată să-l moştenesc. Nora îşi 
dorea de la viaţă mai mult decât puteam să-i ofer eu. Era atât de frumoasă, 
încât ea şi părinţii ei erau convinşi că va putea să se căsătorească cu cineva 
care avea o poziţie socială, nu cu un moșier fără nici o perspectivă, ca mine. 
În anul în care Nora a împlinit optsprezece ani, familia ei a dus-o la Londra 
pentru sezon. 

— Şi ce s-a întâmplat? întrebă lphiginia, temându-se de răspuns. 

— A venit înapoi în luna iunie a acelui an şi totul s-a schimbat. Nu mai 
era tânăra aceea fericită, încântătoare, căreia îi plăcea să flirteze. S-a aruncat 
efectiv în braţele mele şi mi-a declarat că numai pe mine mă iubeşte. 

— Înţeleg, zise Iphiginia concentrându-se asupra evantaiului ei. Mânia 
lui Marcus şi neputinţa lui i se transmiseseră şi ei. 

— lar eu eram atât de naiv şi lipsit de experienţă, încât am crezut-o. 
Marcus privea afară, la noaptea care se lăsase. Mi-a spus că nu-i place viaţa 
de la oraş. Dorea să ne căsătorim foarte repede. Părinţii ei erau de acord. 
Tatăl ei m-a luat deoparte şi mi-a sugerat să mergem la Gretna Green. 

— N-aţi fost logodiţi? 

— Ei au ajuns la concluzia că n-avea rost să mai pierdem timpul şi 
banii. lar eu o iubeam atât de mult, încât n-am obiectat. Am plecat cu Nora la 
Gretna Green. Ne-am petrecut noaptea nunţii la un han. De-abia aşteptam s- 
o ţin în braţe. 

— Cred că nu mai vreau să ascult. 

— O doream atât de mult. Eram hotărât să fiu foarte blând cu ea. Dar, 
în noaptea aceea, ea a început să plângă. Foarte mult, chiar. Imi spunea că 
am rănit-o prea tare. Mi-a mai spus că am mâini de ţăran. Marcus îşi privi 
încă o dată pumnii strânşi. Era adevărat. Aveam mâini de ţăran. Chiar eram 
un fel de ţăran. 

Iphiginia simţi fiori când îşi aminti cum simţise mâinile lui pe trupul ei. 
Erau mâini puternice. Mâini bune. Mâini care o făceau pe femeie să se simtă 
dorită. Şi în siguranţă. O podidiră lacrimile. 

— Dimineaţa următoare am văzut sânge pe cearşafuri. Mai târziu, am 
aflat că mama ei i-l dăduse într-o sticluţă, înainte de plecarea la Gretna 
Green. Dar nu ar fi trebuit să facă lucrul acesta. 

— Nu înţeleg, şopti Iphiginia. 

— Dacă n-ar fi fost atâta sânge, n-aş fi suspectat-o că mai fusese cu alt 
bărbat. Eu fusesem virgin şi eram mai ignorant decât ea în aceste probleme. 

— Şi de unde ai aflat că avusese alt iubit? îl întrebă Iphiginia încet. 

— A pierdut sarcina la o lună după ce ne-am căsătorit. Eu am crezut că 
înnebunesc. Nu ştiam ce se întâmplă. Am crezut că moare. 

— Dumnezeule! 

— Am chemat doctorul. Când s-a terminat, acesta mi-a spus ce se 
întâmplase. Voia să mă liniştească. Presupunea, desigur, că eu sunt tatăl şi 
că acest copil fusese motivul pentru care plecasem atât de precipitat la 
Gretna Green. M-a încurajat şi mi-a spus că în curând voi avea un alt copil. 

— Nu i-ai spus adevărul? 


Marcus făcu o grimasă. 

— Sigur că nu. Care bărbat ar fi recunoscut singur că fusese păcălit? ŞI 
apoi, mai era şi problema Norei. Ea era soţia mea. 

— Şi tu simţeai nevoia s-o protejezi, nu? îl întrebă Iphiginia. 

Marcus ridică din umeri, dar nu spuse nimic. 

— Ai avut grijă de fratele tău atâţia ani. Deja ai o a doua natură, care te 
face să-i protejezi pe cei mai tineri. Şi Nora ce-a spus? 

— Când i-am spus adevărul, a început din nou să plângă. Apoi, n-a mai 
rezistat şi mi-a mărturisit. Fusese sedusă de către unul dintre admiratorii ei 
din Londra, un ticălos care voia o moştenitoare bogată, care nici nu avusese 
intenţia s-o ia pe Nora şi care n-a pierdut nici o ocazie să se laude cu fapta 
lui. 

— Biata Nora! 

— Bârfa a făcut-o foarte nefericită şi i-a luat orice speranţă de a se mai 
căsători. Familia ei nu avea statutul social necesar ca să-l forţeze pe ticălos s- 
o ia de nevastă. 

— Aşa că au adus-o acasă şi au măritat-o cu tine? 

— S-au gândit că prostul de moşier din vecini n-o să descopere 
adevărul. Marcus îşi privi din nou mâinile. Aveau dreptate. Până în ziua de azi 
mă întreb dacă aş fi descoperit adevărul, în cazul în care ea nu pierdea 
sarcina. 

— Dar l-ai fi aflat când ai fi văzut că naşte copilul cu câteva săptămâni 
mai devreme. 

— Mă îndoiesc. Ti-am spus, nu prea ştiam nimic în acest domeniu. Aş fi 
crezut că fiul meu s-a născut prematur şi gata. 

— Din bârfe, am auzit că Nora a murit de friguri. 

— Da. La şase luni după ce a pierdut copilul. 

— Duelul, şopti Iphiginia. De aceea te-ai duelat, nu? La puţin timp după 
ce Nora a murit, te-ai dus la Londra şi l-ai provocat pe ticălosul care a sedus- 
O. 

— El mi-a spus că eram un prost, ceea ce fără îndoială era adevărat. 
Voia să ştie de ce îl mai provocam la duel, dacă ea murise. Eu nu i-am 
răspuns nimic pentru că nu aveam ce să-i răspund. 

— Ai apărat onoarea soţiei tale, chiar dacă ea n-a fost corectă cu tine. 
Şi nici nu mai era în viaţă. Iphiginia simţi cum lacrimile începuseră să i se 
scurgă pe obraji. Marcus, te recunosc în tot ceea ce-mi povesteşti. 

Marcus pufni dispreţuitor: 

— Pe naiba. Ce faci, plângi? 

— Nu. Ea respiră adânc. 

— Aş vrea să cred că nu. Nu este nevoie de lacrimi acum. 

— Poate că eu gândesc altfel, Marcus. Îmi pare rău atât pentru tine, cât 
şi pentru ea. Cred că nu i-a fost uşor când a descoperit că este însărcinată şi 
nu are perspectiva unei căsătorii. 

— Da. 

— Era tânără şi disperată. Era o tânără inocentă, care căzuse în mrejele 
unui seducător. Ea încălcase una dintre regulile stricte ale societăţii. Ştia că 


va trebui să plătească pentru asta. Aşa că a venit la tine, prietenul ei din 
copilărie. 

— Adevărul este că o doream atât de mult, încât aş fi luat-o oricum. l- 
aş fi dat numele meu şi aş fi declarat copilul pe numele meu. Darea a 
preferat să mă mintă. Asta nu i-am putut-o ierta. 

— Din cauză că, ori de câte ori îţi aminteşti de ceea ce a făcut ea, simţi 
că ai fost folosit. 

— Da, am fost luat drept prost. 

Iphiginia se înfioră. Şi ea îi înşelase aşteptările. Fără îndoială că el se 
considera păcălit şi în relaţia lor. Iphiginia îl atinse uşor pe picior. 

— Nora nu te-a considerat prost, Marcus. Nimeni nu te-ar considera 
astfel. Te-ai comportat ca un cavaler. l-ai răzbunat onoarea şi i-ai păstrat 
secretul. 

— Nu aveam de ales. Dacă o demascam, eram eu însumi privit ca un 
naiv idiot. 

— Nu cred că asta te deranjează în legătură cu trecutul tău, spuse 
Iphiginia. Te deranjează faptul că tu i-ai dat inima ta, iar ea nu te-a iubit 
deloc. Consideri că s-a folosit de tine, pentru a se salva. 

— Aşa a şi fost. 

— Nu am chef acum să mă cert cu tine pe tema asta, spuse lphiginia. 
Nora era o fată înnebunită de teamă, la acea dată. Şi părinţii ei cred că erau 
la fel de înnebuniţi s-o salveze. 

— Da. 

— Căsătoria ta a debutat sub nişte auspicii cam dificile. Tu mi-ai spus 
că ai fost virgin în acea căsătorie, dar cred că erai mult mai matur decât Nora 
în toate privinţele. De fapt, ai fost obligat să te maturizezi foarte repede. 
Nora, pe de altă parte, de-abia ieşise din copilărie. 

Marcus numai spuse nimic. 

— Ştii ce cred? spuse lIphiginia. Cred că dacă ar fi trăit, Nora ar fi ajuns 
să se îndrăgostească de tine. Ar fi învăţat să te iubească atunci când ar fi 
crescut destul şi ar fi ştiut să-ţi recunoască anumite calităţi pe care le ai în 
mod sigur. 

Marcus rămăsese cu ochii aţintiţi asupra ei. 

— Iphiginia, eşti o femeie inteligentă, dar spui câteodată nişte prostii 
foarte mari. Ce te face să crezi asta? 

Ea zâmbi. 

— Pentru că ştiu cât este atât de uşor să se îndrăgostească cineva de 
tine, domnule. Mă am pe mine drept exemplu. 

CAPITOLUL 15 

Marcus, auzindu-i vorbele, simţi că tot universul se schimbă dintr-o 
dată pentru el, plasându-l într-o lume cu totul diferită. Până şi lumina stelelor 
părea că vine dintr-un alt unghi. Şi luna îşi schimbase poziţia pe cer. Iphiginia 
îi spusese că îl iubeşte. A doua oară. Şi asta, în mod foarte clar. Marcus o privi 
atent. Nu părea la fel de afectată ca atunci, la Templul Vestalei, când crezuse 
că l-a omorât. 

— Marcus? lphiginia îl privi îngrijorată. Te simţi bine? 


— Nu. Dar el nu-şi putea explica în ce consta răul sau schimbarea. Nu 
putea nici măcar să articuleze o frază coerentă. Întinse mâna şi o prinse de 
talie. O luă apoi în braţe. Ea fu surprinsă într-un mod foarte plăcut şi se lăsă 
cu totul în voia lui când o sărută; scăpă şi evantaiul, iar şalul ajunse pe 
podeaua trăsurii. 

— Marcus! Iphiginia îl înlănţui cu braţele ei calde şi primitoare. Oftă 
încet şi se cuibări la pieptul lui. 

Fără a-i da drumul, Marcus trase draperiile. Se făcu întuneric. El o 
săruta cu pasiune, cu toată dorinţa ce se acumulase de când fuseseră 
împreună la Templul Vestalei. 

Ea nu părea deloc deranjată de acest tumult de sentimente. Se agăţase 
de pieptul lui. Mâinile ei îi răvăşeau părul în neştire. Iphiginia îşi puse capul 
pe umărul lui Marcus, care îşi lăsă mâna sa coboare spre piciorul ei. 
Jupoanele ei delicate se revărsară şi-i acoperiră picioarele. Palma lui fierbinte 
trecu dincolo de genunchi, de marginea ciorapului şi ajunse în locul acela 
intim, găsind calea spre centrul fierbinte dintre picioare şi gemu puternic 
atunci când descoperi că ea era deja umedă. Iphiginia mirosea a trandafiri şi 
a dorinţă feminină. Era cel mai plăcut miros pe care îl întâlnise Marcus 
vreodată. Intregul lui trup reacţionă. Dintr-o dată, Marcus realiză că îi tremură 
mâinile. Încercă să se controleze şi să-şi regleze respiraţia. Nu avea să se mai 
arunce dintr-o dată asupra ei, aşa cum făcuse ultima oară. Nu va mai 
reacţiona ca un ţăran necioplit. Va face totul ca lphiginiei să-i fie foarte bine. 
Voia ca ea să simtă plăcerea. Dorea cu disperare ca ea să cunoască bucuria 
iubirii împlinite. 

Trebuia să se simtă satisfăcută. 

O aşeză într-o poziţie comodă pentru a-i depărta puţin picioarele. 
Fustele ei albe se domoliră şi ele pe canapeaua trăsurii. Începu să-şi descheie 
pantalonii. Iphiginia îi împinse umerii cu mâinile. 

— Marcus, ce faci? 

— Fac dragoste cu tine. Virilitatea lui reacţionă brusc. 

— Aici, în trăsură? O dâră de lumină care răzbătea printre draperiile 
trăsurii îi lumină ochii larg deschişi. 

— Nu contează dacă va fi aici, sau pe pragul casei tale. Nu mai pot 
aştepta până ajungem într-un pat confortabil. Atinge-mă, Iphiginia, îi spuse 
el. 

— Da, o, da. Îşi luă mâna de pe umerii lui. Apucă cu dinţii vârful unui 
deget înmănuşat şi începu să tragă. Apoi, trecu la următorul. Încet, ea reuşi 
să-şi scoată mănuşa de satin. Marcus urmări toată scena şi ajunse la 
concluzia că asistase la cea mai convingătoare scenă de erotism. Ea termină 
de scos mănuşile. Mănuşa albă pe care o mai ţinea între dinţi părea 
fosforescentă în dunga de lumină care răzbătea în trăsură, începu să-l atingă 
uşor, apoi îşi încolăci degetele în jurul lui. 

— Marcus! şi scăpă mănuşa dintre dinţi. 

Pentru un moment, el avu impresia că se va face de ruşine, ca şi ultima 
oară. Işi ţinu respiraţia şi se întrebă dacă va reuşi. 


— Marcus? vocea lphigniei răsuna uşor răguşit. Te simţi bine? Sper că 
nu ai de gând să mai faci vreun atac, nu? 

Marcus pufni în râs. Apoi, zâmbi. 

— Nu. Sau cel puţin, nu acum. Vreau să mă contopesc cu tine, 
Iphiginia. Dar nu vreau să te grăbesc. De astă dată, tu trebuie să mă 
orientezi. 

— Foarte bine. Dar te previn că toate cunoştinţele mele se reduc la 
ultima noastră experienţă şi la ceea ce am observat în galeria lui Lartmore. 

— E de ajuns, îţi promit. 

— Eşti sigur? 

Marcus îi răspunse imediat: 

— Sunt sigur. El îşi trecu degetele peste locul acela fierbinte dintre 
picioarele ei, până descoperi mugurul pe care începu să-l mângâie încet. 

— Dumnezeule, Marcus! 

Marcus simţi cum trupul Iphiginiei era cuprins de fiori. Era un semnal 
puternic care îl făcea să exulte de bucurie. Mâinile ei începură să-l strângă 
aproape convulsiv. Marcus îşi ţinu respiraţia. 

— Te-am rănit, dragul meu? 

— Nu, dar în mod sigur de la tine mi se va trage moartea, Iphiginia. 

— O, nu, îmi pare atât de rău. Te simţi bine? N-am vrut să te rănesc. 
Teama mai diminua din intensitatea pasiunii care răzbătea din glasul ei. Te- 
am avertizat că nu prea ştiu ce trebuie să fac. 

— E foarte bine, o asigură el. Marcus mai trase o dată aer în piept. Mă 
aflu pe undeva, aproape de moarte. Continuă s-o atingă încet, împrăştiindu-i 
umezeala până când mâna lui ajunse s-o atingă într-un punct anume, care o 
făcea să se scuture convulsiv. De fapt, nu-mi amintesc să fi fost vreodată mai 
viu ca acum. Tentativele Iphiginiei de a-l atinge, cu pricepere instinctivă, 
amenințau să-i zăpăcească total simţurile. Marcus începuse să transpire, iar 
muşchii îi erau tot mai tensionaţi. Ea se mişcă uşor, aşezându-se mai bine, 
pregătindu-se pentru el. Işi desfăcu şi mai mult picioarele. Coapsele ei se 
atingeau de bărbăţia lui. Trupul lui Marcus era tensionat la maximum. 
Şoaptele ei şi respiraţia ei sacadată îi spuneau că era tot mai excitată. Apoi, 
când Marcus începuse să se întrebe dacă ea va ajunge să facă dragoste cu 
adevărat, îl orienta spre acel loc moale şi fierbinte dintre picioarele ei. Încet, 
cu grijă, Iphiginia încercă să i se potrivească. Este atât de strâmtă, se gândi 
Marcus. El îşi propuse să evite ceea ce păţise ultima oară, când terminase 
fără de a se afla înăuntru. Iphiginia îşi împinse uşor bazinul, ţinându-şi 
respiraţia Apoi se închise dintr-o dată, de parcă ar fi vrut să-l facă prizonier, 
Marcus de-abia se mai putea abţine şi de aceea rămase câteva clipe 
nemişcat. Işi aminti că trebuie să se retragă înainte de a-şi risipi sămânţa. Nu 
purta acel prezervativ franțuzesc, din piele de oaie. Apoi, Iphiginia începu să 
se mişte şi orice urmă de raționalitate dispăru din mintea lui. Îl chema, se 
agăța cu disperare de el, îi şoptea numele, îl implora, îl admonesta şi îl 
solicita. Marcus o tatona uşor, transformând totul într-un adevărat chin 
pentru el. Apoi, deodată, ea începu să tremure şi după un tremur convulsiv, 
rămase nemişcată în braţele lui. 


— Marcus! 

Se lăsă cu toată greutatea asupra lui, cu un strigăt de surpriză şi de 
plăcere. Marcus îşi aminti din nou că trebuia să fie precaut. Îi cuprinse 
coapsele şi o trase înspre el. Reuşi doar în ultimul moment să-şi înăbuşe un 
strigăt care venea din adâncurile fiinţei lui. Se prăbuşi într-un colţ al trăsurii 
cu lphiginia care rămăsese deasupra lui. Era, în sfârşit, linişte. Marcus încercă 
să se bucure de ea şi să inhaleze acel miros unic, de satisfacţie sexuală, care 
umplu atmosfera trăsurii. 

Trăsura se opri. Marcus aprinse o lampă din interior. Îşi mai permise 
câteva secunde pentru a se bucura de timpul Iphiginiei, apoi se trezi la 
realitate. 

— Iphiginia? Am ajuns la tine acasă. 

Ea mormăi ceva nedesluşit şi se cuibări la pieptul lui, fustele ei foşniră 
încet. Marcus realiză că Iphiginia aţipise pentru câteva secunde. Îi zâmbi. 

— Trezeşte-te. Mai repede, draga mea. O mişcă încet, ridicând-o în 
şezut. Auzi, în acel moment, cum vizitiul coboară de la locul lui ca să 
deschidă portiera trăsurii. Marcus reuşi să blocheze uşa în ultimul moment. 

— Iphiginia. 

— Ce este? 

Ea căscă elegant şi clipi languroasă. Fustele îi erau cam şifonate. O 
şuviţă se desprinsese şi atârna liber, peste o ureche. O pană albă se mai 
ţinea doar într-un colţ. 

— E dimineaţă deja? 

— Nu. Marcus îşi reluase postura lui dintotdeauna. Este miezul nopţii şi 
tu arăţi de parcă te-ai fi tăvălit în fân. 

Iphiginia începu să chicotească. 

— Inchipuie-ţi scena, domnule. 

Marcus se concentră asupra poalelor cămăşii care nu îi mai încăpeau în 
pantaloni. O privi, uimit de fericirea ei. Se simţi răspunzător pentru starea în 
care era ea. El o făcuse fericită. Se simţi mult mai fericit decât dacă ar fi 
realizat un alt majordom acţionat mecanic, sau dacă s-ar fi uitat la stele cu 
telescopul. Vizitiul bătu încet în portieră. 

— Domnule, doriţi să coborâţi? 

— Imediat, Jenkins. Marcus se scutură pentru a-şi reveni din starea în 
care se mai afla încă. Întoarce-te, îi spuse el Iphiginiei. Corsajul îţi este 
strâmb şi pana aia de-abia se mai ține.. 

— Da, domnule. Nu ştiu cum am ajuns în starea asta. Iphiginia se 
întoarse cuminte, cu spatele către el, şi aşteptă ca el să-i aranjeze rochia. 

— Stai să mă mai uit o dată la tine, spuse Marcus şi o întoarse pentru a 
o inspecta pentru ultima oară, cu un ochi critic. Descoperi ca meşa pe care i- 
o aranjase căzuse din nou şi îi atârna peste ureche. Dă-mi o agrafa, spuse el. 

Ea se ridică şi scoase un ac de păr din poşetă. 

— Uite, sper să nu te înţepi în el. 

— Nu mai chicoti aşa. Vizitiul o să creadă că te gâdil eu. 

— Prea bine, domnule. Veselia ei devenise deja molipsitoare. 

Marcus prinse şuviţa rebelă. 


— Dacă ai noroc, o să stea aşa până intri în casă. 

— Da, domnule, cu siguranţă că va sta. Eşti atât de talentat. 

El deschise portiera trăsurii. Jenkins, care aştepta cuminte afară, se 
întoarse cu un aer impasibil şi puse scara. Marcus îşi ascunse un zâmbet 
când văzu cum coboară lphiginia cu demnitate, de parcă n-ar fi făcut altceva 
tot drumul decât să discute despre antichităţi şi clasicism. Când ajunse pe 
caldarâm, îi zâmbi lui Jenkins care păru buimăcit şi nu mai ştiu unde se afla. 

— Mulţumesc, îi spuse ea. 

Ar fi o contesă perfectă, îşi spuse Marcus. ` 

O conduse până la uşă şi aşteptă s-o vadă intrând. li trebui multă 
voinţă ca să rămână afară. Abia rezista tentaţiei de a o lua în braţe şi dea o 
purta până în dormitor. 

— Ai avut dreptate dintr-un punct de vedere, dragul meu, îi şopti 
Iphiginia, cu o voce de abia auzită. 

El se opri pe una din trepte. 

— În ce privinţă? 

— A fost mult mai bine acum. 

El râse satisfăcut. 

— Da, a fost, nu-i aşa? De fapt, eu de-abia am supravieţuit. Cred că ar 
fi trebuit să aduci un medic care să mă resusciteze. 

Iphiginia îi zâmbi satisfăcută. 

— Este clar că aveţi o constituţie foarte puternică, domnule. 

— Într-adevăr. Marcus închise uşa şi se îndreptă spre trăsură. Începu să 
fluiere şi să tragă adânc în piept aerul nopţii. 

— Ce noapte frumoasă, domnule, spuse Jenkins când deschise portiera 
trăsurii. 

— Da. Spune-i lui Dinks că mergem acasă. 

— Prea bine, domnule. 

Marcus se urcă în trăsură şi se aşeză pe locul unde făcuse dragoste cu 
Iphiginia. Văzu atunci o bucată albă, de satin, care lucea pe catifeaua 
canapelei. Era mănuşa lphiginiei. Era atât de moale, de plăcută la atingere. O 
strânse în palmă. 

Marcus se duse direct în bibliotecă. Avea nevoie de timp pentru a lua 
deciziile necesare în legătură cu căsătoria fratelui său. 

Bennet ajunse acasă înainte de ora trei, iar trăsura lui se opri cu 
zgomot în faţa casei. Marcus îşi luă paharul de brandy în mână şi aşteptă să 
se deschidă uşa bibliotecii. Nu avu mult de aşteptat. Bennet năvăli în 
încăpere. 

— Lovelace mi-a spus că vrei să-mi vorbeşti. 

— Da. 

Bennet se rezemă sfidător de marmura şemineului: 

— Ei, ce ai de spus? Nu-mi imaginez că am mai avea ceva de discutat, 
frate. 

Marcus îşi concentrase privirile asupra focului. 

— Regret că m-am amestecat în problemele tale cu domnişoara 
Dorchester. 


Bennet continua să-l privească de parcă n-ar fi înţeles ce i se spunea. 

— Poftim? 

— Ai auzit foarte bine. Marcus luă o înghiţitură de brandy N-ar fi trebuit 
să-i sperii pe soţii Dorchester. Nu aveam nici un drept să ameninţ că te 
dezmoştenesc, mai ales că nu aveam intenţia să şi aplic ameninţarea. 

— Marcus, ce tot spui? Este o altă păcăleală? 

— Dacă insişti să te însori cu Juliana Dorchester, trebuie să ai şi cu ce s- 
o întreţii. Îţi voi lăsa acces nestingherit la fondurile tale, ca şi până acum. 
Mâine îmi voi pune contabilul să redacteze nişte acte care să-ţi protejeze 
moştenirea. 

Bennet era năucit. 

— Nu mai înţeleg nimic. Vrei să spui că eşti de acord cu căsătoria mea? 

— Da, zise Marcus. Mâine voi declara familiei Dorchester că nu am 
nimic împotriva acestei căsătorii. 

— Dar mai devreme ai spus că nu vei fi niciodată de acord. 

— Am spus multe lucruri aseară. Primeşte, te rog, scuzele mele. 

— Scuzele tale? Bennet nu mai ştia ce să creadă. 

Marcus îl privi. 

— Am scuza că încercam să te protejez să nu ai o soartă ca acea pe 
care am avut-o eu. 

— Juliana nu este Nora, ce naiba. 

— Ai dreptate, zise Marcus. Nu este Nora, Bennet dădu din cap. 

— Nu ştiu ce să mai cred şi nici ce să spun. 

— Eşti fratele meu, singurul membru al familiei mele, n-aş putea să-ţi 
fac rău, mai degrabă mi-aş face mie. Oricum, aş prefera să-mi pierd un braţ 
decât să pierd afecțiunea şi încrederea ta. 

— Aş vrea să cred că eşti sincer. 

Marcus răsucea paharul de brandy în mâini şi urmărea cum se 
oglindeau flăcările pe faţetele acestuia. 

— Poţi să le spui, Dorchester să-şi trimită contabilul ca să începem 
rezolvarea problemelor legate de căsătorie. Aceste operaţii iau cam mult 
timp. Nu sunt de ajuns câteva luni, când e vorba de bani. 

— Dar, Marcus, eu n-am cerut-o încă pe Juliana. 

— Nu? Marcus ridică din umeri. Atunci fă-o în tihnă acum când ştii că nu 
mă mai opun. 

— O să vorbesc cu ea chiar mâine, spuse Bennet fericit. Fără îndoială 
că ea o să vrea să vadă anunţul de căsătorie publicat înainte de încheierea 
sezonului. 

— Desigur. Marcus mai luă o înghiţitură de brandy. Sfârşitul sezonului 
era peste o lună şi jumătate. 

— Marcus, nu ştiu ce să spun. Bennet îşi trecu mâinile prin buclele 
negre. Nu m-am aşteptat la o asemenea schimbare din partea ta. 

— Nici eu, recunoscu Marcus cu jumătate de gură. 

Bennet se încruntă. 

— Atunci, cum ai ajuns la concluzia asta? 


— M-am pripit, dar de atunci am avut timp să reevaluez lucrurile. Te rog 
să mă scuzi. 

— Da, desigur, ezită Bennet. Mulţumesc. Nici nu ştii cât de mult 
înseamnă asta pentru mine. Vei vedea că Juliana este o fată atât de plăcută şi 
graţioasă. Va fi o soţie minunată. 

— Sper că te vei gândi să fixezi data căsătoriei în primăvara viitoare. 

— Anul viitor? Bennet îşi reluă aerul de disperare. Este prea mult până 
atunci. 

— Atunci, poate o să încheiaţi o logodnă de şase luni, cel puţin? 

— Nu m-am gândit că logodna ar trebui să dureze aşa de mult. Sincer 
să fiu, aveam de gând să închiriez o trăsură şi s-o duc pe Juliana la Gretna 
Green. 

Marcus fu cât pe ce să se înece cu brandy. 

— Ai păţit ceva? 

— Da. Marcus îşi reveni, trase aer în piept şi mai luă o gură de brandy. 
Gretna iese din discuţie. Sunt sigur că doamna Dorchester va dori o nuntă ca 
în poveşti pentru singura ei fiică. 

— Fără îndoială. Şi Juliana va voi să-şi mulţumescă mama. Este una 
dintre calităţile ei. 

— Adevărat. 

— Bine, atunci, zise Bennet. Băiatul arăta de parcă i se luase o piatră 
de pe umeri. O să discut cu Juliana şi o să-ţi spun în ce interval de timp vom 
fixa nunta. 

— Desigur. Este hotărârea voastră. Dar contabilul familiei Dorchester va 
trebui să aibă timp suficient ca să perfecteze actele, cu Barclay. 

— Sigur că da. Marcus, nu pot să nu-ți spun cât mă miră schimbarea ta. 

— Chiar aşa? 

— Spun asta pentru că te cunosc şi ştiu că nu-ţi schimbi hotărârile aşa 
uşor. Ai propria regulă împotriva modificării unei decizii deja luate. 

— Poate că am început să îmbătrânesc. 

— Şi nu te-am auzit vreodată cerându-ţi scuze. 

O altă regulă pe care am încălcat-o, mulţumită lIphiginiei: sunt conştient 
de asta, gândi Marcus. 

— Ai putea să-mi spui ce te-a făcut să te schimbi? 

— Am avut timp să reflectez şi am ajuns la concluzia că am greşit. 

Bennet îl ţintuia cu privirea: 

— Şi în rest? 

— Ce vrei să spui? 

— Juliana mi-a spus că ai ameninţat că mă dezmoşteneşti dacă mă 
însor fără aprobarea ta, dar că ţi-ai anunţat şi intenţia de a te recăsători. Şi 
asta a fost o păcăleală? 

— Nu. 

Bennet zâmbi. 

— Mă bucur să aud asta. 

— Oare? 


— Desigur, de ce nu m-aş bucura? De câte ori ţi-am spus că venit 
momentul să te recăsătoreşti? Te-am prevenit că dacă continui tot aşa, rişti 
să te transformi într-unul din automatele create de tine. 

— Sper să evit un asemenea sfârşit. 

— Deci eşti hotărât? întrebă Bennet. Cine este fericita? 

— Nu sunt pregătit să fac un anunţ oficial. Mai sunt câteva detalii care 
trebuie puse la punct. 

— Da, ştiu. Bennet tăcu o mişcare liberă cu mâna: dacă sunt atâtea 
probleme de rezolvat cu căsătoria mea, îmi închipui câte sunt pentru tine. De 
altfel, trebuie să ai în vedere şi transmiterea titlului. 

— Da. 

— Dar în mine poţi avea încredere, Marcus. Sunt fratele tău, chicoti 
Bennet. Te însori cu fata lui Chumley? 

— Nu. 

— Cu Elizabeth Anderson? 

— Nu. 

— Stai să vedem atunci. Bennet bătu cu degetele în şemineu. Ştiu 
acum, cu fiica lui Henderson. Cum o cheamă? Charlotte? 

— Mă însor cu lphiginia Bright. 

Bennet rămase cu gura deschisă. 

— Pe naiba! 

Marcus se încruntă. 

— Te previn să nu spui nici o vorbă despre asta, până nu ai acceptul 
meu s-o faci. Ai înţeles? Este secret deocamdată. 

Bennet închise şi deschise gura de două ori, înainte de a reuşi să 
articuleze vreun cuvânt. 

— La naiba, Marcus! Nu cred că vorbeşti serios despre căsătoria asta cu 
doamna Bright. 

— Te asigur că sunt cât se poate de serios. 

— Dar ea îţi este amantă, pentru numele lui Dumnezeu! 

— Este femeia cu care vreau să mă căsătoresc. Ţi-am mai spus şi îţi 
repet că nu voi tolera lipsa ta de respect. 

— Dar tu eşti contele de Masters, strigă Bennet lovind cu pumnul în 
şemineu. Una este să ai o legătură cu o femeie ca doamna Bright şi alta este 
să te şi însori cu ea. 

— Spune-mi, Bennet, de ce n-ar trebui să mă însor cu ea? întrebă 
Marcus. 

— De ce? Pot să-ţi spun o mie de motive. Un bărbat în situaţia ta ar 
trebui să se însoare cu o tânără, nu cu o femeie matură. Cu o fată de familie 
bună. Una care de-abia a părăsit băncile şcolii. O fată neprihănită. Mireasa ta 
trebuie să fie o virgină inocentă - nu o văduvă căreia i-a mers vestea că este 
amanta ta. 

— Iphiginia Bright are exact vârsta care trebuie, spuse Marcus şi-şi 
propti coatele pe braţele scaunului. Vine dintr-o familie respectabilă. Cine nu 
este de acord cu mine trebuie să mă întâlnească în duel. 

— La naiba, Marcus, nu cred că vorbeşti serios. 


— Mi se pare că obiecțiile pe care le aduci căsătoriei mele sunt la fel de 
supărătoare ca şi cele pe care le-am făcut cu în cazul tău. 

— Dar situaţiile sunt total diferite. 

— Nu, deloc. 

— Dumnezeule, femeia asta te-a vrăjit. 

— Aşa crezi? îl întrebă Marcus. Ca om de ştiinţă, eu n-am crezut 
niciodată în vrăji. 

Bennet fu cuprins de mânie. 

— N-aş fi crezut nici eu, dacă n-aş fi văzut cu proprii ochi. 

— Da, trebuie să crezi în ceea ce vezi, frate dragă. Şi aceasta este 
esenţa cercetării ştiinţifice. Acum că ştii ce intenţii am, poţi să şi crezi că se 
va înfăptui totul. Dar va trebui să păstrezi secretul o vreme. 

— Ai înnebunit, Marcus. Tu eşti conte. Ai nişte responsabilităţi faţă de 
acest titlu. Nu poţi lăsa pasiunea să te domine. 

Marcus începu să zâmbească. 

— Ce tot spui acolo? N-ai vrea să repeţi? Am impresia că n-am auzit 
bine. Fratele meu, poetul romantic, mă sfătuieşte să las pasiunea pe planul 
doi? 

Bennet făcu o grimasă: 

— Ştii bine la ce mă refer. 

— Da, ştiu. Vrei să-mi ignor emoţiile şi să mă las condus numai de 
gândire şi de rațiune. Vorbele tale sună exact ca ale mele, când ţi-am 
recomandat să nu te laşi cucerit de Juliana. 

— Legătura mea cu Juliana este cu totul altceva. 

— Nu, nu este, îi spuse Marcus şi îl privi cu duritate. Dar reţine că va 
trebui să ţii seama de ce ţi-am spus acum; nu vreau ca vestea să se 
răspândească încă. 

— Nu-ţi face probleme, nu voi sufla o vorbă, nu vreau să umilesc tot 
neamul nostru suflând măcar un cuvinţel despre doamna Bright. 

— Mulţumesc. Voi aprecia asta. 

— Este umilitor să discut aşa ceva în public. Bennet porni spre uşă. O 
să mă rog lui Dumnezeu să-ţi recapeţi raţiunea, înainte de a face ceva 
iremediabil. 

— Dacă aş fi în locul tău, mi-aş păstra ideile critice numai pentru mine. 

— La dracu', este ceva de neconceput, izbucni Bennet, deschizând uşa. 
Se întoarse să-l mai privească o dată. Ţi-a făcut ceva femeia asta. Nu pot 
decât să sper c-o să-ţi revii înainte de a face o prostie. 

— Tu mi-ai spus c-o să mă transform într-un automat, dacă n-o să mă 
însor imediat. 

— În mod sigur nu te vedeam însurat cu doamna Bright. 

Bennet ieşi trântind uşa. 

Marcus rămase pe gânduri. Apoi se ridică în picioare şi se îndreptă spre 
măsuţa pe care se afla brandy-ul. Îşi mai turnă un pahar şi rămase privind pe 
fereastră. Am reuşit s-o fac, îşi spuse el. Ascultase de Iphiginia şi-şi încălcase 
câteva dintre regulile de bază. „Nu-ţi explica niciodată faptele, nu discuta 
despre trecutul tău, nu-ţi schimba o hotărâre deja luată.” Atâtea reguli 


încălcate dintr-o dată. Poate că Bennet avea dreptate. Iphiginia produsese 
prea multe schimbări în viaţa lui. Pe de altă parte, se gândi Marcus, nu mai 
simţea că s-ar putea să se transforme într-un automat insipid. 

CAPITOLUL 16 

În seara următoare, Zoe o căută pe lphiginia la balul Platts. 

— Toată ziua am încercat să te găsesc, draga mea. N-ai primit mesajul 
pe care ţi l-am trimis? 

— Îmi pare rău, mătuşă Zoe. Se pare că mesajul tău n-a ajuns la mine, 
zise lphiginia care nu mai ştia cum s-o împace. De fapt, ea primise un mesaj, 
dar nu-i dăduse importanţă. 

— Ai auzit noutatea? o întrebă Zoe. Se spune că Masters îşi va anunţa 
căsătoria la sfârşitul sezonului. 

— In Londra se bârfeşte cam mult, mătuşă. lar dumneata le ştii pe 
toate, spuse lIphiginia zâmbindu-i lui Herbert care îşi croia drum spre ea prin 
toată acea lume adunată. De fapt, sunt mai multe ştiri importante, în 
prezent. De exemplu, am auzit că Masters şi-a dat consimţământul ca fratele 
lui să-şi aleagă mireasa fără teama de a fi dezmoştenit. 

— Da, dar asta are mai puţină importanţă pe lângă problemele legate 
de căsătoria lui, spuse Zoe fixând-o. Dacă este adevărat, înseamnă că 
Masters a renunţat la cele mai stricte norme ale lui. 

— Nu este în spiritul lui s-o facă, zise Iphiginia urmărindu-l pe Herbert 
care se apropia. 

El o văzuse şi îi zâmbea. Avea un pahar în mână. 

— Eu n-aş fi chiar aşa sigură, insistă Zoe. Este vorba despre titlul lui. Şi 
despre o mare avere. E normal ca un bărbat în situaţia lui să-şi revină, totuşi, 
şi să-şi dea seama că greşeşte. De fapt, el are doar treizeci şi şase de ani. Nu 
pare deloc terminat. 

— Dar titlul poate fi moştenit de fratele lui. 

— Dar nu este acelaşi lucru cu a avea propriul lui moştenitor. El aşa 
susţinea până acum. Dar îmi pare atât de rău pentru tine, draga mea. Cred 
că nu-ţi este prea uşor. Am observat că-ţi cam place Masters. Ce vei face? 

— Nimic, deocamdată. Iphiginia se întoarse spre Herbert, care reuşise 
să ajungă până la ea. O, mi-ai adus limonadă. Aveam nevoie de aşa ceva. |ţi 
mulţumesc, Herbert. Eşti atent ca întotdeauna. 

— A fost plăcerea mea. Uh, ce aglomeraţie! Herbert îi întinse paharul 
de limonadă, apoi îşi scoase o batistă din buzunar cu care îşi şterse fruntea. 
Ce căldură, draga mea! 

— Da, şi eu mă sufoc, zise Ilphiginia sorbind din limonadă. 

Herbert îşi împături batista. _ 

— Bună seara, lady Guthrie. Imi pare rău că nu v-am văzut mai 
devreme, v-aş fi adus limonadă. 

— Nici o problemă. Abia mi-am terminat şampania. Comentam cu 
Iphiginia despre căsătoria lui Masters. 

— Te rog, mătuşă Zoe, murmură lphiginia. Cred că am epuizat 
subiectul. 


— Am auzit şi eu la club, spuse Herbert. Se fac tot felul de pariuri în 
oraş. Toţi fac supoziţii. 

Zoe se încruntă: 

— Vrei să spui că lumea încearcă să ghicească cine va fi mireasa? 

— Da. Herbert o privi cam încurcat pe lphiginia. Nu ştie nimeni nimic. 
Se vorbeşte despre fiica lui Chumley sau Elizabeth Anderson. Amândouă sunt 
la primul sezon, amândouă sunt frumuşele, de familie bună şi au un bun 
renume. 

Iphiginia era conştientă de faptul că Herbert era cam neliniştit, iar 
mătuşa Zoe o privea îngrijorată. Le zâmbi cu seninătate. 

— Toată lumea ar fi trebuit să ştie până acum că Masters este 
imprevizibil. 

— Este un bărbat plin de mister, fu Herbert de acord. Toţi ştim asta, e 
plin de enigme. Nimeni nu ştie ce gândeşte. 

— Nu poate păstra secretul total asupra acestei căsătorii, spuse Zoe. 
Mai este cineva care ştie totul despre această căsătorie. Probabil mireasa. 

— Mireasa? zise Herbert care îşi ridică şi cobori spâncenele de câteva 
ori. Dacă Masters le-a impus, ei şi familiei ei, tăcerea absolută până la 
anunţul oficial, puteţi fi sigure că nu vor sufla o vorbă. Nu vor îndrăzni să-i 
nesocotească voinţa. Bineînţeles, nu vor să scape partida acestui sezon. 

— Da, cred că nu vor să-l piardă, admise Zoe. Astea sunt regulile lui 
Masters. 

— Precis. Herbert îi zâmbi Iphiginiei. Doamnă Bright, vrei să dansezi? 

— Da, mulţumesc, Herbert. Ar fi făcut orice numai să termine discuţia 
despre planurile de căsătorie ale lui Masters. In trecere puse paharul gol pe o 
tavă. 

Herbert o luă de braţ şi o conduse pe ringul de dans tocmai când 
muzicienii începură un vals. El o privi îngrijorat pe Iphiginia şi o luă foarte 
atent în braţe. 

— Căsătoria lui Masters te afectează cumva, draga mea? 

— Nicidecum, spuse lphiginia cu multă hotărâre. Eu şi Masters suntem 
prieteni apropiaţi, după cum ştii. Bârfa despre căsătoria lui nu mă afectează, 
este doar o bârfă ca oricare alta. 

— Scuză-mă, lphiginia, dar şi cu îţi sunt prieten, spuse Herbert cu 
blândeţe. Şi cred că noi ne asemănăm în multe privinţe. Şi atâta vreme cât 
nu-mi place relaţia ta cu Masters, nu pot să nu fiu îngrijorat pentru tine. 

— Eşti foarte atent, Herbert, dar nu este cazul să te îngrijorezi. 

— Adevărul este că acest om nu prea are scrupule, draga mea. Este 
capabil să se căsătorească cu vreo tinerică şi să dorească să continue şi 
relaţia cu tine. 

— Nu-ţi face probleme. 

— Şi tu ce vei face? o întrebă Herbert destul de îngrijorat. Nu vei tolera, 
pentru că eşti o femeie mândră şi inteligentă, să-l împărţi cu nevasta, nu? 

Iphiginia îl privi dojenitoare: 

— De multe ori îţi împărţi prietenii cu alţii. 


— La naiba, Iphiginia, el este amantul tău, nu doar prieten. Este o mare 
diferenţă. 

— Herbert, nu crezi că ai depăşit măsura? 

Herbert se înroşi. 

— N-am avut intenţia să mă amestec prea mult, dar toată lumea 
cunoaşte relaţia voastră. 

— Chiar aşa? 

— Desigur, nu mai este un secret pentru nimeni. Iphiginia, simt că este 
cazul să fiu foarte sincer cu tine. Ca prieten adevărat şi devotat ce-ţi sunt, aş 
vrea să te sfătuiesc să te gândeşti bine la situaţia ta. Eşti cea mai elegantă, 
cea mai graţioasă, cea mai inteligentă femeie pe care am avut privilegiul s-o 
cunosc vreodată. 

— Mulţumesc, Herbert, spuse Ilphiginia impresionată de declaraţia lui. 

— Din cauza asta, simt nevoia să-ţi atrag atenţia asupra viitorului tău. 
Una este să ai o legătură cu un tip puternic cum este Masters şi alta este să 
fii tratată ca o oarecare. 

— Ca o oarecare, zici? Iphiginia se opri în mijlocul ringului. 

Herbert o privi disperat. 

— Masters nu se va căsători cu tine niciodată, doamnă. Toată lumea 
ştie că dacă s-a hotărât să-şi încalce regulile şi să se recăsătorească, va alege 
o tânără inocentă care să-i dăruiască un moştenitor. Este de aşteptat. 

— Ai mers cam departe, Herbert. Ştii că nu-mi place să discut cu 
nimeni relaţiile mele cu Masters. Iphiginia era conştientă de privirile aţintite 
asupra ei şi a lui Herbert. 

— N-am vrut să te supăr cu nimic, doamnă, zise Herbert dezamăgit. 
Aruncă o privire încurcată asupra celorlalte cupluri şi apoi luă braţul 
Iphiginiei. O conduse în afara ringului de dans. Te rog să mă ierţi. 

— Desigur. 

— Am vorbit din obişnuinţă. Dar am insistat pentru că sunt îngrijorat 
din cauza ta. 

— Ştiu, Herbert. Ea îl bătu uşor pe umăr. Nu mai sunt o tânără inocentă. 
Sunt o femeie în toată firea şi ştiu ce vreau. Pot să-mi port singură de grijă. 

— Dacă aşa crezi tu... Herbert îşi scoase batista şi-şi şterse sudoarea de 
pe frunte. Eşti o femeie curajoasă, draga mea. Nu pot să nu te admir. Dar aş 
vrea să ştii că dacă vreodată vei avea nevoie de ajutor, îţi stau la dispoziţie. 

— Mulţumesc, Herbert. Iphiginia îi zâmbi. Acum, te rog să mă scuzi. 
Trebuie să discut cu cineva care tocmai a intrat. 

— Da, desigur. 

Herbert îşi puse la loc batista în buzunar. Iphiginia îi simţi privirile 
aţintite asupra ei, până când ieşi din sala de bal. Ştia că Herbert avusese 
intenţii bune şi că mătuşa ei nu voise decât s-o protejeze, dar niciunul dintre 
ei nu ştia adevărul. Iphiginia nici măcar nu voia să le explice situaţia bizară în 
care se afla. Priviri curioase, făţişe sau ascunse în spatele evantaielor o 
însoţiră până la uşile franţuzeşti. 

Iphiginia ştia că bârfa despre căsătoria lui Masters ajunsese ca un val 
uriaş care inundase societatea. Toată lumea nu vorbea decât despre ea, ca şi 


atunci când, cu câteva săptămâni în urmă, îşi făcuse intrarea în „lumea 
bună”. Dar de astă dată se făceau speculaţii asupra viitorului ei. Iphiginia ştia 
că nimeni nu se aştepta ca Marcus să renunţe la amanta sa. Era cunoscut şi 
acceptat de toată lumea că el ar putea păstra atât soţia, cât şi amanta. 
Problema care se punea de astă dată în faţa societăţii era dacă amanta lui 
cea imprevizibilă şi independentă îl va abandona sau va continua să-l împartă 
cu soţia. Societatea era stârnită de ultimele noutăţi, dar nu era încă şocată. 
Singura ştire care ar fi putut s-o lase fără grai ar fi fost aceea a căsătoriei lui 
Masters cu propria lui amantă. Dar lumea ar fi fost şi mai şocată dacă ar fi 
aflat că ea nu avea intenţia să-l ia de bărbat. Deocamdată, nimeni nu avansa 
vreo idee de genul acesta şi, ca de obicei, societatea era cu doi paşi în urma 
contelui de Masters. 

Iphiginia se strecură prin uşile deschise şi reuşi să scape înspre terasa 
cu aer atât de proaspăt. O dată cu ea, mai ieşiră şi alţii ale căror priviri 
curioasc nu o slăbeau, dar ea le ignoră. Se retrase în cel mai îndepărtat colţ 
al terasei. Simţea nevoia să fie singură. Avusese o zi şi o seară grea. 
Zgomotul unor paşi care se apropiau şi un glas masculin îi tulburară însă 
singurătatea. 

— Doamna Bright? întrebă Bennet încet. 

Iphiginia se întoarse spre el. Reuşi să-i zâmbească: 

— Bună seara, domnule Cloud. 

— V-am văzut venind aici, spuse Bennet, privind către sala de bal 
puternic luminată. Apoi, privirile lui reveniră către ea. 

Işi îndreptă umerii şi trase aer în piept. Figura lui exprima multă 
hotărâre. 

— Îmi aminteşti de fratele dumitale cu gesturile astea, îi spuse ea 
distantă. 

Bennet o privi dispreţuitor. 

— Cu ce, doamnă? 

— Nu contează. Spune ce doreşti, de fapt. 

— Doamnă Bright, aş vrea să intru direct în subiect. Toată lumea 
vorbeşte că fratele meu se va căsători cu o tânără respectabilă. Dar eu ştiu 
adevărul. 

— ÎI ştii? 

— El mi-a spus că are de gând să te ia pe dumneata, continuă Bennet. 
Asta este nebunia lui, şi eu care îl cunosc ştiu că nu este imposibil pentru el 
să facă vreo... 

— Vreo ce, domnule? 

— O nebunie atât de mare încât să se însoare cu o femeie nepotrivită, 
numai pentru că aşa vrea el. Pe el nu-l interesează societatea şi regulile 
acesteia. 

Iphiginia studie atent trăsăturile lui Bennet care păreau ale unui om 
sincer. 

— Am auzit că fratele dumitale nu se mai împotriveşte căsătoriei cu 
Juliana Dorchester. A ajuns la concluzia că nu mai ai nevoie de sfaturile lui. 
Simte că te-ai maturizat şi poţi lua singur decizii asupra vieţii. 


— Aşa ar trebui să facă. Sunt matur de-acum. Bennet îşi strângea 
mereu pumnii. Dar planurile mele de căsătorie nu au nimic comun cu discuţia 
noastră. 

— Am înţeles că, din respect pentru convingerile tale, fratele tău nu se 
mai amestecă în planurile pe care ţi le-ai făcut. Nu crezi că-i datorezi acelaşi 
lucru? 

— La naiba, situaţia este total diferită. Juliana Dorchester este o 
domnişoară respectabilă, cu o reputaţie foarte bună. O inocentă. Nu i se 
poate reproşa nimic. Marcus nu avea dreptul să obiecteze când am vrut să-i 
cer fetei mâna. 

— De ce nu? 

— Fără a vă ofensa, doamnă, dar cred că nu puteţi fi pusă în aceeaşi 
categorie cu Juliana. Sunteţi o femeie trecută prin viaţă, dacă nu vă supăraţi. 

— Şi fratele dumitale este un om trecut prin viaţă. 

— Da, aşa este, dar nu se comportă ca atare. Aparent, s-a lăsat dus de 
nas de dumneata, doamnă Bright. Cred că dumneata l-ai vrăjit. 

— Ce te face să crezi asta? 

— Altfel de ce şi-ar nesocoti cele mai stricte norme de conduită? 
Cândva, a jurat să nu se mai recăsătorească. Eu vă mărturisesc că am sperat 
să-şi schimbe hotărârea, dar n-am crezut niciodată că va face o asemenea 
nebunie, să se însoare cu amanta lui. 

Asta era prea mult. lphiginia era la capătul răbdării. Fusese prea mult 
timp încordată şi simţea că nu mai suportă. 

— M-am săturat să tot aud de Masters şi de regulile lui, îi spuse ea 
apăsat. Nu este singurul care se conduce după nişte reguli proprii. Am şi eu 
câteva. 

— Îmi imaginez ce fel de reguli are o femeie ca dumneata. Ai cumva 
una care îţi spune că nu trebuie să ai decât amanți bogaţi? 

— Nu am nevoie de un amant bogat care să aibă grijă de mine. Dacă 
nu ştii, Bennet, îţi spun acum că am o avere destul de mare. 

— Atunci, poate te interesează titlul. 

— Te asigur că nu mă preocupă câtuşi de puţin. Eu îmi iubesc libertatea 
şi drepturile de văduvă prea mult ca să mă plec în faţa unui simplu titlu. 

— Atunci căror reguli te supui dumneata, doamnă Bright? 

— La una singură dintre cele care, eventual, te-ar interesa pe tine. 
Aceasta stipulează clar că nu mă voi căsători niciodată cu un bărbat care nu 
mă iubeşte. Şi, întrucât fratele dumitale n-a spus măcar o dată că mă 
iubeşte, nu trebuie să fii prea inteligent ca să înţelegi că Masters nu intră în 
vederile mele. 

Bennet o privea uimit. 

— Doamnă Bright! 

— Te rog să pleci, domnule. Nu-mi place să discut despre reguli. Aş vrea 
să rămân singură. Iphiginia se răsuci pe călcâie şi o luă spre grădină. Dădu 
exact peste Marcus care apăru din spatele unui gard. 

— 0. 


Iphiginia fu luată prin surprindere, se clătină şi-şi pierdu echilibrul, 
rezemându-se de pieptul lui lat. Marcus o ajută să-şi revină şi-l văzu pe 
Bennet. 

— Ce naiba se petrece aici? 

Iphiginia îşi reveni imediat când auzi tonul pe care li se adresase 
Marcus. 

— Nimic important, domnule. Fratele dumitale este preocupat de 
viitorul tău, tot aşa cum şi tu eşti preocupat de al lui. 

— Fratele meu trebuie să-şi păstreze părerile doar pentru el, spuse 
Marcus. Ai înţeles, Bennet? 

— Femeia asta îşi va bate joc de tine dacă îi vei permite asta, spuse 
Bennet cu hotărâre. Este mult mai deşteaptă decât Nora. Nu vezi asta? 

— Orice idiot poate să vadă. Asta este unul dintre motivele pentru care 
vreau s-o iau de nevastă. Nu suport femeile tâmpite. 

— Nu o poţi transforma într-o contesă autentică, Marcus. Ar fi o ruşine 
pentru titlu. 

În pofida dorinţei ei de a termina această discuţie, Iphiginia simţi 
nevoia să intervină. 

— Stai puţin, domnule Cloud. Fratele dumitale a fost fermier şi a lucrat 
pământul cu mâinile înainte de a ajunge conte. S-a descurcat foarte bine şi 
după ce a primit titlul. Te asigur că nici eu n-aş avea probleme cu rolul de 
contesă. 

— Aşa este, murmură Marcus. 

— Bine, dar este ridicol, sări Bennet. 

— Tu eşti cel care se comportă ridicol, Bennet, spuse Marcus. Acum, te 
rog să pleci până nu-mi pierd răbdarea. 

— Asta întrece orice limită. Nu pot decât să-mi doresc ca dumneata, 
doamnă Bright, să fi spus adevărul în privinţa regulilor dumitale şi să ai 
bunul-simţ de a ieşi definitiv din viaţa fratelui meu. Bennet se întoarse şi 
plecă spre sala de bal. 

— Ai mers mers prea departe, frate, zise Marcus încercând s-o dea pe 
Iphiginia la o parte din drum. 

Ea se sperie şi îl apucă de poalele hainei. 

— Marcus, nu vreau să vă certaţi din cauza mea. 

— Nu-ţi face probleme, draga mea. Mă ocup eu de Bennet. 

— La naiba, Marcus, îţi promit că dacă te duci acuma după el, părăsesc 
oraşul chiar în seara asta. 

El se opri îngândurat. 

— Asta am de gând să fac, domnule. Nu-ţi voi îngădui să ajungi la 
conflicte cu Bennet din cauza mea. El nu făcea altceva decât să-ţi atragă 
atenţia, aşa cum ai făcut şi dumneata când ţi-a spus că se însoară cu Juliana 
Dorchester. Avea doar intenţia să te protejeze. 

— Se comportă ca un puşti nesăbuit. Cine naiba se crede? 

— Este fratele dumitale şi se teme că vei face o mare greşeală. Nu ţi se 
pare normal? Şi tu te-ai comportat la fel. 

— Dar nu este acelaşi lucru. 


— Este exact acelaşi lucru. Dându-şi seama că a câştigat mica bătălie, 
Iphiginia făcu un pas înapoi. Vino, domnul meu. Am nevoie de puţin aer. 

Marcus ezită, fiind afectat de scena care tocmai se încheiase. Se mai 
uită o dată la sala de bal, ale cărei uşi de sticlă erau larg deschise, apoi ridică 
din numeri şi o luă pe lphiginia de braţ. 

— Foarte bine. Să mergem. 

Iphiginia răsuflă uşurată. Dezastrul fusese evitat pe moment, se gândi 
ea, dar mai curând sau mai târziu el va lovi din nou. lphiginia simţea că 
pericolul plutea încă deasupra capului. Ea sperase că până la sfârşitul 
sezonului va putea să se bucure din plin de dragostea vieţii ei, dar se părea 
că nu va fi aşa. Nu putea lăsa să se strice relaţia dintre fraţi din cauza ei. 
Venise vremea să părăsească oraşul. 

— Ce-ai zice dacă am pleca pentru o perioadă în America? o întrebă ea 
pe Amelia, a doua zi, la micul dejun. 

Amelia răsfoia ziarele de dimineaţă. 

— Vorbeşti serios? 

— Foarte. 

— Dar nu vei găsi antichităţi acolo. Totul este nou în acea parte de 
lume. Am auzit că lumea trăieşte în case de lemn destul de rudimentare. 

— Stilul rustic, ruinele primitive pot fi şi ele o sursă de inspiraţie, nu 
crezi? 

— Prostii. Amelia împături ziarul şi-l puse deoparte, apoi o privi pe 
Iphiginia. Vrei să fugi de dragostea pe care o trăieşti? 

— Nu, mi-a venit aşa, un gând. 

— Mai este nevoie să-ţi amintesc că nu este chiar atât de simplu 
precum pare? Suntem ocupate cu finanţarea pentru Bright Place. Nu ne vom 
mai putea ocupa de proiect dacă vom fi în America. Orice un mesaj de peste 
Atlantic întârzie pe drum câteva săptămâni. 

Iphiginia oftă. 

— Presupun că ai dreptate. 

— Dacă vrei să scapi de situaţia asta, ne putem retrage la Deepford. 

— Niciodată. Iphiginia se cutremură numai la gândul că s-ar putea 
întoarce acolo. Sălbăticia Americii ar fi de preferat regulilor sufocante ale 
Deepfordului. 

— Atunci trebuie să te gândeşti la un alt loc. Amelia întinse mâna după 
ibricul cu cafea. De ce te grăbeşti aşa? Am crezut că ai situaţia sub control. 

— Lucrurile mi-au scăpat de sub control, în ultima vreme, zise Iphiginia. 

— În ce fel? întrebă Amelia îngrijorată. Dumnezeule, sper că nu eşti 
gravidă? 

Iphiginia o linişti. 

— Nu, bineînţeles că nu. Cel puţin nu cred că sunt, îşi zise ea, apoi. Îşi 
încrucişă degetele. 

Amelia se încruntă. 

— Sper că acest Masters te protejează. 

— Da, zise Iphiginia care luă o linguriţă şi începu să mestece rapid în 
cafea. Da, sigur că da. 


— Spune-mi, el foloseşte ustensilele acelea franţuzeşti din piele de oaie 
despre care ne-a vorbit contesa din Italia? 

— Amelia! 

— Am fost mereu curioasă să văd unul, spuse Amelia privind-o cu 
interes. Contesa mai spunea că femeia poate folosi un burete mic îmbibat cu 
un lichid astringent. 

— Nu vreau să discut asemenea probleme la masa de dimineaţă, 
Amelia. 

— Oh, zise ea ridicând din umeri. Poate altă dată. 

— Poate. 

Va trebui să discute şi ea această problemă cu Marcus, se gândi 
Iphiginia. El nu-i spusese nimic niciodată despre posibilitatea de a rămâne 
gravidă. lar ea nu se prea gândise la acest aspect. 

Deodată se văzu cu copilul lui Marcus în braţe. Era o imagine atât de 
reală, încât simţi nevoia să-şi ţină respiraţia. Copilul trebuia să fie o copie 
miniaturală a tatălui lui: aceleaşi mâini puternice şi mari, aceiaşi ochi 
strălucitori, inteligenţi şi aceeaşi frunte lată. Trebuia să fie un băiat frumos, 
iar ea îl va iubi ca şi pe tatăl lui. 

— Iphiginia, ai auzit ce ţi-am spus? 

Iphiginia clipi repede şi reveni la realitate. 

— Te rog să mă scuzi. Ce spuneai? 

— Ţi-am sugerat că dacă ai probleme cu Masters, ar fi bine să plecăm 
la Bath. De când aştept eu să văd staţiunea. 

— O să mă gândesc la ce mi-ai spus. lphiginia aşeză linguriţa la loc pe 
farfurioară. N-o să-i simţi lipsa lui Manwaring? 

— Ce vrea să însemne ăsta? 

— Mi se pare că afacerile au mers atât de bine şi pentru faptul că 
domnul Manwaring este foarte aproape de noi. Dacă ne ducem la Bath, nu 
ştiu cum am putea ţine legătura. Va trebui să depindem de poştă şi de nişte 
vizite ocazionale. 

— Am colaborat destul de bine cu el, în anii aceia în care eram la 
Deepford. Amelia ridică din nou ziarul şi începu să frunzărească articolele. 
Este adevărat că prezenţa domnului Manwaring a făcut ca lucrurile să se 
desfăşoare cu mai multă uşurinţă. Dar cred că şi de la Bath ne vom descurca. 

Iphiginia oftă. Poate că nu avusese dreptate când ajunsese la concluzia 
că Amelia şi Manwaring erau făcuţi unul pentru celălalt. Numai Dumnezeu 
ştia acum dacă ea era într-adevăr atât de pricepută la aceste lucruri aşa cum 
crezuse altă dată. Situaţia în care se afla ea era un exemplu de felul în care 
se pot încurca afacerile ei sentimentale. Până în acest moment, se gândise că 
problema ei era că iubea un bărbat care pentru a nu-şi încălca regulile nu-i 
spunea că o iubeşte. Dar poate că situaţia era mai gravă decât crezuse ea. 
Poate că Marcus era într-atât prizonierul acelor reguli, încât nu va mai putea 
iubi vreo altă femeie. 

— S-o ia naiba pe Nora aia, şopti Iphiginia. 

Amelia îşi ridică privirile. 

— Ce ai spus? 


— Nimic. Iphiginia începu să bată cu degetele în masă. Un singur lucru 
era sigur. Trebuia să aibă grijă să nu rămână gravidă. Asta ar fi fost culmea, 
pentru că atunci Marcus ar fi avut un motiv temeinic şi ar fi insistat cu 
căsătoria. Şi ea n-ar avea de ales, decât să se căsătorească cu el pentru 
copil. 

— Ştii ceva, Amelia? Nu este prea uşor să fii amantă. 

— Mi s-a spus că este şi mai dificil să fii soţie, zise Amelia. 

— Da, presupun că este adevărat. 

Dar dacă Marcus m-ar iubi, se gândi Iphiginia, mi-aş asuma riscul. 

În acea după-amiază, când se întoarse de la cumpărături, Iphiginia găsi 
un bilet pe perna de catifea albă a trăsurii. Îl luă şi avu o presimţire sumbră 
înainte de a-l citi. Aşteptă până când vizitiul închise portiera. Observă uşurată 
că nu era nici o urmă de ceară neagră sau de sigiliul cu phoenix. Desfăcu 
biletul şi îl citi. 

Dragă Pandora, Dacă vrei să deschizi cutia şi să descoperi adevărul 
despre trecut, prezent şi viitor, trebuie să vii pe Lamb Lane, din Pall Mall, la 
miezul nopţii. Vino singură. Nu mai spune nimănui. Dacă nu vii, sau dacă vii 
însoţită, cineva din preajma ta va suferi consecinţele. Poate sora ta? Sau lady 
Guthrie, mătuşa ta? 

Al tău prieten. 

Iphiginia simţi că încep să-i tremure mâinile când împături biletul. 

Sora ta... 

Mătuşa ta... 

Cuvintele păreau că o ard direct din hârtie. Amenințarea era foarte 
clară. Acela care ştia că lphiginia are o soră şi că lady Guthrie îi este mătuşă, 
ştia totul. 

Draga mea Pandora... lphiginia redeschise biletul şi examină formula de 
introducere. Pandora era o referinţă clară la femeia din mitologia greacă cea 
care, mânată de curiozitate, deschisese cutia magică şi dăduse drumul în 
lume tuturor relelor şi păcatelor. În acel moment Iphiginia se simţi ca o 
Pandoră. Cel care expediase biletul cunoştea asemănarea. lphiginia cedase 
tentaţiei unei legături sentimentale cu Marcus şi avea acum numai necazuri. 

CAPITOLUL 17 

Pe Lamb Lane nu se montaseră încă lumini. Străduţa îngustă, plină de 
multe magazine mici, era întunecată. Lumina lunii care se filtra printre clădiri 
era de ajuns pentru a lumina trăsura cu care venise lphiginia, singurul vehicul 
din toată zona. Aceasta se opri cu un scrâşnet. Iphiginia tresări când vizitiul îi 
bătu în peretele trăsurii, ca să-i anunţe că au sosit la destinaţie. 

— Lamb Lane, numărul 19, strigă omul. 

Iphiginia îşi strânse pelerina în jurul trupului şi-şi trase gluga pe cap. 
Deschise portiera, apoi cobori cu atenţie pe caldarâm. 

— Nu uita, îi spuse ea vizitiului. Te-am plătit ca să mă aştepţi aici. 

— O să aştept, spuse vizitiul. Dar o să mai plăteşti ceva dacă îţi aduci 
clienţii aici. 

— Poftim? 


— M-ai auzit. Dacă ai de gând să-mi foloseşti trăsura drept dormitor în 
noaptea asta, va trebui să mai plăteşti ceva. O să te taxez cu ora, cum fac şi 
cu celelalte fete. 

Iphiginia se înroşi brusc de ciudă şi de mânie: 

— Ce naiba crezi că sunt eu, omule? 

— La fel ca toate celelalte care vin aici, la ora asta. Hai, du-te acum. 
Numai să nu uiţi că vreau partea mea din bani. 

Ea nu mai avu timpul necesar să-i spună vizitiului beat ce ar fi vrut să-i 
spună. Se întoarse dezgustată şi căută numărul 19. Lumina lunii era de ajuns 
pentru a lumina semnul de deasupra uşii. 

MUZEUL DOCTOR HARDSTAFF MUZEU AL ZEIŢEI VIGORII MASCULINE 
DESCOPERIŢI SECRETELE ŞI PUTERILE ACESTEI ZEIȚE A ANTICHITĂȚII CARE 
VA REVIGOREAZA. 

Iphiginia se gândi că avusese cândva o anumită curiozitate faţă de 
Muzeul doctorului Hardstaff, acum însă îşi pierduse din interes. Mai privi o 
dată peste umăr pentru a se asigura că vizitiul aştepta în stradă. Văzu 
luminile trăsurii şi se linişti. 

Iphiginia se îndreptă spre numărul 19. Ar fi vrut să nu fie singură. Şi-ar 
fi dorit ca Marcus să fie cu ea. Sau măcar Amelia ori Zoe, de fapt, oricare 
dintre ei. In această seară se simţea mai neliniştită decât atunci când fusese 
la cimitirul Reeding. Ameninţările din biletul găsit în trăsură o afectaseră 
puternic. 

Când ajunse la indicatorul pentru Muzeul Doctor Hardstaff, observă 
desenată o mână întinsă. Degetul indicator arăta vizitatorilor calea printre 
două clădiri. lphiginia privi temătoare spre aleea întunecată care se 
deschidea în faţa ei. Apoi văzu nişte trepte care duceau la etajul unei clădiri. 
Aruncă o ultimă privire vizitiului şi porni pe aleea întunecată. Urcă treptele 
cât putu de repede, în timp ce pulsul i se accelera cu fiecare dintre ele. 
Fiecare scârţâit, fiecare foşnet, o făceau să tremure de spaimă. Întunericul 
părea că se strânge tot mai mult în jurul ei, făcând-o prizonieră. N-ar fi trebuit 
să vină singură. Dar nu avusese de ales. Când ajunse la capătul scărilor, se 
opri în faţa unei uşi pe care: Doctor Hardstaff, Şi tocmai atunci, auzi zgomotul 
făcut de roţile trăsurii, care pleca. 

— Nu, şopti ca şi hotărî să se întoarcă. 

Se opri însă pe ultima treaptă, când se iviră luminile unei alte trăsuri. 
Aceasta se apropie de trăsura cu care venise ea şi se auzi un schimb de 
cuvinte din care Iphiginia desluşi: 

— Aşteaptă-mă aici, spuse o voce de bărbat. 

— Da, domnule. Fiţi liniştit. Am adus un domn aici săptămâna trecută, 
care a stat toată noaptea. Vizitiul începu să chicotească. Doctorul Hardstaff 
are aici nişte zeițe care cunosc un tratament deosebit, domnule. Nu ştiu însă 
dacă dă rezultate. 

— Nu stau mult, spuse noul venit. 

Se auziră paşi pe caldarâm. Se opriră puţin, apoi, spre groaza Iphiginiei, 
se îndreptară spre locul în care se afla ea. Fu cuprinsă de teamă. În câteva 
secunde individul urma să intre pe alee, era clar că venea la Muzeul Doctor 


Hardstaff. În mod sigur o va vedea când va urca treptele, iar ea nu putea 
cobori fără să dea peste străinul acela; făcu singurul lucru pe care îl putea 
face, să apese pe clanţă. Uşa se deschise cu un scârţâit uşor. Iphiginia se 
trezi într-un hol întunecat. Închise uşa cu atenţie. Din întuneric se întinse un 
braţ de bărbat şi Iphiginia se simţi prinsă de gât. Se simţi trasă spre un piept 
foarte lat, iar o mână aspră i se aşeză pe gură. Strigătul ei fu înăbuşit, încă 
înainte de a se auzi. 

— La dracu'! Tu eşti, Iphiginia? 

Ea dădu din cap disperată. Apoi se linişti şi încet se relaxa. 

„Pentru numele lui Dumnezeu”, Marcus îi luă mâna de pe gură. 

— Vine cineva pe scări, Marcus, şopti ea. O să ajungă aici imediat. 

— La naiba! Marcus o prinse de mână şi o trase după el. Pe aici. 
Grăbeşte-te şi nu face zgomot. 

Ea nu mai avu nevoie de nici un îndemn. Paşii se auzeau tot mai 
aproape. Marcus o duse spre holul întunecat, deschise o uşă, apoi intrară într- 
o încăpere luminată discret de o lampă de perete. 

— Ce se întâmplă? Iphiginia privi uimită împrejur. Ce fel de loc este 
acesta? 

Lumina lămpii lăsa să se vadă o încăpere ciudat mobilată. Draperii 
exotice atârnau din tavan, amintind un cort turcesc. În mijlocul încăperii se 
afla un pat lat, împodobit cu o cuvertură bogată şi cu multe perne. Era 
înconjurat de statui erotice asemănătoare celor de la galeria lordului 
Lartmore. Pereţii erau decoraţi cu picturi murale reprezentând zeițe şi 
personaje ale povestirilor mitologice. Toate personajele erau nuduri. 

— Bine aţi venit la Muzeul Doctorului Hardstaff - îi spuse Marcus 
trăgând-o în încăpere. Se pare că o noapte petrecută în acest pat 
„terapeutic” tratează impotenţa. 

— Marcus, ce faci aici? 

— O întrebare foarte bună. Tocmai voiam să ţi-o pun eu, dar n-am 
apucat s-o fac. Intre timp, va trebui să dispari de aici. 

— Dumnezeule! Iphiginia rămase cu ochii aţintiţi asupra unei picturi 
expuse pe unul dintre pereţi, care ilustra un grup de nimfe delectându-se cu 
trei satiri supradotaţi. Astea sunt cele mai oribile copii ale unor antichităţi. 

— Regret că ţi-au fost violate sensibilităţile tale scolastice, spuse 
Marcus, care apucă de o draperie roşie ce se întindea pe toată lungimea 
camerei. Poţi lua legătura puţin mai târziu cu Doctorul Hardstaff. 

— Ce vom face acum? 

— Tu vei încerca să dispari de aici, spuse Marcus lăsând să cadă 
draperia şi împingând-o pe lphiginia spre un fel de platformă mai ridicată 
care se afla acolo. Văzură câteva urne greceşti şi nişte piedestaluri care 
ocupau mare parte din această platformă. În spatele draperiei se afla o uşă 
îngustă. 

— Dar, Marcus... 

— leşi pe uşa aceea şi ascunde-te în holul din spate. Marcus îi ridică 
încet bărbia cu mâna. Şi să nu apari până nu-ţi spun eu... Şi cu nici un chip să 
nu faci vreun zgomot. M-ai înţeles? 


— Da, dar - se întrerupse pentru că auzi uşa de la intrare deschizându- 
se. Simţi că i se usucă gura. 

— Oh, Dumnezeule! 

— Taci, te rog, zise Marcus dând drumul draperiei care o ascunse pe 
Iphiginia de privirea oricui ar fi intrat în încăpere. 

Draperia cea grea masca un perete. Iphiginia se trezi în beznă totală. 
Încercă să-şi găsească drumul spre uşa cea mică. 

Se lovi de platformă, dar reuşi să nu ţipe de durere. Uşa de la exterior 
se trânti de perete. Iphiginia rămase nemişcată, fiindu-i teamă să nu se mai 
lovească de vreun alt obiect. 

— La dracu', Masters. Vocea noului venit era plină de furie. Deci tu eşti. 
N-am putut să cred când am primit biletul. Mi-am zis că trebuie să fie o glumă 
proastă. Dar se pare că am fost atras în cursă ca un idiot. 

— Bună seara, Sands, spuse Marcus pe un ton indiferent. N-am ştiut că 
a mai avut şi altcineva programare la doctorul Hardstaff tocmai în seara asta 
când aveam nevoie de un tratament special. 

Iphiginia îşi dădu seama că acela care intrase era soţul misterioasei 
lady Sands. 

— Unde este soţia mea, nemernicule? 

— N-am nici cea mai vagă bănuială, spuse Marcus liniştit. După cum 
vezi, eu sunt singur. Şi trebuie să recunosc că sunt dezamăgit. Am crezut că 
acest doctor Hardstaff oferă mai mult decât aceste picturi de calitate 
discutabilă şi aceste statui la fel de inexpresive. 

— Urma să te întâlneşti aici cu Hannah, nu? îl întrebă Sands. Aşa scria 
în bilet. 

— Ce bilet? 

— Cineva te urmăreşte pas cu pas, Masters. Am găsit un bilet în trăsura 
mea, după-amiază, în care scria că dacă vreau să descopăr locul unde te 
întâlneşti cu nevasta mea, să vin pe Lamb Lane, nr. 19. 

— Cred că cineva ţi-a jucat o farsă, Sands. Oricum, cel care ţi-a trimis 
biletul ştia că voi fi aici astă-seară. 

— Te întâlneai cu soţia mea, lua-te-ar naiba. 

— Nu. 

Iphiginia auzi deschizându-se o uşă laterală. Privi îngrijorată şi văzu, în 
acel semiîntuneric, o figură care ieşea din holul întunecat. Femeia ducea o 
lumânare a cărei flacără îi lumina trăsăturile frumoase, părul blond şi 
îmbrăcămintea decoltată, diafană. Ea se opri brusc, când o văzu pe lphiginia. 
Apoi îşi puse mâinile în şolduri: 

— Dar ce naiba crezi că e aici? zise ea cu o voce puternică. Asta este 
noaptea mea de Zeiţă a Vigorii Masculine. 

De partea cealaltă a draperiei se lăsă tăcere. Ilphiginia se uita 
încremenită la femeia-zeiţă şi se întreba cu disperare ce ar trebui să facă. 

— Îmi pare rău, zise ea, în cele din urmă. A fost o greşeală. 

— Ce se aude acolo? întrebă Sands. Paşii lui se apropiau de draperia 
cea roşie. 

— Cred că o să înceapă spectacolul, spuse Marcus încet.. 


Blonda lăsă să-i scape un strigăt, apoi se întoarse spre draperie. 

— Ce este aici? Or să fie doi? 

— Da, aşa se pare, murmură ca pentru sine lphiginia. 

— Să nu îndrăzneşti să te atingi de draperia aia, strigă blonda. Apoi se 
întoarse spre lphiginia. Hardstaff nu mi-a spus c-or să fie doi la tratamentul 
clasic. Ce crede el că sunt? Chiar zeiţă? 

Marcus spuse: 

— Dacă aş fi în locul tău, Sands, nu m-aş amesteca. 

— Ce dracu' se întâmplă aici, întrebă Sands, care nu mai înţelegea 
nimic. 

— V-am spus să nu atingeţi draperia, strigă blonda. Apoi se uită la 
Iphiginia. Stai puţin. Tu de ce eşti aici? Îl iei tu pe al doilea? 

— Da, şopti Iphiginia. Cred că da. 

— Ei, atunci e bine. Scoate-ţi pelerina şi tratează-i pe domnii ăştia după 
câţi bani îţi dau. Eu sunt Polly. Tu? 

— Ginny. 

Iphiginia îşi scoase încet pelerina. O puse pe piedestal. 

— Eşti nouă aici? Polly o urmări pe Iphiginia care îşi scotea încet 
pelerina. Te-ai îmbrăcat prea elegant. 

— Sunt sigură c-o să învăţ repede ce trebuie să fac, spuse Iphiginia. 
Sunt o elevă bună. 

— Haideţi să terminăm cu prostiile astea, zise Sands şi se îndreptă spre 
draperie. Veniţi aici, voi cele de acolo. Vreau să aflu ceva. 

— Opriţi-vă, strigă Polly. Nu aveţi voie să intraţi aici înainte de 
spectacol. 

— Uite ce este, zise Sands, nu primesc ordine de la o târfă ieftină. 

— Ăsta e teatru, ce dracu', nu vezi? urlă Polly de după draperie. Şi noi 
suntem actriţe, nu târfe. Şi nici ieftine nu suntem. Ar fi bine să ne faci 
favoarea şi să ne tratezi cu ceva respect, altfel uităm pentru ce-ai venit aici şi 
nu mai vezi nici un spectacol. 

— N-am venit aici ca să văd mascarada asta, sări Sands. Am venit să 
caut pe cineva. 

— Nu e nimeni altcineva aici, în afară de noi, actrițele. Acum ori te 
aşezi aici şi taci din gură, ori pleci. 

— Doamna are dreptate, Sands, interveni şi Marcus. Ar fi mai bine să 
pleci. Eu am plătit bani grei pentru spectacolul ăsta. 

— Spectacol? Sands era dezgustat. Asta numeşti spectacol? 

— Mi s-a spus că e ceva amuzant, răspunse Marcus. Oricum, ceva care 
te inspiră. 

— Spectacolul e gata să înceapă, anunţă Polly prin draperie. Dacă voi, 
domnii de acolo, vreţi să fiţi trataţi deodată, n-am nimic împotrivă, dar, vă 
spun dinainte că dublez preţu'! 

— Dacă nu eşti dispus să-ţi plăteşti partea, Sands, spuse Marcus, este 
mai bine să pleci. 

— Nu plec, spuse acesta furios, până când nu-mi dau seama ce se 
petrece aici. 


— Dacă rămâi, fă bine şi stinge lampa aia de lângă uşă, zise Polly. 

— Cred că asta pot s-o fac, spuse Sands tăios. Să vedem ce se petrece 
dincolo de cortină. | se auziră paşii care se îndreptau spre uşă. 

— Gata, începem. Aştia nu mai au respect pentru munca 
profesionistelor. Polly aprinse un rând de lămpi care luminară scena, 
însufleţind-o. Apoi trase de un cordon greoi. Draperiile roşii se mişcară într-o 
parte, lăsând în loc o altă draperie uşoară de muselină. 

— La naiba, murmură Marcus.. 

Iphiginia îşi dădu seama că lămpile de pe scenă aveau scopul de a reda 
siluetele lor pe fundalul draperiei de muselină. Rămase nemişcată. 

— Interesant, zise Sands laconic. Cât ai plătit pentru asta, Masters? 

— Prea mult, zise acesta. Am fost păcălit. 

— Toţi au câte ceva de zis la început, interveni Polly. Absolut toţi par 
imediat îşi schimbă părerea. Ea se întoarse şi se uită la Iphiginia. Adu urna. 
Hai, grăbeşte-te. 

Iphiginia trase aer în piept şi încercă să se miște. Luă una dintre cele 
două urne care se aflau pe scenă. Era surprinzător de uşoară. 

— Acum, ce trebuie să fac? 

— Aşază-te într-o poziţie. N-ai mai făcut asta niciodată? Doctorul 
Hardstaff se supără dacă primeşte reclamaţii de la clienţi. Polly îşi luă urna şi 
adoptă o poziţie clasică. Iphiginia înţelese că ea şi Polly erau actorii unui fel 
de teatru de umbre. Draperia aceea transparentă acţiona ca un văl care le 
ascundea trăsăturile, dar le expunea siluetele. Lămpile, care erau aşezate pe 
scenă, între cele două femei, produceau imagini stranii. 

Iphiginia mai văzuse asemenea spectacole, dar acelea aveau rol 
cultural. Ultimul, la care asistase cu Amelia, ilustra un tablou edificator al 
ruinelor de la Herculaneum. Ceea ce făceau ele în această seară era un 
spectacol mai puţin elevat. Iphiginia se temea că fustele ei albe, transparente 
lăsau să se vadă totul. Lămpile erau astfel aşezate încât să reliefeze trupurile 
femeilor, dând senzaţia că ar fi goale. Iphiginia apucă urna şi căută să-şi 
ascundă trupul. Se gândi că era destul de voluminoasă încât să-i acopere într- 
o oarecare măsură pieptul. Mai rămâneau picioarele. - capul şi umerii, care 
erau expuşi din plin privirilor. 

— Cea din stânga nu arată rău deloc, spuse Sands cu sarcasm. Cea din 
dreapta este prea slabă pentru gusturile mele. 

Iphiginia roşi brusc, dându-şi seama că „cea din dreapta” era chiar ea. 

— Niciodată n-am agreat acest gen de spectacol, spuse Marcus. Dacă 
aş fi ştiut că doctorul Hardstaff ne va oferi aşa ceva, aş fi găsit o altă 
posibilitate de a mă distra în seara asta. 

Iphiginia se uită disperată la Polly. Aceasta îi făcu cu ochiul: 

— Nu-ţi face probleme, vor fi impresionați până la urmă. Ea îşi schimbă 
poziţia şi îşi expuse mai bine sânii mari. Mie îmi place să fac asta. E mult mai 
uşor pentru o fată, decât să muncească toată noaptea pe spate. 

— Pot să-mi imaginez asta, zise lphiginia. 


— Aşază-te şi tu în poziţii d-astea şi să-i vezi ce veseli devin, ca 
ciocârliile, zise Polly care îşi ridică din nou uma şi, arcuindu-şi spatele, îşi 
scoase pieptul în faţă. Aşa fac întotdeauna. 

Iphiginia nu îndrăznea să se mişte. Ţinea urna în faţă şi atât. 

— Ai văzut destul, Sands? întrebă Marcus. Eu m-am săturat. Nu mai am 
nici un fel de curiozităţi. Tratamentul doctorului Hardstaff nu este ceea ce am 
crezut. 

— Şi mie mi-a ajuns, zise Sands. Acum trebuie să-mi răspundă la 
câteva întrebări. Se auziră paşi de cealaltă parte a scenei. Sands se îndrepta 
spre scenă. 

— La dracu'! zise Marcus şi se năpusti după el. Nu atinge cortina. Le 
deranjezi pe actriţe. 

— Chiar crezi că-mi pasă de târfele astea? Eu vreau să ştiu cine m-a 
trimis aici, în noaptea asta. M-am săturat de prostii. 

Iphiginia văzu cu groază cum, de după draperie, apare mâna lui Sands. 
El apucă materialul şi trase puternic. Draperia transparentă căzu expunându- 
le pe cele două femei. 

— Ce dracu' faci? strigă Polly. Va trebui să plăteşti draperia. Noi nu 
avem nici o vină. 

Sands o ignoră. El rămase cu ochi aţintiţi asupra lphiginiei. 

— Doamnă Bright! Ce naiba faceţi aici? 

Ea îi zâmbi. 

— Bună seara, lord Sands. Nu cred că mi-aţi fost prezentat. 

— Stati liniştită, doamnă, eu ştiu cine sunteţi, spuse Sands batjocoritor. 

Iphiginia roşi. 

— După cum v-aţi putut da seama, fac parte din tratamentul doctorului 
Hardstaff care, în seara asta, a avut loc special pentru Masters. 

— Tratament? 

Sands îl privi uimit pe Marcus care ridică din sprâncene, dar nu spuse 
nimic. Apoi, Sands se întoarse spre Iphiginia. 

— Scuză-mă, doamnă Bright, dar nu prea pot să cred asta. 

— Dar este adevărat, zise Iphiginia. Îi aruncă o privire temătoare lui 
Marcus, care nu îi venea în ajutor. Doctorul Hardstaff a spus că tratamentul 
va avea rezultate mai bune şi mai rapide, dacă voi participa şi eu. 

— Hardstaff ăsta este un şarlatan, zise Sands. Toată lumea ştie asta. 

— Eu n-am ştiut, zise Iphiginia. 

— ÎI mai privi o dată cu disperare pe Marcus, dar acesta părea plictisit 
de tot ce se întâmpla. Iphiginia fu îngrijorată. 

— Să lăsăm pretextele astea ieftine, doamnă Bright, zise Sands. Fiecare 
bărbat din acest oraş ştie că aceste tratamente ale doctorului Hardstaff 
împotriva impotenţei nu sunt decât nişte spectacole ieftine de transparenţă. 
Sunt realizate de nişte târfuliţe ieftine, care apoi sunt la dispoziţia clienţilor. 

— Nu e adevărat, sări Polly. Minte. Eu sunt actriţă. 

— Da, se poate spune şi asta, fu Sands de acord. 

Iphiginia înţelese că, atâta vreme cât Marcus nu-i venea în ajutor, nu-i 
rămânea decât să devină mai agresivă. 


— Dar dumneavoastră de unde ştiţi dacă tratamentele sunt sau nu 
bune, dacă nu le-aţi urmat? 

— Ha, ce întrebare bună! zise Polly. Nu v-am mai văzut pe-aici, pe la 
Zeița Bărbăţiei Masculine, aşa că nu puteţi spune nimic. 

— Aşa este, interveni şi Iphiginia. Nu ştiţi decât din auzite. 

— Dar ştie toată lumea că tratamentele astea nu sunt decât o 
şarlatanie, continuă Sands furios. 

— Nu este adevărat, insistă Ilphigiina. Noi avem multe speranţe de 
vindecare, nu-i aşa, Masters? 

Marcus o privi ameninţător. 

Polly îşi puse mâinile în şolduri şi se răsti la Sanas. 

— Ştiu o mulţime de domni care „a fost trataţi aici şi s-a vindecat”. 

Sands o privi ciudat. 

— Adevărat? 

— Da, domnule, aşa e. Polly îşi ridică bărbia cu mândrie. A venit domni 
aicea care nu mai ridicase steagul de câţiva ani şi când a plecat, să fi văzut... 

— Vezi? interveni lphiginia. Este mărturia unei persoane direct 
responsabilă. Ea trebuie să ştie cel mai bine. 

— Gata cu prostiile astea. Marcus se hotărî, în fine, să intervină. Scoase 
câteva hârtii din buzunar şi i le dădu lui Polly: Spectacolul dumitale a fost 
grozav, madame. Poţi pleca acum. Nu mai avem nevoie de serviciile 
dumitale. 

Polly îi luă banii din mână. 

— Eşti sigur? 

— Foarte sigur. 

— Bine, atunci plec. Polly se întoarse şi îi zâmbi lphiginiei: Mi-a plăcut 
să lucrez cu dumneata, doamnă Bright. Ai ceva artă, după umila mea părere. 
Dacă mai lucrezi puţin, o să ne mai întâlnim amândouă p'aici. 

— Mulţumesc, zise Iphiginia politicoasă. O să mă mai perfecţionez. 

— Ei, atunci, eu plec, zise Polly şi se îndreptă spre uşă. 

Iphiginia, Marcus şi Sands o urmăriră cum iese din încăperea dedicată 
Zeiţei Vigorii Masculine. Se lăsă tăcerea. 

Marcus fu cel care întrerupse atmosfera stranie care părea că se 
instalase. El păşi pe scenă şi se îndreptă spre lămpile din podea, pe care le 
stinse una câte una. 

— Întrucât seara a degenerat într-o adevărată farsă, propun să plecăm, 
doamnă Bright. 

— Da, desigur, zise Iphiginia şi lăsă jos urna. 

Sands i se adresă lui Marcus: 

— Nu înţeleg nimic din ceea ce se întâmplă aici. 

— Cred că trebuie să admitem cu toţii că am fost victimele unei glume 
neplăcute, Sands. Marcus lăsă ultima lampă aprinsă. 

— Dar nu are sens! exclamă Sands, care, cu mâinile în buzunare, 
străbătea încăperea cu paşi mari. Cine avea interesul să ne aducă aici? 

— Cineva care ştie că eşti gelos pe mine pentru prietenia cu nevasta 
ta, desigur, zise Marcus şi se rezemă cu umărul de perete, încrucişându-şi 


braţele şi contemplându-l pe Sands. Sunt mulţi cărora le place să agite apele 
şi aşa agitate. Ştii asta, la fel de bine ca şi mine. 

Sands îl privi şi continuă să străbată încăperea. 

— Şi ce trebuia să se întâmple aici, în noaptea asta, dacă te 
descopeream cu Hannah şi nu cu doamna Bright, chiar în mijlocul acestor 
jocuri? 

Iphiginia roşi. 

— Nu erau jocuri, domnule. 

Sands o privi cu dispreţ. 

— Poţi să le numeşti cum vrei, doamnă. Este problema dumitale. 

Marcus continua să-l privească pe Sands: 

— Mă gândesc că acela care te-a trimis aici, în noaptea asta, s-a gândit 
că vei răspândi povestea acestei nopţi mai departe. 

— Ce vrei să spui? insistă Sanas. 

— Cred că ţinta acestei înscenări a fost, de fapt, doamna Bright, spuse 
Marcus, cu calm. O să am grijă ca acel care-i vinovat să plătească pentru 
asta. 

Iphiginia îl privi uimită. Era clar că Marcus nu glumea. 

Sands se opri dintr-o dată. Se întoarse şi o privi pe lphiginia cu 
insistenţă. 

— Crezi că are cineva interesul s-o umilească pe doamna Bright?! 

— Da. 

— De ce? întrebă Sands. 

— Ca să nu mă căsătoresc cu ea, zise Marcus cu simplitate. 

— Să te căsătoreşti cu ea? se miră Sands care rămăsese cu gura 
căscată. Vrei să te însori cu doamna Bright? Cu... prietena dumitale 
apropiată? 

— Da, zise Marcus privind-o pe lIphiginia. N-am făcut anunţul formal 
deocamdată, aşa că te rog să păstrezi secretul. 

Iphiginia vru să spună ceva, dar renunţă când îşi dădu seama că orice 
protest din partea ei l-ar face pe Sands să pună şi mai multe întrebări. 

Sands se încruntă. 

— Am auzit vorbindu-se că vrei să-ţi anunţi căsătoria. Dar era firesc să 
mă gândesc la vreo domnişoară... ei, lasă, nu contează. Tuşi discret şi se 
înclină în faţa Iphiginiei: Vă rog să acceptaţi urările mele de bine, doamnă 
Bright. 

— Mulţumesc, domnule. Ea îl privi furioasă pe Marcus, care o pusese 
într-o postură dificilă. Sa sperăm că tratamentul doctorului Hardstaff o să aibă 
efect înainte de a ne sărbători noaptea nunţii. 

Sands izbucni în râs. Dintr-o dată deveni mai plăcut şi parcă arăta mai 
tânăr. 

— In acest caz, sper să aveţi noroc. Bineînţeles, fiţi siguri că voi păstra 
secretul asupra celor ce s-au petrecut aici. 

— Voi aprecia acest lucru, spuse Iphiginia. 

— Cred că nici nu m-ar crede cineva. Este revoltător, zise Sands 
pornind către uşă. Ştiţi ceva? Păreţi destinaţi unul altuia. Şi acum, vă rog să 


mă scuzaţi, aş vrea să plec. Aruncă o ultimă privire asupra desenelor murale 
şi deschise uşa. Spre deosebire de tine, Masters, eu nu am nevoie de 
tratamentele doctorului Hardstaff. 

— Ce fericit eşti! zise Marcus. 

— După ce se închise uşa în urma lui Sands se aşternu tăcerea, 
Iphiginia şi Marcus ascultară zgomotul paşilor lui, pe hol, apoi se auzi uşa de 
afară deschizându-se şi închizându-se. Iphiginia oftă uşurată şi îşi varsă ciuda 
asupra lui Marcus. 

— Ar trebui să-ţi fie ruşine, domnule. Lordul Sands va nştepta să vadă 
în ziare anunţul despre căsătoria noastră. Cum ai putut face asta? 

— l-am dat singura informaţie care îl putea distrage de la problema 
reală. 

— Şi ce va crede când nu va găsi anunţul? Va înţelege că a fost păcălit 
şi îţi va reproşa că l-ai minţit. 

— O să-mi fac probleme mai târziu în privinţa asta. Până atunci, am o 
problemă mai presantă de rezolvat. 

— Adevărat? Iphiginia îşi puse mâinile în şolduri. Şi ce problemă ai? 
Poate o să-mi şi explici ce căutai în ciudăţenia asta de loc, domnule? 

O uşă se deschise, întrerupând tirada lphiginiei. Ea o privi şocată pe 
noua venită. Nu-i fusese prezentată niciodată lui lady Sands, dar Zoe i-o 
arătase o dată, la un bal. Hannah, acoperită din cap până în picioare într-o 
pelerină întunecată, păşi pe scenă, îi zâmbi Iphiginiei, cerându-i scuze din 
priviri. 

— Cred că Marcus se referă la mine, doamnă Bright. L-am cam deranjat 
în ultima vreme. 

Înainte ca Iphiginia să poată răspunde ceva, cealaltă uşă se dădu de 
perete. Lordul Sands intră în încăpere descult, ducându-şi pantofii într-o 
mână. 

— Atâta vreme cât Masters este pornit pe confesiuni, va trebui să le 
facă tuturor celor prezenţi aici, spuse Sands pe un ton ameninţător. Şi când 
va fi terminat, mi le va explica mie, în zori, cu pistolul în mână. 

Hannah îl privi de parcă avea în faţă o stafie. 

— Dumnezeule, nu! apoi îşi puse mâna la gură. Căzu în genunchi, 
printre sughiţuri de plâns. 

— Lady Sands! Iphiginia se grăbi spre ea. 

— Hannah! Sands îşi lăsă pantofii deoparte şi porni spre soţia lui. 

— Cine ar crede, zise Marcus către toţi cei prezenţi, nu poţi face un 
tratament în linişte? 

CAPITOLUL 18 

— Lady Sands, vă rog, nu puteţi continua aşa, zise lphiginia scoțând o 
batistă din poşeta ei mică de satin alb. Se aplecă şi o puse în mâinile 
tremurânde ale lui lady Sands. Liniştiţi-vă, totul va fi bine. 

— Mulţumesc. Hannah îşi şterse nasul şi îşi privi soţul care rămăsese 
împietrit. Îmi pare atât de rău, doamnă Bright. N-am vrut să se ajungă la 
situaţia asta. Marcus a avut tot timpul dreptate: nu puteam ascunde adevărul 
de soţul meu. 


— Ce adevăr? Ce dracului se petrece aici? Sands se întoarse spre 
Marcus, cu faţa contorsionată de durere şi mânie. Şi nu-mi mai spune basme 
cu tratamentul doctorului Hardstaff! 

— Hannah este singura care poate să-ţi spună adevărul, zise Marcus. 
Eu mi-am dat cuvântul că-i voi păstra secretul. 

— Ce secrete ai tu cu soţia mea? explodă Sands. Ai ademenit-o până 
aici, ca s-o seduci în patul de bordel de acolo? 

— Nu, zise Marcus calm. 

— În mod sigur n-a făcut asemenea lucruri, interveni Iphiginia, privindu- 
| pe Sands. Domnule, aţi întrecut măsura. Ştiţi doar că Masters nu s-ar 
încurca cu soţia altuia. 

Sands se întoarse spre ea cu faţa descompusă de furie. 

— De unde ştiţi dumneavoastră? 

— Pentru că îl cunosc foarte bine, spuse Ilphiginia. Este incapabil de o 
astfel de comportare neprincipială. 

Marcus o privi şi el, mai surprins decât ceilalţi. 

Sands o fixă pe Iphiginia: 

— Cum aţi ajuns aici, în seara asta, doamnă Bright? 

— Ca şi dumneavoastră, am primit un bilet, domnule, spuse Iphiginia. 
Am venit cu câteva minute înaintea dumneavoastră şi m-am ascuns după 
draperie. Desigur, cineva a plănuit ca eu să-l descopăr pe Masters într-o 
situaţie compromiţătoare, cu lady Sands. Cred că şi dumneavoastră aţi fost 
adus în acelaşi scop. 

— Credeţi că a fost înscenarea cuiva? zise Sands strângând din dinţi. 
Aşa gândiţi? 

— Este singura concluzie logică, nu, Masters? 

— Da. Marcus privea micul grup din faţa lui, cu îngrijorare. Eu şi 
Hannah am primit bilete de ameninţare. 

— Dar nu puteau fi scrise de şantajist, spuse Iphiginia. Doamna 
Wycherley a murit. Şi, de fapt, prin notele acestea nu ni se cereau bani. Se 
ascunde altceva în spatele acestei acţiuni. 

Sands se uita de la unul la altul, mai confuz ca oricând: 

— Despre ce şantaj este vorba? 

Hannah ridică încet capul, nu fără oarecare demnitate: 

— Am fost şantajată, dragul meu. La început am crezut că autoarea era 
doamna Wycherley; această doamnă a şantajat-o şi pe ruda doamnei Bright, 
dar doamna Wycherley a fost ucisă de o altă victimă. 

— Aşa am crezut noi, zise Marcus. 

— Dumnezeule, şopti Sands. Îl privi pe Marcus, apoi se îndreptă spre 
soţia lui. O luă în braţe. Spune-mi totul, Hannah. Pentru Dumnezeu, adevărul 
nu poate fi mai rău decât ceea ce mi-am închipuit în ultimele două 
săptămâni. 

Hannah avea lacrimi în ochii. 

— Mă vei repudia dezgustat, dacă vei afla! 


— Niciodată, îi jură Sands. Niciodată, dragostea mea. Tu nu puteai face 
ceva care să mă dezguste. Singurul lucru care m-ar face să te dispreţuiesc, ar 
fi să ai pe altcineva. 

— O, Edward, eu l-am omorât. Hannah îşi lăsă capul pe umărul lui. L-am 
împuşcat. Şi nu regret ce am făcut. Mă tem numai că aş putea fi demascată. 

— Pe cine ai omorât? o întrebă Sands, mângâind-o încet pe spatele 
care era zguduit de convulsii. 

— Pe Spalding, izbucni Hannah. 

Sands o privi nedumerit. 

— Pe primul tău soţ? 

— L-am omorât când a venit beat într-o seară şi a început să mă bată. 
Nu mai puteam să îndur brutalitatea lui, îi spuse Hannah printre sughiţuri. Nu 
mai puteam suporta teama, cruzimea lui. Mă temeam şi pentru viaţa copilului 
pe care l-aş fi putut purta. O, Edward, îmi era aşa de teamă. Doar Marcus a 
ştiut adevărul. 

Sands îl privi pe Masters peste capul lui Hannah. 

— Masters? Ai ştiut? Se spunea că tu l-ai ucis. 

— Eu am intrat în cameră la cinci minute după ce ea îl omorâse, spuse 
Marcus indiferent. Am ajutat-o să scape de cadavru. L-am aruncat în râu. Am 
făcut să se creadă că l-ar fi ucis o patrulă. 

— Da, aşa este, zise Hannah printre lacrimi. După aceea, asupra lui au 
planat toate bănuielile şi suspiciunile, ca şi toate bârfele. Toţi au crezut că 
Marcus a profitat de moartea lui Spalding. Dar adevărul este că Spalding i-a 
tras pe mulţi pe sfoară, chiar şi pe Marcus. Investiţia lor era în pragul 
falimentului. 

— Am venit la Londra în ziua aceea ca să am o explicaţie cu Spalding, 
continuă Marcus. Am ajuns seara târziu şi m-am dus direct acasă la el, pe 
strada Fulton. Am găsit-o acolo pe Hannah cu pistolul în mână. 

— Eram pe punctul să leşin, spuse Hannah privindu-l pe Sands. Eram 
atât de speriată. Mă simţeam uşurată că Spalding nu mai exista, dar mi-era 
teamă de urmări. Masters a avut grijă de tot. 

— Înţeleg. Sands îl cercetă din priviri pe Marcus. Şi dumneata ai păstrat 
tăcerea asupra implicării lui Hannah în moartea lui Spalding ca şi asupra 
problemelor financiare ale firmei? 

— Nu aveam de ales, zise Marcus. Erau prea mulţi bani la mijloc. 

Hannah, care se simţea mai uşurată după ce îi mărturisise soţului ei, 
dădu la o parte o şuviţă de păr ce-i cădea în ochi. 

— Dacă s-ar fi aflat ceva despre situaţia financiară precară a grupului 
de investiţii, lumea ar fi intrat în panică şi investitorii şi-ar fi vândut acţiunile 
în pierdere. Mulţi oameni ar fi fost ruinaţi. 

Ea îi zâmbi cu o privire plină de regret. 

— Marcus a preluat investiţia şi a salvat totul. 

— Şi s-a îmbogăţit destul de mult, cu ocazia asta, observă Sands, aşa, 
în trecere. 

Marcus ridică din umeri, dar nu dădu nici o explicaţie. 


— O, Edward, îmi pare atât de rău că a trebuit să afli astfel adevărul, 
şopti Hannah. Marcus a tot insistat să ţi-l spun. El mi-a zis că era singura cale 
de a-l lăsa pe şantajist fără obiectul acţiunii, dar mi-a fost teamă s-o fac. Te 
iubeam prea mult ca să risc să te pierd. 

— Intotdeauna m-am gândit că acest Spalding n-a fost un om bun, zise 
Sands, luând-o în braţe. Am auzit şi eu zvonurile despre moartea lui. Dar ştii 
că astfel de lucruri sunt ignorate de aristocrați. 

— Ştiu, şopti Hannah. 

— Ascultă-mă, Hannah. Înţeleg că ai fost îndreptăţită să-l împuşti. Îmi 
pare rău că a trebuit să treci prin asta. Aş fi vrut să am privilegiul s-o fac eu 
însumi. Dacă te-aş fi cunoscut pe atunci, aş fi făcut-o. 

— Edward. Hannah îl strânse la pieptul ei. 

— Ţi-am spus, Hannah, nimic de pe faţa pământului ăsta nu m-ar face 
să renunţ la tine, decât dacă ai avea pe altcineva. 

— Niciodată nu voi face asta. Tu eşti singurul bărbat pe care l-am iubit 
vreodată. Singurul pe care îl iubesc. 

Sands o mângâie tandru. 

— Asta înseamnă că de acum încolo o să ai şi încredere în inine? 

— Da. În vocea lui Hannah se îngemănau bucuria şi speranţa. Îmi pare 
rău că nu ţi-am mărturisit totul de la început. 

Sands se întoarse spre Marcus. 

— Se pare că îţi sunt dator, domnule. Nu numai pentru că ai ajutat-o pe 
Hannah în noaptea aceea, ci şi pentru că ai fost ca un scut în care s-au oprit 
toate întrebările şi suspiciunile. 

Marcus ridică din umeri: 

— N-a fost mare lucru. 

Iphiginia zâmbi mândră: 

— Aşa este Masters, lord Sands, un domn din cap până în picioare. 

— Hannah m-a învăţat să mă port ca un domn, zise Marcus, întinzându- 
şi picioarele şi aşezându-se comod, sprijinii de canapeaua trăsurii. Privea pe 
geam, gândindu-se la trecutul lui. Ea m-a învăţat totul, şi să mă comport bine 
în societate, şi să am încredere în mine. 

— Nu poţi face ceva bun dacă nu ai de la ce să porneşti, spuse 
Iphiginia. Poate că lady Sands te-a rafinat puţin, dar cred că ai o nobleţe de 
caracter cu care te-ai născut. 

Marcus o privi amuzat: 

— M-am născut la ţară, lphiginia. 

Ea făcu un gest cu mâna: 

— Şi ce dacă? Poţi fi un adevărat domn, chiar dacă eşti un simplu 
pescar sau zarzavagiu. 

El fu mişcat de totala încredere pe care i-o acorda Iphiginia. Încercă să- 
şi mascheze emoţiile printr-o expresie uşor batjocoritoare. 

— Ce concepţii democratice ai! Parcă ai fi americancă. 

— In ceea ce mă priveşte, titlul de „gentleman” aparţine celor care îl 
câştigă prin merit, nu celor care se nasc cu el şi nu fac nimic pentru a-l 
merita. 


— Dar nu toată lumea gândeşte aşa. 

Ea nu se putu abţine să nu zâmbească: 

— Eu nu împărtăşesc totdeauna opiniile celorlalţi. 

Marcus o ţintui cu privirea: 

— Sunt conştient de asta. Este una dintre calităţile pe care le apreciez 
la tine. 

— Numai un bărbat deosebit apreciază astfel de calităţi la o femeie. 

— Fără îndoială. 

Simţindu-se dintr-o dată destins, Marcus se bucură de contemplarea 
nopţii. Era o mare uşurare pentru el să ştie că nu mai trebuie să poarte 
povara secretului lui Hannah. În mod normal, pe el nu-l afectau asemenea 
lucruri, dar nu-i plăcea să se ascundă de lphiginia. Era prima femeie din viaţa 
lui cu care voia să fie sincer. Faptul că avea acum o confidentă era o 
experienţă nouă pentru el, era o plăcere simplă, dar profundă. 

— Marcus? 

— Da? 

— Ce vom face acum? Doamna Wycherley a murit, deci nu este 
autoarea ultimelor bilete trimise. Cine o fi în spatele acestei noi probleme? 

Marcus reveni imediat la frământările lor. 

— Nu ştiu deocamdată, dar mă gândesc că acela care a ucis-o pe 
doamna Wycherley i-a găsit lista de persoane şantajate. 

— Şi s-a hotărât să continue ceea ce începuse ea? îl întrebă lphiginia. 

— Este posibil. 

Iphiginia se încruntă. 

— Dar nu are sens. Supunându-ne pe toţi confruntării directe din seara 
asta, el a riscat să distrugă tot planul pentru că Hannah, dezvăluindu-i soţului 
ei adevărul, nu mai poate fi şantajată. 

— Atât tu, cât şi Sands aţi văzut-o pe Hannah într-o situaţie umilitoare, 
în seara asta, lphiginia. 

— În ceea ce mă priveşte eu am ştiut imediat că nu eşti implicat, că nu 
aveai intenţia s-o seduci pe Hannah. Şi nici Sands nu era prea convins de 
asta. 

— Aşa au stat lucrurile în realitate, dar nimeni nu ar fi mizat pe asta, cu 
atât mai puţin cel ce a pus totul la cale. 

Iphiginia îl privi surprinsă. 

— Ce vrei să spui? Crezi că acest ticălos a presupus că eu şi lordul 
Sands vom lua în serios această înscenare? 

— Da. 

— Şi a dat greş, nu? 

— Dar era foarte posibil ca voi să puteţi cădea în cursă, zise Marcus cu 
blândeţe. 

— Astea sunt prostii. Numai cei care nu înţeleg relaţiile bazate pe 
respect reciproc, pe afinitate spirituală şi pe dragoste adevărată ar putea 
gândi aşa. 


— Chiar dacă nu am să te surprind, draga mea, îţi declar că nouăzeci şi 
cinci la sută din oameni în general şi sută la sută cei din înalta societate nu 
consideră că pot exista astfel de relaţii între bărbaţi şi femei. 

— Chiar aşa? Iphiginia îl fixa cu privirea ei pătrunzătoare. Cum ai fi 
reacţionat dacă în seara asta ai fi intrat în încăpere şi m-ai fi surprins 
încercând să-ţi ascund faptul că după draperie se ascundea un bărbat? 

— AŞ fi fost furios. 

— Dar m-ai fi crezut când ţi-aş fi spus că sunt nevinovată? 

Marcus căzu pe gânduri. Era şi el surprins să constate că ar fi fost 
tentat să accepte orice explicaţie, decât să fie confruntat cu trădarea ei. 

— Da, zise el. 

Iphiginia zâmbi satisfăcută. 

— Am ştiut eu! Ai încredere în mine, nu-i aşa, domnule? 

— Da, dar oricum aş fi fost furios. Te rog să nu mă puli la încercare. 

— Tot nu înţeleg ce spera şantajistul să realizeze aducându-ne pe toţi 
aici, în seara asta. Oricum, risca destul de mult. 

Marcus nu răspunse imediat, preocupat să urmărească firul unui gând. 

— Poate că ne confruntăm cu vreun individ care pur şi simplu se 
distrează când pune oamenii în situaţii dificile. Poate că nici nu are nevoie de 
banii victimelor doamnei Wycherley. 

— Dar se bucură dându-le la iveală secretele! 

— Este posibil. Societatea cuprinde prea mulţi oameni plictisiţi, dintre 
care unii consideră şantajul un mod de a le mai trece vremea. 

— Dumnezeule, ce lucruri teribile îmi spui! 

— Nu este foarte plăcut ceea ce gândesc despre ei. Marcus renunţă să-i 
prezinte celelalte ipoteze care-i trecuseră prin minte. Ceea ce îl îngrijora, de 
fapt, era elementul personal pe care îl sesizase în această seară: era ca şi 
când cineva ar fi dorit să se răzbune. 

Iphiginia interveni brusc: 

— Inseamnă că secretul mătuşii Zoe este din nou în pericol. Acest 
ticălos îi poate demasca trecutul pentru a face vâlvă în jurul vieţii ei. 

— Posibil, fu Marcus de acord. 

— Trebuie s-o avertizez. 

— Şi nu putem face nimic să-l împiedicăm, dacă ticălosul asta doreşte 
s-o facă. 

— Da, ştiu, dar mă gândesc la biata mătuşă Zoe. Ar fi cumplit de 
afectată, dacă secretul îi va fi dezvăluit. 

— O să vedem unde o putem găsi şi o s-o punem în gardă. Dar este 
posibil ca acest ticălos să nu mai aibă, pentru moment, nici o iniţiativă, zise 
Marcus. S-ar putea să aştepte să vadă dacă a obţinut efectul scontat din ceea 
ce a pus la cale în seara asta, înainte de a mai aranja altă mişelie. 

— Transpunerea în fapt a înscenării din seara asta i-a luat ceva timp, 
nu? 

— Cred că da. Iphiginia, încep să am îndoieli. Cred că ne-am pripit când 
am considerat că doamna Wycherley era cea care şantaja. 

— Dar, Marcus, nu putea fi altcineva. 


— Mâine dimineaţă voi încerca să studiez o pistă nouă. 

— Ce anume? 

— Să caut dovezi asupra adevăratului vinovat. 

— Ce fel de dovezi? 

Marcus îi evită privirea, concentrându-se asupra unei trăsuri care 
trecea pe lângă ei. 

— İl voi ruga pe cel care se ocupă de afacerile mele să cerceteze. 

— Ca de exemplu? 

— Aş vrea să ştiu cine administrează acest Muzeu al doctorului 
Hardstaff. 

Iphiginia clipi surprinsă. 

— Probabil că însuşi doctorul Hardstaff sau poate că l-a închiriat de la 
altcineva. 

— Cred că este mai bine să considerăm că acest doctor Hardstaff este 
un personaj cu mai multe atribuţii, zise Marcus sec. Este un nume destul de 
neobişnuit. 

Iphiginia se încruntă: 

— Da, nu l-am mai întâlnit până acum. 

— Este foarte sugestiv pentru domeniul în care acţionează. Iphiginia fu 
surprinsă că ea nu tăcuse această legătură până atunci. 

— Hardstaff - „Viguros şi neobosit”. Inţelegi la ce mă refer. 

— Oricum, cred că este momentul să facem nişte investigaţii mai 
profunde. 

— Ce speri să afli? îl întrebă ea. 

— Incă nu ştiu la ce să mă aştept. 

Iphiginia tăcu. Presupunând că ea revedea, în minte, evenimentele 
serii, Marcus plănui ce anume urma să-i ceară lui Barclay. Iphiginia îi 
întrerupse gândurile. 

— Marcus? 

— Da? 

— Chiar crezi că Zeița Vigorii Masculine, cea din dreapta scenei, era 
prea slabă? 

Marcus izbucni în hohote de râs. Întinse mâinile spre ea şi o luă în 
braţe. 

— Nicidecum. Consider că este taman tonicul care îmi trebuie mie 
pentru a-mi menţine vigoarea. 

O găsiră pe Zoe la balul Crandal. Ea şi lordul Otis tocmai părăseau 
ringul de dans. Erau amândoi îmbujoraţi după un vals. 

— Bună seara, lphiginia. Masters. 

Sprâncenele lui Otis săltară, ca de obicei. 

— N-am ştiut că intenţionaţi să veniţi în aglomeraţia asta. 

Iphiginia se uită la Zoe. 

— Trebuie să-ţi vorbesc imediat. 

Zâmbetul de bun venit al lui Zoe se transformă imediat într-o privire 
anxioasă. 

— Ce este? Ce s-a mai întâmplat? 


— Probabil ucigaşul doamnei Wycherley deţine informaţii despre 
victimele acesteia şi se amuză dezvăluindu-le secretele, îi spuse lIphiginia 
încet. 

— Oh, Dumnezeule. Zoe îşi duse mâna la gât. 

Otis o sprijini imediat. 

— Calmează-te, draga mea. De astă dată, ne vom descurca. 

Marcus simţi nevoia să intervină. 

— Ar fi mai bine să ieşim cu toţii în grădină, ca să putem discuta în 
linişte. Există o singură rezolvare şi ştiţi care este aceea. 

— Trebuie să-i spunem adevărul lui Maryanne. Otis simţi că încep să i 
se zbârlească favoriţii. De fapt, am mai discutat asta cu Zoe, de când a 
început tot circul cu şantajul. Găinile vin seara acasă la culcare, întotdeauna. 
Aşa i-am spus. 

— Dar draga noastră Maryanne... şopti Zoe, ce va spune? Ce va spune 
Sheffield? Ce se va alege de planurile lor de căsătorie? 

— O să trecem şi peste asta, draga mea, murmură Otis, conducând-o 
spre uşă. De la început am ştiut că va veni ziua când va trebui să privim 
adevărul în faţă. 

Peste vreo oră şi jumătate, în plină noapte, Marcus intră în laboratorul 
său, îşi turnă un pahar cu brandy şi se aşeză la masa de lucru. Trecu în 
revistă încăperea, plimbându-şi privirea prin interiorul familiar, luminat de o 
singură lampă. Avea nevoie de linişte pentru a se gândi la ultimele întâmplări 
şi alt loc mai bun decât laboratorul nu exista. Îşi aşeză picioarele pe masă, se 
lăsă pe spătar şi luă o gură de brandy; obişnuia să-şi lase gândurile libere 
câteva minute, înainte de a începe să şi le ordoneze. Această metodă îl ajuta 
să-şi concentreze atenţia. Se gândi la discuţia care avusese loc în grădina 
Crandal cu o oră în urmă. El ştia că Iphiginia era îngrijorată din cauza mătuşii 
ei, dar Otis părea destul de liniştit. Marcus avu impresia că l-a înţeles. După 
optsprezece ani în care fusese forţat să joace rolul prietenului de familie, 
putea, în sfârşit, să-şi recunoască fiica. Spre sfârşitul discuţiei, Zoe părea 
resemnată şi împăcată cu inevitabilul. Rămânea de văzut cum avea să 
reacționeze Maryanne, la aflarea veştii că Otis era tatăl ei adevărat. Planurile 
ei de căsătorie erau desigur afectate, dar nu se ştia ce întorsătură puteau lua 
lucrurile, se gândi Marcus. Sheffield era un tânăr cu o gândire sănătoasă şi 
voinţă puternică. Dacă o iubea cu adevărat, nu trebuia să-i pese de bârfe. 
Dacă o iubea cu adevărat? _ 

La naiba. Marcus se simţi dezgustat de propria-i gândire. Incepuse să 
înţeleagă iubirea exact ca un poet romantic şi idiot. Probabil asta se datora 
faptului că petrecuse prea mult timp în compania fratelui său şi a Iphiginiei. 
Punctele lor de vedere, atât de absolute în privinţa relaţiei de cuplu, 
avuseseră efect asupra lui; trebuia să fie atent să nu-i afecteze prea mult 
gândirea. El era un om raţional, nu un poet. Se confruntase la modul dur cu 
viaţa şi-şi formulase propriile-i reguli pentru a se autoproteja împotriva 
capcanelor romantice. 

O bătaie în uşa laboratorului îl întrerupse din gânduri. 

— Intră. 


— Marcus? Bennet păşi în încăpere. 

Marcus îl privi. 

— Ce doreşti? 

— Nimic, zise Bennet, ezitând. Lovelace mi-a spus că eşti aici. Eu mă 
duceam la culcare. M-am gândit să-ţi spun noapte bună. 

— Am venit aici ca să pot gândi în linişte, zise Marcus privind paharul 
pe care îl avea în mână. Vrei un pahar? 

— Mulţumesc, zise Bennet care păru că se simte mai bine după ce a 
primit invitaţia. Se duse spre măsuţă şi îşi turnă un pahar. 

Marcus aştepta. Bennet privea paharul de parcă ar fi vrut să vadă ceva 
în adâncurile lui. 

— Te-am văzut cu doamna Bright, acum o oră. 

— La Crandals? 

— Da. 

— Eu nu te-am văzut. 

— Era cam multă lume, spuse Bennet. Sala era aglomerată. 

— Da, este adevărat. 

Bennet îşi drese glasul: 

— Ţi-ai făcut deja planurile de căsătorie? 

— Doamna Bright nu mi-a acceptat cererea, încă. 

Bennet ridică imediat capul, cu o privire vădit amuzată: 

— Ce ţi-a spus? 

— Nu prea pare entuziasmată de cererea mea, zâmbi Marcus. Pretinde 
că, deşi este foarte îndrăgostită de mine, nu se grăbeşte să se mărite. 

Bennet fu cât pe ce să se înece cu băutura. 

— Cred că e nebună. Cu toate resentimentele pe care le avea faţă de 
Iphiginia, Bennet primi vestea ca pe un afront. 

— O să iau gestul tău ca pe un compliment, spuse Marcus. Dar, de fapt, 
nu este nebună deloc. Are o gândire bună, este mândră, independentă şi 
foarte originală, dar nebună nu este. 

— Atunci, cum de te-a refuzat? Eşti conte, doar. Şi foarte bogat. Orice 
femeie în locul ei n-ar şti cum să pună mâna mai repede pe tine. 

— Doamna Bright nu este nici ea vreo sărmană, datorită minţii ei şi 
unor plasamente eficiente. Şi nici nu este prea impresionată de titlul meu, 
zâmbi Marcus, cam fără chef. Are nişte concepţii foarte evoluate despre ceea 
ce înseamnă un gentleman adevărat. Cred că a citit prea mult din Locke, 
Rousseau şi Jefferson. 

Bennet se înfierbântă: 

— Nu cumva are obiecţii şi asupra dreptului tău de a fi moştenit titlul? 

— Nu. 

— Am sperat să nu aibă, zise Bennet dispreţuitor. Şi vrei să-mi spui că, 
de fapt, ţi-a refuzat oferta? 

— Încerc să-ţi spun că trebuie să fac eforturi considerabile pentru a o 
convinge că aş fi un soţ potrivit. 

— La naiba, sări Bennet. Asta mă surprinde. Nici nu ştiu dacă să mă 
bucur de ştirile astea, sau să mă simt insultat. 


Marcus răsucea paharul pe care îl avea în mâini şi urmări luminile 
aruncate de cristalul acestuia. 

— Tot doamna Bright m-a convins că nu trebuie să obiectez la căsătoria 
ta cu Juliana Dorchester. 

Bennet nu mai ştia ce să creadă. 

— Nu-mi vine să cred. De ce să se implice doamna Bright în problemele 
mele? De ce o interesează cu cine mă însor eu? 

— Pe ea o interesează multe lucruri. Şi mulţi oameni. 

— Marcus, tu, de fapt, vrei să spui că ţi-ai schimbat hotărârea numai 
pentru că te-a influenţat doamna Bright? 

Marcus zâmbi: 

— Te surprinde? 

— Mă lasă fără replică. 

— Mărturisesc că şi pe mine m-a surprins. 

— Nu mite pot imagina permiţând nimănui, cu atât mai puţin amantei 
tale... Bennet se întrerupse deodată, când văzu cum încep să-i scânteieze 
ochii lui Marcus. Voiam să spun cu atât mai puţin o cunoştinţă feminină. La 
naiba, ştiam că nu-ţi mai schimbi hotărârile o dată ce le-ai luat. 

— Este parţial adevărat. Îmi schimb hotărârile, când intervin factori noi 
ce conduc la o altă concluzie. 

— Fleacuri. Asta nu se prea întâmplă, pentru că tu nu iei o decizie până 
nu analizezi în profunzime toţi factorii. 

— Ajunge să-ţi spun că doamna Bright m-a făcut să-mi schimb deciziile 
legate de căsătoria ta, insistă Marcus, luând o înghiţitură de brandy. 

— La naiba! 

— Te deranjează că m-am lăsat influenţat? 

— Da. Bennet făcu iar o grimasă. Mă deranjează, deşi, de astă dată, a 
acţionat în favoarea mea. Nu te recunosc, Marcus. 

— Este adevărat, dar consider că este o schimbare în bine. Marcus 
privea valetul acţionat mecanic, care se afla într-un colţ al camerei. Am 
considerat că este mai bine să-mi duc viaţa după nişte principii simple. 

— Aşa ai făcut de când eram eu copil, fu Bennet de acord. 

— Doamna Bright m-a făcut să mă îndoiesc de utilitatea regulilor şi 
chiar să le încalc. Dacă excludem posibilitatea că mi-am pierdut minţile, ce ar 
mai putea însemna asta? 

— Nu te supăra, frate, dar cred că te laşi purtat de pasiune. 

— Şi eu te-am acuzat cândva de acelaşi lucru. 

— Da, îmi amintesc. Bennet îl privea îngrozit. Chiar o să te însori cu ea, 
nu? 

— Da. 

Bennet oftă. 

— Ai putea să-mi spui de ce, dintre toate femeile, tocmai pe ea vrei s-o 
iei de nevastă? 

Marcus privea încă majordomul mecanic. 

— Când sunt cu ea, mă simt ca un bărbat adevărat. 


Barclay examină însemnările pe care le avea în faţă. Îşi aşeză ochelarii 
mai bine pe nas şi îl privi apoi pe Marcus cu atenţie. 

— Ce anume vă aşteptaţi să descopăr, domnule? 

— Caut legătura dintre Muzeul doctorului Hardstaff şi o persoană care a 
ridicat un monument funerar. 

— Nu înţeleg. Ce legătură ar putea fi? 

Marcus zâmbi ca pentru el. 

— Pentru asta te plătesc, Barclay, să afli. 

— Da, domnule. Barclay oftă şi se ridică de pe scaun. Mă şi apuc de 
treabă. 

CAPITOLUL 19 

— l-am spuslui Maryanne imediat după micul dejun. Ne-am temut că ne 
va uri din acel moment, dar ea a fost foarte tăcută o vreme, apoi a început să 
plângă, spuse Zoe vorbind mai mult în batista cu care îşi tot ştergea lacrimile. 

Iphiginia, care era aşezată la birou, schimbă priviri cu Amelia. Amelia 
ridică din sprâncene, dar nu spuse nimic. Niciuna nu întrerupse povestirea. 

— Şi apoi - Otis îşi suflă şi el nasul într-o batistă mare cât un cearşaf - 
şi-a ridicat ochii spre mine şi mi-a spus „Tată!”. După toţi aceşti ani, mi-a spus 
tată. Şi s-a aruncat în braţele mele, continuă contele relatarea. 

— Îţi jur că a fost cel mai fericit moment al vieţii mele; Zoe izbucni în 
lacrimi. 

— Şi a mea, dragă, zise Otis şi veni spre ea, îmbrăţişând-o. Nu-ţi poţi 
închipui ce mare bucurie am avut să-mi pot recunoaşte fiica. 

— Ar fi trebuit să-i spunem imediat după moartea lui Guthrie, îi spuse 
Zoe lphiginiei. Ne-ar fi salvat de la atâtea necazuri. 

Iphiginia îşi sprijini coatele pe birou şi se încruntă: 

— Dar cu căsătoria ei cu Sheffield cum rămâne? 

— Maryanne insistă să-i spună adevărul, răspunse Otis, nu fără 
oarecare mândrie. Şi va fi mai bine, pentru că, oricum ar putea să o facă 
şantajistul. 

— Mă aştept ca el să renunţe la căsătorie, oftă Zoe. Nu avem ce face. 
Conţii de Sheffield au avut întotdeauna pretenţii exagerate. Păcat. Erau o 
pereche potrivită. Dar Maryanne este o fată încântătoare şi îşi va găsi un alt 
soţ imediat. 

— Mă gândesc să fac public faptul că va fi moştenitoarea mea, spuse 
Otis. Întotdeauna am avut acest gând, dar n-am putut să-l fac public. Acum 
nu mai am de cine să mă ascund. Asta va duce, desigur, la mărirea 
numărului de candidaţi. 

— Adevărat. Iphiginia îşi luă stiloul şi începu să deseneze, încercând să 
se gândească ce era de făcut. Ştiţi, cred că ar fi o cale mai simplă de 
rezolvare. 

— Care? întrebă Zoe. 

— Ar fi mai bine ca tu şi Otis să vă căsătoriţi, spuse ea. Maryanne ar 
deveni fiica vitregă a lui Otis, conform legii. 

— Să ne căsătorim? Zoe o privi intrigată. Dar nu avem nevoie de 
căsătorie, suntem atât de fericiţi aşa cum suntem acum, nu-i aşa, Otis? 


— Tu ai fost întotdeauna încântarea vieţii mele, draga mea, spuse Otis. 
Ştii bine asta. Vei continua să ocupi acest loc, indiferent dacă ne vom căsători 
sau nu. 

Zoe îi zâmbi încântată: 

— O, Otis, cât te iubesc. 

— Problema este, continuă lphiginia scurt, că dacă v-aţi căsători n-aţi 
mai face publică problema lui Maryanne. 

— Iphiginia are dreptate, spuse Amelia. 

Zoe se încruntă: 

— Nu înţeleg. 

Otis se concentră şi el asupra problemei şi, ca de obicei, sprâncenele i 
se adunară ca două omizi deasupra nasului. 

— Cred că ştie ce spune. 

Iphiginia văzu lumina din ochii lui. Ea îi zâmbi. 

— Dacă v-aţi căsători, Otis ar deveni tatăl vitreg al lui Maryanne. l-ar 
spune tată şi nimeni n-ar mai întreba nimic. El ar numi-o „fiica mea” şi lumea 
ar presupune că are o afecţiune deosebită pentru ea. 

— Ceea ce nu este mai puţin adevărat, accentuă Amelia. Şi, în plus, s- 
ar rezolva mai uşor toate problemele legate de moştenirea de la Guthrie şi 
cea de la Otis. 

— Cu siguranţă, zise Iphiginia. Maryanne nu va mai fi o tânără cu o 
avere respectabilă, ci o moştenitoare. 

— Nimeni n-ar mai sta pe gânduri, murmură Otis. Ar fi şi firesc să-i ofer 
moştenirea. 

— Dumnezeule, zise Zoe, care în sfârşit înţelese avantajele acestei 
căsătorii. Ar avea de unde alege un soţ pe măsura ei. 

Otis îi sărută mâna. 

— lar eu aş avea deosebita plăcere, draga mea, nu numai de a pretinde 
că ea este fiica mea, fără să-i creez probleme, ci şi de a te avea pe tine, 
iubita mea, ca soţie. 

— O, Otis! spuse Zoe cu consideraţie, ai fost mereu bun cu mine. Ai fost 
cel care mi-a făcut viaţa suportabilă, pe vremea lui Guthrie. 

— A fost fericirea mea, spuse Otis. Şi dacă vrei să ne continuăm 
legătura aşa cum este, eu voi fi onorat s-o fac. Dar aş vrea să ştii că nimic nu 
m-ar face mai fericit decât gândul că te-aş putea numi soţia mea. 

Ochii Zoei începură să strălucească, dintr-o dată. 

— Cum aş putea să refuz? M-am gândit să nu mă mai recăsătoresc 
după moartea lui Guthrie. Dar eu numai pe tine te-am iubit toată viaţa. Eşti 
tatăl fetei mele. Cel mai bun prieten al meu. 

— Voi obţine o dispensă specială pentru căsătorie după amiază, spuse 
Otis. Ne vom căsători diseară. 

— Ceva anume îmi spune că Maryanne va fi încântată, zise Amelia. 

Iphiginia începu să bată cu stiloul într-un teanc de hârtie. 

— Şi, cu ocazia asta, mai anihilăm din veninul şantajistului. Incep să 
cred că Masters a avut dreptate. El spunea că s-ar putea depăşi cel mai uşor 


această situaţie prin dezvăluirea tuturor secretelor de care face uz 
şantajistul. 

— Se pare că a avut dreptate, fu şi Amelia de acord. 

— El are mereu dreptate, murmură lIphiginia. Dar ceea ce e mai rău 
este că el ştie acest lucru şi nu ezită să-l repete mereu. Devine cam 
plictisitor. 

— Cred că aşa ţi se pare ţie pentru că eşti obişnuită să fii tu aceea care 
judecă corect tot timpul, zise Amelia. 

Iphiginia îşi aminti că nu de mult luase decizia să rezolve problema 
şantajului prin descoperirea posesorului sigiliului cu phoenix şi al cerii negre. 
„N-am întâlnit vreodată un bărbat care să aibă mai multă dreptate decât 
mine. Este chiar enervant.” Era destul de deprimant pentru ea să ştie că era 
îndrăgostită de un bărbat convins că este inteligent şi poate învăţa orice, dar 
nu putea pricepe că se putea îndrăgosti a doua oară. 

— Care este ultima ipoteză a lui Masters, Iphiginia? Cine crede el că se 
află în spatele acestei încercări de a divulga secretele tuturor? întrebă Amelia 
pe când se îndreptau spre biroul lui Adam Manwaring. 

— Se gândeşte încă la cineva anume, zise Iphiginia. Cea mai 
interesantă teorie a lui este că nu doamna Wycherley - era cea care şantaja. 

Amelia o privi uimită. 

— Adevărat? Dar cine ar putea fi? 

— Cum ţi-am spus, Masters nu are un suspect nou, ci câteva elemente 
noi despre cel vechi. 

Iphiginia porni pe hol spre uşa lui Adam. 

— Tu ce crezi, lphiginia? 

— Eu nu mai ştiu ce să cred. Pe mine mă mai preocupă încă ceara 
neagră, sigiliul cu phoenix şi faptul că acela care a trimis prima scrisoare 
către mătuşa Zoe ştia că Masters va fi plecat din oraş pentru o perioadă. 

— Ştiu cât este de dificil pentru tine să-ţi abandonezi propriile-ţi idei. 
Sunt sigură că Masters va ajunge curând la o ipoteză. 

Iphiginia strâmbă din nas. 

— Cum ai ajuns să ai atâta încredere în el şi în talentele lui? Până acum 
mă atenţionai de câteva ori pe zi că mă va decepţiona. 

— Tot mai spun că s-ar putea să te părăsească într-o zi, fără nici o 
explicaţie, dar, între timp, poate rezolvă acest şantaj. 

— Totdeauna eşti foarte practică, Amelia. Este una dintre calităţile tale. 

Se opriră în faţa uşii. Iphiginia ridică mâna pentru a bate, dar observă 
că uşa era întredeschisă. Vocea unui bărbat care îşi ieşise din minţi răzbătea 
violent. 

— Vreau să mă întâlnesc cu acţionarii acestei afaceri, mă auzi, 
Manwaring? 

Iphiginia deschise uşa încet. Văzu un bărbat solid, care se apleca peste 
biroul lui Adam. Avea faţa desfigurată de mânie. Adam era liniştit, iar pe 
figura lui nu se putea citi decât dezgustul. Niciunul, nici celălalt nu le văzu pe 
cele două femei. 

— V-am spus, este imposibil, îi spunea Adam. 


— Dar eu insist, striga străinul. Lovi cu pumnul atât de tare în birou, 
încât toate vasele pentru ceară şi stilourile săriră deodată. Insist să fiu primit 
să vorbesc cu ele. Nu accept un refuz. 

Iphiginia o auzi pe Amelia căreia îi scăpă o exclamaţie. 

— Amelia? Iphiginia o luă de braţ. Te simţi bine? şopti ea. 

Amelia nu răspunse. Rămase cu privirea aţintită asupra bărbatului care 
bătea cu pumnul în biroul lui Adam. 

— V-am spus că principalii acţionari ai acestui proiect nu sunt interesaţi 
să vă includă pe lista de investitori, Dodgson. Adam se ridică şi-şi încleştă 
maxilarele. Motivul nu vi-l mai repet. 

— Minciuni. Numai minciuni spuse de o târfă de guvernantă. Nu cred că 
vreun bărbat respectabil ar asculta-o. 

Amelia păşi înspre el. Rigiditatea ei o sperie pe Iphiginia. 

— Nu sunt minciuni. Eşti un nemernic vicios, Dodgson. Ştii asta la fel 
cum o ştiu şi eu. 

Dodgson se întoarse: 

— Tu cine dracului eşti? urlă el. 

— Nu-ţi mai aminteşti de mine, Dodgson? Sunt Amelia Farley. Cândva, 
am fost guvernantă. Dar acum situaţia mea s-a schimbat. 

Dodgson o privi uimit, nu putea să n-o recunoască. Rămase cu gura 
deschisă privind-o. 

— Tu eşti? Tu le-ai spus acţionarilor că nu sunt de încredere? Cum ai 
îndrăznit? Şi cine crezi că te va asculta? 

— Domnişoara Farley este unul dintre principalii acţionari ai investiţiei, 
zise Adam cu satisfacţie. 

— Nu înţeleg. Faţa de buldog a lui Dodgson se întorcea cu viteză de la 
Amelia la Adam. Este imposibil. 

— Nu, domnule Dodgson, continuă Adam. Nu este imposibil. Nu eşti 
acceptat în cercul investitorilor. 

— Din cauza ăsteia... a unei fuste? urlă Dodgson. Nu vorbeşti serios. 

Hotărât, Adam ocoli biroul şi îi trase un pumn în plină faţă lui Dodgson, 
care nu se aştepta la aşa ceva. 

Dodgson urlă de durere şi de furie. Se atinse cu spatele de perete, 
ducându-şi mâna la nas. Adam avansă spre el, cu pumnii încleştaţi. 

— În biroul meu nu-ți permit să nu respecţi o doamnă. 

— Du-te dracului cu respectul tău cu tot, zise Dodgson, examinându-şi 
mâinile însângerate. La dracu' cu voi toţi. Asta este deja un coşmar. Chiar 
trebuie să mă ruinez din cauza unei guvernante proaste care ar fi trebuit să- 
mi fie recunoscătoare că s-a găsit un bărbat care s-o pună cu picioarele în 
sus? 

— Am ceva să-ţi spun, Dodgson, zise Adam cu calm. Nu te aşteaptă 
numai ruina financiară. Ne vom întâlni mâine dimineaţă în parc. Numeşte-l pe 
cel care te va seconda. 

Amelia trase aer adânc în piept. Apucă mânerul umbrelei cu atâta forţă, 
încât degetele i se albiră. lphiginia se apropie de ea. 


— Un secund, zici? Dodgson părea uimit. Mă provoci la duel din cauza 
creaturii ăsteia ridicole? 

— Te aştept în zori, spuse Adam. Sau toată Londra va şti că eşti un laş. 

— Dacă nu ţi-ai ales secundul, Manwaring, zise Marcus din uşă, aş fi 
onorat dacă m-ai accepta. 

— Marcus. 

Iphiginia se întoarse repede. Se simţi atât de sigură pe ea, acum când îl 
avea alături. Marcus, cu statura lui uriaşă, părea că umple tot cadrul uşii. 
Umerii lui laţi ajungeau să lovească părţile laterale ale uşii. Era atât de înalt 
încât fu nevoit să-şi scoată pălăria cenuşie pentru a putea intra. Studie totul 
în jurul lui cu aerul obişnuit, dar ochii lui aveau străluciri ciudate. Adam se 
înclină în direcţia lui Marcus. 

— Vă mulţumesc, domnule. Vă mulţumesc pentru oferta făcută. 

— Masters? Dodgson îl privi întâi pe Masters, apoi pe Adam. Aţi 
înnebunit? 

— Nu, spuse Marcus. Dar ne-ai cam plicitisit. Cred că ar trebui să-ţi iei 
rămas-bun. 

— Excelentă idee, zise Amelia. Eu şi prietenii mei avem ceva de 
discutat. 

Dodgson se întoarse disperat spre ea. 

— Amelia, pentru Dumnezeu, nu poţi să-mi faci asta. Sunt prea mulţi 
bani în joc. Te rog, draga mea, să lăsăm trecutul la o parte. 

— leşi de aici, zise Adam. 

Amelia îl privi pe Dodgson. 

— Ai auzit ce-a spus domnul Manwaring? Te rog să pleci. Numai faptul 
că te văd îmi face rău. 

— Amelia. Dodgson se îndreptă spre ea, de parcă ar fi vrut s-o ia în 
braţe. Nu pot să cred că eşti atât de rea. Cândva erai atât de bună şi de 
drăguță. 

— Nu mă atinge, zise Amelia, dându-se un pas înapoi. Să nu mă atingi 
vreodată, Dodgson. 

— Ai auzit-o pe domnişoara Farley, zise Adam, venind din spatele lui, 
după care îl luă de guler şi îl aruncă pe uşă afară. 

Marcus se dădu la o parte. Adam trânti uşa după ce scăpă de Dodgson. 
Apoi se întoarse şi o privi pe Amelia. 

— Regret că aţi fost obligată să staţi faţă în faţă cu nemernicul asta, 
domnişoară Farley. Vă asigur că este pentru ultima dată. 

Amelia îl privi cu speranţă: 

— Domnule Manwaring, nu trebuie să-l înfruntaţi mâine. Vă interzic. 

Adam îi zâmbi. 

— Nu vă mai gândiţi la asta. Din întâmplare, sunt un bun ochitor. Este 
pasiunea mea. 

— Aţi putea fi rănit. Chiar ucis. Dodgson este un mincinos şi fără 
îndoială şi trişor. Nu puteţi avea încredere în el. 

Marcus începu să se agite: 


— Nu vă îngrijoraţi, domnişoară Farley. Ca secund al lui Manwaring o să- 
| urmăresc pe Dodgson cu cea mai mare atenţie. Nu va putea trişa. ` 

— Nu, insistă Amelia. Nu trebuie să faceţi asta, domnule Manwaring. Işi 
lăsă umbrela să cadă şi alergă spre Adam. Nu vă riscaţi viaţa. Se aruncă în 
braţele lui Adam. 

— Stai liniştită, draga mea, spuse Adam. O ţinu la pieptul lui câteva 
secunde. Nu-ţi face probleme. 

— Dacă asta vă va fi de ajutor, domnişoară Farley, interveni Marcus, nu 
cred că acest individ va veni la duel. Cred că deja este plecat spre Scoţia. 

Amelia îşi ridică încet capul de pe umărul lui Adam. 

— Credeţi? 

— Sunt convins, spuse Marcus. 

— Ar trebui să vină, spuse Adam. De-abia aştept să-l văd cum îi stă cu 
un glonţ în el. 

— Sunteţi foarte viteaz domnule, spuse Amelia, cu ochii plini de lacrimi. 
Dar voi fi foarte nefericită dacă vi se va întâmpla ceva. 

— Vorbiţi serios, domnişoară? zise Adam. 

— Da, îi răspunse Amelia. 

Cei doi se priviră în ochi, fără a mai ţine cont de prezenţa Iphiginici şi a 
lui Marcus. 

Iphiginia zâmbi unui gând anume. Se uită la Marcus. „Ti-am spus eu, 
spuneau ochii ei. Sunt făcuţi unul pentru celălalt.” El aprobă din sprâncene. 

Deodată, Iphiginia îşi dădu seama că Marcus nu ar fi avut de ce să fie 
acolo. 

— De fapt, ce cauţi aici, domnule? II întrebă ea pe un ton foarte potolit. 

— Ce crezi că aş putea căuta? Am venit să cer să mi se acorde dreptul 
de a mă număra printre investitorii care finanţează Bright Place. 

Ea îl privi uimită: 

— Ştiai despre acest proiect? 

Fu rândul lui să o privească plin de superioritate. 

— Desigur. 

— Ştiai ca eu şi Amelia suntem principalii acţionari? 

— Sigur că da. 

— Chiar ai impresia că ştii totul, nu? 

Marcus era de-a dreptul amuzat. 

— Îmi place să fiu informat în orice problemă. 

— Se crede atât de deştept, mormăia lIphiginia peste vreo oră, pe când 
ea şi Amelia coborau din trăsura albă. De fapt, este chiar arogant. 

— Cine? zise Amelia şi îi aruncă o privire din care se vedea clar că 
gândurile îi erau în altă parte. Masters? 

— Da. 

— Este un bărbat inteligent. Ce ai vrea să facă? Să-şi ascundă 
inteligenţa? 

— Ar putea fi puţin mai discret, totuşi. 

Amelia îşi muşcă buzele. 


— Eu vreau să cred că are dreptate când spune că acest nemernic, 
Dodgson, va fugi şi nu se va prezenta la duel. 

Iphiginia îşi dădu seama că este vinovată. Ea se plângea despre o 
problemă minoră, iar biata Amelia era de-a dreptul pierdută de teamă. Se 
gândea că dacă ar fi fost în locul ei ar fi făcut o criză de isterie. 

— Sunt convinsă că Masters are dreptate, zise lphiginia pe un ton 
liniştitor, când o văzu pe doamna Shaw deschizându-le uşa. După cum îţi 
spuneam, el are mereu dreptate. 

— Da, ştiu. Amelia păru că prinde curaj din vorbele ei. Chiar şi figura i 
se înseninase puţin. 

Iphiginia îi zâmbi menajerei. 

— Bună seara, doamnă Shaw. Toate bune? 

— Da, doamnă Bright, A venit domnul acela foarte amabil, domnul 
Hoyt, cât eraţi plecată. V-a înapoiat o carte pe care i-aţi împrumutat-o. 

— A, Ilustrații ale clasicismului antic. Iphiginia îşi desfăcu boneta şi i-o 
dădu doamnei Shaw. Altceva important? 

— Nu, doamnă. A fost linişte. 

— Excelent. Vrei să ne aduci ceaiul în bibliotecă? 

— Imediat, doamnă Bright. 

— Mulţumesc. Iphiginia rămase în uşa bibliotecii. Apropo, vor veni 
domnul Manwaring şi contele Masters, înainte de ora cinci. Ne vor lua în parc, 
la o plimbare. 

— Foarte bine, doamnă Bright. 

Doamna Shaw zâmbi şi se îndreptă spre bucătărie. 

Iphiginia o urmă pe Amelia în bibliotecă. Se uită puţin la exemplarul din 
Ilustrații ale clasicismului antic. Apoi se uită la Amelia. 

— Încearcă să nu-ţi faci prea multe probleme, Amelia. Eu am încredere 
în Masters. Dacă el ţi-a spus că nu va fi nici un duel, înseamnă că ştie el ceva. 

Amelia rămase cu privirea aţintită asupra străzii. 

— Nu pot să cred că domnul Manwaring l-a provocat la duel pe 
Dodgson, din cauza mea. 

— Pe mine nu mă miră. Ştiu că el este îndrăgostit de tine, de mult timp. 

Amelia o privi neîncrezătoare: 

— După cum am văzut, şi tu poţi fi la fel de infatuată, ca şi Masters, în 
unele privinţe. 

Iphiginia izbucni în râs. 

— Eu şi Masters avem cam multe lucruri în comun, nu? 

— Da, este adevărat, zise Amelia căreia îi cam pierise zâmbetul. Ce ai 
de gând să faci cu el, Iphiginia? Nu poţi continua să-i fii amantă. 

— Ştiu. 

Se auzi zgomotul făcut de roţile unei trăsuri. Vehiculul se opri în faţa 
casei lor. 

— Oare cine a venit? se întrebă lphiginia. Este ora trei, Masters şi 
Manwaring nu vin până la ora cinci. 

Amelia privi pe fereastră. 

— Nu recunosc trăsura. Şi nici pe cel care coboară. 


Iphiginia şi Amelia aşteptară ca doamna Shaw să răspundă la uşa din 
faţă. Se auziră voci în holul de la intrare. După un minut, uşa bibliotecii se 
deschise. 

— Domnul Bennet Cloud doreşte să vă vadă, doamnă Bright, zise 
doamna Shaw. 

— Dumnezeule, murmură lphiginia. Fratele lui Marcus. Mă întreb ce 
doreşte. Pofteşte-l înăuntru, doamnă Shaw. 

Bennet, cu o figura posomorită, îşi făcu apariţia în bibliotecă: 

— Bună ziua, doamnă Bright. Mulţumesc că m-aţi primit. 

— Poftiţi, domnule Cloud. Amelia îi zâmbi şi ea. Aceasta este verişoara 
mea, Amelia Farley. 

— Încântat de cunoştinţă, domnişoară Farley. Bennet se înclină în faţa 
Ameliei. 

Amelia începu să se agite: 

— Poate vreţi să discutaţi între patru ochi. 

— Dacă nu vă deranjează, se hotărî Bennet. Nu vreau sa fiu nepoliticos, 
dar avem probleme personale. 

— Desigur, vă las să discutaţi. Amelia ieşi din bibliotecă şi închise uşa. 

Iphiginia îşi puse mâinile pe birou. 

— Vă rog să luaţi loc, domnule Cloud. 

— Ce aţi spus? O, nu, mulţumesc. Bennet începu să străbată încăperea 
cu paşi mari. Sunt într-o postură foarte dificilă, doamnă Bright. 

Iphiginia oftă. 

— Permiteţi-mi să vă ajut să depăşiţi această situaţie. Desigur, doriţi să 
insistaţi asupra multor motive pentru care n-ar trebui să mă căsătoresc cu 
fratele dumneavoastră. Fiţi sigur, domnule, că sunt conştientă de ele. 

— Nu pentru asta am venit. 

Iphiginia clipi surprinsă. 

— Nu v-am înţeles. 

Bennet se opri şi se întoarse spre ea. 

— Am venit aici ca să vă spun că-mi retrag toate obiecțiile faţă de 
căsătoria dumneavoastră cu fratele meu. 

— Adevărat? 

Bennet făcu o grimasă. 

— Şi asta nu pentru că fratelui meu i-ar păsa prea mult de părerile 
mele. El întotdeauna face ce vrea. 

Iphiginia îl privi surprinsă: 

— Vă simţiţi bine, domnule Cloud? Menajera vă va aduce ceaiul 
imediat. Poate că o ceaşcă de ceai vă va face să vă simţiţi mai bine. 

— La naiba, nu de ceai am eu nevoie. Trebuie să vă căsătoriţi cu fratele 
meu, doamnă Bright. 

Iphiginia îl privi surprinsă: 

— De ce? 

— Pentru că are nevoie de dumneavoastră. 

— El are nevoie de mine? 


— La naiba, cum să vă explic? Bennet începu din nou să străbată 
încăperea. Doamnă Bright, îl cunosc foarte bine pe fratele meu. 

— Mi se pare firesc. 

— Dar niciodată nu l-am înţeles prea bine. Poate că nici n-am încercat 
s-o fac. El pare să nu aibă nevoie de înţelegere, nu ştiu dacă acceptaţi ceea 
ce vă spun. 

— Nu. 

— El a fost mereu acolo. Pentru mine, Marcus a fost o prezenţă oricând 
şi oriunde. Pare ceva permanent şi sigur ca un munte, ca marca sau ca 
oricare altă forţă a naturii. Este încăpățânat şi de neclintit conducându-se 
după blestematele lui reguli. Dar întotdeauna a fost foarte puternic. 

— Chiar dacă a fost foarte puternic, asta nu înseamnă că n-a avut şi el 
nevoie de înţelegere, zise Iphiginia cu blândeţe. 

— De-abia acum am început să-mi dau seama de asta. Bennet ajunse 
la rafturile cu cărţi, apoi se întoarse şi iarăşi începu să străbată încăperea. 
leri-seară am realizat că Marcus are nişte profunzimi pe care eu nici măcar nu 
i le-am intuit. Şi desigur are anumite nevoi. Nevoi pe care el consideră că 
numai dumneata, doamnă Bright, i le-ai putea satisface. 

— Masters ţi-a spus asta? 

— Este un fel de a spune. Cred că te doreşte foarte mult, doamnă 
Bright. 

— În acelaşi fel în care şi tu o doreşti pe Juliana Dorchester? 

— Nu, slavă Domnului, nu. Bennet făcu un gest dispreţuitor. 
Sentimentele pe care le am pentru Juliana sunt de excepţie. Sunt îndrăgostit 
de ea, doamnă Bright. Şi ea mă iubeşte. 

— Înţeleg. 

Bennet se lăsă purtat de subiectul lui preferat. 

— Dragostea noastră se bazează pe emoţii sublime şi pe o comuniune 
metafizică a simţurilor. 

— Ce interesant. 

— Dragostea noastră are o grandoare care mă lasă fără cuvinte. 

— N-am observat asta. 

— Ea este cea care îmi umple viaţa cu cele mai alese sentimente. 

— Este de înţeles. 

— Şi, ca să fiu foarte deschis cu dumneavoastră, conchise Bennet, aş 
vrea să vă spun că îmi este destul de greu să vorbesc despre sensibilitatea 
extraordinară a domnişoarei Dorchester, de gândurile ei alese sau despre 
manierele ei, fără a recurge la poezie. 

— Sentimentele tale sunt, într-adevăr, extraordinare. Pe fratele tău nu-l 
consideri capabil de aceleaşi trăiri? 

— Chiar dacă a fost cândva capabil de asemenea emoţii, prima lui 
căsătorie i-a distrus cu totul aceste înclinații. Bennet ridică din umeri: De 
fapt, nu ştiu dacă a fost capabil de astfel de sentimente. El este o fire 
raţională. 


— Da, zise lphiginia proptindu-şi bărbia în mâini. Scuză-mă, domnule, 
dar ai schimbat subiectul discuţiei şi nu m-ai lăsat să înţeleg care este scopul 
vizitei, de fapt. 

— Este foarte important să te măriţi cu el, doamnă Bright. Te rog, 
crede-mă. N-aş fi acum, aici, dacă n-aş fi convins că este necesar. Cred că ar 
trebui să aveţi o nuntă foarte simplă. Cu dispensă, probabil. Sper că nu vreţi 
să aveţi şi perioadă de logodnă, ca noi. 

— l-ai cerut mâna domnişoarei Dorchester? 

— Am vorbit cu ea despre asta. Am căzut de acord să nu anunţăm 
căsătoria la sfârşitul sezonului. Apoi, în primăvară, ne vom căsători. Am ajuns 
la concluzia că este mai bine sa fim logodiţi câteva luni, pentru a ne cunoaşte 
mai bine. Şi sunt atâtea planuri de făcut. 

— Da, desigur. Marcus ar fi bucuros să afle asta. 

Cel puţin acum Bennet avea ceva timp la dispoziţie pentru a vedea 
dacă nu s-a înşelat în privinţa sentimentelor lui. _ 

— Ea a vrut să fugim împreună, se confesă Bennet cu mândrie. În 
perioada în care Marcus ne-a spus că mă va dezmoşteni, ea mi-a sugerat să 
mergem la Gretna Green. Mă iubeşte mult. 

— Cred că da. Eu o cunosc. 

— Da? 

— Mi se pare o fată încântătoare, spuse lphiginia - chiar dacă părinţii ei 
vor să obţină prea mult prin intermediul ei, completă ideea doar pentru ea. 

Bennet strălucea de entuziasm. 

— Este minunată. Cea mai frumoasă femeie de pe faţa pământului. 

Marcus ar fi găsit ceva de obiectat, desigur, dar ea avea convingerea 
că lucrurile vor merge bine între Bennet şi domnişoara Dorchester. 

— Situaţia noastră este diferită de a voastră, continuă Bennet. Voi doi 
nu aveţi nevoie de logodnă. Nu te supăra doamnă Bright, dar dumneata nu 
eşti o fetişcană. Şi nici fratele meu nu întinereşte. 

— Adevărat. 

Bennet se încruntă. 

— Nici nu pot să mi-l amintesc pe fratele meu tânăr. Şi când eram copil 
mi se părea bătrân. Dar asta nu are importanţă. Importantă este căsătoria 
voastră. 

— Îţi apreciez preocuparea, domnule Cloud. Oricum... Iphiginia se 
încruntă la auzul unei alte trăsuri care oprea în faţa casei ei. Au mai venit şi 
alţi musafiri? 

Se auzi o bătaie în uşă, urmată de voci cunoscute, în holul de la intrare. 

— Dumnezeule, şopti Iphiginia. Corina şi Richard. Zoe şi Otis. Ce se 
întâmplă aici? Te rog să mă scuzi, domnule Cloud. Iphiginia sări în picioare şi 
deschise uşa bibliotecii, înainte ca doamna Shaw să-i anunţe pe noii veniţi. 

— Iphiginia, exclamă Zoe. Nici nu-ţi închipui cine a venit în oraş. 

Corina, îmbrăcată într-o frumoasă rochie albastră, care îi punea în 
evidenţă părul blond şi ochii minunaţi, se întoarse spre Iphiginia cu o figură 
îngrijorată. 

— Iphiginia? Eşti bine? Ce se întâmplă? 


— Bine aţi venit, Corina, Richard. 

Richard Hampton, cu trăsăturile lui frumoase, se înclină în faţa ei. 

— Bună ziua, lphiginia. Am pornit spre Londra imediat ce am primit 
mesajul. 

— Care mesaj? 

Corina păru foarte afectată: 

— Cel care spunea că ai devenit... bine, să lăsăm asta. Nu pot repeta 
cuvântul. Ştiu că nu este adevărat, dar ne-am gândit că trebuie să aflăm ce 
se petrece. Am sosit acum o oră. 

— Şi au venit direct la mine acasă. Zoe o privi de parcă ar fi vrut să-şi 
ceară scuze. Eu şi cu Otis ne-am gândit că trebuie să discute cu tine, nu cu 
noi. 

Privirea, de obicei caldă, a lui Richard, era acum tulburată. 

— Voi fi scurt, lphiginia. Am primit un mesaj care ne informa că eşti 
amanta contelui de Masters. 

Zoe dădu ochii peste cap. 

— Richard, chiar trebuie să pronunţi aceste cuvinte cu glas tare? zise 
Corina care roşise până în vârful urechilor. Sunt şi doamne aici, de faţă. 

— Îmi cer scuze, draga mea, dar trebuie să lămurim problema, zise 
Richard cu hotărâre. Nu avem timp pentru politeţuri. 

Bennet veni lângă lphiginia. 

— Ceea ce vi s-a spus este o minciună. 

— Cine eşti dumneata? îl întrebă Richard. 

— Bennet Cloud, fratele lui Masters. Şi sunt fericit să vă anunţ că 
doamna Bright nu este amanta fratelui meu. Este logodnica lui. 

Începu un adevărat vacarm în holul casei Iphiginiei. Toţi vorbeau 
deodată. 

— Logodnică? zise Corina. lphiginia, vrei să spui că eşti logodită? 

Richard era de-a dreptul uimit: 

— Cu un conte? 

— Se poate, zise Otis, deşi n-am auzit încă vestea. Felicitări, draga 
mea. 

Zoe se uită la Ilphiginia. 

— Dumnezeule! Deci Masters s-a hotărât să facă ceea ce trebuie? 

— Da, s-a hotărât, zise Bennet. Problema este că lphiginia nu vrea să se 
mărite cu el. 

Apăru şi Amelia. 

— Dar este ceva ridicol. Ea va trebui să-l ia de soţ. 

— Desigur, îl va lua, decretă Corina. Dacă numele surorii mele este 
legat de al lui Masters într-o manieră care i-a afectat reputaţia, bineînţeles că 
îl va lua. 

Richard dădu din cap cu sobrietate. 

— Dacă nu se comportă aşa cum trebuie, o să-l provoc. 

— Să-l provoci pe Masters? Otis îl privi îngrijorat. 

— Tăcere, zise Iphiginia ridicând mâna. Am spus că vreau tăcere. 

În cele din urmă se făcu linişte. Toţi se uitau la ea. 


— Şi acum, zise lphiginia, să lămurim problema. Legătura mea cu 
contele Masters este numai problema mea. Şi a lui. 

Zoe oftă: 

— Ar trebui să fii cu picioarele pe pământ, Iphiginia. Dacă ţi-a făcut o 
ofertă, va trebui s-o accepţi. 

— Şi să fii mulţumită de ea, zise şi Corina. Mai ales dacă reputaţia ta a 
avut de suferit. 

— Aşa este, zise Richard. 

— Destul! strigă Iphiginia punându-şi mâinile în şolduri. Vă spun o dată 
şi gata. Nu am intenţia să mă mărit cu un bărbat care, după cum a spus şi 
domnul Cloud, este incapabil să iubească. 

— Cum spui asta? întrebă Amelia. 

— Ce tot spui acolo? interveni şi Zoe. 

— Bărbatul acesta are avere şi un titlu, zise Otis. Cred că asta 
compensează lipsa trăirilor elevate. 

— Fratele meu va fi un soţ excelent, doamnă Bright, zise Bennet cu 
sinceritate. Nu cred că nişte emoţii rafinate sunt atât de importante pentru 
căsătoria dumneavoastră. De fapt, amândoi sunteţi nişte cerebrali. 

— La naiba, ce înseamnă asta? lphiginia simţi nevoia să dea drumul 
lacrimilor, atât era de supărată şi nervoasă. Ascultaţi-mă, încă o dată, cu toţii. 
Nu mă voi căsători cu un bărbat care nu acceptă dragostea. 

Se lăsă tăcerea. 

Apoi, o figură mare, cu trăsături dure, bine cunoscută ei, apăru în 
cadrul uşii. 

— Tu m-ai învăţat de acum să-mi încalc regulile, Iphiginia, zise Marcus 
încet. Invaţă-mă s-o încalc şi pe asta. 

Toţi se întoarseră spre Marcus. Apoi începură să vorbească toţi deodată, 
ca înainte să fi intrat el pe neauzite. Iphiginia îl privi şi simţi că îl doreşte. ÎI 
iubea, se gândi ea. De la început ştiuse că sunt meniţi unul celuilalt. Ar trebui 
să ştie că Marcus va trece peste reținerea lui şi o va iubi. 

— Oh, Marcus! 

Se îndreptă spre uşă şi, fără să mai gândească ceva, se trezi în braţele 
lui. 

Marcus o prinse şi o ţinu strâns. 

CAPITOLUL 20 

Vestea că Dodgson fugise din oraş trecu neobservată de toată lumea, 
în afară de Amelia care nu-şi putuse potoli încordarea decât prin lacrimi. 

Noutăţile cele mai incitante din societate erau legate de logodna 
contelui de Masters cu amanta sa, doamna Bright. Ştirile despre logodna şi 
căsătoria lor prin dispensă specială făceau înconjurul saloanelor. 

Aşezată pe locul de sus în bancheta înaltă a faetonului lui Marcus, 
Iphiginia le susţinea privirile cu un zâmbet rece şi cu o uşoară înclinare a 
capului. Ea şi Marcus treceau peste comentarii cu aparentă nonşalanţă. În 
acea seară comentariile reîncepură la fiecare serată şi bal. Herbert apăru la 
balul Bingham. 


Herbert era prezent la balul Bingham unde, ca peste tot, subiectul 
predilect era surprinzătorul mariaj abia anunţat. 

— Nici nu le pot învinui, zise el privind lung spre două matroane 
împodobite cu turbane, care se delectau bârfind-o pe Iphiginia. Vestea 
căsătoriei tale a luat societatea prin surprindere. Îţi mărturisesc că şi eu am 
fost uimit. 

— Şi eu, zise Iphiginia zâmbindu-i lui Herbert. 

Zoe şi Otis dispăruseră cu câteva minute înainte, iar Marcus se dusese 
să aducă şampanie. Herbert îi zâmbi, încercând s-o încurajeze, dar privirea lui 
trăda îngrijorare: 

— Te rog să nu te superi, draga mea, dar ştii ce faci? Ştiu că Masters 
este bogat şi are şi titlu de nobleţe, dar căsătoria este ceva foarte serios. 

— Te asigur ca sunt conştientă de asta. 

— Vorbindu-ţi ca prieten, ca unul care te cunoaşte mai bine decât 
Masters, te rog să acorzi mai multă importanţă hotărârilor tale, înainte de a 
face ceva reparabil. Am auzit zvonuri că te măriţi cu dispensă specială. Chiar 
nu mai poţi aştepta? 

Iphiginia îl privi surprinsă 

— Ce te face să spui că mă cunoşti mai bine decât Masters? 

Herbert privi încăperea plină de lume. 

— Am avutt încă de la început sentimentul acesta, Iphiginia. Noi doi 
avem multe în comun, mai mult decât îţi dai tu seama. Cred că semănăm 
foarte mult. 

— Ştiu că vrei să-mi fii prieten bun şi apreciez asta, zise Iphiginia 
atingându-l uşor. Dar nu trebuie să-ţi faci probleme din cauza mea. Ştiu bine 
ce fac. 

— Eşti sigură? Herbert o privi. Da, cred că ştii ce faci. O să-ţi duc lipsa, 
draga mea. 

— O să-mi simţi lipsa? 

— Mă tem că dacă te măriţi cu Masters o să te văd din ce în ce mai 
puţin. 

— Domnule Hoyt, te porţi ca şi când m-aş duce la mănăstire. 

— Un harem ar fi o descriere mai adecvată, zise Marcus peste umărul 
ei. 

Ea se întoarse repede şi îi zâmbi. 

— lată-te, dragule. N-am observat când te-ai întors de la bufet. 

— Am băgat de seamă, zise Marcus şi îi oferi un pahar cu şampanie, în 
timp ce continua să-l fixeze pe Herbert, erai prea atentă la conversaţia cu 
amicul Hoyt. 

Herbert îl salută. 

— Bună seara, Masters! O felicitam pe doamna Bright pentru căsătoria 
cu dumneata. 

— Mulţumesc, Herbert, zise Ilphiginia cu blândeţe. 

— Mi-a făcut plăcere, spuse Herbert, sărutându-i mâna. Orice s-ar 
întâmpla, doamnă Bright, trebuie să ştii că am prețuit totdeauna prietenia 
dumitale. 


Marcus luă braţul Ilphiginiei. 

— Cred că trebuie să mergem spre familia Wilkerson. Este aproape 
miezul nopţii şi trebuia să ne facem apariţia. 

— Desigur. Iphiginia îi aruncă lui Herbert un zâmbet de despărţire şi se 
lăsă condusă prin mulţime. 

— Incepe să mă deranjeze că dau mereu peste Hoyt în preajma ta, zise 
Marcus. 

— Regret că te deranjează, dar este prietenul meu, Marcus. Ţin la el. 
Iphiginia îi aruncă o privire dojenitoare în timp ce se lăsă condusă de Marcus 
pe trepte, spre trăsura care aştepta. Aş vrea să fii politicos cu prietenii mei 
după ce ne căsătorim. 

— Desigur, draga mea, spuse Marcus, cu o supunere suspectă. 

Iphiginia pufni înţepată. 

— Ce-a fost prostia cu haremul? 

— Era un harem alcătuit dintr-o singură femeie, draga mea. 

— Aşa sună interesant, spuse lphiginia. 

— Sunt de acord cu tine. 

Când Marcus o conduse acasă, dimineaţa, la ora trei, lphiginia se 
simţea epuizată. Casa era cufundată într-o linişte totală, întrucât Amelia şi 
personalul de serviciu se culcaseră de mult. Marcus şi Iphiginia intrară în 
bibliotecă. Marcus închise uşa, îşi slăbi cravata şi aprinse lumânarea de pe 
biroul Iphiginiei. 

— Dumnezeule, ce seară obositoare, zise Iphiginia scoţându-şi 
mănuşile pe care le lăsă apoi pe un scaun din spatele biroului. Rochia cu 
jupoanele ei albe de satin flutură pentru câteva secunde. 

— Cred că dacă îţi anunţai intenţia de a te căsători cu o femeie cu două 
capete, nu s-ar fi iscat atâtea comentarii şi n-ar fi fost atâţia ochi aţintiţi 
asupra mea. 

— Oricum, răul a trecut, de-acum. 

— Aşa sper. Iphiginia se încruntă când îşi văzu fustele şifonate. Primul 
lucru pe care îl voi face după căsătorie va fi să-mi cumpăr rochii noi. M-am 
plictisit de alb. 

— Albul şi-a jucat rolul, trebuie înlocuit, se-arătă de acord Marcus 
turnându-şi un pahar de brandy. 

— Da, cu prisosinţă. 

— A fost o culoare îndrăzneață şi subtilă. 

— Mulţumesc, domnule. De aceea am şi ales-o. 

De fapt, Iphiginia nu putea spune că se simţise prea tulburată în acea 
seară, era chiar foarte calmă. Pasul pe care se hotărâse să-l facă avea darul 
de a o linişti. „Invaţă-mă să încalc şi această regulă”, îi spusese el. Oare 
avusese intenţia să spună că vrea să iubească din nou? se întrebă Iphiginia. 
Sau o provocase, ştiind că ea nu va rezista? Era pervers de inteligent. 

— Apropo de căsătorie, spuse el. 

— Da? Iphiginia îl urmări cum străbătea încăperea cu paşi mari, având 
paharul de brandy într-o mână. Marcus se opri în faţa statuii Afroditei. 


— Cred că voi scoate o dispensă mâine dimineaţă. Ne-am putea 
căsători mâine după-amiază. 

Iphiginiei i se tăie respiraţia. 

— Atât de repede? 

Marcus o privi peste umăr cu ochii lui pătrunzători. 

— Crezi că trebuie amânat evenimentul? 

Iphiginia îşi dădu seama că nici el nu prea se simţea în largul lui în 
seara aceasta. Ce ciudat era totul, pentru că, deşi petreceau mult timp 
împreună, acum, se simțeau dintr-o dată stingheriţi. 

— Nu, zise ea. 

Marcus o aproba, satisfăcut. 

— Voi face toate aranjamentele. 

— Foarte bine. 

Marcus mai luă o înghiţitură de brandy şi se îndreptă spre centurionul 
roman. 

— Ne-am descurcat destul de bine în seara asta. 

— Totuşi lumea este încă uimită ca te căsătoreşti cu propria-ţi amantă. 

— Dar nu eşti amanta mea. Marcus puse paharul pe o măsuţă 
apropiată. Eşti logodnica mea. Toată bârfa va înceta după ce ne vom căsători. 

Iphiginia privea exemplarul din llustraţiile clasicismului antic, de pe 
biroul ei. 

— Eşti sigur? 

— Sunt convins, spuse Marcus amuzându-se. Căsătoria nu face ca totul 
să devină normal, vei vedea. 

Iphiginia îşi reaminti circumstanţele primei căsătorii a lui Marcus şi 
confirmă. 

— Va linişti scandalul înainte ca el să înceapă şi orice bârfă, cât de 
interesantă, va deveni o conversaţie lipsită de culoare şi interes. Pe scurt, 
după ce ne vom căsători, vom deveni un subiect plictisitor pentru ceilalţi. 

Iphiginia îl privi insistent când întrebă serioasă: 

— Pentru asta vrei să te însori cu mine, domnule? Aş prefera, în acest 
caz, să mă întorc la Deepford decât să ştiu că mă mărit doar pentru a calma 
spiritele. 

— Nu, îi răspunse la fel de serios Marcus. Nu pentru asta vreau să mă 
însor cu tine ci pentru că eşti singura femeie care mă poate împiedica să mă 
transform într-un automat lipsit de viaţă. 

— Marcus! Iphiginia fu şocată de analogie. Sper că nu vorbeşti serios. 

— Ba te-aş ruga să iei lucrurile ca atare. Apoi ezită de parcă s-ar fi 
pregătit să sară de pe o stâncă. Am nevoie de tine ca să nu devin victima 
propriilor mele reguli, Iphiginia. 

Ea simţi cât de greu îi fusese să recunoască toate acestea. Ştia cât îl 
costa o asemenea declaraţie. Un alt tabu care dispărea, îşi zise ea. Se ridică 
şi se îndreptă spre el. li luă faţa în palmele ei mici. 

— Marcus, fii foarte atent. Nu eşti în pericol să devii un automat. Eşti un 
bărbat plin de pasiune, cu căldură sufletească şi extrem de sensibil. 


— Crezi tu asta? Vocea lui Marcus devenise mângâietoare. El îi zâmbi. 
În acest caz, ar fi mai bine să nu mai pierdem vremea şi să ne căsătorim. Nu 
sunt sigur că sensibilitatea mea mai îngăduie vreo aşteptare. 

— Nu. Iphiginia se ridică pe vârfuri şi îl sărută. Desigur, nu dorim să 
înfrânăm natura ta pasională pentru prea multă vreme. 

— Nici pe a ta, zise Marcus, care o prinse în braţe şi o sărută până când 
Iphiginia începu să ofteze încet şi să se simtă moale în braţele lui. 

— Te iubesc, Marcus, murmură ea. 

Nu era sigură că Marcus a auzit-o, dar când el îşi ridică după un 
moment capul, ochii lui aveau culoarea chihlimbarului vechi, şi acele luciri pe 
care ea le cunoştea atât de bine. 

— Vin să te iau mâine la ora trei. Cred că vei fi pregătită. 

Iphiginia zâmbi: 

— Să mă îmbrac în alb? 

— Poţi să te îmbraci în ce vrei. Marcus îi dădu drumul din braţe pentru 
a-şi recupera pălăria de pe birou. Ştii ceva, nu te îmbrăca deloc. Noapte 
bună, Iphiginia! De-abia aştept să fim împreună mâine seară. Îţi dai seama că 
va fi prima dată când vom face dragoste într-un pat? 

— Va fi foarte bine, în cazul în care vei avea un alt colaps, domnule. 

— Adam va trece pe aici, la ora cinci, să mă ia la o plimbare în parc, îi 
spuse Amelia a doua zi, la micul dejun. Ce crezi că ar trebui să îmbrac? 

Iphiginia tocmai citea ziarul de dimineaţă şi văzuse la rubrica de 
scandal un articol scris cu caractere mari ce sărea în ochi: 

Doamna B. Şi Lordul M. Anunţă apropiata lor căsătorie... 

„ Societatea a primit cu multă surprindere vestea că Lordul M., 
încălcându-şi una din celebrele sale reguli... 

— Ce spuneai, Amelia? 

— Te rugam să mă ajuţi, aş vrea să aleg ceva adecvat de îmbrăcat 
pentru o plimbare în parc, în după-amiaza asta. ` 

Iphiginia o privi şi înţelese din ochii ei cât de nerăbdătoare era. li 
zâmbi. 

— Noi avem cam aceleaşi măsuri, zise Iphiginia. la rochia mea de 
culoarea şofranului şi pelerina care se asortează cu ea. Culoarea ţi se 
potriveşte perfect. 

Ochii Ameliei străluciră: 

— Dar tu n-ai avut încă ocazia s-o porţi. 

— Ţi-o dăruiesc, cu toate urările mele de a-ţi găsi cât mai repede 
fericirea, zise Iphiginia, apoi împături ziarul şi-l lăsă deoparte. 

— Eşti atât de bună! 

— Nu te mai gândi la asta. Trebuie să mergem la cumpărături, cât de 
curând. Tu ai nevoie de câteva rochii mai viu colorate, iar eu m-am plictisit de 
alb. 

— Dar ţi se potriveşte. 

— Ştiu, însă orice rochie albă îşi pierde din farmec după ce o porţi de 
câteva ori. Nu ştiu de ce anticii preferau albul, zise Iphiginia. Dar tu pari 
foarte fericită, Amelia. 


— Sunt fericită, spuse ea timid, parcă mirată de propriile-i cuvinte. 
Trăiesc o senzaţie de uşurare. Atâţia ani m-am temut de confruntarea cu 
Dodgson şi, când s-a întâmplat, n-am simţit decât dispreţ şi dezgust. 

— Aveai tot dreptul să simţi asta. Şi eu am fost satisfăcută ieri, 
văzându-i uimirea, când a realizat că ţie îţi stătea în puteri să-i refuzi 
participarea la investiţie. 

— Crezi că am greşit simțind asemenea satisfacţie? 

— Nu fi ridicolă. Ai acţionat în virtutea rolului pe care-l deţii; aveai 
dreptul să ţi se dea satisfacţie. 

— Adam spune că Dodgson nu-şi va mai reveni din punct de vedere 
financiar. Se pare că nu mai are cum să recupereze pierderile şi va da 
faliment curând. 

— Nu pot spune că-mi pare rău pentru el. Nici nu ştii cât sunt de 
bucuroasă că îţi place domnul Manwaring; el te-a plăcut de la prima noastră 
întâlnire. 

— Da, ştiu. Şi eu am simţit ceva deosebit pentru el, încă de atunci, dar 
nu mi-am putut permite să-mi manifest simpatia. Însă ieri, după acea 
confruntare cu Dodgson, când am văzut că el îmi ia apărarea, m-am simţit 
dintr-o dată liberă şi l-am văzut într-o altă lumină, spuse Amelia zâmbind. O, 
Iphiginia, nici nu ştii ce bine mă simt astăzi! 

— Excelent. În acest caz, mă poţi ajuta să rezolv problemele legate de 
apropiata mea căsătorie, care îmi creează atâtea emoţii? 

— Ţie? Emoţii? Iphiginia, vrei să-mi spui că ai emoţii în privinţa 
căsătoriei cu Masters? 

— Da, cred că am. Aminteşte-mi să iau sărurile cu mine, ca să nu mă 
fac de râs, dacă o să leşin şi o să cad la picioarele lui Masters. 

— Sunt surprinsă. Nici nu ştiu ce să mai zic. Intotdeauna ai fost atât de 
stăpână pe tine, n-am ştiut că poţi avea slăbiciuni. 

— N-am fost niciodată căsătorită, îi aminti Iphiginia, dar Marcus, deşi a 
mai fost, cred că este şi mai neliniştit. 

După jumătate de oră, văzând că agitația nu o părăseşte, Iphiginia intră 
în bibliotecă, cu gândul să-şi găsească ceva de făcut, ceva care să-i abată 
gândurile de la apropiata ceremoniei. Se aşeză la birou, trase un sertar şi 
scoase câteva foi de hârtie, îşi pregăti tocul, dar inspiraţia întârzia să apară. 

Luă un cuţit de tăiat hârtia şi începu să-l răsucească absentă în mână. 
Uită de stilou şi privirea i se fixă pe nişte statui pe care le adusese din Italia. 

Nu îi ajută cu nimic. Orice ar fi făcut, gândurile sale stăruiau la ce va 
deveni viaţa ei datorită unei dispense speciale. 

„Învaţă-mă să renunţ şi la această regulă, Iphiginia „ - Marcus îi ceruse 
ajutorul, ca să o poată iubi. lar ea fusese atât de sigură că o putea face. Dar 
dacă se înşelase? 

Iphiginia se ridica şi începu să se plimbe prin încăpere. Simţea nevoia 
să se mişte. 

Privirea îi fu atrasă de acea copie din Ilustrații ale clasicismului antic. ŞI, 
ca din întâmplare o luă pentru a o pune la locul ei pe raft. O mai răsfoi câteva 
clipe. O picătură de ceară neagră era lipită la pagina 203. Căzuse, desigur, 


din întâmplare pe pagina volumului. Se uscase acolo şi fusese uitată. 
Iphiginia rămase cu ochii aţintiţi asupra picăturii de ceară „Cineva care ştia 
totul şi pe toată lumea din societate”. 

În cele din urmă, înţelese cine era autorul şantajului. 

— Eşti sigur, Barclay? Marcus, aşezat la birou, încerca să nu-şi piardă 
cumpătul. Trebuia să supună totul unei analize ştiinţifice solide şi profunde. 
Nu trebuia să lase emoţiile sau entuziasmul să-l copleşească sau să-l ducă la 
rezultate false. El îi permisese Iphiginiei să-l determine să-şi abandoneze 
unele dintre regulile după care se condusese până atunci, dar nu însemna că 
abandona şi regulile cercetării ştiinţifice. 

Oricum, Marcus simţi satisfacția pe care i-o dădu această descoperire. 
Totul părea că se leagă perfect în acest moment, era logic; prin această mică 
informaţie care îi lipsea, totul începea să aibă sens. De-abia aştepta să-i 
spună lphiginiei. 

— Da, este cât se poate de sigur. Barclay îşi aranjă hârtiile şi începu să 
le consulte, prin ochelarii lui cu ramă de aur. Doctorul Hardstaff pe care îl 
chema, de fapt, William Burn, şi-a vândut locuinţa aceluiaşi individ care a 
construit şi mormântul din cimitirul Reeding. Numele acestuia era H. H. 
Eaton. 

— Fiul lui Elizabeth Eaton care este înmormântată acolo? 

— Da, zise Barclay, ridicându-şi privirile. Se pare că el a renunţat la 
numele de familie acum doi ani, când a început să frecventeze societatea. De 
aceea mi-a luat atât de mult ca să descopăr adevărul. Dacă nu mi-aţi fi spus 
să caut o legătura cu proprietarul muzeului, niciodată n-aş fi făcut această 
apropiere între cei doi. 

Se auzi o bătaie în uşa bibliotecii, încruntându-se că este deranjat 
tocmai acum, Marcus spuse: 

— Intră. 

Lovelace deschise uşa; în spatele lui se ivi Iphiginia, îmbrăcată într-o 
rochie albă, de zi, purtând o pălărie tot albă, cu fiori mari de câmp. 

— Doamna Bright doreşte să vă vadă, domnule, zise Lovelace. 

Marcus zâmbi: 

— Pofteşte-o, Lovelace. 

Acesta se retrase şi Iphiginia intră în bibliotecă. Purta cu ea un volum 
mare legat în piele. 

— Marcus, n-o să crezi ce s-a întâmplat. Cred că tocmai am descoperit 
identitatea şantajistului. Am găsit o bucată de ceară neagră pe acest volum 
pe care i l-am împrumutat lui... 

— Herbert Hoyt? întrebă Marcus politicos. 

— Dumnezeule, zise Iphiginia şi se opri, privindu-l uimită. Cum ai 
ghicit? 

— Eu nu ghicesc niciodată, draga mea. Eu deduc prin elaborarea de 
ipoteze ştiinţifice. 

Cu toate că aleile din jur erau întunecoase, luna lumina îndeajuns 
ferestrele din spate ale imobilului cu numărul doi de pe strada Thurley. 


Marcus, înarmat cu o bucată de fier pe care o introduse între fereastră şi 
pervaz reuşi să deschidă o fereastră. 

— Fii atent! îi şopti Iphiginia. 

Ea avea rolul să verifice dacă nu mai apare cineva pe alee. 

— Da, sunt atent. 

— Marcus eşti cumva supărat? 

— Mi se pare ciudat să-mi petrec noaptea nunţii intrând prin efracţie în 
casă la Hoyt. Mă gândeam că puteam petrece mai plăcut această noapte. 

— Grăbeşte-te, zise Iphiginia şi îşi împinse gluga pe spate. Lampa pe 
care o avea lumina destul de slab. Sunt sigură că vom găsi sigiliul şi ceara 
neagră, undeva, în aceste încăperi. 

— Eu îţi spun că este numai pierdere de timp, spuse Marcus, care deja 
trecuse un picior peste pervaz. Ştim cine este şantajistul. 

— Dar avem nevoie de dovezi. Ceara şi sigiliul ar fi suficiente. 

Marcus trecu şi celălalt picior dincolo de pervaz şi acum se afla în 
camera întunecată. 

— N-am venit aici ca să adunăm dovezi, ci ca să-mi dovedeşti tu că 
ipoteza ta era la fel de fondată ca şi a mea, gândi el cu voce tare. 

— Păi, este fondată. Ştiu acum că aş fi descoperit şantajistul şi singură. 

Iphiginia îşi strânse fustele şi pelerina cu o mână şi sări pe urmele lui 
Marcus. El îi urmări glezna graţioasă şi încercă să şi-o imagineze între 
cearşafurile de pe patul lui masiv. Mai era ceva timp până atunci. Oricum, 
Iphiginia era a lui, asta era important. Putea fi liniştit; că îi aparţinea din 
momentul în care schimbaseră jurămintele de căsătorie, în faţa preotului. Era 
soţia lui. Simţi o satisfacţie profundă când o ridică peste fereastră. Nu-şi 
putea închipui că există vreo altă femeie care să ceară să-şi petreacă 
noaptea nunţii umblând prin sertarele şantajiştilor, dar Iphiginia nu făcea 
parte din categoria femeilor obişnuite. 

Marcus ajunse la concluzia că-i putea permite să-şi satisfacă această 
curiozitate. De fapt, el nu era prea interesat de percheziţionarea locuinţei lui 
Hoyt, dar, întrucât planul nu părea a fi prea riscant, îl acceptase. Hoyt, ca 
orice persoană de societate, era normal să lipsească până dimineaţa de 
acasă. lar servitorul lui, după cum aflase Marcus, obişnuia să-şi petreacă 
nopţile într-o tavernă. 

— Trage draperiile, îi spuse Iphiginia, după ce aprinse lampa din 
interior. 

Marcus nu avu de ales şi trase draperiile. Se întoarse pentru a trece în 
revistă încăperea luminată de lampa Iphiginiei. Era o cameră confortabilă, 
potrivită unui domn cu venituri modeste. Într-un colţ al încăperii se găsea un 
birou şi câteva vrafuri de cărţi. În faţa şemineului se afla un balansoar. Pe 
masa din apropierea lui era un pahar şi o sticlă pe jumătate plină. 

— Se pare că acest Hoyt nu a investit prea mult în locuinţă, observă 
Marcus. 

— Nu, dar îşi comandă hainele la Weston, iar de curând şi-a cumpărat o 
trăsură nouă. Ştii că au preţuri destul de mari. Iphiginia exploră rapid biroul. 


Ca să nu mai vorbim despre clădirea pe care a cumpărat-o de la doctorul 
Hardstaff. Cred că l-a costat destul. 

— Şi nu uita monumentul din cimitirul Reeding, zise Marcus deschizând 
un sertar, în care descoperi o mulţime de cravate noi. 

— Este greu de crezut că un om care se ocupă de şantaje şi crime este 
capabil să ridice un monument în amintirea mamei sale. 

Iphiginia scoase o exclamaţie: 

— Ah-hah! 

— Ce vrea să însemne asta? 

— Inseamnă că biroul este descuiat. lphiginia se năpusti asupra 
lucrurilor care se aflau în sertarul de sus. 

Marcus se duse spre celălalt capăt al încăperii. 

— Trebuie să-ţi aminesc o regulă experimentată şi de alţii, care spune 
că dacă o uşă nu este încuiată, înseamnă că nu ascunde nimic important. 

— Nu cred în teoria asta; nu poţi fi sigur. Poate că Herbert nu crede că 
sigiliul şi ceara îl pot compromite. 

— Asta înseamnă că nu este prea inteligent, zise Marcus devenind însă 
atent când lphiginia deschise vasul pentru ceară. Ei? 

— Ceara este roşie, spuse ea, dezamăgită. Dar poate că mai are şi alt 
vas. lar sigiliul trebuie să fie şi el pe aici. 

Totuşi, după vreo douăzeci de minute de cercetare minuțioasă, nu 
descoperiră nimic. 

— Nu înţeleg, zise lphiginia care rămăsese în mijlocul încăperii şi bătea 
furioasă cu tocul în podea. Trebuie să fie undeva, pe aici. 

— Nu este necesar să le ţină aici. Marcus de-abia aştepta să plece. 
Fusese de acord cu cererea lphiginiei, dar răbdarea lui fusese prea mult 
încercată. Poate că le poartă asupra lui, sau le ţine în vreun seif. Sunt multe 
locurile unde poţi ascunde aceste obiecte mici. 

— Ah, ştiu unde le ţine! sări Iphiginia. La Muzeul doctorului Hardstaff. 

Marcus mormăi ceva dezaprobator. 

— Nu cred că are rost să cercetăm şi muzeul. Dacă dăm peste vreunul 
din „pacienţi”, care este în tratament? 

— Merită să încercăm, zise lphiginia care şi stinsese lanterna şi pornise 
spre fereastră. Nu mai zăbovi, Marcus. Nu avem toată noaptea la dispoziţie, 
ştii asta. 

— Slavă Domnului. Marcus se mai uită o dată prin încăpere, să nu fi 
rămas vreo urmă a trecerii lor pe acolo. Mi-aş dori să petrec ceva din noaptea 
asta şi în pat. 

Iphiginia îşi suflecă iarăşi poalele şi puse un picior pe pervaz. 

— De ce trebuie să bombăni mereu? Avem tot restul vieţii pe care îl 
putem petrece în pat. 

Marcus se înveseli la acest gând. Restul vieţii cu Iphiginia... 

Zona din spatele străzii Lamb Lane, nr. 19 era, de asemenea, cufundată 
în întuneric. Scările care duceau la uşa din spate scârţâiră sub greutatea lui 
Marcus. El urca înaintea lphiginiei. Nu ştia din ce motiv avea o senzaţie 
ciudată de nelinişte, pe care n-o resimţise pe strada Thurley. Marcus încercă 


uşa. Se deschise uşor, ca şi în prima noapte când fuseseră aici. De astă dată, 
Marcus se zbârli fără să ştie din ce motiv. 

— Marcus? 

Iphiginia se opri şi îl întrebă de parcă ar fi presimţit şi ea ceva: 

— S-a întâmplat ceva? 

— Stai aici, o să intru eu primul. 

Marcus îşi scoase haina şi o aşeză pe umeri. Aerul rece al nopţii intra 
prin țesătura cămăşii, dar el îl ignoră. Deodată, i se adresă lphiginiei: 

— Te rog să-mi dai mie lampa. 

— Dar, Marcus... 

— Aşteaptă aici, lphiginia. Asta vreau să faci. 

Spre uimirea lui, Iphiginia se conformă. Marcus aprinse lampa şi intră în 
holul întunecat. 

De pe coridor nu se auzea nici un zgomot. Se părea că niciuna dintre 
„Zeiţele Vigorii Masculine” nu dădea spectacol în acea seară. Marcus porni 
spre încăperea în care exista patul acela mare şi decorul special. Deschise 
uşa cu atenţie. Interiorul era într-o linişte totală. Lumina lămpii expuse 
draperia transparentă din faţa scenei. Nu fusese reparată de când Sands o 
rupsese trăgând-o din tavan. 

— Vezi ceva? întrebă lphiginia din uşă. 

Marcus se întoarse. 

— La naiba, Iphiginia, ţi-am spus să aştepţi afară! 

Se auzi zgomotul unor cizme, care păşeau pe podeaua de lemn a 
holului de la intrare. 

— Iphiginia, retrage-te. Marcus lăsă jos lampa şi se repezi spre uşă. Era 
prea târziu. Braţul unui bărbat o prinsese pe Iphiginia de gât, venind de 
undeva, din spatele ei. 

Iphiginia scoase un țipăt uşor, care fu imediat înăbuşit. 

— Nu mai face nici un pas, Masters. Herbert o ţinea pe lphiginia ca scut 
în faţa lui, şi înainta spre cameră. Lumina lămpii căzu asupra pistolului pe 
care îl avea în mână. Dacă nu, trag. 

— Dă-i drumul, Hoyt, spuse Marcus şi se opri. Făcu un pas înapoi şi se 
opri lângă lampă. Ai mers prea departe. Totul se va termina în seara asta. 

— De acord, zise Herbert. Aşa cum am scris toate actele acestei piese, 
voi scrie şi sfârşitul. Mă gândeam la ceva melodramatic, care să agite pe 
toată lumea. Ce-ai zice ca atât de controversata lady Masters să-şi ucidă 
soţul în noaptea nunţii, la Muzeul doctor Hardstaff? 

CAPITOLUL 21 

— Ce rol i-ai atribuit Iphiginiei în finalul piesei tale? 

— Regret că buna mea prietenă, doamna Bright - sau mai bine zis 
domnişoara Bright, din Deepford, Devon - va suferi un nefericit accident pe 
treptele scării, îşi va rupe gâtul după consumarea crimei pasionale. 

— Nu-ţi va merge, ripostă lphiginia. Deşi era speriată, nu se pierduse cu 
firea. O să fii spânzurat, domnule Hoyt. Dacă nu pentru asta, atunci pentru 
uciderea doamnei Wycherley. 


— Te-ai gândit şi la asta, nu? Herbert îi aruncă acel zâmbet jovial, dar 
de astă dată privirea lui era tăioasă. Eşti deşteaptă, doamnă. Trebuie să-ţi 
admir inteligenţa, dar nu am ce-ţi face. Mereu tot încerc să te ţin departe de 
toate astea, dar n-ai vrut să mă iei în seamă. 

— Tu m-ai încuiat în mormântul din cimitirul Reeding, nu? îl întrebă 
Iphiginia. 

— M-am gândit că dacă te voi speria mai tare, o să renunţi şi o să-ţi 
vezi de treburile tale, dar m-am înşelat. 

Marcus îşi mai ţinea încă haina pe umeri. 

— De ce ai ucis-o pe doamna Wycherley? 

— A, da, Constance Wycherley, spuse Herbert gânditor. Ea a început, s- 
a gândit prima la şantaj, a conceput planul şi s-a jucat de-a şantajul vreo 
câţiva ani. Dădea o sumă de bani fostelor guvernante şi doamne de 
companie pe care le trimitea în diferite case, iar acestea îi ofereau informaţii. 

— Şi ea îi şantaja pe oameni? întrebă Iphiginia. 

— Da. A fost o idee minunată, dar doamna Wycherley n-o exploata la 
întregul potenţial. Cerea sume mici şi nu se adresa persoanelor de vază. li era 
teamă să şantajeze casele mari. 

— Ca să nu fie descoperită? întrebă Marcus. 

— Sigur. Ea se mulțumea cu puţin. Era o fire conservatoare. Eu am 
insistat să lărgim sfera afacerilor dar ea s-a opus. 

— Şi cum ai convins-o să-i devii complice? îl întrebă Iphiginia. 

— Am ameninţat-o c-o dau în vileag. De fapt, am lucrat destul de bine o 
perioadă, deşi ei îi era teamă. Din nefericire, după ce contabilul Iphiginiei a 
venit la ea să ceară informaţii despre o oarecare doamnă Todd ea s-a speriat 
rău şi a vrut să renunţăm. Am fost forţat s-o ucid, ca să nu strice totul. 

— Şi apoi ai răvăşit locul ca să pară că una dintre victime a ucis-o? îl 
întrebă Iphiginia. 

— Sau un hoţ. Nu-mi prea păsa de concluzia la care se va ajunge. 
Nimeni nu putea face legătura între moartea ei şi mine. 

— Cum ai cunoscut-o şi de unde ai aflat de planurile ei de şantaj? îl 
întrebă Iphiginia. 

— Mama a fost guvernantă. Ea îi vindea informaţii doamnei Wycherley, 
iar agenţia o trimitea în cele mai bune case. Figura lui Herbert căpătă 
deodată un aer trist, dar şi plin de amărăciune: mama a fost sedusă de unul 
dintre stăpânii ei. Un mare domn, care a lăsat-o însărcinată. Bineînţeles, şi-a 
pierdut şi slujba cu ocazia asta. 

— lar doamna Wycherley a refuzat să-i mai dea de lucru, şopti 
Iphiginia. 

— De unde ştii? vocea lui Herbert, care fusese, până atunci, oarecum 
egală, căpătă accente de furie. O strânse de gât. La naiba, de unde ai ştiut? 

— A fost numai o ipoteză, şopti Iphiginia. 

Marcus era foarte tensionat: 

— Să nu îndrăzneşti să-i faci vreun rău, Hoyt. 

— Nu te mişca! Herbert îl ţinti pe Marcus cu pistolul. Ai dreptate, 
Iphiginia. Doamna Wycherley nu mai voia să aibă nici o legătură cu o 


guvernantă care fusese atât de proastă, încât să rămână însărcinată cu 
stăpânul ei. Mama a fost nevoită să se întreţină singură. 

— lar tu eşti copilul acela, nu? îl întrebă Iphiginia cu blândeţe. 

— Da, am fost bastardul ei. Fiul unui viconte, dar, oricum tot un 
bastard. Mama avea ceva bani puşi deoparte din ceea ce îi plătise doamna 
Wycherley pentru informaţii. Şi era o femeie isteaţă. S-a aşezat ca toate 
văduvele într-un sătuc din nord. Nimeni n-a ştiut vreodată adevărul. 

— Tu cum l-ai aflat? întrebă Marcus. 

— Acum doi ani, pe patul de moarte, mama mi-a mărturisit. Am venit la 
Londra ca s-o caut pe Constance Wycherley. 

— Şi tatăl tău? întrebă Iphiginia cu blândeţe. 

Din nou Herbert deveni violent. 

— Murise, blestematul. Şi-a rupt gâtul într-un accident de faeton, cu 
cinci ani în urmă. N-am avut ocazia... 

Herbert se opri deodată şi respiră adânc de câteva ori. 

— M-am dus la Agenţia Wycherley şi m-am prezentat nenorocitei ăleia 
bătrâne. 

— Văd că ţi-ai extins activitatea de la şantaj la fraudă, zise Marcus. 

— Da. Herbert menţiona sursa de venituri reprezentată de muzeu, 
arătându-l cu vârful pistolului. Nu vă închipuiţi câţi bani plătesc unii dintre 
domnii acestui oraş pentru a-şi recapătă vigoarea, în special cei care nu au 
moştenitori. 

— Presupun că există o oarecare ironie în felul în care ţi-ai ales 
afacerile, zise Marcus. Fiul nelegitim al unui viconte se ocupă de înşelarea 
altor domni onorabili. 

— Ei sunt mereu preocupaţi de asigurarea moştenitorilor. Bastarzii pot 
putrezi pe unde or fi. Numai cei legitimi contează. 

Iphiginia începu să se agite: 

— Domnule Hoyt, te rog ascultă-mă. 

— Taci. Herbert o strânse mai tare. Am sperat, la un moment dat, că 
vom deveni mai mult decât prieteni, draga mea lphiginia. Avem atâtea în 
comun. Aş fi vrut să mă înţelegi, dar n-ai făcut-o. 

— Ce vrei să spui? întrebă lphiginia. 

— Noi doi ne asemănăm prea mult. O, da! Am înţeles asta de când ne- 
am întâlnit prima dată. Erai nemaipomenită. Deşteaptă. Am simţit că trebuie 
să aflu mai multe despre tine. Prietenia cu lady Guthrie mi-a oferit o pistă. 

— Tot ce ai avut de făcut a fost să examinezi dosarul de la doamna 
Wycherley ca să descoperi că avea două nepoate, una se numea Iphiginia 
Bright, iar cealaltă Amelia Farley, spuse Marcus. 

— Doamna Wycherley ţinea dosarele cu multă grijă, spuse Herbert. 
Imediat ce am înţeles că Iphiginia era nepoata ei, am ştiut că era o 
impostoare. Din aproape în aproape am aflat mai multe şi am sortat 
informaţiile. 

— Ce te-a tăcut să consideri că avem multe în comun? îl întrebă 
Iphiginia. 


— Dar este evident, nu? Amândoi ne-am câştigat un loc în societate, în 
cea mai bună, prin propria noastră inteligenţă şi hotărâre. Am înşelat 
societatea onorabilă, am convins-o să ne accepte ca atare. Am crezut că 
suntem făcuţi unul pentru celălalt, draga mea. Dar tu îl aveai deja în vizor pe 
contele de Masters. 

— Şi tu crezi că ea a intrat în societate numai ca să mă cunoască pe 
mine? îl întrebă Marcus. 

— N-am ştiut că ea voia să-l găsească pe şantajistul mătuşii până în 
noaptea petrecută în cimitirul Reeding. Până atunci am crezut că ea pe tine 
te viza. Nu puteam s-o învinovăţesc pentru că ţintea atât de sus. De fapt, o 
admiram. Dar mi-era teamă că nu se va termina cu bine. 

— Şi tu te pregăteai să fii acolo, s-o prinzi în braţe când dădea greş, nu? 
întrebă Marcus. 

— Da, la naiba cu tine, Masters. Cine ar fi bănuit că ciudatul Masters îşi 
va abandona faimoasele lui reguli ca să se însoare cu amanta lui? 

— Şi atunci, ai încercat să ne desparţi în seara în care ai trimis-o aici ca 
să mă surprindă cu lady Sands, nu? Marcus o privea insistent pe Iphiginia, 
aşteptând ca ea să fie gata pentru următoarea întrebare. 

— Toată lumea, inclusiv lordul Sands, credea că eu şi lady Sands aveam 
o legătură stabilă, de câţiva ani. Ar fi trebuit să am argumente solide în faţa 
Iphiginici ca să dezmint acuzarea. 

— Dar de ce l-ai trimis pe lordul Sands în acea seară aici? întrebă 
Iphiginia. 

Marcus ridică din sprâncene: 

— Hoyt spera că Sands mă va ucide. 

Herbert îl privi aprobator. 

— Aşa este. Sands îşi iubeşte mult soţia. Felicitările mele, domnule! Eşti 
la fel de inteligent precum se spune. 

— Mulţumesc. 

Brusc, Marcus îşi aruncă haina peste lampă, cufundând camera în 
întuneric. 

— Nemernicule, strigă Hoyt! Nu te mişca. 

Apoi, ţipă din nou: 

— M-ai muşcat, secătură mică! 

Se iscă o adevărată învălmăşeală. 

Marcus se aplecă spre dreapta, pentru a evita glonţul. Apoi se întinse 
spre a-şi prinde inamicul. Nu vedea nimic. Fu nevoit să se orienteze după 
sunet. 

Pistolul lui Herbert se descarcă. Scânteia exploziei îi lumină faţa pentru 
o fracțiune de secundă. Trăsăturile lui, altădată plăcute, căpătaseră aspecte 
demonice. Imediat, Marcus se aruncă asupra lui. Căzură la pământ, 
rostogolindu-se pe podea, în cădere, Herbert scăpă pistolul. Marcus auzi paşii 
Iphiginiei care se îndreptau spre lampa acoperită şi speră ca ea să ajungă 
acolo, înainte ca haina lui să ia foc. Herbert scoase un răcnet şi îl lovi cu o 
putere surprinzătoare pe Marcus, apoi se retrase brusc. Marcus îl simţi cum 
se clatină pe picioare. Tocmai atunci lphiginia reuşi să dea la o parte haine de 


pe lampă şi încăperea fu inundată de lumină. Marcus se ridică imediat şi reuşi 
să-i aplice o lovitură destul de serioasă lui Herbert, care se clătină, dar nu 
căzu. Acesta reuşi să lovească cu piciorul lampa. Sticla se sparse şi gazul se 
vărsă, în vreme ce flăcările aprindeau încăperea urmând dâra de combustibil. 

— Dumnezeule, zise Iphiginia! Patul va lua foc. 

Cu coada ochiului, Marcus o văzu cum apucă haina şi începe să 
lovească flăcările amenințătoare. 

— leşi de aici, Iphiginia! strigă Marcus. 

— Dacă flăcările ajung la pat sau la draperii, toată clădirea se va 
transforma în scrum. 

Marcus ştia că ea avea dreptate. lar dacă toată clădirea lua foc, nu se 
ştia cât de mari puteau să fie pierderile, câte vieţi puteau fi astfel curmate. 
Erau multe familii care la acea oră dormeau în apartamentele lor situate 
deasupra prăvăliilor din Lamb Lane. Herbert profită de învălmăşeala creată şi 
se năpusti spre uşă. Din instinct, Marcus porni după el. Ajunse la uşă şi auzi 
paşii greoi ai lui Herbert care se îndreptau spre hol. După o secundă, uşa 
exterioară se deschise. Faţa lui Herbert se lumină. 

Marcus alergă spre hol şi ajunse acolo chiar când Herbert voia să 
coboare treptele. 

— N-o să pleci, bastardule! îi strigă Marcus, care se apucase cu o mână 
de bara scării, iar cu cealaltă reuşise să-l apuce pe Herbert de guler. 

— Dracu' să te ia, Masters! Hoyt se smuci puternic, ca să scape din 
mâna lui Marcus. 

Această mişcare disperată îl făcu pe Herbert să-şi piardă echilibrul. El 
se izbi cu spatele de balustrada scării şi se rostogoli pe scări. Strigătul lui se 
întrerupse brusc, în momentul în care ajunse la capătul treptelor. Marcus privi 
trupul care nu se mai mişca. Era acum destul de multă lumină, ca să vadă că 
Hoyt avea gâtul răsucit într-o poziţie nefirească. Omul murise. 

— Marcus! strigă lphiginia. Ajută-mă! 

Marcus se întoarse şi fugi spre hol. Intră în cameră, unde văzu că 
Iphiginia aproape biruise flăcările. Mai era o dâră de foc, pe mijlocul 
covorului. 

— Dă-te la o parte! strigă Marcus. Apucă marginile covorului şi le rulă, 
înăbuşind astfel flăcările. 

Iphiginia stinse ceea ce mai rămăsese, cu haina lui Marcus. Se lăsase 
din nou bezna. 

— Slavă Domnului, Marcus! Eşti bine? 

— Da. Hoyta murit. A căzut pe trepte. 

— Dumnezeule! 

Marcus aprinse lampa din perete şi se uită prin încăpere. Focul nu 
produsese daune prea mari. Apoi o privi pe Iphiginia. Îl privi şi ea, cu haina lui 
încă fumegând în mâini. Marcus se uită la figura ei dragă, răvăşită şi plină de 
funingine. 

— Te-ai ars cumva? 

— Nu. 


Marcus se strâmbă din cauza mirosului de lemn ars care îi intra în nări. 
Deodată, îşi aminti ceva. Luă haina din mâinile Iphiginiei şi căută într-unul din 
buzunare. Găsi ceea ce căuta: stiloul cu rezervor hidraulic, îmbunătăţit. Făcu 
o altă grimasă, când dădu peste bucata de metal. Aceasta era încinsă. 

— La naiba, zise el. 

— Ce s-a întâmplat? 

— Nimic important. Se pare că trebuie să-mi îmbunătăţesc iar 
tehnologia. 

Înainte de ivirea zorilor, Marcus deschise uşa de la dormitorul alăturat 
de al lui. Ardea o singură lumânare. 

Patul era gol. 

Iphiginia îl aştepta lângă fereastră. Se întoarse când îl auzi intrând. Era 
îmbrăcată într-o cămaşă albă de noapte, dintr-o mătase foarte fină. Pe cap 
avea o bonetă de noapte, cu dantele. Zâmbetul ei luminos îi tăie respiraţia. 

— Iphiginia. Marcus nu găsi de cuviinţă să mai spună altceva. 

El îşi desfăcu braţele, iar lphiginia fugi spre el. O prinse în braţe, o 
ridică, o duse spre pat. El se simţi ca un bărbat adevărat, nu mai era unul 
tăcut parcă din angrenaje şi rotiţe. 

— Te iubesc, Marcus. 

Marcus o trase mai aproape şi o sărută pasionat, O mângâie şi îi sărută 
tot trupul. Era aproape perfectă, se gândi el. Era ca şi cum ar fi fost special 
creată pentru el. O aşteptase atâţia ani. 

— Ţine-mă strâns, lphiginia. Să nu-mi dai drumul vreodată. 

— Niciodată. 

Marcus nu era sigur dacă identificase corect acea emoție bogată care îi 
străbătuse tot impui atunci când se lipise de corpul ei cald. El o numi bucurie. 

Iphiginia se trezi singură în patul cu cearşafurile mototolite. Soarele 
dimineţii pătrundea în încăpere, inundând-o în lumină. Ea închise ochii la loc 
şi se întinse, savurând noua postură a primei ei dimineţi în patul lui Marcus. 
Amintirile o invadară, încălzindu-i fiecare parte a corpului. Incercă să-şi 
amintească senzaţia mâinilor puternice ale soţului său, pe sânii ei, pe 
coapsele ei, între picioare. Se auzi un ticăit puternic, care îi întrerupse 
reveria. Şi urmă un scârţâit de roţi. 

Chimkachunkachunka. 

Iphiginia deschise ochii şi văzu că uşa dintre camere era deschisă, iar 
Marcus, cu un umăr rezemat de pervaz o studia cu ochii lui de culoarea 
chihlimbarului. Era îmbrăcat într-un halat din mătase neagră şi părul negru îi 
era încă ciufulit de somn. 

— Bună dimineaţa, Iphiginia! 

— Bună dimineaţa. Mă întrebam unde ai dispărut. Iphiginia se ridică pe 
perne. Ce este cu zgomotul ăsta? 

Atunci Iphiginia văzu valetul acţionat mecanic care înainta spre ea pe 
covor! Urmări surprinsă cum picioarele acestuia se mişcau înainte şi înapoi, 
până ajunseră lângă patul ei şi se proptiră acolo. Unul dintre braţe era întins 
spre ea. Mâna de lemn ţinea o tavă de argint. Pe această tavă, Iphiginia 
observă un bilet. 


Ea urmări fascinată cum acest valet automat care ajunsese la marginea 
patului nu mai putea înainta, dar roţile lui continuau să se mişte, antrenând şi 
picioarele care se mişcau inutil, împingând plapuma, Iphiginia întinse mâna şi 
luă biletul de pe tavă. Îl desfăcu atentă şi citi: 

Te iubesc. 

— Oh, Marcus! Iphiginia dădu plapuma la o parte şi cobori din pat. 

Îl lăsă acolo pe valetul care continua să pedaleze în gol şi alergă, cu 
picioarele goale, spre Marcus. Se opri chiar în faţa lui. 

El îi zâmbi. 

— Este adevărat ce ai scris acolo? îl întrebă ea. 

— Da, din toată inima! 

Iphiginia se simţi inundată de fericire. 

— Am ştiut eu că suntem făcuţi unul pentru celălalt. 

El începu să râdă, o ridică în braţe şi o duse înapoi spre pat. 

— Ai avut dreptate. 

— Ca de obicei! spuse Iphiginia. 


SFÂRŞIT 


1 Starlight, în traducere, lumină de stea (nota trad.). 


